
PREDGOVOR 


Život Jerine-Klaudije Boellein bit će nam teško 
shvatljiv, jednostavno nerazumljiv, ako ne pretpostavi- 
mo istinu da Bog svojim izabranicima dijeli katkad iz- 
vanredne nadnaravne darove. Njezin život čvrsto se odvi- 
jao na ovoj našoj zemlji, bio je pravi teški ljudski život, 
dapače, veoma težak život, ali, zbog izvanrednih Božjih 
nadnaravnih darova kojima je bio zahvaćen, zbog njezine 
goleme suradnje s Božjim darovima, pokatkad nam se 
pričinja kao da se i nije odvijao na ovoj grešnoj zemlji. 
Život Jerine-Klaudije bio je uzvišena pjesma ljubavi. 
Pjesma ljubavi prema Bogu i prema bratu čovjeku. O 
tome nam govori i svitanje, i raspjevani sunčani dan, i 
suton njezina zemaljskog egzistiranja. Njezino bivovanje 
razvijalo se i razvilo se, u svim svojim komponentama, 
u tako žarku pjesmu ljubavi prema Bogu i bližnjemu 
da nama, kad bismo ga sudili samo naravnim zemaljskim 
kriterijima, ostaje zauvijek neshvatljivo, nerazumljivo. 
Uz njezin život, u svakom slučaju, moramo proći u za- 
nosu, divljenju i poštovanju. Moramo joj zahvaliti na 
svjedočenju Božje opstojnosti, Božje prisutnosti u svije- 
tu, Božje ljubavi, na svjedočenju autentičnog .humani- 
zma. Moramo biti zahvalni Bogu što nam je u naše vri- 
jeme darovao Klaudijino svjedočanstvo. < 


Zagreb, na dan Gospe Lurdske; 11. II. 1975. 


Ante Katalinić 


DAR BLISTAVE SVETOSTI 
(Namjesto uvoda) 


Duga, prostrana, visoka jednokatnica u Vlaškoj ulici, 
u Zagrebu. 

Širokim starinskim stubištem, lijepo izrađenim ste- 
penicama od tamnosmeđe hrastovine, prošaranima od- 
sjajima danjeg svjetla, uspinjala se na prvi kat deset- 
godišnja djevojčica. Ide na sat glasovira. Poučava je maj- 
ka Klaudija, uršulinka. Djevojčica je stupala od stepe- 
nice na stepenicu oprezno, u nekoj šutljivoj, zamišljenoj, 
tajanstvenoj sabranosti. Kad je stigla na prvi kat, kora- 
cala je hodnikom posve tiho, na prstima. 


— Brankice, zašto hodaš tako tiho, na prstima? — 
javila se s druge strane hodnika časna sestra Kazimira. 

Brankica, iznenađena, prenula se, ali je odmah 
spremno odgovorila: 

— Zbog toga što je Majka Klaudija sveta. 

Majka Klaudija čekala je u sobi za pouku u glaso- 
viru. Djevojčica lagano pokuca i-uđe. Kratka molitva i 
sviranje je započelo. 

Sestra Kazimira Arh dobro je poznavala Majku 
Klaudiju. Jednako su je poznavale i sve sestre u zagre- 
bačkoj uršulinskoj kući, kao i sestre u varaždinskom 
samostanu. Sve su bile duboko uvjerene da je Klaudija 
sveta redovnica. Ta svaki dan su promatrale njezinu bez- 
graničnu dobrotu i blagost, njezinu duboku sabranost u 
Bogu i iskrenu poniznost. Ali taj prizor s Brankicom je 
sestru Kazimiru ipak iznenadio. Duboko joj se usjekao u 
pamet. Brankica, kao i sva djeca u njihovu konviktu, 
kao i sva nevina dječja srca uopće, na osobit način osje- 

ća Božju prisutnost. Kao po nekom nadnaravnom in- 
stinktu otkrila je da Bog veoma živo djeluje u srcu dobre 
Majke Klaudije, da je u njoj u vrlo jakoj mjeri prisutan. 
Nikoga u svojem životnom ambijentu nisu te djevojčice 
držale svetim, ali nju jesu. 

Sestra Klaudija, kao redovnica, nije dugo živjela u 
Zagrebu. Samo dvije godine. Došla je ovamo iz varaždin- 
skog samostana godine 1943., a otišla je, opet u Varaždin, 
1945. Bila je već u godinama, iscrpljena bolešću, ali je 
i u tom razdoblju, kao i za čitava njezina života, iz nje- 
zine osobe ižaravala blistava svetost. 

U godinama njezina boravka u Zagrebu grad je bio 
izvrgnut žestokim zračnim bombardiranjima. 


Započele su tuliti sirene. Približavaju se teški bom- 
barderi. U uršulinskom konviktu u Vlaškoj ulici, inače 
mirnom odgojnom kutiću sve je uzavrelo kao u košnici. 
Među pučkoškolkama i srednjoškolkama plač, vika, kri- 
ka, metež. Djevojčice su pojurile iz razreda na hodnik i 
na stubište, uputile se prema podrumu, prema skloništu. 
Strah, jecaji, vrisak. Najednom se pred čitavom tom 
grajom ponosno i neustrašivo uspravi njihova odraslija 
kolegica Milica Š. Svojim jakim sonornim glasom, bez- 
brižno se smijući, vikala je i odrješito govorila: 

— Što se bojite! Idite u podrum, u sklonište! Tamo 
je časna Majka Klaudija, a Isus neće dopustiti da bomba 
padne ondje gdje je ona! 

I zbilja, te su riječi smirile djecu. Otišla su u pod- 
rum. Uz Majku Klaudiju osjećala su se sigurnom, jer su 
znala da je — sveta. Zbog nje, Isug će sve zaštititi. 

Blistava svetost! 


Takva je svetost sjala s lika sestre Klaudije. Nije tu 
svetost trebalo tražiti, odgonetati, istraživati, dokazivati. 
Njezina svetost. bliještala je, zasljepljivala zemaljštinu 
u očima onih koji su se susretali s Klaudijom, privlačila 
je i osvajala svačiju. dušu, neodoljivom silom vezivala uz 
Boga, prisiljavala je da uspostavi kontakt s Bogom, koji 
je Svetost i Ljubav. U velikom varaždinskom uršulin- 
skom samostanu iz Klaudijina je lika nekoliko desetljeća 
limpidnom jasnoćom zračila atmosfera nadnaravi. Božje 
prisutnosti. Pogled na Klaudiju dizao je neumoljivom 
čvrstoćom misao i osjećaj k nebeskom Ocu. — Bila je sva 
uronjena u Boga — izjavljuje o njoj sestra Ljudmila 

Ravnikar. — Često sam je posjećivala, svaki put me je 
majčinski primila. Bila je sva uronjena u Boga, tako da 
sam joj se usudila približiti samo s nekim strahopošto- 
vanjem — govori sestra Gonzaga Metzger. — Da, bila je 
sveta, — izjavljuju redom sve sestre koje su je pozna- 
vale, a njih je mnogo, i u Varaždinu, i u Zagrebu, i u 
drugim uršulinskim samostanima. — Da, bila je sveta, 
najsvetija od svih; nikad nikoga nisam vidjela tko bi bio 
svetiji od nje — često je opelovala sestra Julijana Bakšič 
dok mi je iznosila svoja sjećanja i dojmove o sestri Klau- 
diji. Sestra Florencija Cimerman, milosrdnica, živjela je 
za vrijeme svojih mladih dana tri godine u uršulinskom 
samostanu u Varaždinu. Ona piše ovo: Još i danas mogu 
potvrditi da sam, unatoč svojoj mladosti, u duši bila si- 
gurna da je Majka Klaudija sveta... Ni prije ni poslije 
nisam nikad susrela tako svetu redovnicu, uvijek uro- 
njenu u Gospodina, a tako jednostavnu i blisku čovjeku 
i životu. 

Radnica Evica Hladnić izjavljuje: Od godine 1939. 
do 21. svibnja 1943. radila sam u uršulinskom samostanu 
u Varaždinu. Poslije toga radila sam u uršulinskoj kući 
studija u Zagrebu. Dobro sam poznavala časnu Majku 
Klaudiju, jer su nas učili vjeronauk. Tak ih gledam, kak 
da su živi. Ak? je gdo bil svet, oni su bili. Kud su išli, 
svakoga su lepo pozdravili i pogledali svojim milim oči- 
ma. Bili su tak sveti da lepše ne more biti. Kad sam ja 
bila u samostanu, bil je i radnik Štef Belcar, koji nam 
je rekel: Glečte, to vam je sveta Majka Klaudija. 

Sestra Baptista Košar piše: Kad god bi nadbiskup 
Bauer došao u vizitaciju, rekao bi: Vi imate poniznu i 
svetu poglavaricu (Klaudiju). 

Klaudijina svetost, svetost u nas na onaj način ne- 
izražena, neviđena, nepoznata, smjelo je razbijala i raz- 
dirala onu našu ljudsku bezbojnu, sivu, nepomičnu; olov- 
no tešku prilijepljenost uz zemlju, zbunjivala je i ras- 
krinkavala naš fino. kamuflirani, lukavi i prepredeni ego- 
izam i egocentrizam: otkrivala je svojoj okolini, svakome 
tko bi je susreo, da postoji još jedan svijet, osim ovog 
našeg zemaljskog, da postoji nadnaravni svijet, da po- 
stoji drugi, apsolutni život, veliki, svemogući, presveti 


Bog, koji je Ljubav. Svjedočila je na vanjski, vidljiv, , 


opipljiv, egzistencijalan način opstojnost nevidljiva Boga, 
koji je Osoba, Ljubav. 

U današnje doba, u ovom vremenu naglog aieizira- 
nja svijeta, u razdoblju oštrog prodora desakralizacije, 
sekularizma i laicizacije i na religiozna područja, nitko 
nam nije tako dobro došao, ništa nam nije tako sudbono- 
sno potrebno kao lik Klaudijine kategorije, kao njezina 
svetost. Egzistencijsko svjedočenje opstojnosti i prisut- 
nosti supernature, nadnaravi, tu, među nama, u sadaš- 
njem vremenu, poslije drugog svjetskog rata; svjedočenje 
svojim vlastitim životom i Božje opstojnosti, i Božje pri- 
sutnosti, i Božje ljubavi u svijetu — u tome je važnost 
Klaudijina duhovnog lika i njezine svetosti. 

Proživljavajući neograničenu ljubav prema Bogu, 
proživljavajući neograničenu ljubav prema bratu čovje- 
ku, u kojem je gledala Krista, proživljavajući taj i ta- 
kav humanizam, humanizam koji je u praksi ingeniozno 
razvila, razradila i ostvarila do najviših vrhunaca, hu- 
manizam u kojem nije bilo ništa što bi čovjeka desakra- 
liziralo, desupernaturaliziralo, što bi ga izbacilo iz nje- 
gove kristovske dimenzije, Klaudija je svojim životom 
dokazala autentičnost tog humanizma. Nadnaravno, bo- 
žansko postalo je po njoj svima nama prisutno novom 
svježinom. A to i jest ono što je nama u cvom povije- 
snom času najpotrebnije. Klaudijin lik, svetost skromne 
sestre iz Varaždina, velik je Božji dar našoj sredini, na- 
šem hrvatskom narodu, našem vremenu. 


Svetost sestre Klaudije bio je Božji dar. Svetost sva- 
kog sveca Božji je dar. Bog daje milost, a sveci pružaju 
iskrenu suradnju. To nam je dobro poznato. Ali ako ho- 
ćemo da budemo potpuno iskreni, moramo reći da u ži- 
votu sestre Klaudije zapažamo osobit naglasak na onoj 
prvoj komponenti: svetost kao Božji dar. Klaudijin djed 
s majčine strane, Mirko Hrvat, odvjetnik, više godina 
predsjednik Hrvatskog Sabora, bio je liberalac, »anli- 
klerikalac«, mrzio je svećenstvo. U Zagrebu je svojim 
unukama, djevojčicama, Klaudiji (Jerini) i njezinoj se- 
stri Meliti, zabranjivao da idu u crkvu. Od posjećivanja 
crkve bile su se doista i odbile. A ipak, za vrijeme nje- 
zine prve sv. Pričesti Bog obdaruje Klaudiju velikom 
milošću: nekoliko sati bila je izvanredno proniknuta Bo- 
žjom prisutnošću, duhom odsutna od zemaljskog života, 
otkinuta od svega stvorenoga, živo je osjećala Boga u 
sebi. To je nju, u većem ili manjem stupnju, pratilo kroz 
sav njezin život. U stilu velikih svetaca. 


Klaudiji je Bog pružio dar svetosti. Dar blistave i 
fascinantne svetosti, da njezina svetost bude našoj sredi- 
ni i našem vremenu svjedočenje opstojnosti i prisutnosti 
Boga, koji nije nikakav mrtvi bog, nego Osoba koja vječ- 
no živi i koja nas u svakom času ljubi. 

Dar blistave svetosti Klaudija je prihvatila i ostva- 
rivši taj dar čitavim svojim dugim i mukotrpnim živo- 
tom, pružila je našoj generaciji blistavo svjedočenje nad- 
naravne dimenzije stvarnosti koja nas okružuje, kojom 
smo prožeti. 


Izvori i dokumentacija 


1. O Majci Klaudiji, do sada, napisana je informativna knjižica 
»Pšenično zrno« (napisale T. Horvat, M. Šurjan, A. Trobentar), Vara- 
ždin, 1972; disertacija »Herojska krepost i njezino divno ostvarenje 
u životu Mater Marije Klaudije Boellein,O. S. U.« od Anastazije 
Trobentar (disertacija je u rukopisu); članak »Majka Klaudija« od 
D. Ž., u 2. broju, 1972, časopisa »Obnovljeni život«; i još po koji 
člančić u raznim vjerskim glasnicima. U Varaždinu izlazi bilten o 
M. Klaudiji: »Dobra Sestra Klaudija«. 


2. Izvještaji č. sestre Kazimire Arh u Arhivu vicepostulature. 
Sestra Kazimira nadopunila je svoje pismene izvještaje usmenim iz- 
javama piscu ovih redaka. 


3. Izvještaji čč. ss.: Ljudmile Ravnikar, Gonzage Metzger, Flo- 
rencije Cimerman, Julijane Bakšič, Baptiste Košar i radnice Evice 
Hladnić u Arhivu vicepostulature. 

UZ ĐAKOVO TEČE JOŠAVA 


Đakovo je gradić. Jošava rječica. Đakovo ipak po- 
znato, a Jošava možda i kojem Đakovčaninu nepoznata. 
Đakovačka katedrala glasovita nadaleko, slavnija od sa- 
mog Đakova. Mala Dakovčanka Jerina perfektno nepo- 
znata, a biva sve slavnijom pod imenom sestre Klaudije. 
Tko zna gdje će se zaustaviti rast njezine veličine? Kao 
da se neka bizarno-sudbinska igra povela oko tog gradi- 
ća uz koji teče Jošava. 

Tu igru možemo promatrati i u obitelji kojoj pripada 
Jerina. Prezivaju se Boellein, a vatreni su Hrvati. Jeri- 
nina majka, s djevojačkim prezimenom Hrvat, kćerka 
je Mirka Hrvata, koji je deset godina bio predsjednik 
Hrvatskog Sabora, pod banom Khuenom Hedervaryjem. 
Mirko je suradnik omraženog, protuhrvatskog bana, a 
nosi prezime Hrvat. A da kolo bude još zapletenije, Dra- 
gutin Boellein, Jerinin djed, bio je poznat čitavom Đa- 
kovu kao izvrstan kršćanin i veoma pobožan čovjek, dok 
je Mirko Hrvat, Jerinin djed s majčine strane, naprotiv, 
kao što smo već rekli, bio bučan »antiklerikalac«, velik 
protivnik svećenstva. Šareno kao đakovački vezovi. A iz 
toga šarenila Bog je izvezao svoj čisti prekrasni vez, svoj 
bijeli cvijet, Jerinu-Klaudiju Boellein. 

Đakovo leži na povišenoj valovitoj ravnici, zelenoj, 
bujnoj, obrađenoj, bogatoj. Pšenična i kukuruzna po- 
lja, vinogradi, hrastove šume. U hrvatsku povijest mje- 
sto ulazi godine 1239., kad je vojvoda Koloman to malo 
naselje, skupa s prostranim posjedom oko Breznice, 
Kaznice i Jošave, darovao bosanskom biskupu, iscrplje- 
nom i osiromašenom u borbi s bogumilima. Bosanski 
biskupi počešće borave u Đakovu, a već na svršetku tog 

trinaestog i na početku četrnaestog stoljeća to im mjesto 
postaje stalnim sjedištem. 

U prvoj polovici četrnaestog stoljeća »bosanski ili 
đakovački biskup« (taj naslov daje mu papa Klement V. 
već godine 1314) gradi u Đakovu stolnu crkvu i biskup- 
ski dvor. Malo poslije gradi se i franjevački samostan. 
Podiže se i župna crkva sv. Lovre. Malo Đakovo preuzi- 
ma veliku ulogu, postaje tvrđavom pravovjerja. Vidio je 
taj gradić velikih događaja. Godine 1374. u njemu se 
vjenčao bosanski ban Tvriko s Dorotejom, bugarskom 
kneginjom. Godine 1393. tu su.se izmirili kralj Sigis- 
mund i bosanski kralj Dabiša. Godine 1687., poslije sto- 
šezdesetgodišnjeg ropstva, Đakovo se otreslo Osmanlija, 
a župna crkva sv. Lovre, za turskog doba glavna đako- 
vačka džamija, opet je pretvorena u župnu crkvu, ovaj 
put posvećena Svim Svetima. U toj crkvi bit će krštena 
mala Jerina. Ali najsvečaniji, najveličanstveniji događaj 
koji je ikada doživjelo Đakovo bila je sigurno posveta 
katedrale koju je dao sagraditi biskup Strossmayer (1. li- 
stopada 1882.). To je slavlje doživjela i mala sedmogodi- 
šnja Jerina Boellein, tada učenica pučke škole, koju su 
vodile časne sestre sv. Križa. 

Jerina (Klaudija) Boellein prava je Đakovčanka. U 
maticama krštenih župe Đakovo spominje se godine 1813. 
njezin pradjed Mihovil i prabaka Katarina, rođena Ko- 
vačić. Imali su devetero djece, između njih Karla ili Dra- 
gutina, Jerinina djeda. Dragutinova žena, Jerinina baka, 
zvala se Marija, rođena Pinterović. 

Obitelj Boellein doselila se u Hrvatsku iz Češke. Sa- 
čuvao se krsni list, ispisan na pergameni, izdan sredi- 
nom 18. stoljeća, u Češkoj, a glasi na ime nekog Dioni- 
zija Boellein. U toj obitelji postojala je jaka tradicija da 
su u Češku doselili iz Francuske. U maticama krštenih 
obiteljsko ime nalazimo napisano u više varijanti: Belay, 
Belayn, Boellein, itd. Ima i francuski oblik: Bellain. Me- 
đutim, Jerinin djed i otac bili su svjesni Hrvati. 


Dragutin Boellein, Jerinin djed, bio je u svoje vri- - 


jeme najugledniji đakovački građanin. Biskup Strossma- 
yer poznavao ga je veoma dobro još iz gimnazije u Osi- 
jeku. Bili su vršnjaci i školski drugovi. Svojeg bivšeg 
suučenika Strossmayer je zaposlio u biskupskom vlaste- 
linstvu. Dao mu je službu kasnara, zatim blagajnika, pa 
revizora. Konačno ga je imenovao glavnim upraviteljem 

Jerinin djed Dragutin 


biskupskog vlastelinstva. A onda su ti posjedi bili veo- 
ma veliki. U svojoj službi odlikovao se Dragutin Boellein 
izvanrednom marljivošću i poštenjem. Za njegove zaslu- 
ge u biskupiji podjeljuje mu Sv. Otac odlikovanje, ime- 
nuje ga vitezom Reda sv. Silvestra. Budući da su svi u 
Đakovu poznavali Dragutinovo poštenje, dobrotu i ple-: 
menitost i budući da su ga svaki dan vidjeli kod sv: mi- 
se, neki su u šali govorili: taj sigurno neće nikad umri- 
jeti kad se toliko Bogu moli! Za svojih mladih dana 
Dragutin Boellein surađivao je u đakovačkom Hrvat- 
skom pjevačkom društvu »Sklad«. Bio je jedan od osni- 
vača toga društva. Od godine pak 1863. do 1868. bio je i 
predsjednik »Sklada«. Kako je bio veoma ugledan u Đa- 
kovu, imenovale su ga tadašnje vlasti, kad je stupio u 
mirovinu, predsjednikom školskog odbora i mjesnim 
školskim nadzornikom. Tu je dužnost vršio deset godina, 
sve do svoje smrti. Školska spomenica najbiranijim rije- 
čima hvali Dragutina Boelleina zbog savjesna i uspješna 
obavljanja nadzorničke službe. 

Mirko Hrvat, odvjetnik, Jerinin djed s majčine stra- 
ne, bio je čovjek posve drugog kova. Bio je sin siroma- 
šnog zagrebačkog obrtnika. Otac se nije mnogo brinuo za 
njega, ali je Mirko ustrajnim i žilavim radom završio sve 

škole. Mnogo godina bio je u Đakovu službeni odvjetnik 
biskupskog vlastelinstva, a nekoliko godina i glavni 
upravitelj vlastelinstva. U toj službi naslijedio ga je Dra- 
gutin Boellein. Mirko Hrvat bio je također marljiv, po- 
šten, ali vrlo tvrda značaja, a u vjerskom pogledu pot- 
puna protivnost Dragutinu Boelleinu. Godine 1878. do- 
šao je na glas kao neprijatelj Crkve i svećenstva. Od go- 
dine 1883. do 1893., tj. sve do svoje smrti, bio je pred- 
sjednik Hrvatskog Sabora, pod omraženim banom Khue- 
nom Hedervaryjem, kojemu je vjerno služio. 

Janko, sin Dragutina Boelleina, uzeo je godine 1872. 
za ženu Slavu, kćerku Mirka Hrvata. U tom braku ro- 
dit će se mala Jerina. 

U malom Đakovu, uz koje teče nepoznata Jošava, ni- 
če velika osoba. 


Izvori i dokumentacija 


1. Za povijest Đakova: Hrvatska enciklopedija, sv. V. Zagreb 
1945.; o Đakovu na str 524—526. 


Stanojević: Narodna enciklopedija, 1. knj., Zagreb 1928; o Đako- 
vu na str. 625. i na str. 256. 


I. Rogić: Katedrala u Đakovu, Osijek 1932. 
2. Za povijest članova obitelji Boellein i Hrvat: 


Dr. Mato Horvat: Spomenica hrvatskog pjevačkog društva 
»Sklad« — »Preradović« u Đakovu, Đakovo, 1939. 


Josip Horvath: Politička povijest Hrvatske, I. knjiga, Zagreb, 
1901. 


Anastazija Trobentar: Herojska krepost i njezino divno ostva- 
renje u životu Mater Klaudije Boellein, O.S.U. (umnoženo). 


Razni podaci uzeti su i iz Arhiva vicepostulature. 

JERINA, KĆERKA JANKA BOELLEINA 
I SLAVE ROĐENE HRVAT 


Zar slučajne okolnosti? Zar bezvezno podudaranje? 

Promotrimo! 

Pobožni Jerinin djed, Dragutin Boellein, na prvim 
praznim listovima svog starog molitvenika, gdje je obi- 
čavao voditi kroniku rođenja i smrti svoje unučadi, pri- 
godom rođenja svoje unuke Jerine, napisao je ovo: »Je- 
rina Matilda, rođena 17. siečnja 1875 u jedanaist satih u 
večer«. 

Mala Jerina bila je isti dan krštena. Tako nam kažu 
matične knjige. Dan u koji je rođena i krštena bila je 
nedjelja. Taj dan slavio se i blagdan Presv. Imena Isu- 
sova. A 17. siječnja, od najstarijih vremena, pa i danas, 
jest spomendan sv. Antuna Pustinjaka. 


Jerinina rodna kuća 

U ovoj krstionici, koja se nalazila s desne strane oltara u 
đakovačkoj crkvi Sviju Svetih, Jerina je postala dijete Božje 

Svakako, zanimljivo podudaranje! 

Znamo: svaka nedjelja je dan u koji se na poseban 
način sjećamo otajstva presvetog Trojstva, dan posvećen 
Bogu, presvetom Trojstvu. 

Kršćansko otajstvo koje je utisnulo najizrazitiji pe- 
čat u duhovni život Jerine, kasnije sestre Klaudije, jest 
misterij, otajstvo presvetog Trojstva. 

— Njezina je duša sva uronjena u presveto Trojstvo 
— piše o Jerini-Klaudiji njezina redovnička susestra 
Margarita L., koja je Klaudiju izvrsno poznavala. 

— Naš život nije ništa ako nije u presvetom Troj- 
stvu. Moramo se usaditi u presveto Trojstvo — te riječi 
izgovara sama sestra J erina-Klaudija. A kad su je pital: 
kako se do toga dolazi, odgovara: 

— Per Christum Dominum nostrum (Po Kristu Go- 
spodinu našemu). 

Dakle, Isus je put do presvetog Trojstva. 

— Isus, to je bilo sve njezino — izjavljuje Klaudiji- 
na redovnička susestra, Pija L. 

— Na mene je osobito djelovala njezina velika lju- 
bav prema osobi našega Gospodina Isusa. Ime Isus zapi- 
sivala je na omotu svake knjige, a kad je izgovarala to 
sveto ime, redovito je plakala — piše sestra Marija F. 

Zar se slučajno dogodilo da je ona, kojoj će glavni 
sadržaj duhovnog života biti istina i stvarnost o presve- 
tom Trojstvu i o Isusu, rođena baš na blagdan Imena 
Isusova i u dan posvećen presvetom Trojstvu? 


Možemo pratiti i druga zanimljiva podudaranja. 


Premda je mala Jerina rođena u 11 sati noću, ipak 
je istog dana krštena. O tome nam jasno govore doku- 
menti. Uostalom, to nije nimalo nevjerojatno kad znamo 
da je njezina rodna kuća udaljena od župne crkve samo 
dvadesetak koračaja. Ta nas činjenica brzog krštenja ži- 
vo podsjeća na ono što nam promatranje njezina života 
snažno nameće: bila je od Boga preodabrana od početka. 
U njezinim mladim godinama susrest ćemo dan u koji je 
primila od Boga izvanrednu nadnaravnu milost: uliveni 
dar prisutnosti Božje. Taj dar obilježio je njezinu dušu 
odmah na pragu života svetošću, trajnom i neugasivom 
ljubavlju prema Bogu, i taj će biljeg, svakome raspoznat- 
ljiv i jasan, ostati na njezinu duhovnom liku do smrti. 

Još jedno značajno podudaranje! 

Rođena je na dan sv. Antuna Pustinjaka. To je sve- 
tac sasma kontemplativnog tipa: živio je u samoći, slu- 
žio je Bogu pokorom i molitvom. A izvršio je golem utje- 
caj na ondašnji poganski svijet. O njegovu pokorničkom 
i svetačkom životu kolale su pripovijesti čitavim rim- 
skim carstvom. Bila je to najbolja propaganda za kršćan- 
stvo. A sestra Jerina-Klaudija? I ona živi uglavnom kon- 
templativnim životom. Tako je živjela većina sestara u 
varaždinskom uršulinskom samostanu kroz dva i pol sto- 
ljeća njegova postojanja. Služilo se Bogu u pokori i u 
molitvi. Bilo je uvijek i vanjskog apostolskog rada: od- 
goja ženske mladeži. Ali u dugim desetljećima, pa i u 
vremenima sestre Klaudije, prevagnuo je tip kontem- 
plativne redovnice. Danas je vanjsko apostolsko 
djelovanje veoma naglašeno. Sestra Jerina-Klaudija 
imala je neko vrijeme, kao učiteljica, mnogo škol- 
skih sati muzičkog odgoja i glasovira, ali se nje- 
zin rad ipak uglavnom odvijao unutar samostana: 
upravljanje, administracija te vodstvo i poučavanje 
mladih redovnica u duhovnom životu. Sve je te po- 
slove obavljala u dubokoj sabranosti, šutnji, u sjedi- 
njenju s Bogom. Za nju možemo, a da se ne prevarimo, 
reći: bila je kontemplativna redovnica. Kakav je utjecaj 
na svoju okolinu izvršio njezin svetački život takvog ti- 
pa? Golem! Izrazit ćemo ga ukratko: njezino življenje, za 
sve redovničke kuće u kojima je boravila, za svakoga 
s kim je dolazila u dodir, bilo je kao neki vidljiv udar 
transcendentalnog, nadnaravnog, u ovaj naš naravni, ze- 
maljski životni krug. Sam pogled na Klaudiju podigao bi 
smjesta u duši čin strahopočitanja i skrušenja pred Bo- 
gom. Božja prisutnost blistala je iz Klaudije na neki otaj- 
stveni način. Čini se da nam je Providnost smišljeno i 
planski poslala Jerinu-Klaudiju u ovo laicizirano doba, 
u vrijeme koje eliminira supernaturalno, nadnaravno. 
Podiže nam nju kao neki vidljiv znak nadnaravnog. Još 
više: Jerina-Klaudija bit će u ovom svijetu svjedok, bit 
će znak prisutne ljubavi živoga Boga. Ne mislimo reći 
da će njezin lik izvršiti onolik utjecaj kao lik sv. Antuna 
Pustinjaka. Ne želimo se nikako igrati proroka. Ali po- 
dudaranje potiče znatiželju. A budućnost je otvorena. 


Spomenuli smo, a kasnije ćemo govoriti opširnije o 
nadnaravnom ulivenom daru koji susrećemo kod Klau- 

dije. Gospodin je nju odabrao. On će sam, bez posredni- 
ka, nju privući k sebi. Kao da je to htio jasno očitovati 
već u događajima njezina djetinjstva. Jerinin dobri otac 
Janko umro je mlad. Njegova kćerka imala je tada tek 
tri godine. Dobri i pobožni djed s očeve strane, Dragutin 
Boellein, jedva je smio vršiti kakav vjerski odgojni utje- 
caj na unuke. Sprečavala je to, pogotovo kad su Jankova 
djeca poodrasla, Jerinina mama Slava. Točnije rečeno, 
preko svoje kćerke Slave sprečavao je religiozni utjecaj 
Jerinin djed, Mirko Hrvat, liberalac, koji je mrzio 
Crkvu. On je uzdržavao kćerku i unuke. U Zagrebu su 
djeca potpuno potpala pod njegov utjecaj. Unatoč svemu 
tome, Bog je Jerinu-Klaudiju snažno privukao k sebi. Iz 
njezina života odsijeva samo Bog, njegovi neposredni 
zahvati, njegovo direktno djelovanje. Jerina će biti vid- 
ljiv znak njegove prisutnosti u svijetu. I žrtva za spase- 
nje tog svijeta. To je njezina životna misija. 

Jerinin otac, Janko Boellein, umro je 18. svibnja 
1878, veoma mlad, u tridesetoj godini života. Ostavio je 
za sobom ženu i četvero djece: dvije kćerkice, Melitu i 
Jerinu, te dva sinčića, Mirka i Janka. Malo poslije očeve 
smrti umro je sinčić Janko, a onda i Mirko. 

Janko Boellein bio je knjigovođa đakovačke štedio- 
nice. O njemu je ostalo zapisano da je bio vrlo lijep čo- 
vjek, veliki hrvatski rodoljub, sama dobrota. Bio je član, 
a neko vrijeme i predsjednik hrvatskog pjevačkog dru- 
štva »Sklad«, kao i njegov otac Dragutin. U Đakovu veo- 
ma obljubljen. Umro je od upale trbušne opne i upale 
crijeva. 

Jerinina mama, Slava, ostala je udovica u svojoj 23. 
godini. Kad joj je, dvije godine poslije supruga Janka, 
umro i sinčić Mirko, ostale su uza nju dvije kćerke, Me- 
lita i Jerina. Melita je od Jerine starija nešto više od go- 
dine dana. Mama Slava baštinila je neke crte karaktera 
svog oca Mirka Hrvata. Bila je tvrdog, teškog, pomalo se- 
bičnog značaja, nije pokazivala previše ljubavi prema 
svojim kćerkama. To što je pomišljala na drugu udaju 
ne možemo joj zamjeriti jer, prvo, ostala je udovicom 
veoma mlada, a drugo, morala je naći neku zaštitu i se- 
bi i svojim djevojčicama. 

Melita i Jerina pohađale su pučku školu, koju su u 
Đakovu vodile časne sestre sv. Križa. Školske godine 
1882-83. završila je Jerina drugi razred pučke škole s 

Jerinin otac i majka 


veoma dobrim uspjehom. Još slijedeće školske godine, 
1883—84., pohađale su i završile, Jerina treći, a Melita 
četvrti razred pučke škole u Đakovu, a onda su cdselile 
u Zagreb. Iz »Izvješća o Djevojačkih učionah u samosta- 
nu Milosrdnica« vidimo da je u »Gornje djevojačko go- 
jište« školske godine 1884-85., u četvrti razred pučke ško- 
le, upisana Jerina Boellein. Te su se škole nalazile u Za- 
grebu, u Frankopanskoj i okolnim ulicama, Znamo točno 
dan kad se Jerina upisala u školu: 30. X. 1884. 

Da li se Jerinina mama drugi put udala godine 1883. 
ili 1884. i, prema tome, koje je od tih godina doselila s 
novim suprugom u Zagreb, ne znamo točno. Svakako, 
mama, očuh, Melita i Jerina nalaze se u drugoj polovici 
1884. u Zagrebu. U Zagreb je, godinu dana prije, 1883., 
doselio i djed Mirko Hrvat. Postao je predsjednikom 
Hrvatskog Sabora. Jerina i Melita bile su veoma žalosne 
što su se morale rastati cd svog dobrog djeda Dragutina 
Boelleina, koji je ostao u Đakovu. 


O drugom mužu Slave Boellein, to jest o Jerininu 
očuhu, Ljubomiru Radojkoviću, ne znamo mnogo. Zna- 
mo da je rodom iz Moldave u Banatu, da je po vjeri bio 
pravoslavac, po zanimanju oficir austrougarske vojske, i 
to pukovnik, da se potpisivao Ljubomir pl. Radojković od 
Radoboja, da je, s obzirom na vjeru bio liberalan, u stilu 
svoje žene Slave i tasta Mirka Hrvata. Ali čini se da je 
ipak bio prikladnijeg karaktera nego njih dvoje. S pa- 
storkama, kako iz ono malo podataka možemo razabrati, 
postupao je blaže od njihove majke. Nisu se na njega 
tužile. 

Orisali smo okvir Jerinina najranijeg djetinjstva. 
Okvir ljudski običan, prozaičan, težak, pomalo tragičan. 
Ozračje mučno. Ali u toj tami možemo razabrati sve jače 
svjetlucanje jednog blještavog svjetla, možemo prisluški- 
Vati prve akorde jedne zanosne simfonije. Gdje? U liku, 
u duši male Jerine. Nema sumnje: odabrana je. Bog je 
na nju stavio svoju ruku. 

Čini se da je u rodu Boelleinovih Gospodin već 
odavna počeo utirati stazu za nastup jednog izabranog, 
svetog člana. A šaroliki Hrvatovi kao da su stupili na 
pozornicu samo zato da se vidi kako je Jerinin lik isklju- 
čivo Božje djelo. 

Dobri djed Dragutin Boellein imao je više sestara. 
Tri od njih imale su sinove svećenike. Josipa, udata Jaić, 

imala je sina svećenika Gustava. Tonka, udata Lebano- 
vić, imala je sina svećenika Martina. Amalija, udata 
Gamperl, imala je sina svećenika Đuru. Ti su svećenici, 
dakle, bili bratići Jerinina oca Janka, Sva trojica bili su 
veoma dobri svećenici. A Marija, rođena Pinterović, že- 
na Dragutina Boelleina, Jerinina baka, inače veoma po- 
božna, bila je u rodu s trima svećenicima, đakovačkim 
kanonicima: Pinterovićem, Hostom i Sokolićem. Njezinu 
rodu, ili svojti, pribrajaju i nekog tršćanskog biskupa, 
ali to nismo mogli provjeriti. U srodstvu s Boelleinovima 
bio je i kanonik i opat Wittman. 

Mala Jerina. Jednogodišnja, trogodišnja, četverogo- 
dišnja Jerina. Postoje podaci o izvanrednim nadnarav- 
nim Božjim zahvatima u životu te sitne djevojčice. Ne 
usuđujemo se to opisivati u ovom poglavlju, gdje bi to 
zapravo spadalo. Opisat ćemo to u jednom od slijedećih 
poglavlja, kad već za to sazri kontekst. 


Možda nekome neće biti moguće vjerovati u tolik 
utjecaj nadnaravnog, supernaturalnog, na život Jerine 
Klaudije Boellein, naše vršnjakinje s našeg terena, se- 
stre naših dana, građanke Đakova, Zagreba i Varaždina. 
Međutim, bez vjere u nadnaravno život Majke Klaudije 
ne može se razumjeti. Dapače, promatrajući taj život, 
otkrivamo da je njegov smisao bio samo jedan: svjedo- 
čiti prisutnost i ljubav Božju u svijetu — još više: izgor- 
jeti kao žrtva zato da nadnaravno, da ljubav Božja prož- 
me današnjeg čovjeka, da ga Bog što intenzivnije svojom 
prisutnošću pronikne. Da, bez vjere u nadnaravni svijet, 
bez vjere u prisutnost Božju u svijetu, lik Jerine Klaudi- 
je ne može se razumjeti. 


“Izvori i dokumentacija 


1. Stari molitvenik u kojemu je Dragutin Boellein zabilježio 
podatke o rođenju i krštenju svoje unuke Jerine nalazi se u Arh. 
vicep. Matice u kojima je zabilježeno Jerinino rođenje i krštenje 
nalaze se u matičnom uredu općine Đakovo. 

2. Sama Jerina-Klaudija rado je isticala da je rođena u nedje- 
lju, na blagdan Imena Isusova. 


3. Razne podatke o obiteljima Boellein i Hrvat te o pojedinim 
članovima tih obitelji pružili su: 


a) matične knjige 


b) dr Mato Horvat: Spomenica hrvatskog pjevačkog društva 
»Sklad« — »Preradović« u Đakovu. Đakovo 1939. 

\ e) prof. Matija Pavić: Biskupijsko sjemenište u Đakovu od 
1806. do 1906. 

d) nisma povjesničara Đakova, dra Mate Horvata, upravljena 
piscu ovih redaka. Nalaze se u Arh, vicep. 

e) podaci prikupljeni od prof. povijesti Mare Pavičić, koja je 
i sama u rodbinskoj vezi s Boelleinovima (u Arh. vicep.) 

£) izvještaji Jerinine sestre Melite (Arh. vicep.) 

8) razni izvještaji i katalozi pučke škole (od šk. god. 1882—83. 
i dalje) koju su u Đakovu vodile sestre sv. Križa 

h) »Izvješća o djevojačkih učionah u samostanu milosrdnica«, 
Zagreb od god. 1884—85. i dalje 

i) razna pisma starijih i novijih datuma, te razni kraći doku- 
menti, koji govore o Jerini i njezinoj rodbini (Arh. vicep.). 

Neki podaci o Jerininu djetinjstvu uzeti su iz disertacije Ana- 
stazije Trobentar: Herojska krepost... Mater Marije Klaudije Boel- 
lein... 

Citati časnih sestara Margarite Labrtić, Pije Lončar i Marije 
Forst uzeti su iz njihovih izvještaja. (Arh. vicep.) 

ZAGREBAČKE GODINE. OČITO PREODABRANJE 
JASNO DIKTIRA ŽIVOTNU MISIJU 


Jerina je došla u Zagreb kao devetgodišnja djevoj- 
čica. Proživjet će tu punih dvanaest godina svoje mlado- 
sti. Njezina školska, a pogotovo vjerska izobrazba osta- 
vlja dojam neke tajanstvenosti i zagonetke. Vidjet ćemo. 
Iz obitelji u kojoj je ona živjela čovjek bi se nadao da 
će prije niknuti sve drugo nego svetica. Možda je Gospo- 
din to zato tako uradio da se jače istakne njegovo osob- 
no djelovanje. 

Mama, očuh, Melita i Jerina stanovali su u centru 
grada, u Berislavićevoj ulici, u zgradi broj 3, u nepo- 
srednoj blizini Zrinjevca. Očuh je oficir, a djed Mirko 
Hrvat predsjednik je Hrvatskog Sabora. Dakle dobro si- 
tuirana i ugledna obitelj. Djed Mirko Hrvat bio je obe- 
ćao Jerininu ocu Janku, dok je ovaj onako mlad umirao, 
da će se brinuti za njegovu djecu. To je obećanje jed- 
nako vjerno izvršavao i dok su djeca živjela u Đakovu, 
kao i sada, kad su se nastanila u Zagrebu. Za Melitu i 
Jerinu brinuo se pravom očinskom ljubavlju. Pazio je da 
im ništa ne uzmanjka. Ali o njihovu vjerskom odgoju 
nije htio ništa ni da čuje. Ustrajno je mrzio svećenike, 
sigurno i zbog toga što je svećenstvo, hrvatski raspolo- 
ženo, u velikoj većini pristajalo uz Antu Starčevića. Bilo 
je protivnik Khuena Hedervaryja, s kojim je Mirko 
Hrvat vjerno surađivao. Mirko je i svoju kćerku Slavu, 
Jerininu mamu, u njezinim mladim danima, odgajao da- 
leko od vjere i od Crkve. Stoga nam je to čudnije 
što je Slava, kad je došla u Zagreb, upisala svoje kćer- 

ke u\pučku školu koju su vodile sestre milosrdnice iz 
Frankopanske ulice. Učinila je to valjda stoga što je ču- 
la da su te škole veoma dobre pa je htjela da joj djeca 
budu dobro odgojena. 

Iz školskog »Izvještaja« vidimo da je Jerina godine 
1884-85. pohađala četvrti razred. U prvom polugodištu 
ostala je »neizpitana« zbog bolesti. U drugcm polugodi- 
štu potpuno je »izostala«, vjerojatno opet zbog bolesti. 
Školske godine 1885-86. ponovno je upisana u četvrti raz- 
red i prvo polugodište završila je s odličnim uspjehom. 
Ni ovaj put nije završila razred. U drugom polugodištu 
je izostala. Možda zbog toga što se te iste školske godine, 
1885-86., upisala u muzičku školu Glazbenog zavoda, pa 
je tamo bila previše okupirana. Na Glazbenom zavodu od 
sada upisuje svaku školsku godinu, sve do 1890—91. 
uključno. Prvu i drugu godinu završava s vrlo dobrim 
uspjehom. Taj dobri uspjeh jednak je današnjem odlič- 
nom. U trećoj godini je neispitana, valjda zbog bolesti. 
Opetuje treću godinu i završava s vrlo dobrim. Čak jei 
pohvaljena! Pohvaljena je bila i na kraju slijedeće godi- 
ne. Četvrtu i petu godinu te škole završava kao obično. A 
sada nailazimo na zagonetku: u šesti razred nije ni upisa- 
na. A za diplomu glazbene škole trebalo je završiti šest 
razreda. Zašto se nije upisala u šesti razred? Točno ne 
znamo, ali razlog bi, po svoj prilici, trebalo potražiti u 
volji njezine mame. Uršulinka, sestra Anđela, koja je 
kasnije bila Klaudiji poglavarica u Varaždinu, piše: 

— Klaudija je imala za učitelje iz glasovira naj- 
izvrsnije profesore i premda joj je tvrda majka priječila 
vježbanje glasovira i nije dopustila da položi ispit iz gla- 
sovira, ona je svojim izvanrednim darom za glazbu to- 
liko uspjela da je savršeno i s puno osjećaja i žara svi- 
rala komade najvećih glazbenika: Beethovena, Mozarta. 

Jerini su predavali poznati profesori: Dragutin Ma- 
rek, Nikola Faller (kompozitor), Emilija Makanec i dru- 
gi. Zašto mama Jerini, izvrsnoj učenici, nije htjela pri- 
uštiti diplomu? Zamršeno pitanje. Teško je dati točan 
odgovor. 

Djed Mirko Hrvat nije dopustio, a mama je s njim 
u tom bila složna, pa Melita i Jerina nisu posjećivale 
ni nedjeljnu sv. misu. Vjeronauk su slušale u školi jer 
je bio obligatan predmet. Jerina ima iz vjeronauka ocje- 
nu odličan. Djed i mama pustili su djevojčice na prvu 

sv. Pričest zbog običaja i valjda zbog toga da se ne za- 
mjere austrijskoj administraciji. Ali ni takva obiteljska 
sredina nije mogla spriječiti Božje djelovanje. Dapače, 
baš u to vrijeme izveo je Gospodin u Jerininoj duši od- 
lučan potez, utisnuo je u njezino biće pečat preodabra- 
nja, usmjerio je njezin život prema cilju, do kojeg će je 
apsolutnom sigurnošću dovesti, namijenio joj je ulogu 
koju će u današnjem vremenu neizostavno izvršiti. Je- 
rina-Klaudija bila je za vrijeme svog života svjesna svega 
toga. Taj odlučan potez Bog je u Klaudijinoj duši izveo 
na dan njezine prve Pričesti. Na taj dan utisnuo je u nje- 
zinu dušu neizbrisiv pečat preodabranja. O tako važnom 
događaju najbolje je da nam progovori ona sama. Kad su 
joj njezin ispovjednik i njezina poglavarica naredili da 
nešto napiše o svom unutrašnjem duhovnom saobraćaju 
s Bogom, ona piše o tome veoma kratko, čitav izvještaj 
ispunio bi samo jednu tipkanu stranicu, ali na prvo, naj- 
istaknutije mjesto stavlja baš taj događaj. Njemu daje 
glavno mjesto u svojoj povezanosti s Bogom. Svatko, tko 
i malo poznaje njezin život, na prvi mah zapaža da je 
upravo taj događaj i polazna i središnja točka njezinog 
duhovnog života, njezina duhovnog i svetačkog lika, nje- 
zina životnog poslanja, njezine uloge koju je trebalo da 
izvrši i u okolini u kojoj je živjela i u današnjem mo- 
mentu povijesti Crkve. 
O tome događaju čvrstom sigurnošću i limpidnom 
jasnoćom piše ovo: 
Veliku sam milost primila na dan prve sv. Pričesti, 
dne 1. V. 1887. Kroz nekoliko sati bila sam posve od- 
sutna zemaljskom životu, otrgnuta svemu stvoreno- 
me, a proniknuta prisutnošću Božjom. Osjećala sam 
Boga u sebi. Sreća moja bila je neopisiva. Ovu istu 
milost primila sam još dvaput u životu. 


O čemu Jerina-Klaudija govori, jasno nam je. Struč- - 


no teološki izrazili bismo to ovako: primila je uliveni 
dar Božje prisutnosti. To je nadnaravni dar koji daje 
sam Bog osobno. 

Kad je primila taj Božji dar, bila je Jerina djevoj- 
čica od dvanaest godina. Nalazila se na ulazu u život 
pune ljudske osobnosti. Dakle, već na početku njezin ži- 
vot označen je jasnim biljegom, usmjeren je točno odre- 
đenom stazom prema konkretno zacrtanom cilju. Nje- 
zina je misija da bude svjedok Božje prisutnosti u svi- 

jetu. Još nešto moramo pridodati tome: njezino se posla- 
nje sastoji i u tom da bude žrtva, da se Bogu žrtvuje sa 
svrhom da se njegova prisutnost što jače afirmira u ljud- 
skim dušama, u svijetu. O tome ćemo govoriti kasnije. 

U čitavu životu Jerine-Klaudije ne nalazimo važni- 
jeg i značajnijeg momenta od ovoga što ga susrećemo 
na dan njezine prve Pričesti. Taj trenutak čini jezgru 
čitavoga njezina duhovnog života i siguran putokaz u 
razmrsivanju, razumijevanju i tumačenju velikog duhov- 
nog bogatstva koje joj je dano, preodabranja kojim je 
obilježena, cilja prema kojemu je usmjerena. 

Toga dana, kad je primila prvu sv. Pričest, otišla 
je sa svojom majkom, s očuhom i sa sestrom na šet- 
nju u Tuškanac, ali se nije mogla rastresti. Čitavo vri- 
jeme ostala je uronjena u Boga. On je u Jerininoj svi- 
jesti, u njezinoj duši bio živo prisutan. Tek kad se 
vratila sa šetnje, našla se opet u običnom životu. 

Tu milost žive Božje prisutnosti, čuli smo (o tom 
piše ona sama), primila je još dvaput u životu. Zar samo 
još dvaput u životu? Moramo dobro uočiti jednu raz- 
liku. Drugo je veoma jaka, izvanredno intenzivna svijest 
o Božjoj prisutnosti, svijest koja dotiče ekstazu, a drugo 
je posve ista nadnaravna svijest o Božjoj prisutnosti, po- 

sve isti uliveni dar, ali sa smanjenim intenzitetom, dan 
u manjem stupnju. Eto, taj drugi način svijesti o Božjoj 
prisutnosti, taj stupanj s manjim intenzitetom ulivenog 
dara, posjedovala je Jerina-Klaudija od dana svoje prve 
Pričesti pa sve do smrti. Kako, odakle to znamo? Odgo- 
varamo ukratko: o tome nam govore svi izvještaji, sva 
svjedočanstva svih onih koji su je poznavali. Već jedan 
pogled na redovnicu Klaudiju bio je dostatan da u sva- 
čijoj duši nikne neko strahopočitanje, uvjerenje da je 
Bog blizu, da je na poseban način prisutan, da na osobiti 
način djeluje u duši te redovnice, da je ta redovnica sve- 


ta. Isti dojam utisnuo bi se i u dušu onoga koji bi je samo - 


jednom u životu pogledao, vidio, kao i u dušu onoga koji 
je Klaudiju gledao svaki dan. Među njezinim redovnič- 
kim susestrama kružila je riječ: čim je stupila u Red 
bila je sveta. ' 

Što je s onim godinama koje su slijedile neposredno 
poslije prve sv. Pričesti? O tome nemamo mnogo izvje- 
štaja, ali imamo ih ipak dovoljno da možemo naći si- 
gurnu istinu. Djed Mirko Hrvat i mama Slava držali su 
i dalje Jerinu i Melitu u udaljenosti od Crkve. Djevoj- 
čice su im se morale pokoriti. Sakramentima nisu pri- 
stupale, k nedjeljnoj sv. misi nisu išle. Opisujući to raz- 
doblje, Melita govori o sebi i o svojoj sestri Jerini: Čita- 
le smo mnogo, ali samo liberalnu štampu. Iz Sabora, dok 
je djed Hrvat živio, donosio nam je svaki dan paket slav- 
nih bečkih, peštanskih i zagrebačkih novina. Čitale smo 
i drugo štivo. Vjersko štivo ni vidjele nismo. 

Nastojali smo dobro prostudirati te zagonetne godine 
Jerinine mladosti. Rezultati nam kažu ovo: pod pritiskom 
mame i djeda Jerina je napustila vanjsko prakticiranje 
vjerskih dužnosti. Inače joj je vjera ostala netaknuta. 
Jednako, ni jedan grijeh nije dotaknuo njezinu dušu. A 
čim je došla u nešto samostalnije godine, smjesta je ob- 
novila prakticiranje vjerskih dužnosti. Bila je to, po pri- 
lici, četvrte ili pete godine poslije prve Pričesti, 1891. ili 
1892. Jerina je navršila šesnaestu godinu života. U obi- 
telji su niknuli nekakvi nesporazumi, zapravo, koliko 
nam je sve skupa poznato, između Jerine i mame. 

Zbog tih nesporazuma bila je mama Slava prema 
svojoj kćerci Jerini nesnošljiva. Kad je Jerinina dalja 
tetka Paulina godine 1892. dovela svoju kćerku u Zagreb 
da je upiše u višu djevojačku školu, navratila se u po- 

sjet i svojoj rođakinji Slavi, Jerininoj mami. Taj čas 
Slave nije bilo kod kuće. Našla je samo Melitu i Jerinu. 
Ova je jedva dočekala priliku da se izjada. Bacila se na 
koljena pred tetkom Paulinom, obujmila joj noge i gorko 
zaplakala. Bila je to provala boli zbog majčina oštrog pc- 
stupka. 

Znamo sigurno da Jerina u čitavom tom obiteljskom 
zapletaju nije bila ništa kriva. Po svemu se čini da je 
krivnja bila na očuhu Radojkoviću i na maminoj naravi. 
Ti su nesporazumi, po svoj prilici, bili razlog zbog kojeg 
se Jerina nije upisala u šesti razred Glazbene škole, Ma- 
ma se pokazala veoma neraspoloženom, sumnjičavom, 
strogom, bezobzirnom. Postojao je i pokušaj raspleta. O 
tome govori sama Klaudija. Ali i ona spominje samo 
vanjski okvir događaja. Otkrila je to mnogo kasnije, u 
svojoj starosti, svojoj poglavarici, sestri Ignaciji Galijan. 
Sestra Ignacija piše: Sa svojih šesnaest godina namolila 
je Jerina majku da je pusti stanovati u Penzionatu, u 
Vlaškoj ulici. Gospođa Leopold je to savjetovala i od ne- 
ke milostinje namirivala troškove. Jerina je svake nedje- 
lje išla na sv. ispovijed biskupu Langu, a onda na sv. 
Pričest. 

Po svoj prilici da je taj korak savjetovao biskup 
(cnda još samo običan svećenik) Lang, a izvela ga je go- 
spođa Leopold. Penzionat su onda vodile sestre milosrd- 
nice. 

Ovdje, kako smo opazili, nailazimo na još jednu za- 
nimljivu činjenicu: susret sveca sa sveticom. Da li se 
mala Jerina i prije ispovijedala kod svećenika Langa, da 
li joj je možda on podijelio prvu sv. Pričest? Ne znamo. 
Ali, evo, on je u ovom času vodio šesnaestogodišnju Je- 
rinu na njezinu putovanju prema Bogu. Došla je u si- 
gurne ruke. Bog je Jerini dao i tu milost da je u osvitku 
svoga duhovnog života naišla na svetog, razboritog i si- 
gurnog duhovnog vođu. 

Gedine 1893. umro je djed Mirko Hrvat, predsjednik 
Hrvatskog Sabora. Jerinin i Melitin očuh Radojković, 
oficir, izgubio je čvrsto zaleđe, koje ga je štitilo od on- 
dašnjih uobičajenih čestih premještaja vojničkih osoba. 
Sad je morao u Otočac, u Liku. I tako je iste godine 
čitava obitelj odselila u Otočac. Ostali su tamo tri godine, 
od 1893. do 1896. O tom boravku u Otočcu Melita piše: 
U Otočcu smo se samo zabavljale. Bile smo u oficirskom 

društvu. Jerina se htjela udati za jednog natporučnika 
iz Galicije. Mama to nije dopustila. Jerina se zbog toga 
žalostila, ali to nije bio uzrok da ide u samostan. 


Svoje izjave o Jerini Melita je dala u svojoj starosti, 
pa nije čudno da smo u tim izjavama naišli na neke ne- 
točnosti. Međutim, njezin izvještaj o njihovu boravku u 
Otočcu čini se točnim. Premda je Jerina bila već primila 
mnoge izvanredne milosti od Boga, ipak joj još nije pot- 
puno bila otkrivena njezina životna uloga i konkretno 
zvanje. Uostalom, znamo sigurno da su Melita i Jerina 
u Otočcu također ostale na potpunoj moralnoj visini. 
Bdjela je nad tim njihova mama. 

Godine 1896. Radojković je iz Otočca premješten 
opet u Zagreb. Ovaj put su se nastanili u Rainerovoj 
ulici. Tu su stanovali tri ili četiri godine, sve dok im očuh 
nije bio premješten u Budimpeštu. Iz tog vremena nji- 
hova boravka u Zagrebu imamo jedan lijep izvještaj o 
Jerini i Meliti. Napisala ga je sestra Georgija Ostoić. Ona 
je, prije nego je ušla u Red, stanovala u istoj Rainerovoj 

ulici (danas je to dio zagrebačke Ulice 8. maja, između 
Svačićeva i Marulićeva trga). Evo što piše Georgija: Sta- 
novale smo u istoj ulici (Rainerova), tako sam imala zgo- 
de da ih malo motrim. Onda su već bile fine gospođice. 
Bile su uvijek ukusno odjevene. Njih dvije uvijek zajed- 
no, nikad s majkom ili očuhom. Nikad nisam vidjela da 
su idući ulicom govorile. Zalazile su redovito u samostan- 
sku crkvu milosrdnica (Frankop. ulica). Tamo su išle i 
na sv. ispovijed u jedan mali oratorij, jer je Melita slabo 
čula. 

Milost je u Jerini snažno radila. Kako vidimo, ona je 
s tom milošću vjerno surađivala. ; 

Je li onaj događaj na dan njezine prve sv. Pričesti 
bio, možda, samoobmana, varka? Usuđujemo se reći da 
je ta mogućnost potpuno isključena! Odakle nam ta si- 
gurnost? Iz svjedočanstava svih, jednostavno svih koji su 
Jerinu-Klaudiju poznavali. Sam pogled na nju izazivao bi 
u prvi mah u duši svakoga promatrača misao: sveta je, tu 
je Bog prisutan. O tome nam govori čitav njezin život, 
o tome nam govori čitava ova knjiga. O tome će nam 
mnogo reći i stranice slijedećeg poglavlja, makar se na 
njima još uvijek govori o veoma lijepoj, elegantnoj, uvi- 
jek ukusno odjevenoj, privlačnoj gospođici Jerini Boel- 
lein. 


Izvori i dokumentacija 


1. »Izvješća o Djevojačkih učionah u samostanu milosrdnica«, 
ZagreB, od god. 1884—85. i dalje. s 

2. Stari školski izvještaji Glazbenog zavoda. Arhiv Glazbenog 
zavoda, Zagreb 

3. Izvještaj sestre Anđele Zemljak u Arh. vicep. 

4. Spis koji je sama Klaudija napisala o svom duhovnom živo- 
tu, nalazi se u Arhivu vicep. 

5. Izvještaj Melite Boellein u Arh. vicep. 

6. O susretu Jerine s tetkom Paulinom izvješćuje prof. Mara 
Pavičić. 

7. Izvještaj sestre Ignacije Galijan nalazi se u Arh. vicep. Se- 
stra Ignacija vjerno prenosi Klaudijine riječi. Kad je imala šesnaest 
godina, Klaudija je privremeno stanovala u Penzionatu, u Vlaškoj 
ulici. Ta stara zgrada, Vlaška ul. br. 52, sve do nedavna služila je 
kao Mirovni dom. Tu je Jerinu, prema Langovu savjetu, sklonila 
gospođa Leopold. Gospođa Leopold, majka isusovca Karla i kartuzi- 
janca Edgara, bila je predsjednica društva Sveudiljnog klanjanja. 
Jerina se htjela udaljiti iz blizine očuha Radojkovića i od mamina 
sumnjičenja. Slušala je u svemu svoga svetog ispovjednika dra Josi- 
Pa Langa. 

8. Izvještaj sestre Georgije Ostoić u Arhiv. vicep. 

PRAZNICI. JASMIN U SELAČKOM SOKAKU. IZLET 
U VINOGRADE ĐAKOVAČKE TRNAVE; MOLE 
KRUNICU; OKOLINA SLUTI POSLANJE 


Za vrijeme velikih školskih praznika, ljeti, dolazile 
su Jerina i Melita redovito u Đakovo. Dolazile su, bilo iz 
Zagreba, bilo iz Otočca, i onda kad više nisu pohađale 
školu. Zajedno s njima ljetovala bi i mama, ali, čini se, 
ne svaki put. 

Djed Dragutin Boellein veoma se radovao dolasku 
svojih unuka. Ne samo zbog toga što ih vidi kod sebe, 
nego također i zato, što ima priliku da im dade dobre na- 
putke za život, da ih kršćanski odgaja. Poznavao je ideje 
njihova djeda Mirka Hrvata pa bi znao uzdahnuti: Joj, 
Hrvat će mi pokvariti moju djecu. (Izvj. Melita Boel- 
lein). 

Volio je djed Dragutin obje svoje unuke, ali je po- 
sebnom ljubavlju gledao na Jerinu: rastapao se kad je 
govorio o njoj. Samo je pripovijedao o Jerini. Melita 
se kraj nje izgubila, iako nije davao prednosti ni jednoj 
(izv. Pavice Šabarić). Čini se da je taj karakterni i po- 
božni čovjek prilično jasno naslućivao da je Jerina iza- 
brano Božje čedo. 

Nije to naslućivao samo djed. 

U Đakovu je tada živjela ugledna obitelj odvjetnika 
Mate Šabarića. Njegove kćerke Pavica, Danica i Zlata 
družile su se s Jerinom i Melitom, posebno Pavica, nji- 
hova vršnjakinja. Ostavila nam je krasne izvještaje o 
Jerini. Da nije tih njezinih izvještaja, Jerinino djevojač- 
ko doba ostalo bi nam prekriveno priličnom neprozir- 
nošću, nejasnoćom. S izvještajima Pavice Šabarić, posli- 
je udate Slaviček, slagale su se i njezine mlađe sestre 
Danica i Zlata. 

Pavica nije znala što se događalo u duši devetnaest- 
godišnje Jerine. Jerina nije o tome nikad nikome ništa 
govorila. Ali, razumljivo, Božje djelovanje u duši moralo 
je ipak nekako izbiti na javu. Evo kako Pavica Šabarić 
izražava svoje općenite utiske o djevojci Jerini, koju je 
mogla prilično dobro upoznati za vrijeme nekoliko godi- 
na, makar su se družile samo za vrijeme praznika: 

— Na svakoga, tko je Jerinu sreo, ostavila je dojam 
višega bića. Jednostavna, otmjena, bila je mila i mom 
tati i mami. Uvijek je bila kao da lebdi, kao da nije na 
zemlji... Nikad se nije naglas smijala, a smiješak joj je 
uvijek lebdio na usnama... Iz nje je izbijalo nešto ne- 
besko. Nikad je nisam vidjela namrštenu... Ona je ima- 
la posebnu ljepotu, koja se ne sreta. Isijavala je iz nje 
duša. Vidjela sam u životu mnogo lijepih, ali nitko nije 
imao to nešto što je iz nje izviralo. Svi su vidjeli da je 
ona nešto posebno... Ona sama nije bila svjesna kako je 
djelovala na ljude... Uvijek je dobrota isijavala iz nje. 
Svagdje je bila rado viđena. Mislim: tko ju je jedanput 
susreo, više je nije zaboravio. Ja nisam nikad poslije sre- 
la nikoga tko bi joj sličio... Bila je kao Božji anđeo. 

Pavica nije znala za posebne Božje milosti koje je 
Jerina nosila u svojoj duši, nije joj ništa poznato o Je- 
rininu životnom poslanju, ali je o svemu tome već onda 
nešto slutila, jer piše da je iz Jerine izbijalo nešto ne- 
besko. Još više! Gospođa Pavica Šabaric-Slaviček izjavi- 
la je da je u Jerininoj prisutnosti bila sva zbunjena pod 
dojmom neke unutrašnje sile koja je iz Jerine izvirala. 
I to je formulirala riječju »preodabranje«. 


Pavica je još nešto slutila: da Jerina trpi, da se žr- 
tvuje: Mislim da je morala mnogo trpjeti, ali nikad se na 
njoj ništa od toga nije vidjelo... Uvijek su joj oči bile 
zalivene suzama, kao orošene. Uvijek je imala neku sje- 
tu u očima, ali oko usana smiješak. 


Melita i Jerina nisu u Zagrebu ni s kim drugovale. 
Slično je bilo i u Đakovu. Kako su ipak sklopile poznan- 
stvo s Pavicom i s njezinim sestrama? O tome će nam 
pripovijedati Pavica. 

Boelleinove su stanovale blizu Šabarićevih. I jedna 
i druga kuća danas izgledaju gotovo jednako kao i onda. 
Đakovačkoj župnoj crkvi s desne strane nalazi se župni 
dvor, a odmah uz župni dvor prislonjena je kuća Dragu- 

tina Boelleina. Tu je početak nekadašnjeg Doljanskog 
sokaka, iz kojeg se odmah desno kreće u Selački sokak. 
Župnoj kući s lijeve strane nalazi se kuća Šabarić, druga 
u redu. Tu je početak nekadašnje Kasarničke, poslije 
Osječke, danas Ulice JNA. 

— Kad bi Boelleinove došle na ferije, bio bi to doga- 
đaj za Đakovo. U predvečerje su znale šetati kroz mje- 
sto. Kad bi prošle, došao bi mi ponetko reći: Sad su 
prošle Boelleinove. Uvijek su same šetale, lijepo obu- 
čene. Ja sam tada stala za zastor na prozoru i čekala da 
se vrate... Šetale su Kasarničkom ulicom. Tu su svi Đa- 
kovčani šetali, pa se čudim kako to da nisu sklopile ni- 
kakva poznanstva — izvješćuje Pavica Šabarić i nado- 
daje: Jedino su sa mnom hodale. 

Pavica pripovijeda kako je do toga došlo: 

— Boelleinovi su međašili sa župnim dvorom. Moj 
ujak (mamin brat) Cepelić bio je župnik Đakova. Ja sam 
uvijek bila kod ujaka jer sam tamo sve radila. Uz trošnu 
tarabu išla sam gledati hoću li vidjeti Jerinu. U to je 
došla jedna mala prljava curica. Rekla sam joj: Idi se 
umiti, jer si tako musava. Mala je odgovorila: Nisam 
musava, ja sam lipa. Uto nadođe Jerina i reče: I ja sam 
joj kazala da se ide umiti. Tako smo se upoznale. Ja sam 
odmah pozvala Jerinu: 

— Dođite s nama na vilu! 


Jerina je odgovorila: 

— Ako me didica (tako je od milja zvala svog do- 
brog djeda Dragutina) pusti, jer on voli da smo ja i Me- 
lita same. 

— Ja ću moliti didicu. 

Pavica se ne sjeća da li je ona molila djeda ili samo 
Jerina, ali je on svojim unukama dopustio da s Pavicom 
i njezinim sestrama odu »na vilu«. Tako izvješćuje Pa- 
vica. 

Vila Šabarić. 

Bila je ta vila atrakcija za Đakovo. Pravi botanički 
vrt. Uredio ga je i zasadio Pavičin ujak, župnik, poslije 
kanonik, Cepelić. Vila se nalazila na kraju tadašnjeg Se- 
lačkog sokaka, s lijeve strane, na uzvisini, na brdašcu 
(danas se vidi još samo srednji dio zgrade, i to u rušev- 
nom stanju, a dva pokrajna krila su srušena). K vili se 
išlo ravno, penjući se uz kosinu. S desne i s lijeve strane 
staze poredane su gredice cvijeća i grmovi svake vrste, a 

iza cvijeća i ukrasnih grmova, s jedne i s druge strane su 
vinogradi. Iza vile je šumica-park. Iza vinograda trav- 
njak s bunarom. U vili kapelica. Uz hrast, bukvu i jelu 
rasli su pravi cedri libanski. Uz žuto cvatući drijen, ne- 
kakvo drvo japanskih jabuka s velikim čarobnim cvjeto- 
vima sličnim tulipanima. Mnogo čempresa i mnoštvo o- 
stalih crnogoričnih stabala i grmova. Raskošno su ecvali 
jorgovani, magnolije i jasmin. Uz glavnu stazu, u bogatu 
šarenilu raznovrsnog cvijeća kao da su prevladavale ge- 
orgine u bezbrojnim nijansama čistih i miješanih boja. 
Pčele, neumorne u skupljanju, zujale su povazdan da 
napune stotinjak košnica poredanih uz vilu. 


Jerina s Melitom i s prijateljicama Šabarićkama »na 
vili«. Bila je raspoložena, pripovijedala je. Kad je govo- 
rila, govorila je mirno. Inače, u sličnim prigodama, više 
je voljela šutjeti. Nosila je u sebi svoju veliku tajnu: du- 
boku svijest i doživljaj o posvudašnjoj Božjoj prisutnosti. 
Mnogo poslije, kad je postala redevnicom, kad god bi po- 
gledala cvijet, ne bi se mcgla uzdržati a da u žarkom 
zanosu ljubavi ne izgovori riječ: Bog, Bog, Bog! Ovdje, 
u krugu svojih prijateljica, koje nisu poznavale njezinu 
tajnu, nije mogla dati potpunu slobodu svojem unutraš- 
njem zanosu. O, kako se u tom raskošnom bogatstvu nje- 
žnih cvjetova, blistavih boja i opojnih mirisa mogla ja- 
sno razabrati prisutnost Stvoritelja, njegova intenzivna 

.ljubav! Oni mekano-bijeli cvjetići jasmina, koji svojim 
raširenim laticama kao da mole, kao da očekuju još ne- 
što odozgo, od Izvora nevinosti i ljubavi, cvjetići koji 
osvajaju svojim čarobno-bijelim blistavilom, produžili su 
i prema ljetu svoju molitvenu pjesmu cvata, tu, u sje- 
novitom Selačkom sokaku. 


Pavica je Jerinin boravak »na vili« opisala vrlo krat- 
ko. Ništa posebno. A što bi imala zabilježiti? Jerina uvi- 
jek ista: tajanstvena, s mirnim, zamišljenim, zagonetnim 
pogledom, na ustima joj uvijek lebdi smiješak. Oči kao 
orošene. Ostavlja dojam višeg bića. Kao da nije na ze- 
mlji. Neka sjeta u očima. Iz nje je izbijalo nešto nebesko. 
U njezinoj blizini Pavica je kao zbunjena pod dojmom 
neke unutrašnje sile koja je iz Jerine izvirala. Pavica nije 
znala definirati tu unutrašnju silu, jer nije ništa znala 
o ulivenom daru koji je Jerina primila na dan svoje prve 
sv. Pričesti. Nama je to poznato, pa nam je Jerinino dr- 
žanje razumljivo. U svom dnevniku Pavica je pisala, pa 

i usmeno izvještavala, o Jerini, s velikim ushitom i za- 
nosom. Tom se prevelikom oduševljenju nemojmo čuditi. 
Zapažala je da Jerina nosi u svojoj duši neku skrivenu 
stvarnost, veliku i uzvišenu. Jerinina prirodna ljepota 
učinila je tu tajnu još zagonetnijom, još privlačnijom. 
Pavica je sve to zapažala, slutila je o čemu se radi, ali 
ništa točno nije mogla znati. Pred tom velikom Jerininom 
zagonetkom ostala je zapanjena i smetena. Odatle onaj 
stil u njezinim izvještajima. Kad je Jerina poslije ušla 
u Red, kad je postala sestra Klaudija, onda više nije mo- 
gla potpuno sakriti svoj nadnaravni uliveni dar, pa je 
svatko iz njene okoline mogao lako izraziti svoje dojmo- 
ve o Klaudiji: Ona je sveta, sveta, u njezinoj prisutnosti 
osjećamo strahopočitanje, jer osjećamo da je u blizini 
Bog. 

Izlet u vinograde Đakovačke Trnave. 

Taj se izlet Pavici oštro usjekao u pamćenje. O nje- 
mu piše u svom dnevniku. 

Glasoviti vinogradi Đakovačke Trnave. Brežuljci za- 
sađeni vinovom lozom, voćkama, okrenuti prema jugu, 
načičkani pomoćnim zgradama koje bismo danas najra- 
dije nazvali vilama ili vikendicama. S istaknutijih mje- 
sta pogled se širi i nastavlja na ravnu slavonsku Posa- 
vinu. 

Tata Pavice Šabarić pozvao je Jerinu i Melitu da se 
pridruže njegovim kćerkama na izlet u vinograd. Obeća- 
le su da će doći. Dopuštenje djeda Dragutina ne spominje 
se. On je umro u ožujku 1895. Jerina je došla na izlet u 
crnoj haljini, dakle, taj je izlet bio, po svoj prilici, u 
godinama 1895. ili 1896. 

Bila je subota. Naručena kola došla su u 2 sata po- 
slije podne pred Šabarićevu kuću. Ušle su i posjedale 
mlade Šabarićke sa svojom mamom. Kad su se kola za- 
ustavila pred Boelleinovom kućom, sjele su Jerina i Me- 
lita. Kočijaš puenuo bičem i konji đipnuli prema vino- 
gradima. Dvanaestak kilometara. Pavica se pred Jerini- 
com osjećala zbunjenom, pa je većinom šutjela i slušale 
što društvance pripovijeda. Jerinu je nazivala Jerinicom. 
Stigle su u Šabarićev vinograd, u kuću koja se stisla 
između dva proplanka, zasađena lozom, na gornjem di- 
jelu udoline. Pred kućom tratina, stabla, iznad nje i iz- 
nad vinograda, na vrhu brežuljka šumica. Pregledale su 
Vinograd i kuću, pogostile se tek sazrelim šljivama, brb- 

ljale, smijale se, zabavljale. Onda su se uputile uz bre- 
žuljak, prešle glavni put i stigle u Boelleinov vinograd, 
koji se nalazio pri vrhu, tik uz biskupski posjed. I Boel- 
leinovi su imali kuću u vinogradu. Jerina im je pokazi- 
vala prostorije, uvijek vedra, nasmijana. Kad su se vra- 
ćale niz brežuljak u Šabarićev vinograd, uhvatila ih je 
kiša pa su dobro pokisle jer nisu imale kišobrana. Pavi- 
čina mama pripremila je večeru. Bile su veoma dobro 
raspoložene, pa su zapjevale. 


A onda, natrag u Đakovo. Kiša je pljuskom padala, 
grmjelo je i sijevalo, ali je u kočiji bilo veselo. Cesta 
je vijugala kroz šumice, kukuruzišta, kroz polja, s kojih 
je pšenica bila već požnjeta, kroz livade, uspinjala se 
blagim uzbrdicama i spuštala laganim nizbrdicama. Je- 
rina je za vrijeme vožnje pripovijedala događaje iz dje- 
tinjstva. Onda su molile Gospinu krunicu, 

— Jerinin glas, dok se molila krunica, dobro sam 
razabirala — piše Pavica. 

Stigle su u Đakovo i oprostile se. 


Pavičin dnevnik tu završava. Ali dojmovi o dobroj 
Jerini ostat će neizbrisivi. 


Gospođi Pavici Šabarić-Slaviček ostali su u sjećanju 
još neki davni događaji iz vremena njezina drugovanja 
s Jerinom: 


— Jedanput smo se rastajale, bilo je to u njihovu 
(Boelleinovu) predvorju, u sumrak, ali nikako da se ra- 
stanemo. Melita je zaželjela granatu (cvijet granatne ja- 
buke, šipka). Tomašićka joj je donijela, pa je i ona ostala 
u našem društvu, jer nije nikako mogla otići.od Jerine. 
Uto je došla Jerinina mama, koja je bila veoma tvrda, 
pa je rekla Meliti: Što će ti to: nećeš mi to nositi u kuću! 
Mi smo tada otišle od vratiju, ali se opet nismo: mogle 
rastati, dok nas nije izgrdila. Mislim da je Jerina morala 
jako trpjeti, ali nikad se na njoj nije ništa od toga vi- 
djelo. 

Jerinu je svatko cijenio i volio, jedino je njezina 
mama bila prema njoj oštra. Slično je postupala i s Me- 
litom. 


Pavica dalje pripovijeda o Jerini i o Meliti: 

— Bile su uvijek prvorazredno obučene, ali i mama 
i očuh bili su tako tvrdi da im nisu davali šivati odijela, 
nego su same sebi sve šivale na ruku. 

Pavica nastavlja: 


— Naš ujak župnik bio je veoma strog. Kad smo se 
uvečer vraćale sa šetnje, Jerina nas je uvijek pratila do 
kuće; onda smo opet .mi pratile nju i Melitu, pa one opet 
nas. Ujak nas je čuo i sutradan pitao kuda smo opet lu- 
tale po večernjem zraku. Kad je čuo da smo pratile Je- 
rinu, umuknuo je, kao da je razumio da se od nje ne 
možemo odijeliti. 

— I kapelanu Pejakiću svidjelo se naše prijatelj- 
stvo. On je u tome vidio nešto plemenito. Jednog dana 
rekao mi je: Sestra mi je dobila curicu; zvat će se Jerina. 
To ime dao joj je zbog Jerine. 

— Imala sam prijateljicu, Židovku. Kao što smo mi 
bili zaneseni za Jerinu, tako je bila i ona. 

Možda Jerinina privlačnost baš i nije bila tako za- 
gonetna, kako se na prvi mah čini. Dobrota i svetost 
uvijek privlače. Bog, na osobito jaki način prisutan u 
svecima, snažno privlači ljudska srca k sebi. 

Djed Dragutin Boellein imao je više kćeri, ali samo 
dva sina: Janka, Jerinina oca, i Kolomana. Koloman je 
završio gimnaziju u Osijeku. Postao je nadšumar. Nasli- 
jedio je djedovsku kuću u Đakovu. Njegova žena Lujza, 
Jerinina strina, primala je svakih praznika Jerinu i Me- 
litu kad bi došle na ljetovanje. Strina Lujza imala je u 
susjednom Vrpolju rodbinu Grlićeve. Tako bi Jerina i 
Melita češće jedan dio praznika provele i u Vrpolju. Osta- 
le bi tamo po jedan ili dva tjedna. Grlići, po muškoj 
lozi pravoslavci, bili su bogati ljudi. Njihova kuća, koja 
se može i danas vidjeti, nalazila se nasuprot župnoj crkvi. 
Stariji ljudi u Vrpolju dugo su se sjećali dviju sestara, 
Jerine i Melite, »lijepih gospođica«. Pripovijedali su o 
njima da su bile »veoma fine, otmjene i religiozne«. 


Izvori i dokumentacija 


1. Izvještaj Melite Boellein u Arh. vicep. 

2. Izvještaj gospođe Pavice Šabarić, udate Slaviček, u Arh. 
vicep. Gospođu Pavicu temeljito su ispitale, dana 29. svibnja 1957. u 
Osijeku, uršulinke Margarita Labrtić i Ancila Presečki. Prisutne su 
bile: učiteljica Ljerka, kćerka gđe Pavice, i učiteljica Marta Ra- 
dusin, 

3. Najmlađa od sestara Šabarić, Zlata, bankovna činovnica, ži- 


am je najduže od svojih sestara. Umrla je 1973. godine, u 92. godini 
vota. 

4. Sabarićeva i Boelleinova kuća u vinogradima Đakovačke Tr- 
nave postoje i danas. Promijenile su vlasnike. 

5. Mnoge podatke o obiteljima Boellein, Šabarić, Grlić, pružili 
su nam dr Mato Horvat, preč. Matija Nikolin, župnik, i stari Vrpo- 
ljac Pepo-Josip Knežević. 

6. O dobrom vladanju sestara Boellein u Vrpolju čula je od 


starijih ljudi sestra Gertruda Vuksanović, rodom iz Strizivojne. Nje- 
zin izvještaj u Arh. vicep. 


40 


PRED IMAKULATOM 


Bog je živo radio u Jerininoj duši. Okolina nije o 
tome ništa znala. Ljudi su zapažali da povučena, tajan- 
stvena, uvijek smirena i sređena Jerina nosi u sebi ne- 
ku tajnu, osjećali su da se u njoj s obzirom na Boga 
nešto veliko događa, ali reći o tome nešto potanje i kon- 
kretnije nije im bilo moguće jer im je sve bilo potpu- 
no nepoznato. Osim svom ispovjedniku, svetom sveće- 
niku Langu, Jerina se nije nikome drugome povjerava- 
la. K njemu je, zajedno sa svojom sestrom Melitom, išla 
redovito svake nedjelje na ispovijed, u crkvu milosrd- 
nica, u Frankopanskoj ulici. Trajalo je to, po prilici, sve 
do godine 1900., kad je njezin očuh bio premješten u 
Budimpeštu. Izvješćujući o tom razdoblju Jerinina živo- 
ta, Melita piše: U svijetu nije ništa izvanredno. činila, 
a nije'ni spram mene bila jako povjerljiva. 

Te su Melitine riječi istinite. Napisala ih je u svo- 
joj 73. godini, kad su je zamolili da nešto rekne o svo- 
joj sestri Jerini. Svojom izjavom htjela je reći da na 
Jerini nije opažala nikakvih osobitih znakova pobožno- 
sti, a o njezinu unutrašnjem duhovnom životu da nije 
ništa mogla znati jer joj se Jerina u tome nije povjera- 
vala. i 

Čitav Jerinin duhovni život, njezino sjedinjenje s 
Bogom, odvijalo se u njezinoj duši. Po svojoj naravi ni- 
je sklona da svoju pobožnost pokazuje prema vani. Nije 
bilo u njoj ništa bigotsko, ni za vrijeme njezina redov- 
ničkog života, a još manje prije nego je stupila u re- 
dovnički stalež. Uostalom, u obitelji u kojoj je živjela, 
Vjerski potpuno indiferentnoj, jednostavno nije bilo 
Mjesta za iskazivanje vanjskih čina pobožnosti. 

Melita piše da joj se Jerina nije povjeravala. To je 
točno. Nikome, osim ispovjednicima, nije povjeravala 
ono što je nosila u duši. Bila je to jedna crta njezina 
karaktera. Meliti se nije nikad ni mogla povjeriti zbog 
jednog osobitog razloga: trebalo bi u tom slučaju vika- 
ti, jer je Melita slabo čula. A o intimnim duševnim stva- 
rima nitko ne želi vikati. 


Rezultat: Melita je slabo poznavala duševni život 
svoje sestre. Zbog toga u njezinim, inače vrlo kratkim 
izvještajima, koje je još k tome dala kao starica, naila- 
zimo na više netočnosti. Ona, na primjer, izjavljuje: 
Sestra nije u djetinjstvu, a ni kasnije, pokazivala zna- 
kova pobožnosti; nisu nas pustili na sv. misu, pa smo 
kasnije na to zaboravile, izgubile smo vjeru. 


Pitanje tih znakova pobožnosti već smo razmrsili.: 
Melita nadalje tvrdi da su »izgubile vjeru«. Proučili smo 
sve izvore, ali o tome gubitku vjere ni traga! Tom je 
riječju Melita samo htjela izraziti činjenicu da nisu 
prakticirale vjeru, konkretnije, da u nedjelju nisu išle k 
misi i da nisu pristupale sakramentima. Međutim, znamo 
da one tome nisu bile krive. Dok su bile male, nije ih 
imao tko pratiti u crkvu, a da idu same, to mama nije 
dopuštala. Da li je Jerina poslije svoje prve Pričesti, ko- 
ju je primila u svojoj dvanaestoj godini, pohađala ne- 
djeljnu sv. misu, o tome ne znamo ništa sigurno; pretpo- 
stavljamo da nije, jer nije smjela. Međutim, sigurno je da 
je Jerina već u svojoj šesnaestoj godini, dakle samo če- 
tiri godine poslije prve Pričesti, svake nedjelje redovito 
prisustvovala sv. misi i pristupala k ispovijedi i Pričesti. 
Bilo je to godine 1891. ili 1892. . | ; u 

Prema onome što je Melita napisala, ona i njezina 
sestra Jerina doživjele “bi »obraćenje« godine 1898. ili: 
1899., »jer smo se upoznale s jednom milosrdnicom. Po- 
čele smo ići na ispovijed veleučenom gosp. Langu Josi- 
pu u crkvi milosrdnica«. Ovdje je izraz »obraćenje« po- 
sve netočan, a netočna je i godina kad su počele prak- 
ticirati sakramente. Jerina je redovito pristupala sakra- 
mentima već u svojoj šesnaestoj, a ne tek u dvadeset- 
trećoj godini. A izraz »obraćenje« upotrijebljen je po- 
sve krivo. Njih dvije nisu nikad izgubile ili ostavile 
vjeru, pa im nije bilo ni potrebno da se k njoj vraćaju 
ili obraćaju. One su se samo vratile prakticiranju vjer- 

skih dužnosti, od kojih je njihova obitelj njih, kao nk 
lodobnice, zabranom udaljila. Nema u Jerininu životu 
ni traga nekom obraćenju. 

Već nam je poznato da je Jerina, zbog nesporazu- 
maka u obitelji, u svojoj šesnaestoj godini stanovala ne- 
ko vrijeme u Penzionatu, u Vlaškoj ulici. Penzionat su 
vodile sestre milosrdnice. Odatle je Jerina svake nedjelje 
išla u crkvu, u Frankopansku ulicu, i k velečasnom Langu 
na ispovijed i Pričest. Tada je, po svoj prilici, Melita upo- 
znala neku milosrdnicu, koja je i njoj savjetovala da se 
pridruži Jerini u vršenju vjerskih dužnosti. Tri godine 


poslije tog boravka u Penzionatu, 1894., Jerina, kojoj je 


već devetnaest godina, dolazi iz Otočca na ferije u Da- 
kovo i sklapa poznanstvo s Pavicom Šabarić, Što je Pa- 
vica tada držala o Jerini, poznato nam je. Jerina osta- 
vlja na nju dojam »višeg bića«, iz kojeg je »izbijalo ne- 
što nebesko«; bila je »kao anđeo Božji«. 

Imamo i drugih svjedočanstava o svetačkoj produ- 
hovljenosti devetnaestogodišnje Jerine. 1 

Gospođa Marija Stražimir, tada djevojka Marija 
Zuber, dolazila je često za vrijeme ljetnih ferija iz Sla- 
vonske Požege u Đakovo, rodbini svoje majke. Ovdje se 
sprijateljila s Pavicom Šabarić i s njezinim: sestrama, 
te s Jerinom i s Melitom Boellein. Bilo je u njihovu dru- 
štvu i drugih dobrih djevojaka iz Đakova, njihovih 
vršnjakinja. Zajedno su se zabavljale i išle na izlete u 
Šabarićev vinograd. Evo što je godine 1957. izjavila Ma- 
rija Stražimir-Zuber: x "m 

— Časnu majku Klaudiju Boellein poznavala sam 
još iz svoje rane mladosti, od prije 64 godine (tj. god. 
1893.), kad smo kao još mlade djevojke -bile prijatelji- 
ce. Ona je bila nadasve mirna temperamenta, jakog 
karaktera, i uvijek joj je s lica odsijevala neka svetač- 
ka mirnoća i blagost. Duh joj je uvijek . bio . uzdignut 
prema dragom Bogu, i uvijek sam mislila da će ona si- 
gurno postati redovnica. Prema drugaricama bila je 
uvijek dobra, a osobito je voljela sirotinju. 


Kćerka gospođe Marije Stražimir, gospođa Paula, 
udata Keglević, izjavila je piscu ovih redaka ono što je 
njezina majka govorila o djevojci Jerini Boellein: “ 

— Bila je uvijek sveta. Mi smo, onako mlade, pje- 
vale i plesale, ali Jerina nije ni pjevala ni plesala. U 

takvim zgodama uvijek se držala po strani, kao i Pavi- 
ca Šabarić. 

Kako vidimo, osim Pavice Šabarić i Marija Straži- 
mir-Zuber poznavala je devetnaestogodišnju  Jerinu. 
Njezini prvi i posljednji dojmovi o Jerini bili su isti: 
pobožna i sveta. O nekom »obraćenju« Jerine pogrešno 
je govoriti. 

Sestre Pavice Šabarić, Danica i Zlata, koje su veo- 
ma dobro poznavale djevojku Jerinu, opisale su ukratko 
svoja sjećanja na nju. 

Danica Šabarić, udata Ašperger, piše: 

— Sjećam se Jerine, lijepe djevojke s prekrasnom 
plavom kosom, a neizmjerno mile, takve miline nisam 
više u životu susrela. 

Zlata Šabarić, piše: 

— Naša draga, mila Jerina! Koliko smo je svi od 
srca voljeli, štovali! Uživali smo samo kad bismo je sre- 
li, kad bi nas onako milo, ljupko pogledala; njezin po- 
gled bio je uistinu pravi blagoslov Božji. Kako sam bila 
sretna kad se s nama malo pozabavila, sve bi nas time 
razveselila, da, usrećila. 

— Već u njezinoj ranoj mladosti bilo je u njenom 
biću, u njenom pogledu, govoru, smiješku, da, u cije- 
lom biću, nešto neobično, ne samo milina, nešto uzvi- 
šeno, nešto što je osvajalo dušu i srce, da, bila je već 
tada prava odabranica Kristova... Tako piše o Jerini 
Zlata Šabarić. 

Marija Stražimir-Zuber nagađala je da će Jerina 
postati redovnica. Slično je mislila i Pavica Šabarić. 
Kad je Pavica jednom češljala Jerinu, rekla joj je: 

— Ako odeš u samostan, meni ostavi svoju kosu. 

— A što će ti? 

To je Jerina odgovorila, ali nije zanijekala da ima 
redovničko zvanje. 

Pavica Šabarić dalje pripovijeda: 

— Kad smo se jednom sastale u Đakovačkoj Trnavi 
(bilo je nekako oko godine 1900., Pavica je tada već bi- 
la udata), Jerina je bila posve druga. Odjevena sasvim 
jednostavno. Imala je i pregaču nekako na samostan- 
sku. 

Božja milost radila je u Jerini ustrajno. Odluka o 
tome kakav će oblik života prihvatiti, formirala se u 
njoj postepeno. 

Na to svoje već zrelo djevojačko doba aludira Je- 
rina kad u svom vlastitom izvještaju, koji je sastavila 
po naređenju svoje poglavarice i svog ispovjednika, pod 
konac života, piše: 


Kasnije (tj. poslije prve Pričesti, A. K.) je na mene 
vrlo djelovao životopis sv. Terezije Velike, tako na- 
pose njezina duboka pobožnost i ljubav k Isusu u 
mukama na Maslinskoj gori. Isto tako su na me 
izvanredno djelovale i riječi koje je Svetica pona- 
vljala svom bratu: Rodrigo, vječnost! A tako je dje- 
lovao i utjecaj što su na dušu Svetice učinile vije- 
či: Cujus regni non erit finis (Čijem kraljevstvu ne- 
će biti kraja)! Iste riječi dale su i mojoj duši svjetla 
i direktive. 


Tko je Jerini dao u ruke životopis sv. Terezije Ve- 
like? Po svoj prilici svećenik Lang, njezin ispovjednik. 
Međutim, Lang je 1900. godine bio premješten iz crkve 
u Frankopanskoj ulici, na Kaptol, u Bogosloviju. Jeri- 
na više nije mogla. tako lako doći k njemu na ispovijed, 
pa je promijenila ispovjednika. 

Bog je u Jerininoj duši djelovao sve jače, sve inten- 
zivnije, a ona je s Božjom milošću vjerno surađivala. U 
njezinu duhovnom životu, osim onog događaja na dan 
njezine prve sv. Pričesti, ne susrećemo nigdje nikakva 
naglog skoka, nikakva obraćenja. Sestra Marija Forst, 
koja je Klaudiju veoma dobro poznavala i koja je čula 
sve moguće izvještaje o njoj, piše: 

— Gospođica Jerina Boellein stupila je u naš samo- 
stan već okružena sjajem svetosti: sabrana, umrtvena, 
ponizna, poslušna... Pokazivala je interes za Boga i za 
svete stvari. 

Jerinino biće, bilo je dakle, već davno prije negoli 
je stupila u samostan, prožeto Bogom. Kad bi ona bila 
doživjela neko obraćenje, potpuno je sigurno da bi o 
tome u spisu o svom duhovnom životu bila bar nešto 
napisala, ali o tome ne govori ni jedne riječi. O nekak- 
Vom svome obraćenju nije nikada nikome ni usmeno 
ništa rekla. 

Pa i Melita, koja govori o nekakvom Jerininom 
Obraćenju, rekla je: 

— Ona je već sveta. Što ide u samostan? 

Melita je bila u priličnoj mjeri nagluha, pa nije ni- 
kad čula, ni u svojoj mladosti pravo što se govori o Je- 
rini, ali, eto, kad je došao čas da njezina sestra stupi u 
samostan, najednom je postala svjesna da je Jerina već 
sveta. Nije joj prilikom davanja te izjave smetalo što na 
njoj nije vidjela nikakvih izvanrednih čina pobožnosti 
Jerinina svetost izbijala je iz njezina unutrašnjeg života: 
iz intimnog sjedinjenja s Bogom, iz solidnog posjedova- 
nja kršćanskih kreposti. 

Godine su prolazile. Jerinin očuh bio je premješten, 
nekako oko godine. 1900., u Budimpeštu. Čitava obitelj 
otišla je s njime. Stanovali su u centru Pešte. Jerina je 
prešla dvadeset petu godinu života. 

Trebalo je odlučiti se. Trebalo je smjestiti se u ne- 
ki životni okvir. Jerini je već sve jasno: mora postati 
redovnicom, mora se posvetiti Bogu, koji ju je obasuo 
tako velikim milostima, mora se predati njemu, u čijoj 
je prisutnosti neprekidno živjela. Jerinina duhovnost 
bila je uvijek usmjerena prema još jednom cilju: žrtvo- 
vati se za bližnjega. To će najbolje moći ostvariti u Re- 
du. 

Mama nije htjela ni čuti nešto o tome da joj kćer- 
ka postane redovnicom. Jerina je u velikim duševnim 
mukama. Što će učiniti? Odlučiti se mora, ta već pristu- 
pa dvadeset devetoj godini života. Oklijevanja više ne 
može biti. I odluka je pala! 

U Pešti su stanovali nedaleko isusovačke crkve..Je- 
rina svaki dan prisustvuje sv. misi. Ispovijeda se kod 
nekog isusovca. Sigurno je da se bez savjeta svog ispo- 
vjednika ne bi usudila koraknuti na novu životnu stazu. 
A to će biti teško, bolno, strahovito bolno. Ispovjednik 
joj je mogao savjetovati, mogao je odobriti njezinu 
odluku, ali joj nije mogao pomoći, dati joj snage. Sna- 
gu da učini prvi i odlučan korak dat će joj netko drugi. 
Imakulata. Bezgrješna Djevica Marija. Ona, koja posre- 
duje za svako duhovno zvanje, posredovat će i za nje- 
zino. : 

U isusovačkoj crkvi nalazio se veoma lijep mra- 
morni kip Imakulate, Bezgrješne Djevice. Jerina se pred 
njim redovito molila. I problem njezina zvanja riješen 
je veoma jednostavno. 

Čemu svađe s mamom i s očuhom? Čemu bolni, grče - 
viti oproštaji od njih i od Melite? 

Jerina je svako jutro išla na peštansku tržnicu da 


kupi živežne namirnice. I tog sudbonosnog jutra uzela 


je novac za kupnju, ali umjesto na tržnicu, ode ravno 
na kolodvor. Njezini kod kuće nisu o tome znali ništa. 
Punoljetna je, i ne moraju znati. Kupila je kartu za 
Zagreb. Prometnik je dao znak za polazak, čuo se zviž- 
duk, vlak se trznuo, zazveckale i zaklopotale su željez- 
ne spojnice i lanci među vagonima i — sve je bilo go- 
tovo. Gotovo zauvijek. 

= Vlak je jurio ravnicom. 

Zbogom čitavom dosadašnjem životu. Bilo je to 
ipak previše. 

Jerina je udarila u plač. 

Kondukter je pregledavao karte. Došao je i do Je- 
rine: 

— Gospođice, zašto plačete? Da vam nije umrla 
majka? 

Jerina ne zna što je odgovorila. 

Nije u onaj čas znala ni to da doista neće više ni- 
kada vidjeti majku. Njezina majka poživjet će još dugi 
niz godina, ali se sa svojom kćerkom neće više nikada 
susresti. 

Jerina je stigla u Zagreb. Nije odmah otišla u sa- 
mostan. Ispovjednik joj je savjetovao da se najprije 
malo odmori i smiri. Stanovala je za to vrijeme u Pen- 
zionatu, u Vlaškoj ulici. Ovo je već drugi put da se sklo- 
nila u taj mirni kutić kojim su upravljale sestre milo- 
srdnice, 

Konačno, 4. travnja 1904. Jerina je stupila u uršu- 
linski samostan u Varaždinu. 


Majku je o tome obavijestila pismom. 


Izvori i dokumentacija 


1. Izvještaj Melite Boellein u Arh. vicep. Na komentiranju Me- 
litinih riječi morali smo se nešto duže zadržati, jer su njezini izvje- 
štaji važni, a osim toga opazili smo da bi ona katkad samo onako 
nešto nasumce rekla, ne pazeći na točnost svojih riječi. Mnogo smo 
se trudili da nađemo u njezinim riječima ono što je istinito. Čini 
se da Melita nije poznavala ni pravog uzroka onim nesporazumima 
U obitelji. Radilo se o delikatnim stvarima, pa Meliti, koja je bila 
Prilično nagluha, nitko o tome nije htio vikati. O tim nesporazumima 
Pišemo u pogl. 4. i u DOgl. 26, te u bilješkama tih poglavlja. 

2. Jerina u svojoj šesnaestoj godini stanuje u Penzionatu, u 
Vlaškoj ulici. To je sama izjavila sestri Ignaciji Galijan, svojoj po- 
glavarici. Izvještaj s. Ignacije u Arh. vicep. 

3. Izjava gde Marije Stražimir, rođ. Zuber, u Arh. vicep. 


4. Gđa Paula Keglević, rođ. Stražimir, dala je izjavu osobno 
piscu ovih redaka, u lipnju 1974. 


5. Izjave sestara Pavice (udate Slaviček), Danice (udate Ašper- 
ger) i Zlate Šabarić, u Arh, vicep. 
6. Izvještaj sestre Marije Forst u Arh. vicep. 


7. Jerinin bijeg iz Pešte; kondukterovo pitanje; Jerinin drugi 
boravak u Penzionatu; Jerina se moli pred kipom Imakulate u Pešti; 
Jerina je o odlasku iz Pešte svoje obavijestila pismom — sve to na- 
lazi se u izvještajima s. Anđele Zemljak, s. Ane Račić, s. Terezije 
Horvat, s. Ignacije Galijan. Ne znamo da li je pismo kojim je svoje 
obavijestila o odlasku iz Pešte ostavila u svojoj sobi ili ga je poslala 
poštom. Kip Imakulate u isusovačkoj crkvi u Pešti vidjela je S. 
Anđela Zemljak, ali to je bilo davno; danas tog kipa tamo više nema. 

Uršulinski samostan u Varaždinu 

— VI NE ZNATE ŠTO STE S TOM 
KANDIDATKINJOM DOBILI! 


Uršulinski samostan u Varaždinu velika je impo- 
zantna građevina s više krila. "Ta visoka i prostrana dvo- 
katnica, stara više od dvije stotine godina, puna svjetla 
i sunca, stilski čista, pravi je spomenik kulture. 


Uz glavni ulaz u samostan nalazi se i dvorana za 


posjete i razgovor s vanjskim osobama. Tu upravo raz- 
govara sestra Margarita Blanquios, rođena Francuski- 
nja, s uglednom Varaždinkom, gospođom Lunaček. To 
je zapravo kao neki školski sat. Više varaždinskih go- 
spođa dolazilo je redovito sestri Margariti zbog vježba- 
nja u konverzaciji na francuskom jeziku. 


Dok su Margarita i Lunačekova razgovarale, slu- 
čajno je, po nekom poslu, ušla u dvoranu Jerina Boel- 


lein, nova samostanska kandidatkinja. Kad je Jerina: 


izišla i za sobom zatvorila vrata, gospođa Lunaček, ko- 
ja je kandidatkinju u taj čas prvi put “vidjela, zapanje- 
na njezinom finoćom, otmjenošću, produhovljenošću, 
nekom tajanstvenom njezinom svetošću koja se odraža- 
vala iz čitava držanja, okrene se prema sestri Margariti 
pa joj rekne, naglašavajući svaku riječ: 

— Vi ne znate što ste dobile s tom kandidatki- 
njom... Vaš samostan je na velikom dobitku s tom fi- 
nom osobom. 

Jerina Boellein ostala je u kandidaturi kratko vri- 
jeme. U samostan je došla u travnju, a već 28. kolovoza 
ulazi u novicijat. Istina je, već je navršila 29. godinu 
života, pa nema smisla zatezati s ulaskom u novicijat, 
ali ipak, glavni razlog koji je naveo njezine pretposta- 

vljene da joj skrate kandidaturu bila je njezina potpuna 
duhovna zrelost i njezin solidan napredak u kršćanskoj 
savršenosti. 

. Na dan ulaska u novicijat prima se redovničko odi- 
jelo. A što je s imenom? Koje će novo redovničko ime 
uzeti Jerina? Nije to pitanje prošlo bez nekih kompli- 
kacija. 

Bila je tada godina 1904. Po čitavom katoličkom 
svijetu, pa i u Hrvatskoj, vršile su se pripreme za sve- 
čanu proslavu  pedesetgodišnjice proglašenja dogme 
Imakulate, Bezgrješnog Začeća bl. Djevice Marije. A 
sama Jerina bila je k tome neprestano pod jakim doj- 
“mom velike milosti koju je dobila po zagovoru Bez- 
grješne, milosti konačnog stupanja na stazu savršen- 
stva, milosti ostvarenja redovničkog zvanja. Nije mogla 
zaboraviti onaj kip Imakulate u isusovačkoj crkvi u Pe- 
šti, kip pred kojim se žarko molila da nađe pravi život- 
ni put. I zatražila je da joj se dodijeli novo redovničko 
ime: sestra Imakulata. Po svoj bi je prilici i nazvali tim 
imenom da nije bilo zahvata strogog prečasnog msgra 
Matije Stepinca, samostanskog ispovjednika. On se to- 
me energično usprotivio. Rekao je da osim bl. Djevice 
Marije nijedan smrtnik nije dostojan da se zove tim 
uzvišenim imenom. Međutim, od Jerinine želje ipak se 
nešto ostvarilo. Bio je običaj da uršulinke uz redovnič- 
ko ime uzmu i neki naslov. Jerina je uz ime Marija 
Klaudija uzela naslov »od Bezgrješnog Začeća«. Zašto 
su joj dali ime Klaudija? Zbog toga što se u samostanu 
veoma štovalo presv. Srce Isusovo, a blaženi Klaudije 
de la Colombičre bio je prvi i veliki širitelj te pobož- 
nosti. Ali kako je Klaudije bio proglašen blaženim tek 
godine 1929., to su imendan Majke Klaudije, u samosta- 
nu, sve do 1929. slavili 5. travnja, na dan sv. Irene, Je- 
tinine zaštitnice. ' 

Sestra Anđela Zemljak, kasnije više godina pogla- 
varica i sudionica u raznim službama u upravi Reda 
stupila je u samostan iste godine kad i Jerina. Ona naa 
izvješćuje i o riječima gospođe Lunaček. Anđela je pro- 
vela neko vrijeme u kandidaturi zajedno s Jerinom. O 
tome piše: ' 
e Ja sam s njom bila nekoliko mjeseci u kandida- 
2. » pa mogu reći da nisam na njoj nikad opazila ni 

jmanje pogreške. Već u kandidaturi bila je savrše- 


51 


na... Uzmite knjigu Konstitucija (redovnička pravila), 
prođite točku po točku i nećete naći mjesta koje Klau- 
dija nije najtočnije obdržavala. Glava XX., pa XXII. s 
cijelim nizom kreposti oko kojih uršulinke valja da oso- 
bito nastoje, crtaju vjerno Klaudijinu dušu. Nikad ni 
najmanje pogreške protiv ljubavi! Poniznost do trećeg 
stupnja. (Treći stupanj poniznosti, to je izraz prema 
školi sv. Ignacija. A. K,) 

Anđela Zemljak mogla je dobro poznavati Klaudiju 
i kao kandidatkinju i kao novakinju. Učiteljica novaki- 
nja, sestra Stanislava Vanino, povjerila je Klaudiji služ- 
bu da u redovnička pravila i običaje upućuje Anđelu. 
Postala je njezin »anđeo« pratilac. Tako se ta služba 
zvala. Anđela je, dakle, izbliza poznavala Klaudiju i 
nije se mogla dosta nahvaliti njezine ljubavi prema bliž- 
njemu, dobrote, finoće, njezine savršenosti uopće. Klau- 
dija se krepostima isticala ispred svih svojih pet novi- 
cijatskih kolegica. 

Premda se u duhovnom životu Jerine-Klaudije po- 
sve jasno i izričito zapaža da je nju vodio sam Bog, da- 
jući joj velike i izvanredne milosti, ipak se ona, kao i 
svaki smrtnik, na svom putu k sjedinjenju s Bogom 
morala podvrgnuti vodstvu ljudi koji su na tom putu 
iskusni. Bez duhovnog vodstva čovjek može veoma lako 
zalutati u carstvo svojih subjektivnih snova i varki. U 
novicijatu je Klaudija naišla na solidne duhovne vođe. 
Bila je to njezina novicijatska učiteljica, sestra Stani- 
slava Vanino, i samostanski duhevnik msgr Matija Ste- 
pinac. 

— Kroz dvije godine novicijata i još dvije juvenata 
(odgojna ustanova za sestre koje su završile novicijat; 
A. K.), slušala je Klaudija pouke o redovničkom životu, 
koje je davala učiteljica novakinja, majka Stanislava 
Vanino, prema vrsnim duhovnim piscima isusovcima 
Pergmayru, Rodriguezu, Alvarezu, Dupontu, pa također 
i po sv. Tereziji Velikoj — tako piše u svojoj diserta- 
ciji o Majci Klaudiji, sestra Anastazija Trobentar, pa 
nastavlja: Ispovjednik i duhovni vođa bio joj je msgr 
dr Matija Stepinac. Zagrebački »nadbiskup dr Bauer 
poštovao ga je kao najučenijeg teologa u nadbiskupiji 
i kao uistinu sveta muža« (iz Langova životopisa o Ma- 
tiji Stepincu). »Matija Stepinac davao je svake sedmi- 
ce novakinjama vrlo jezgrovite konferencije o duhov- 

nom životu« (iz izvještaja sesire Marije Forst). Te kon- 
ferencije sastavljao je na temelju Evanđelja, svetih 
Otaca i Summe sv. Tome. »Klaudija je do konca života 
s najvećim poštovanjem slijedila savjete i nauke Matije 
Stepinca« (s. Marija Forst). Osobito jak utjecaj izvršio 
je na Klaudiju Stepinčev asketski život i skrajnja de- 
likatnost s obzirom na krepost sv. čistoće. »Klaudija je 
u strogosti života mnogo toga poprimila od svog ispo- 
vjednika, pokojnog sveca dra Matije Stepinca« (sestra 
Ana Račić). 

S. Anđela Zemljak piše: 

E Na razvoj duhovnog života M. Klaudije mnogo 
je utjecao presvijetli gosp. Matija Stepinac, čovjek mo- 
litve i pokore; jednom riječju čovjek Božji. Kad god 
sam kao kandidatkinja došla k njemu, uvijek sam ga 
našla uronjena u Bogu, bio je sav u Bogu. On je, sam 
asketa, dopuštao M. Klaudiji sve njezine pokore. 

Dobra i oštroumna učiteljica novakinja, sestra Sta- 
nislava Vanino, kojoj je glavna dužnost bila da pouča- 
va i da pazi na duhovni život novakinja, izjavila je 
kasnije: Majka Klaudija je svetica! 

Sva razdoblja Klaudijina redovničkog života pozna- 
vala je s. Marija Forst, bilo iz vlastitog promatranja 
bilo iz solidnih izvještaja. Evo što piše o novakinji 
Klaudiji: 

— Vrlo čedna i ponizna u vladanju, vrlo sabrana 
kao uronjena u molitvu, savjesna u izvršavanju i naj- 
manjih pravila i propisa, to je bila M. Klaudija kao no- 
vakinja. Nikad se nije moglo na njoj opaziti kakvo ne- 
raspoloženje, negodovanje, bila je uvijek pripravna na 
žrtvu. »Kad je magistra (učiteljica novakinja) što pri- 
govarala ili korila novakinje, sestra Klaudija je prva 
kleknula da preuzme svu krivnju na sebe, makar nije 
bila ništa kriva«, veli jedna njezina bivša sunovakinja 
»Bila je vrlo nježna, osjetljiva u tome da ni jednu su- 
moru ne povrijedi ili ne ražalosti. Svakoj je htjela is- 
di pomoći.« J asno da je visok stupanj njezina moli- 
i nog života, kojim se odlikovala već u novicijatu, bio 
bo od posebnih izabranih milosti kojima ju je Bog u svo- 
Mk Pevii dobroti pretekao. Ona je o tome sama bila 
M nojerena ad bi au vrlo često, ponavljala kroz 
KI ovn vot: »E ako je dobar Bog!« Što je ta 
Jezina riječ u sebi sadržavala? Koliko doživljenih mi- 

losti! Iako je ona vjerno sudjelovala s milostima, iako 
je bila do skrajnosti točna i savjesna u izvršivanju i naj- 
manjeg znaka volje Božje, ipak moramo, prema nauci 
svih naučitelja mistične teologije, priznati da je poseb- 
na i jaka milost Božja jača i veća od napora ljudskih 
kod svih Božjih izabranika. Duh Sveti davao je Klau- 
diji veliko svjetlo. On je nju jačao i činio sposobnom 
za intenzivan unutrašnji život i herojsku ljubav prema 
dobrome Bogu. Duh Isusa Raspetoga povećao je njezinu 
energiju da se mogla junački mrtviti i potpuno se odri- 
cati sebe. Dok se početnici moraju mučno vježbati da 
hodaju u Božjoj prisutnosti, ona je po izabranoj milo- 
sti bila kao ovijena Bogom. Bog svjetla i ljubavi uro- 
njavao je nju u razmatranju tako duboko u more svo- 


jih savršenstava da to svjetlo i plamen nisu Klaudije | 


ostavljali ni onda kad je obavljala druge dužnosti. 


Sestra Marija Forst napisala je te retke u svibnju, 
1952. godine, dakle tri mjeseca poslije Klaudijine smrti. 
Prodornim pogledom obuhvatila je Klaudijinu duhov- 
nost i oštro uočila jak Božji zahvat u duši svoje susesire. 
Njezin izvještaj, rezultat dugogodišnjeg promatranja i 
dubokih reflektiranja, dragocjen je. 


Još jednom svjedočanstvu moramo posvetiti veću 
pažnju: sestre Margarite Blanquios, to više što je to se- 
stra kojoj se Klaudija bar donekle povjeravala. 


Sestra Margarita Blanquios susrela je prvi put 
Klaudiju već onog dana kad je ova stupila u Red. Po- 
slije je više godina bila poglavarica Klaudiji. Margari- 
tinu pozornost na Klaudiju svratila je, odmah u počet- 
ku, gospođa Lunaček. I bez tog upozorenja, Margarita, 
bistra Francuskinja, vidjela je da se u Klaudiji krije 
duhovna veličina koja se ne susreće svaki dan. Opazila 
je da se u toj Hrvatici iz gospodske obitelji i otmjena 
držanja, ali veoma skromnoj i poniznoj, uvijek sprem- 
noj da služi bližnjemu, da obavlja najniže kućne poslo- 
ve, skriva nešto neobično, nešto izvanredno, uzvišeno. 
»Nisam dostojna da joj odriješim remenje na obući« — 
znala bi Margarita reći za Klaudiju, upotrijebivši riječi 
iz Evanđelja. 


Od godine 1921. do 1928. Margarita Blanquios bila 
je poglavarica varaždinskog samostana. Klaudija je ta- 
da imala pedesetak godina, provela je, dakle, već dug 

niz godina u Redu. Da živi svetačkim životom, o tome 
su bile duboko uvjerene sve redovnice, a Margarita na- 
pose. Sestra Anđela Zemljak pripovijeda: 

— ila sam posve mlada redovnica. Naša tadašnja 
glavarica | Margarita Blanquios pozvala me i kazala: 
»Rodbina M. Klaudije Boellein traži da joj pošaljemo 
njezine slike. Pozvala sam fotografa. (Zbog stroge klau- 
zure uršulinke onda nisu izlazile iz kuće, osim u veoma 
iznimnim slučajevima.) Dat ću načiniti više slika. Dobro 
ih čuvajte, doći će vrijeme kad će vam i te kako tre- 
bati«. 

Pronicava Francuskinja je računala da će se jed- 
“nom raditi o tome da se Klaudija uzdigne na čast olta- 
ra. I nije se prevarila. S. Anđela Zemljak se sjeća da je 
Margarita Blanquios već tada tražila od same Klaudije 
da opiše glavne događaje svog života. Tražila je i od 
Melite Boellein da napiše nešto o svojoj sestri Jerini 
Klaudiji. Jesu li Melita i Klaudija tada nešto napisale, 
nije nam poznato. 

Iz vremena kad je Jerina-Klaudija bila kandidatki- 
nja ostala nam je zapisana jedna konkretna zgodica, ko- 
ja nam otkriva neke karakteristike Klaudijine duhov- 
nosti. Kandidatkinje Jerinu i Sofiju poslali su u vrt da 
beru ribizl. Sofija, poslije sestra Filipina, pripovijeda 
ovaj događaj. Marljivo su brale, ali bi Sofija svaki čas 
ponešto progovorila, htjelo joj se razgovarati. Jerina bi 
Sofiji odgovorila na svako pitanje, ali vrlo odmjereno. 
To je Sofiju malo ražalostilo, pa rekne: 

— Jerina, zašto tako kratko odgovaraš? 

Jerina, ljubezno se smiješeći kao obično, odgovori: 

— Meni se čini: da je dragom Isusu milije da šuti- 
Mo nego da govorimo; a sada nije ni potrebno razgo- 
“oz HE KJ BOJELE 
4 Uvijek fina i humana u nastupu, Jerina je ipak So- 
liji, makar ukratko, odgovarala na pitanja. Zašto nije 
htjela razgovarati? Zbog toga što se u kandidaturi, za 
vrijeme rada, preporučivala šutnja. U novicijatu bit će 
propisano da se šuti. Kandidatura je priprava, uvježba- 
Vanje za novicijat, pa se već tada morala pomalo stje- 
cati navika šutnje za vrijeme rada. Jerina je to znala 
Pa je više voljela šutjeti. Izabrala je šutnju i zbog toga 
da se može mišlju intenzivnije zaokupiti Bogom, da 
se može potpunije predati svom unutrašnjem nadnarav- 

nom daru, svijesti o posvudašnjoj Božjoj prisutnosti. Ta 
zato je i došla u samostan, u kojem je snažno naglašen 
stil kontemplativnog života, da može Bogu što /potpuni- 
je pripadati, da mu može savršenije služiti u molitvi, 
ljubavi i u žrtvovanju za bližnjega. f 

Na dan ulaska u novicijat, 28. kolovoza 1904., primi- 
la je redovničko odijelo. Novicijat traje kod uršulinki 
dvije godine. Na svršetku novicijata, 8. rujna 1906., na 
blagdan Male Gospe, položila je Klaudija redovničke 
jednostavne vječne zavjete: siromaštva, čistoće i po- 
slušnosti. Tri godine kasnije, prema uredbama Reda, po- 
ložila je vječne svečane zavjete. Bilo je to također na 
Malu Gospu, 8. rujna 1909. 

Od dana onog naglog nenajavljenog odlaska iz Bu- 
dimpešte Jerina nije više nikada vidjela svoju majku. 
Mama, nimalo sentimentalna, nije svoju kćerku, koja je 
živjela u samostanu stroge klauzure, nikad posjetila. 
Jednom, odmah po Jerininu ulasku u samostan, došao 
joj je u posjet očuh Radojković. Htio je, po maminoj 
volji, da je izvuče iz samostana, ali se Jerina, već davno 
punoljetna, tome odlučno oprla. Mama, uvijek ponosna 
i fina dama, nije htjela nanijeti Jerini kakvu nepravdu, 
htjela se prema njoj vladati korektno, pa je poslala za 
njom u samostan bogat, upravo kraljevski miraz. Jeri- 
na je od sve te preobilne i skupocjene garderobe zadr- 
žala samo: ono najnužnije, a ostalo je darovala samo- 
stanu. 

Za vrijeme prvog svjetskog rata Jerinina mama, 
očuh i sestra Melita, stanuju u Zagrebu, u Draškoviće- 
voj ulici. Očuh Radojković umro je godine 1918. Posli- 
je.njegove smrti mama i Melita sele u Đakovo. Stanuju 
u svojoj staroj kući, koja je pripadala djedu Dragutinu 
Boelleinu. Živjele su prilično oskudno, jer je mama za 
vrijeme rata sve imanje bila založila u ratne obveznice, 
pa kako je Austrija izgubila rat, propali su joj i imanje 
i papiri. U kući je s njima živjela i strina Lujza. Stric 
Koloman bio je već umro. 

Posljednjih godina svog života Jerinina mama Sla- 
va vratila se posve prakticiranju svojih vjerskih duž- 
nosti; redovito je pristupala svetim sakramentima. 
Umrla je godine 1923. Melita je još neko vrijeme živje- 
la u Đakovu, a kako je bila neopskrbljena, preselila se 
godine 1929. u Varaždin, k svojoj sestri Jerini-Klaudiji. 

uzdržavanje. Godine 1931. umrla je u Đakovu strina 
Lujza. Melita je nadživjela svoju sestru Jerinu Klaudi- 


ša. dd 
per su joj u svom samostanu pružile potpuno 
ju — umrla je godine 1957. u Varaždinu. 


\ 
Izvori i dokumentacija 


1. O uršulinskom Redu. Uršulinski Red osnovala je sv. Anđela 
Merici. Rođena u Desenzanu, u sjevernoj Italiji, živjela je u drugoj 
polovici 15. i u prvoj polovici 16. stoljeća, kad je i u njezinoj domo- 
vini i u ostaloj Evropi vladao vjerski nehaj, moralno rasulo, kad su 
ge širila razna krivovjerja. Anđela Merici živjela je od malih nogu 
veoma pobožno i sveto, a pod očitim nadahnućem Duha Svetoga uz- 


“nastojala je svim silama da poradi na moralnom i vjerskom prepo- 


rodu svoga vremena. Posvetila se odgoju i vjerskoj pouci ženske 
mladeži. Dobro je uočila prilike i potrebe svog vremena, pa je, za- 
nosno vođena idejom spasenja duša, ljubavlju prema Bogu, bližnje- 
mu i Crkvi, počela ostvarivati veoma originalnu i suvremenu ideju: 
udruženje djevica posvećenih Bogu, koje će stanovati u svojoj rod- 
noj kući, a pod zajedničkim vodstvom formirat će i svoj duhovni 
život i apostolski rad. Sv. Anđela htjela se prilagoditi suvremenim 
potrebama Crkve, naći što prikladniji i što uspješniji način aposto- 
lata. / 

Pod utjecajem sv. Karla Boromejskog, uršulinski. Red počeo 
se naglo širiti. Sv. Karlo dao je Redu i konačan oblik, premda, tije- 
kom stoljeća, nailazimo na razne oblike uršulinskog života, počevši 
od strogo klauzurnih do onih koji sliče na sekularne institute. Veliki 
uršulinski samostani u prošlim stoljećima, razasuti po Italiji, Fran- 
cuskoj, Njemačkoj, Austriji, Kanadi itd., živjeli su svaki za sebe, 
posve autonomno. U posljednjim vremenima uršulinke nastoje da se 
što više sjedine u zajedničkom idealu i radu, pa su osnovane razne 
unije. Rad su proširile i na misije. Godine 1927. je i naš stari vara- 
ždinski samostan pristupio uršulinskoj Internacionalnoj rimskoj 
uniji. 

Kad su uršulinke stigle u Varaždin? Godine 1703. U Mađarskoj 
je tada bjesnila Rakoczyjeva buna. I uršulinski samostan u Požunu 
bio je ugrožen. U tom samostanu kao redovnica živjela je Julijana 
Drašković, iz glasovite hrvatske obitelji grofova Draškovića. Grofica 
Drašković zamolila je glavaricu požunskog samostana da pošalje nje- 
zinu kćerku Julijanu, s još nekoliko redovnica, u Varaždin, pa da 
tu osnuju samostan. I tako je Julijana s još 11 redovnica, među ko- 
Jima i Jelisava iz grofovske obitelji Keglević, stigla u Varaždin 3. 
Prosinca 1703. Kako u Varaždinu nije ništa pravo bilo pripravljeno 
za redovnice, otišle su uršulinke, na poziv grofice Drašković, u dvo- 
rac Klenovnik. Ubrzo su došle natrag u Varaždin, u jednu kuću u 
Predgrađu. Već godine 1709. preselile su se u vlastiti dom, u dvije 
drvene kućice. Na tom mjestu, uz pomoć mnogih dobročinitelja, sa- 
Bradile su godine 1750. današnji samostan. Gradnja crkve bila je 
Završena još prije. : ni 

Već od prvih dana svog dolaska u Varaždin uršulinke su se svom 
dušom posvetile svom zvanju: molitvenom, kontemplativnom životu 

u siromaštvu i u strogoj klauzuri, te odgoju ženske mladeži. Zani- 
mljivo je da su prvih godina svog dolaska poučavale i dječake, od 
kojih su gotovo svi poslije postali svećenici. Žensku mladež odgajale 
su u školama i posebno u konviktu. U 18. stoljeću njihova narodna 
djevojačka škola bila je jedina takve vrste u Hrvatskoj. U Zagrebu 
je slična škola otvorena nešto kasnije. Godine 1871. otvorile su ur- 
šulinke u Varaždinu višu djevojačku školu, a u novije vrijeme žen- 
sku realnu gimnaziju i učiteljsku školu. Čim su došle u Varaždin, 
pa sve do naših dana, posebno su se brinule za odgoj ženske mla- 
deži u konviktu. Njihov konvikt uživao je već od početka velik 
ugled u hrvatskim kulturnim krugovima, pa je carica Marija Tere- 
. zija o svome trošku dala sagraditi novo krilo samostana, lijepu i 
prostranu dvokatnicu, koja će služiti samo za konvikt. Marija 'Tere- 
zija, pa i zagrebački biskupi, utemeljili su više stipendijskih mjesta 
u konviktu. Iz uršulinskog varaždinskog konvikta izišlo je mnoštvo 
dobrih i izobraženih djevojaka, koje su poslije postale uzorne krš- 
ćanske žene i majke. 


Odlučna godina za varaždinske uršulinke bila je 1927., kad se 
njihov samostan pridružio uršulinskoj rimskoj uniji. Tim sjedinje- 
njem prihvatile su i stanovite reforme. Stroga klauzura zamijenjena 
je novim tipom, pa su redovnice odsad mogle izlaziti iz samostana. 
Bilo je to nužno, jer odgajati žensku mladež, a živjeti u najstrožoj 
klauzuri nije u novim vremenima više bilo moguće. Poslije pristupa 
rimskoj uniji varaždinski samostan formirao je sa slovenskim uršu- 
linskim samostanima jednu redovničku provinciju sa zajedničkim 
novicijatom. 


Kako je pristupanjem rimskoj uniji napušten pravni oblik jed- 
nog velikog, posve autonomnog samostana, mogle su uršulinke otva- 
rati i manje redovničke kuće. Prva takva kuća otvorena je u Za- 
grebu godine 1933, u Vlaškoj ulici br. 75. Zgradu im je dodijelio 
nadbiskup Bauer. U odluci redovnica da osnuju filijalnu kuću, su- 
djelovala je i M. Klaudija. Nadbiskup Bauer odlučio se na ustupanje 
zgrade zbog toga što je vidio kako uršulinke vode solidan duhovni 
život i razvijaju uspješnu apostolsku djelatnost, no na osobit način 
potakla ga je na tu odluku svetost M. Klaudije, koju je izvanredno 
cijenio. Kuća u Zagrebu poslužila je uršulinkama za izobrazbu nji- 
hova mlađeg redovničkog naraštaja, pa je nazvana kućom studija. 
Odatle .sestre, buduće nastavnice i. profesorice, posjećuju razne škole 
i fakultete. Neko vrijeme vodile su u toj kući dječji vrtić i konvikt 
za žensku mladež. U posljednje vrijeme. otvorena jeu istoj. zgradi 
srednja vjerska škola »Marianum«, gdje se daje dopunska naobrazba 
redovnicama raznih redova: Tu'se također nalazi: Institut za kršćane» 
ski nazor. Taj institut ima karakter više teološke škole, a pohađaju 
ga sestre raznih redova. oi . 

Postepeno, poslije drugog svjetskog rata, otvorene su nove kuće 
u Slav. Brodu, Zenici i Rovinju. U tim kućama, i uz mnoge župne 
crkve, uršulinke drže vjeronauk, danas najprikladniji oblik njihova 
apostolata: odgajanja ženske mladeži. 

Samostalna Hrvatska uršulinska provincija osnovana je 29. lip- 
nja 1972. Provincijalna kuća nalazi se u Zagrebu, u Gračanima. 


2. Riječi gđe Lunaček; komplikacije s redovničkim : imenom 
»Imakulata«; razne zgode iz prvih Klaudijinih redovničkih dana — 

sve to iznose: s. Anđela Zemljak, s. Ana Račić, s. Marija Forst i s. 
Terezija Horvat. (Arh. vicep.) 

3, Riječi s. Anđele Zemljak i s. Marije Forst, koje citiramo, iz 
njihovih su izvještaja. (Arh. vicep.) 

4. Neki citati (u tekstu je to već naznačeno) uzeti su iz diserta- 
cije Anastazije Trobentar: Herojska krepost... Mater Marije Klau- 
dije Boellein... Odatle su uzeti i podaci o Klaudijinim zavjetima. 


5. Razgovor Jerine sa Sofijom Filipinom Mesarić opisuje s. Te- 
rezija Horvat u svom izvještaju. (Arh. vicep.) 


»Pričesni kor«, mjesto molitve u varaždinskom samostanu 

— LIJEPA I INTELIGENTNA JERINO, ZAŠTO SI 
ŽIVOT POSVETILA SIROMAŠNIMA? 


U vrevi poslova i dužnosti. 

Koliko god su u onom dijelu varaždinskog samosta- 
na u kojem su živjele redovnice vladali savršen mir i ti- 
šina, sabranost i uronjenost u molitvu, toliko je u dru- 
gom dijelu, u takozvanoj školskoj zgradi, sve bujalo i 
kipjelo od bučnog mladenačkog života, vrvjelo je kao u 
košnici. 

Klaudija se izvanrednom lakoćom i savršeno uklopi- 
la iu prvi i u drugi tip života. I savršena kontemplativ- 
na redovnica — tako su sudile sve sestre, i najomiljenija 
nastavnica — tako su sudile sve učenice, osvojene, zapa- 
njene, oduševljene Klaudijinom pojavom. Susrest ćemo 
kasnije mnoštvo iscrpnih izvještaja o tome. 

Sestra Klaudija Boellein završila je novicijat godi- 
ne 1906. Već slijedeće školske godine, 1907—1908., posve- 
tila se intenzivnom radu s učenicama uršulinskih škola. 
Tada su, u Varaždinu, uršulinke, u svojim zgradama, vo- 
dile nižu i višu djevojačku pučku školu, te takozvanu 
opetovnicu. Četiri razreda niže i četiri razreda više dje- 
vojačke škole isto su što i današnja osmogodišnja škola. 
Opetovnicom se zvao tečaj od dvije godine, a pohađale 
su ga učenice koje su završile četiri razreda pučke škole 
i nisu kanile nastavljati daljnje školovanje. 

Klaudija je čvrsto zaposlena. Službeni školski 
»Izvještaj« za godinu 1907—1908. kaže nam da sestra 
Klaudija Boellein, »namjesna učiteljica glazbe«, predaje 
»crkveno i narodno pjevanje« te »podučava u glazbi«. 
Osim pjevanja predavala je nešto malo i njemački jezik. 
Što predavanja, što pouke u glasoviru i nakupilo se dva- 

deset i pet školskih sati tjedno. Ako k tome dodamo raz- 
ne dužnosti samostanskog života, mnogo. U samostanu 
svako jutro razmatranje, koje traje jedan sat, onda sv. 
misa sa zahvalom; u podne četvrt sata ispita savjesti; 
preko dana mali oficij i tri krunice; poslije podne pola 
sata razmatranja i pola sata duhovneg štiva; uvečer če- 
ivrt sata ispita savjesti. Dakle, više od četiri sata dnevno 
službene molitve. Pridolazile su k tome mnoge druge 
gitne kućne dužnosti, službe i poslovi. Ako k svemu tome 
pribrojimo njezine privatne pobožnosti, spremanje za 
školske satove, dragovoljne usluge, koje je uvijek vrlo ra- 
do iskazivala sestrama, onda se zbilja moramo zapitati 
kako je Klaudijin organizam mogao izdržati tolik 
pritisak. Istina, ona je bila jake fizičke konstrukcije 
i izvanredno dobrih živaca, ali glavni izvor njezine 
snage kojom je sve svoje dužnosti mogla onako 
savršeno izvršavati, bili su izvanredni Božji daro- 
vi, koje joj je Gospodin obilno udijelio, posebno 


dar prisutnosti Božje. Po tom daru bila je svim srcem 


i mišlju uronjena u Boga, pa je i u najvećoj navali po- 
slova, u najzamršenijim dnevnim zapletajima, uvijek 
znala sačuvati potpun duševni mir, savršeno smireni na- 
stup. To naveliko potvrđuju i redovničke susestre i Klau- 
dijine bivše učenice. Sestra Kazimira, koja je nepresta- 
no bila u poslovnom kontaktu s Majkom Klaudijom dok 
je ova radila u ekonomatu, odlučno tvrdi: »Nije imala 
samo dar ulivene molitve (Božje prisutnosti) nego i dar 
ulivene snage.« Doista, onoliku finoću i ljubeznost prema 
okolini, onolik duševni mir i sjedinjenje s Bogom spojiti 
s onako intenzivnim radnim angažiranjem u dvije raz- 
novrsne zajednice, nije bilo moguće bez posebne, od Bo- 
ga darovane snage. 


Školske godine 1907—1908. pohađalo je uršulinske 
škole u Varaždinu 288 učenica. Pozornost privlači rubri- 
ka školskog »Izvještaja« koja nosi naslov »Statistički pri- 
jegled«. Nabraja učenice po vjeri, po dobi, po zavičaju 
itd., pa također i »po stališu roditelja«. Najviše je djece 
»radnika, poslužnika i nadničara«. Ima ih 95. Bilo je za- 
nimljivo iz prikrajka pogledati kako zdrava, inteligentna 
i veoma lijepa Jerina Boellein, s jedne strane unuka 
predsjednika Hrvatskog Sabora, a s druge strane direk- 
tora golemih Strossmayerovih crkvenih imanja, kako ta 
Jerina, a sada sestra Klaudija, sve svoje snage, svu svo- 

ju inteligenciju, izobrazbu, kulturu duha i beskrajnu do- 
brotu srca posvećuje i stavlja u službu Anicama, Štefica- 
ma i Ružicama, kćerkama radnika, poslužnika i nadniča- 
ra. Mogla se Jerina kretati po salonima raznih grofov- 
skih, veleposjedničkih i pukovničkih obitelji, ali nije 
htjela: izabrala je »nižu i višu djevojačku pučku školu« da 
bi mogla pružiti dostojan odgoj i afirmaciju u društvu si- 
romašnim zagorskim i međimurskim djevojčicama. To se 
zove ljubav prema Bogu na djelu. Ljubav prema bliž- 
njemu, prema hrvatskom narodu, na djelu. Ljubav pre- 
ma hrvatskom narodu nalazimo i u povijesti njezine obi- 
telji Boelleina. Kad se njezin djed s majčine strane, Mir- 
ko Hrvat, stavio u službu neprijatelju Khuenu Hederva- 
ryju i kad su ga u tom slijedili neki Klaudijini rođaci, 
Boelleinovi su se usprotivili, nisu htjeli ići tim stopama, 
ostali su svjesni Hrvati, pa makar zauzimali zbog toga i 
niži društveni položaj. 

Služiti bližnjemu, služiti siromašnima, 

U vrevi poslova i dužnosti. 


U ovom ili onom obliku, trajalo je to do svršetka 
njezina života. 

U školskoj zgradi, među djecom, život bučan, rado- 
stan, šarolik. U samostanu monoton i jednoličan. Mono- 
ton i jednoličan? Samo naoko, po vanjskom izgledu. U 
Klaudijinoj duši razbuktala se rascvjetala raskoš ljubavi 
prema Bogu. 


Kojim se sve zanimanjima u samostanu bavila, koje 
je sve službe obavljala? 

Uza sve školske satove, koje smo nabrojili, pomaga- 
la je Klaudija, kao privatna tajnica, časnoj Majci, pogla- 
varici velikog varaždinskog samostana, u vođenju služ- 
benih knjiga i dopisivanja. : 

Godine 1912. uzela je časna Majka poglavarica Klau- 
diju sebi za pomoćnicu u novicijatu. 

Godine 1915. postala je Klaudija poglavaricom va- 
raždinskog samostana. Na toj je dužnosti ostala sve do 
kraja rujna godine 1921., dakle punih šest godina. Onda 
je to bila najviša, najodgovornija služba među hrvat- 
skim uršulinkama. Tada je, naime, veliki varaždinski sa- 
mostan bio potpuno autonoman. Sistem redovničke pro- 
vincije nastupio je tek godine 1927., kad su se hrvatske 


62 


uršulinke pridružile rimskoj uniji. Klaudijina služba po- 
glavarice bila je tada jednaka službi današnje provinci- 
jalke. 

'Te godine, 1915., sestre su za poglavaricu izabrale 
rođenu Francuskinju, majku Margaritu Blanquios, ali je 
nadbiskup Bauer bio, pod pritiskom austrijske admini- 
stracije, prisiljen da taj izbor poništi. Tada je, naime, 
bjesnio prvi svjetski rat, a Austrija i Francuska bile su 
u protivnim taborima. Nadbiskup Bauer imenovao je po- 
sebnim dekretom za poglavaricu Klaudiju Boellein. Man- 
dat je trajao, po običaju, tri godine, a kad je završio, re- 
dovnice su, godine 1918. ponovo, ali ovaj put po svojoj 
volji, izabrale Klaudiju za poglavaricu. Upravljala je sa- 
mostanom u teškim ratnim i poratnim godinama, za vri- 
jeme opasnih vanjskih i unutarsamostanskih previranja, 
svojom je svetošću i dobrotom uspjela izvući samostan 
i svoje maleno stado iz svih nevolja i pogibelji i usmje- 


 riti ga ravno prema Kristovu Srcu. »Bila je sveta glava- 


rica — kaže za Klaudiju jedna starija redovnica — tra- 
žila je samo čast i slavu Božju i točno vršenje pravila« 
(iz izvještaja s. Marije Forst). »Cijeli svoj redovnički ži- 
vot bila je Majka Klaudija izvanredno nježna u sestrin- 
skoj ljubavi, ali do posebnog izražaja došla je ta njezi- 
na krepost za vrijeme njezine poglavarske službe« (S. M. 
Forst). Prema sestrama, kao i prema svakome, uvijek je 
sama dobrota. Za čitavo vrijeme svoje poglavarske služ- 
be bila je i magistra novicijata, učiteljica novakinja. 
Imala je u toj službi pomoćnicu, ali je sama novakinja- 
ma davala konferencije i održavala kapitule. Nije to bilo 
sve. Budući da je u ono vrijeme bilo malo redovnica-uči- 
teljica, sama je vodila tajničke poslove i računske knji- 
ge. Bila je pretrpana poslom. 

Kad je godine 1921. prestala biti poglavarica samo- 
stana, ostala je i nadalje učiteljica novakinja. Skupa s 
novicijatom vodila je i juvenat. To je ustanova, unutar 
Reda, za mlade, već zavjetovane sestre, slična novicija- 
tu. Uz te službe vodila je Klaudija i tajničke poslove i 
davala satove iz glasovira. Novicijat i juvenat vodila je 
sve do godine 1928., kad je otputovala u uršulinski sa- 
Mmostan u Mekinje kod Kamnika. 


' Kad su hrvatske uršulinke 1927. godine pristupile 
rimskoj uniji svojega Reda, formirale su sa slovenskim 
uršulinkama redovničku provinciju. Zajednički novicijat 

bio je u Mekinjama. Godine 1928. preuzela je Klaudija 
u tom novicijatu dužnost submagistre. Davala je konfe- 
rencije novakinjama Hrvaticama i inače vršila dužnosti 
zamjenice magistre, učiteljice novakinja. Tamošnja oštra 
klima nije joj odgovarala, pa se razboljela. Godine 1929. 
vratila se u Varaždin. 

Od godine 19832. do 1936. vrši ondje dužnost magistre 
juvenata. Ujedno je tajnica i kućna savjetnica. Od go- 
dine 1937. do 1940. bila je i subpriorica, što znači prva 
iza poglavarice. 

U proljeće 1941. razboljela se Majka Klaudija od ti- 
fusa. Od posljedica te bolesti nije se nikad više pravo 
oporavila. S njezinim je zdravljem sve do smrti malo- 
-pomalo bivalo sve gore i gore. 

U kolovozu 1943. premještena je u Zagreb da tu 
preuzme službu subpriorice. Davala je također satove iz 
glasovira. Kako se njezino zdravlje naglo pogoršavalo, 
morala je u veljači 1945. opet natrag u Varaždin. Od ta- 
da pa do smrti (1952.) njezin je život bio samo velika 
žrtva paljenica. 

Osim već spomenutih važnijih službi vršila je Klau- 
dija u samostanu i neke druge, sporednije. Bila je, na pri- 
mjer, neko vrijeme nadglednica kuhinje, nadglednica sa- 
kristije. Imala je povremeno na brizi kućne pomoćnice i 
radnike na posjedu itd. 

Tijekom knjige govorit ćemo mnogo o Klaudijinu 
radu i postupku u svim dužnostima koje je obavljala. U 
ovom poglavlju iznijeli smo kratak pregled njezina rada. 

U vrevi poslova i dužnosti sva se predala Bogu, sva 
se dala na službu bližnjemu. Ti bližnji bili su uglavnom 
ponizni, maleni, siromašni. U službi Kristovih siromaha. 

— Lijepa i inteligentna Jerino, koja si mogla obje- 
ručke prigrliti užitak života, zašto si čitav život posve- 
tila siromašnima? 

Tako glasi pitanje. 

Odgovor ćemo možda naći već u slijedećem poglav- 
lju, no svakako na stranicama koje se nižu do kraja 
knjige. 


Izvori i dokumentacija 


1. Glavni izvor iz kojeg smo doznali koje je dužnosti M. 
Klaudija obavljala u uršulinskim školama kao učiteljica jest ti- 

skana knjižica: »Izvještaj o višoj i nižoj pučkoj djevojačkoj školi 
uršulinskog samostana u Varaždinu, za školsku godinu 1907.-8. U 
Zagrebu. Knjigotiskara Franje Rulica, nasljednik Mirko Kos i dr., 
1908.« 

2. Izjava s. Kazimire Arh dana je meni osobno. Slično piše 
i u svom izvještaju (Arh. vicep.). 


3. Riječi s. Marije Forst iz njezina izvještaja (Arh. vicep.). 


4. Podaci o službama M. Klaudije u samostanu, uzeti su iz 
»Kronike« uršul. samost. u Varaždinu (Arh. samost.) i iz raznih 
dokumenata koji se nalaze u Arh. vicep. također i iz izjava raznih 
sestara. Što se tiče »Kronike«, upotrijebili smo onaj dio koji opi- 
suje događaje od godine 1820. do 1926. 


Soba Majke Klaudije 

SMISAO ŽIVOTA MOŽE BITI SAMO LJUBAV 


Bog je Čisti Čin, sama aktivnost, dinamizam, vatra 
života. Život u Bogu sastoji se u međusobnom spoznava- 
nju i u ljubavi božanskih Osoba. Najintimniji sadržaj 
božanskog života odvija se u žarkom, plamenom vrtlogu 
ljubavi između Oca, Sina i Duha Svetoga. Bog je Ljubav. 


Bog je stvorio kozmos, svijet, na čelu s čovjekom, 
zbog toga da bude još netko tko će biti uvučen u vrtlog 
Božje ljubavi, da bude još netko tko će skupa s božan- 
skim Osobama kroz svu vječnost biti sretan. Čovjek je 
stvoren za ljubav. 

Čovjek i nije ništa drugo nego usmjerenost prema 
Apsolutnom, prema Bogu, prema Ljubavi, usmjerenost 
koja je svjesna sama sebe. O tome nam jasno govori me- 
tafizička struktura našeg bitka. O tome nam jasno go- 
vori ono specifično naše: razum koji se spoznajom penje 
do neograničenog, beskrajnog, Apsolutnog i volja koja 
nužno hoće da to Apsolutno posjeduje. Apsolutno, koje 
je Osoba, koje je Bog, koje je Ljubav. 

Ali između kontingentnog čovjeka i apsolutnog Bo- 
ga nalazi se nepremostiv ponor, bezdan ništavila i gri- 
jeha. Kako će čovjek uspostaviti kontakt s Bogom? Taj 
ponor i bezdan premostio je Bogočovjek Isus Krist svo- 
jim utjelovljenjem, svojim otkupljenjem na križu. On je 
uspostavio kontakt čovjeka s Bogom, on je omogućio čo- 
vjekovo sudioništvo, participaciju u trinitarnom životu 
apsolutne Ljubavi i vječne sreće. 

Čovjek je usmjerenost prema Bogu-Osobi. Dok bo- 
ravi na ovoj zemlji, čovjek je usmjerenost prema bliž- 
njemu-osobi, a preko bližnjega prema Bogu-Osobi. Bliž- 
nji je naime slika Božja, on je ud otajstvenog Kristova 

Tijela. U svakom slučaju smisao, sadržaj čovjekova ži- 
vota, može biti samo ljubav: žarka ljubav prema bližnje- 
mu, konačno usmjerena prema Bogu. »Ljubi Gospodi- 
na Boga svojega... to je najveća i prva zapovijed. Dru- 
ga je ovoj jednaka: Ljubi bližnjega svojega kao samoga 
sebe« (Mt 22, 37—39). 

Mi dolazimo k Bogu isključivo i jedino preko Bogo- 
čovjeka Isusa Krista, koji je premostio bezdan ništavila 
i grijeha te nas tako povezao s Ocem. Darovima svoje 
milosti. Povezuje nas neprestano u euharistijskoj žrtvi. 
Prisutan u Euharistiji, trajno boravi s nama i u nama. 

A Otac je izričito htio da Sin uspostavi kontakt s 
nama preko Marije. Otac je htio da najprije čuje Marijin 
»Neka bude«, izričito je tražio Marijino posredništvo. 

Bogočovjek Isus Krist ustanovio je vidljivu hijerar- 
bijsku Crkvu da upravlja našim usponom k Ocu. U 
Crkvi, otajstvenom Kristu, ostvarujemo naše međusobno 
zajedništvo, naše zajedništvo s Bogočovjekom Kristom, 
naše zajedništvo s Ocem, sve u Duhu Svetome. Vidljiva 
hijerarhijska Crkva je jamac da u našem usponu k Bo- 
gu nećemo skrenuti s pravog puta. 

Sve ovo bilo je potrebno reći da bismo razumjeli du- 
hovno-mistički lik Majke Klaudije. Bez tih redaka ne 
bismo o Klaudiji razumjeli ništa. 

Pretpostavivši sve ono što smo u ovom poglavlju re- 
kli i u smislu onoga što smo rekli, a oslanjajući se na 
vlastite Klaudijine izjave, na izjave njezinih redovničkih 
susestara o njoj, na sve izvore i dokumente koji nam o 
njoj govore, sadržaj Klaudijina duhovnog života mogli 
bismo u kratkoj skici prikazati ovako: 

Bog-Ljubav. Presveto Trojstvo 

Bogočovjek Isus Krist. Križ. Euharistija 

Marija Bogomajka 

Crkva katolička 

“ Bližnji, brat čovjek, svi ljudi 

Bog-Osoba-Ljubav u svemu i svuda. 

Život intenzivno i savršeno proveden u tim stvar- 
nostima, to je Klaudija. 

Citati njezinih izreka? Navest ćemo ovdje samo ne- 
što, ono što nam se čini da je najkarakterističnije. Inače, 
više takvih citata naći ćemo po čitavoj ovoj knjizi, citata. 
bilo Klaudijinih, bilo susestara koje o njoj govore. Kad 

ih uklopimo u kontekst ovog poglavlja, dobit ćemo vjer- 
nu sliku Klaudijina duhovnog lika. Sama Klaudija pisala 
je o svom duhovnom životu veoma malo, gotovo ništa. 
I njezinih pisama sačuvalo se malo. Za razumijevanje i 
risanje njezina duhovnog lika morali smo se najvećim 
dijelom osloniti na izjave njezinih redovničkih susestara, 
koje su Klaudiju izvrsno poznavale, budući da su je 
dnevno, tokom desetljeća slušale i promatrale svaki nje- 
zin korak. Tip Klaudijinog duhovno-mističkog lika, kako 
smo ga orisali, izvučen je apsolutnom vjernošću iz njezi- 
nih vlastitih izjava i iz izjava njezinih susestara. Neka 
druga mogućnost dokumentiranja ne postoji. 

U ovaj čas zanimaju nas vlastite Klaudijine izreke. 
U njima je, a to je posve razumljivo, najvjernije izražen 
njezin unutrašnji lik, njezin duhovni život. 


Evo što je napisala ili rekla sama Klaudija: 


Ovo je moj principium i fundamentum (početak i te- 
melj), motiv, svrha, cilj mojega života: Bog! Bog! 
(Uzeto iz redaka koje je napisala za uspomenu suse- 
strama.) 


Bog je Bog! O kako su divne Njegove savršenosti: 
vječan je i nepromjenljiv, svudašnji i sveznajući, 
premudar i svemogući, svet i pravedan, dobrostiv i 
milosrdan, istinit i vjeran. (Iz vlastitog Klaudijinog 
spisa o njezinu duhovnom životu) 


Bog je ljubav! (Iz citiranog spisa. Tu je izreku inače 
više puta napisala i često izgovarala.) 


Bog u nama i mi u njemu. To Božjoj ljubavi još nije 
dosta. Ona nas još u svemu traži. Traži nas i u nera- 
zumnim bićima, traži u svemu. Orao, kad nastupi 
proljeće, vraća se iz južnih krajeva i radosno lebdi 
nad najvišim snježnim vrhuncima. Tko mu je dao 
moć da može sa sigurnošću širiti svoja krila i leb- 
djeti nad bezdanima? Bog, Bog! A što tek daje ra- 
zumnim bićima? O, ne da se opisati, ne da se shva- 
titi tolika dobrota i ljubav Božja! (Iz pisma sestri 
Labrtić, god. 1949.) 


Da, Gospodin je blizu. Štoviše, on je prisutan, da, još 
više, ne samo prisutan, on je u nama! Ali još više: 
Mi u njemu! Zaista: Coram Domino et in Domino 

(Pred Gospodinom i u Gospodinu)! Neopisive li sre- 
će! Ne samo kod molitve, ne, bilo kada, po danu i 
po noći ponavljam: Coram Domino et in Domino! 
(Iz pisma s. M. Labrtić, 21. II. 1950.) 


(M. Klaudija diktira sestri Tereziji Horvat pismo za 
s. M. Labrtić:) 

— Još joj ovo kažite: Naš život nije ništa, ako nije u 
presvetom Trojstvu. Ono što je za prirodu sunce, to 
za našu dušu mora biti presveto Trojstvo. 

(Terezija Horvat:) , 
— A kako će do toga doći? ; 

(M. Klaudija:) 

— Per Christum Dominum nostrum (Po Kristu Go- 
spodinu našemu)! 


Dilexit me, tradidit se (Ljubio me je i predao je sa- 
moga sebe za mene; Gal 2, 20). (Napisala za uspo- 
menu sestri A. Matejovsky.) 


Isus! Bog je prisutan u svim našim patnjama i bor- 
bama, a ta je prisutnost, prisutnost ljubavi. Predaj- 
mo se toj ljubavi, zaklonimo se »u krilo Očevo«, tu 
je siguran i trajan mir. Imajmo veliko pouzdanje u 
beskrajnu ljubav Isusovu i bit ćemo »kao gora Sion«. 
(Napisala sestri Celestini Kerovec.) 


A što se tiče unutrašnjeg života, kažem vam: Isus 
jedini. Kod ljudi ćemo katkada naći malo razočara- 
nja, ali kod Isusa nikada. Isus jedini. (Zabilježila s. 
Terezija Horvat, god. 1928.) 


Isus! Isus! (Dok bi te riječi izgovarala, plakala bi od 
ganuća. Izjava s. Matejovsky, Kerovec, Lukačević i 
mnogih drugih.) p 


Da, on, naš božanski učitelj, daje uz svoju pouku 
ujedno svjetlo i snagu. Provodimo taj u.svakom po- 
gledu tako potreban nam intimni život s Isusom Kri- 
stom. (Zabilježila s. Terezija Horvat.) 


(Č. s. Ignacija Galijan pita bolesnu Klaudiju!:) 
— A što je to Isus učinio s vama? 

(Klaudija odgovara:) 

— Žrtvu! 

(Iz izvještaja s. Ign. Galijan.) 

Bog vas ljubi! Isus vas ljubi! Veselite se u Isusu! 
(Često govorila časnim sestrama.) 


Želim vas potaknuti na svagdanju sv. Pričest. (Na- 
pisala učenici Zlati Kralj, god. 1909.) 


Pred tabernakulom, gdje žari ljubav božanskog 
Srca... (sestri M. Labrtić, 1950.) 


Mi u tom svetom poslu (duhovnog života) nipošto 
nismo osamljeni; recimo s Isusom: ... »ja nisam sam, 
Otac je sa mnom« (Iv 16, 33). Recimo još: Srce Isu- 
sovo je sa mnom! Probodeno Srce Marijino je sa 
mnom! (Zabilježila s. Terezija Horvat.) 


Illos tuos misericordes oculos ad nos converte (Svrni 
na nas one svoje milosrdne oči! (Taj uzdah bl. Dje- 
vici Mariji napisala bi Klaudija na samostansku 
oglasnu ploču kad bi samostan bio u većoj nevolji.) 


»Veselo sjaju zvijezde na postajama svojim. On ih 
zovne, one reknu: Evo nas! Radosno sjaju pred onim 
koji ih je stvorio (Bar 3, 34—35).« Kako krasno izra- 
zuju te riječi život u prisutnosti Božjoj, i najvišu 
krepost: savršeno sjedinjenje sa svetom voljom Bož- 
jom. Anđela, draga dušo, vježbajte se i vi u tom; 
osobito nasljedujte jedincato lijepu »Zvijezdu mora«, 
Mariju, našu dragu Gospu i Majku. (Klaudija je te 
riječi napisala s. Anđeli Zemljak.) 


Majka Crkva! Majka Crkva! (Kad god bi te riječi 
izgovorila, Klaudija bi od ganuća, ljubavi, odanosti, 
zaplakala. Zabilježila s. Celestina Kerovec i druge 
sestre.) 


Što je svetost? Ljubiti Boga i bližnjega. A ljubiti, to 
znači pomoći... Ljubiti znači služiti drugima gdje 
god mogu. (Zabilježila s. Marija Forst.) 


Budite cor unum et anima una (jedno srce i jedna 
duša). Ljubite se! (Zabilježila s. Terezija Horvat, 
god. 1928.) 


Sve što muti harmoniju među nama, moramo svla- 
dati, makar nas stajalo krvi. Uzmimo tu riječ u pot- 
punom smislu. (Zabilježila s. M. Forst.) 

\ Iskazujte štovanje prema svakoj susestri u zajednici 
\ 4 nećete nikada Isusa uvrijediti. (Zabilježila s. M. 
\ Forst.) 
) 


Coram Domino et in Domino! On u nama, a mi u nje- 
mu. Njegova je dobrota tolika da nas traži i u ne- 
razumnim bićima. (Iz redaka napisanih za uspome- 
nu sestrama.) 


Bog je Ljubav! 


Ja sam sretna! (Zabilježila s. Alojzija Lukačević.) 


Orisali smo ukratko bitne crte Klaudijina duhovno- 
mističkog lika njezinim vlastitim riječima. Te riječi ni- 
smo iz njezinih izjava preuzeli onako nasumce ili ih bi- 
rali po nekom našem subjektivnom kriteriju, nego smo 
ih odabrali pazeći jedino na to da nam izraze bitne ka- 
rakteristike Klaudijine duhovnosti. Predstavljaju nam 
autentičnu Klaudijinu sliku. Istu, kakvu smo prikazali u 
onoj kratkoj skici. Duhovnu sliku Majke Klaudije mogli 
bismo sažeti i u jednoj jedinoj riječi. Ta riječ glasila bi: 
ljubav! Čudesna je činjenica da u današnje vrijeme, kad 
se sav čovjekov potencijal isključivo posvećuje što većoj 
zaradi, dohotku i užitku, da u to vrijeme imamo nekoga 
čiji život nije ništa drugo nego zanosna pjesma ljubavi. 
Klaudijin život: savršena pjesma ljubavi prema Bogu i 
prema bratu čovjeku. Kratak životopis Majke Klaudije? 
Evo ga: »Ljubi Gospodina Boga svojega svim srcem svo- 
jim, svom dušom svojom i svom mišlju svojom! To je 
najveća i prva zapovijed. Druga je ovoj jednaka: Ljubi 
bližnjega svojega kao samoga sebe (Mt 22, 37—39).« 

Smisao života može biti samo ljubav. 

Odakle Klaudiji taj istiniti pravac i stil duhovnog 
života? Odakle joj ona ispravna, intenzivna, svestrana i 
onako temeljita usađenost u kršćanska otajstva, trinitar- 
na, kristološka, mariološka, ekleziološka, usađenost raz- 
rađena po najdubljim teološkim principima? Odakle to 
njoj koja ne samo da nije pohađala teološki fakultet nego 
nije nikad ni primirisala znanstvenu teologiju; odakle 
joj to znanje? Očito je da je čitav taj spoznajni, a pogo- 
tovo onaj realizatorno-praktički splet njezina duhovnog 
života nadnaravnog porijekla. Sve je to počelo s nadna- 
ravnim ulivenim darom Božje prisutnosti, s darom koji 
je primila na dan svoje prve sv. Pričesti. Tada joj je u 

klici i u jezgri darovana molitva sjedinjenja s Bogom, 
svetost, darovana joj je Ljubav. Ta molitva, to sjedinje- 
nje, svetost, ljubav, Klaudijinom suradnjom i nepresta- 
no novim Božjim darivanjima rast će neprestano. I\što 
je najvažnije: sve to bit će temeljito prokušano i pročiš- 
ćeno kroz žrtvu, dugu i tešku žrtvu. Autentičnost svog 
sjedinjenja s Bogom, svoje svetosti, svoje ljubavi, doka- 
zat će Klaudija oduševljenim prihvaćanjem Kristova 
križa. I to prihvaćanje izbrisat će u nama svaku sumnju 
u Klaudijinu svetost, svaku sumnju da nije možda nje- 
zina zanosna ljubav bila neka varka. I ne samo to! Nje- 
zino uronuće u Božju prisutnost, njezino sjedinjenje s 
Bogom, njezina ljubav prema Bogu, njezina ljubav pre- 
ma bližnjemu, njezina svetost, postat će danas svima na- 
ma vidljivim i uvjerljivim svjedočenjem i opstojnosti 
Božje i opstojnosti nadnaravnog reda uopće, postat će 
svjedočenjem istine da smisao života može biti samo lju- 
bav, ljubav koja izvire iz Roga-Osobe, ide preko Kri- 
stova križa, ide preko brata ćovjeka i vraća se natrag 
Bogu-Osobi. Uvire u Ljubav. 


Izvori i dokumentacija 


1. Spis o Klaudijinu duhovnom životu, koji je na poticaj svog 
ispovjednika i svoje poglavarice napisala dana 15. lipnja 1947, na- 
lazi se u Arh. vicep. 

2. Razne sličice, papiri, bilježnice, na kojima je Klaudija ispi- 
sala razne misli na uspomenu sestrama, nalaze se, u originalu ili 
u prijepisu, u Arh. vicep. 


3. Klaudijina pisma sestri Margariti Labrtić, u originalu ili -u 
prijepisu, u Arh, vicep. 

4. Izvještaji ss. Terezije Horvat, Anuncijate Fae nea Ce- 
lestine Kerovec, Anđele Zemljak, Marije Forst, sjojnije Jano 
vić, gospođe Zlate Kralj-Toneje, u Arh. vicep: 

— ČUJEŠ LI KAKO ZUJE PČELICE? 


U kući konvikta (u urušulinskom samostanu, u Va- 
raždinu), na drugom katu, bile su sobe za pouku u gla- 
soviru. Prozori gledaju na zapad, na samostanski vrt. 

— Drago dijete — rekla je umiljatim glasom Majka 
Klaudija učenici koju će upravo poučavati — najprije 
ćemo se pomoliti. 

Djevojčica je ustala i sklopila ruke. 

—UimeOcda i Sina... . Zdravo Marijo, milosti 
puna... — počela je Majka Klaudija. 

Uto slučajno uleti u sobu neka druga učenica. Ušla 
je nestašno, ništa ne misleći, a onda se naglo zaustavila, 
ostala jena mjestu kao ukopana. 


— Ah —uzdahnula je potiho. 


Ovo nije još nikad ni vidjela ni čula. Majka Klaudija 
drži sklopljene ruke i glasno izgovara riječi molitve. Iz 
poluotvorenih očiju, iz lica, iz čitava njezina držanja kao 
da izbija neki sjaj, nadnaravna svjetlost, koja jasno izra- 
žava istinu da je ovdje Bog prisutan. Majka Klaudija kao 
da je okupana odsjajima Božje prisutnosti, kao da je uro- 
njena u neko nebesko blještavilo. A. u njezinu glasu, 
učenici se tako činilo, kao da romone čarobni, opojni 
akordi neke nadzemaljske melodije. Učenica inače živah- 
na djevojčica, zaustavljena daha, skamenjena od čuda, 
zanesena tom nadnaravnom vizijom, koju nikad nisu vi- 
djele njezine oči, tim neočekivanim suglasjem molitve, 
koje još nikad nije zazvonilo u njezinim ušima, kao da se 
ukočila tu pred glasovirom, od snebivanja i od ushita. 
Htjela se pridružiti molitvi, a onda (sve se to odigralo u 
jednom hipu), bojeći se da ne bi razbila taj neviđeni pri- 

zor i želeći da još netko vidi tu ljepotu koja otkriva Bo- 
ga i usrećuje, odleti trkom na hodnik. j 

Hodnikom je upravo prolazila sestra Anđela Ze- 
mljak, odgojiteljica i prefekta u konviktu. Učenica, du- 
šom ustreptalom od sreće, prigušenim glasom, u strepnji 
da ne poremeti svetost časa, prošapće na dušak: ) 

— Časna Anđela, časna Anđela, brzo, brzo, pođite u 
srednju sobu za sviranje, pođite vidjeti kako se časna 
Majka Klaudija moli, ah, brzo, brzo! 

— O, drago dijete, znam ja to dobro, nije to za mene 
ništa novo. Ona je sveta redovnica. I ti moraš biti tako 
dobra, moraš je u svemu slušati. : 

Čitavo ovo poglavlje govori nam samo o jednoj stva- 
ri: što su djeca mislila o Majci Klaudiji. 

Da je Majka Klaudija sveta, u tom su se slagali svi 
koji su je poznavali, bilo mladi, bilo stari, bilo da su ži- 
vjeli u njezinoj blizini, bilo da su je samo jedanput vi- 
djeli. Ali čista dječja srca, bez lukavosti i proračunano- 
sti, nadarena nekom nadnaravnom intuicijom za raspo- 
znavanje Božje prisutnosti i autentično-sakralnog uopće, 
zapažala su Klaudijinu svetost mnogo puta jasnije, izra- 
zitije, prodornije nego stariji. Ta nevina srca otkrila bi 
po koji put ovu ili onu komponentu Klaudijine svetosti 
koju stariji nisu ni zapazili. 

Bilo je to za vrijeme drugog svjetskog rata, u va- 
raždinskom uršulinskom samostanu, u zgradi konvikta. 
Od straha pred bombardiranjem, učenice su učile u pri- 
zemlju školske zgrade, u blagovaonici, pokraj zabavišta. 
Koji put bi prekinule učenje, malo bi se porazgovorile. 
Bile su prisutne učenice: Nada Košutić, Rajka i Zdravka 
Belošević, Ljubica Paviša, Đurđica Klobučar i druge. Uz 
njih bila je časna sestra Gertruda Vuksanović. Zapamti- 
la je štošta iz njihova razgovora. Iznosile su mišljenja o 
svojim učiteljicama. 


. ug Majka Klaudija je najsličnija Isusu — rekla je 
* učenica Zlata Dumbović. 
— O, kako je sveta, sveta — nadodala je Ivanka 


Barlek. 
Zlata je svoj sud izrekla u ime svojih vršnjakinja i 
u ime svojih mlađih kolegica. 
Postoji mnoštvo izvještaja, sada već majki i gospođa, 
pm kako su kao djevojčice doživljavale Majku Klau- 
iju. 

Gospođa Jelena Cvjetko, rođ. Jagić, piše: 

— U studenome 1920. došla sam u konvikt kao uče- 
nica prvog razreda građanske škole. Časna M. Klaudija 
vršila je dužnost glavarice samostana. U pričesnom koru 
mogle smo koji put vidjeti kako ona dolazi svome Gospo- 
dinu. Tada smo mi djeca, učenice, primjećivale da nešto 
sveto izlazi iz te duše. Šaputale smo: kako je Majka 
Klaudija sveta. 

Veoma je impresivno svjedočanstvo gospođe Ber- 
narde Šimek, rođ. Gortan: 

— Iako su već prošla više od četiri decenija (napi- 
sano god. 1970.) kako sam napustila školske klupe časnih 
sestara uršulinki, u živom mi je sjećanju upravo svetački 
lik pokojne č. Majke Klaudije. Nisam imala bližih kon- 
takata s njom, ali želja da joj se približim i da govorim 
s njom o svojim duševnim problemima, još mi je i sada 
svježa. Susret s njom na samostanskim hodnicima dje- 
lovao je posebno na mene. Njezina pojava bila je sama 
poniznost, skromnost, blagost. Njezin odzdrav na moj 
pozdrav bio je kao melem na moju dušu, koja kao da je 
u njoj tražila neko svoje rješenje. Žao mi je da joj se 
nisam približila. Bilo bi mi drago da dođe na oltar... 


Klaudijina okolina doživljavala je na razne načine 
uvjerenje da je u toj svetoj redovnici na izrazit način 
prisutan Bog. 


— U mojoj mladosti bila mi je Klaudija tri godine 
učiteljica glasovira — piše gospođa Silva Križan-Kralj, 
pa nastavlja: — Naučila me je voljeti glazbu po klasi- 
cima. Osobito je voljela Haydna, te sam pod njezinim 
utjecajem i ja pošla tim pravcem. Svaku sonatu najpri- 
je mi je sama odsvirala svojim finim i nježnim načinom 
sviranja, pa sam ja, slušajući nju, lakše svladavala te- 
škoće ispitnica i dala sonati onaj oblik i melodiju koja je 
trebala da proističe iz tog sviranja. U ljubavi prema mu- 
zici bila sam jedno s Majkom Klaudijom. No njezine oči 
gledale su više puta nekim udaljenim pogledom, kao da 
tonu u molitvi. Mnogo puta sam osjetila kao da u tim 
očima blista zlatnožuti sjaj. I danas mi Majka Klaudija 
u svijesti iskrsava kao neko izvanredno i prozračno biće 
u kojem je mogla stanovati samo velika i čista ljubav. 
Sjaj u očima bio je stalan izraz Majke Klaudije. To ni- 
sam vidjela ni kod koga drugoga. 

Kad je gospođa Marija Seidl, rođ. Gotal, kao mala 
djevojčica došla u pučku školu koju su vodile uršulin- 
ke, u prvi razred, učenice viših razreda okupile su se 
oko nje i njezinih kolegica, prvoškolki, pa su im go- 
vorile: 

— Idite gore na najgornji kat, tamo ćete susresti 
časnu sestru oko koje sja. Okružena je krasnim sjajem. 

— Oči su joj se uvijek sjale, bila je uvijek vedra, 
nasmijana, s lica joj je blistala dobrota — govori go- 
spođa Rajka Vidrač. 

Klaudijina svetost bila je autentična. Takvu sve- 
tost djeca dobro prepoznavaju. Ona se upravo boje čud- 
nih pobožnjaka i neobičnih vanjskih bigotskih izraža- 
ja, koje katkad susrećemo kod starijih osoba. Bježe od 
takvih ljudi. Na Klaudiji nisu mogla otkriti ništa tome 
slično. Njezina svetost bila je drukčija. »Klaudija je 
najsličnija Isusu.« 

Djeca su bila oduševljena Klaudijom. 

Evo što piše očevidac, sestra Ana Račić: 

— Djeca su Majku Klaudiju voljela i poštovala 
kao sveticu. Sjećam se kako su joj jednom priredila 
mali trijumf. Trčala su za njom po hodniku i vikala: 
»Vi ste svetica, vi ste svetica.« A ona, sirota, sva u ne- 
prilici, jurila je brzim korakom prema klauzuri i tako 
se spasila od velike neugodnosti. 

Dogodilo se to na prvom katu, u zgradi konvikta, 
tamo gdje hodnik zaokreće u samostan. n 

Sestra Kazimira Arh, koja nam je već ispripovje- 
dila nekoliko lijepih zgodica o Majci Klaudiji i djeci 
(vidi prvo poglavlje), kaže nam i ovo: 

— Učenice u konviktu nisu se ni u kapeli pred 
Presvetim tako lijepo ponašale, s toliko strahopočitanja, 
kao pred Majkom Klaudijom. Sve su govorile: Sveta je, 
sveta je. 

Pročitajmo neke izjave bivših Klaudijinih učenica, 
koje su je poznavale kao djeca, a kasnije je uglavnom 
nisu više nikad ni vidjele. 

Anica Koloži: Imala sam dojam da je ta duša već 
postigla svetost. Posebno sam zapazila njezinu izvanred- 
nu poniznu dobrotu kojom je pristupila svakom bez 
razlike, Vidjelo se da smo u njezinim očima i u njezi- 
nom srcu sve jednake, da svakoga duboko štuje. 

Paula Keglević: Bila sam njezina učenica četiri go- 
dine. Kao učiteljica bila je Majka Klaudija nadasve do- 
bra. Na satu glasovira ja sam upravo uživala gledajući 
njezino uvijek blaženo, nasmijano lice i slušajući njezi- 
ne divne pouke. Jednom sam na satu glasovira primije- 
tila da na objema rukama ima jake ozebline, pa sam 
je upitala: »Časna Majko, to vas mora jako boljeti!?« 
Ona me pogledala svojim milim pogledom i reče: »Dra- 
go dijete, nikad nam ništa ne smije biti teško; sve uvi- 
jek moramo trpjeti za spasenje duša!« Njezina tjelesna 
bol bila je prikrivena velikom strpljivošću, a iz očiju 
joj je odsijevala velika blagost. 

Anica Šerkić, rođ. Martinec: Stanovala sam u Bi- 
škupcu i dnevno dvaput dolazila u Varaždin, u školu se- 
stara uršulinki. Majka Klaudija učinila je jak utisak na 
mene, desetgodišnju djevojčicu. Svaki put me je pogle- 
dala nekim osobitim pogledom, uvijek bi mi upravila 
koju utješnu riječ, osobito u zimsko doba, kad bih sva 
promrzla stigla na sat. 

Irena Koos: Majka Klaudija upala mi je u oči ci- 
jelom svojom osobom: načinom govora, pokretima, po- 
niznošću. Osobito se sjećam njezinih očiju, koje su oda- 
vale njezinu nutrinu, smirenost, kao da je uvijek u pri- 
sutnosti svog Boga. 

Olga Wolf, rođ. Cebocy: Bila sam pitomica u kon- 
viktu. Među nama se govorilo da je Majka Klaudija 
svetica. Bila je izvanredno uravnotežena. 

Zora Kanovnik, rođ. Ribić: Upoznala sam Majku 
Klaudiju za vrijeme svoga školovanja. Uživala je opće- 
nite simpatije, bila je vrlo pravedna i sveta. 

Rajka Štimac-Belošević: Majka Klaudija imala je 
puno razumijevanja za sve nas mlade. 

Marija Biškup: Njezina profinjenost privlačila je. 

Jelisava Vrbanec: Bila je uvijek nasmijana. Imala 
sam dojam da je produhovljenošću slična biskupu Lan- 
gu. Bila je svetica. I biskup Lang će biti svetac. 

Ivanka Sekulić, rođ. Puklin: Mi smo se djeca gura- 
la koja će doći prva na red da uplati školarinu, pa smo 
tako i nju gurale, ali je ona bila tako blaga i strpljiva 
da nas nije niti korila niti na nas vikala. 

Ljubica Laslavić, rođ. Sova: Dobro se sjećam nje- 
zine, tihe, skromne, fine naravi i cijeloga njezinog sao- 

braćanja s učenicima. S nama je saobraćala sasvim dru- 
gačije nego ostale učiteljice. Smatrale smo je sveticom 
i duboko smo je poštovale. 

Danica Šanjek, rođ. Pavičić: Uvijek bi se pojavila 
kad bi nastao kakav problem pa bi svojom blagošću sve 
sretno riješila. 

Aida Salvi, rođ. Zamola: U poteškoćama našla bih 
uvijek veliko razumijevanje kod Majke Klaudije i za to 
sam joj zahvalna. 

Ljerka Bićanić, rođ. Grdenić: »Neka svetost s puno 
miline i nježnosti izbijala je iz njezinih očiju. Uvijek mi- 
slim da će jednog dana biti proglašena svetom. 

Dobrota osvaja. I Isus je osvajao dobrotom. Jedna- 
ko i Majka Klaudija. Dragica Mežnarić bila je u uršu- 
linskom konviktu. O Majci Klaudiji piše: Bila je savr- 
šeno blage, tople duše, kao da hoće pomoći ne samo čo- 
vjeku nego i cvijetu. Dragica pripovijeda slijedeći slu- 
čaj. Njezina suučenica, Marica S., bila je veoma dobra. 
Jednom je pod školskim satom bila nešto nemirna, pa 
je od učiteljice dobila kaznu »Extratisch«, tj. u blago- 
vaonici morat će jesti sama. Marica je išla hodnikom i 
gorko plakala. Susretne je Majka Klaudija. 

— Drago dijete, zašto plačeš, što ti je? 

— Dobila sam »Extratisch« — izgovori Marica kroz 
suze. 

— To malo zloće, ako je uopće bilo, već su oprale 
suzice; zamolit ćeš za oproštenje, pa ne ćeš imati »Ex- 
tratisch«. 

Tako se i dogodilo. 

— Sam Bog poslao je Majku Klaudiju, zauzela se 
za mene, inače bih umrla od sramote — rekla je Marica 
svojoj kolegici Dragici. 

Ljubav prema Bogu očituje se u ljubavi prema 
bližnjemu. Što veća ljubav prema Bogu, to veća ljubav 
prema bližnjemu. A Klaudijina duša plamsala je od lju- 
bavi prema Bogu. Prema tome... 

Pripovijeda Klaudijina učenica Ines Thanhoffer: Bi- 
la sam učenica. Trebalo mi je nešto iz kućne ljekarne, 
ali je Čč. sestra Filipina Mesarić, koja se brinula za zdra- 
vlje učenica, bila odsutna. Hodnikom je prolazila Majka 
Klaudija. Žurila se. Vjerojatno je išla na molitvu. Zau- 
stavila sam je i zamolila da mi dade lijek. Ona se tako 

spremno požurila da udovolji mojoj želji kao da je upra- 
vo čekala da je netko zamoli za kakvu uslugu. Danas 
znam da je ona bila tako duboko svim srcem uronjena 
u dragom Bogu da je njoj i ta usluga, koju je dijete od 
nje zatražilo, bila jednaka molitvi i predanju Bogu. Ni- 
šta je nije moglo zaustaviti ni odvratiti, niti od ljubavi 
prema Bogu, niti od ljubavi prema bližnjemu. 

Paulina Radauš, rođ. Potak, piše: Skrivena ljubica 
se ne vidi, ali se osjeća njezin miris. Bilo je tako i s kre- 
postima Majke Klaudije. Nije ih mogla sakriti ni njezi- 
na skromnost. Iz njezina bića upravo je zračila svetačka 
blagost i poniznost. Bile smo nestašne djevojčice, često 
smo zaslužile kakvu kaznu, ali se Majke Klaudije nismo 
bojale. Znale smo, naime, da nas ona, toliko dobra i bla- 
ga, neće kazniti. Nikad nas nije korila, nikad je nismo 
vidjele ljutitu. Ona nas je blago opominjala, blago na 
dobro upućivala. 

Elizabeta Milić, rođ. Jelaković: Ljubila je Boga i 
bližnjega, pa u vršenju dobrih djela nije štedjela sebe. 

Kao odgojiteljica, Majka Klaudija djelovala je naj- 
više svojim primjerom. 

Vera Marić, rođ. Miskić, piše: Katkada smo se, kao 
i sva djeca, makar u samostanskoj školi, igrale i bile 
previše glasne, ali kad bismo izdaleka ugledale časnu M. 
Klaudiju, rekle bismo: Budimo dobre, dolazi svetica! 

Anika Sekulić, rođ. Bauer: Sjećam se njezina bla- 
gog postupka, strpljivosti, velike skromnosti i njezina 
sveta života. Sve je to djelovalo na moju dječju dušu. 

Danica Dugi, rođ. Pavić: Njezin život, pun pobož- 
nosti, odricanja i ljubavi prema Bogu i bližnjemu, stal- 
no nam je davao uzoran primjer. 

Marija Pavlinić, rođ. Martinić: Bila je za mene, pa 
i za mnoge ostale, idealan lik čiste duše i vjere u Sve- 
višnjega. Pružala nam je divan primjer. 

Danica Brčić (poslije uršulinka, sestra Amadeja), 
piše: Došla sam sa svojom mamicom upisati se u školu, 
a još mi nije bilo šest godina. Naša draga svetica sta- 
jala je i blago se smiješila. Taj divan smiješak uvijek 
ju je pratio kad sam je kasnije kao učenica susretala u 
varaždinskom samostanu. Njezina duboka i nježna sa- 
branost dala mi je dojam duše pune Boga. Kao učenica 
nisam s njome imala ništa posebno, ali bila sam svaki 
put presretna kad bih je na hodnicima susrela i pozdra- 

vila. Svaki put mi se otmjeno poklonila, blago u šutnji 
nasmiješila, njezine oči odražavale su pravu nebesku 
ljepotu. Ponizni Isus sjao je kroz nju. 

Neka . pripovijeda gospođa Đurđica Vergles, rođ. 
Valjak. Prepustit ćemo se njezinu peru. Evo što kaže: 

Bio je početak drugog svjetskog rata kad sam došla 
u uršulinski samostan u Varaždinu zamoliti da mogu 
dolaziti na privatne satove iz glasovira. Čim sam ugle- 
dala Majku Klaudiju, duboko me se dojmila njezina 
blagost i toplina. Bila je već starica, prilično pognuta, da- 
vala je utisak velike skromnosti i poniznosti, a svojim 
tihim govorom ulijevala je u mene osjećaj nečega uzvi- 
šenoga. 

Imala sam tijekom školovanja mnogo lijepih utisa- 
ka iz kontakata s mojim profesorima, ali su mi od sve- 
ga ostale samo blijede uspomene. Jedino susret s M. 
Klaudijom ostao mi je posebno svjež. Taj susret bio je 
za mene doživljaj uzvišene Božje ljubavi i Božje prisut- 
nosti. Ni u kakvom drugom susretu nisam to osjetila. 

Nikad neću zaboraviti jedan sat glasovira. Kao i 
uvijek, tako mi je i taj put najprije sama odsvirala so- 
natinu od Diabelija. Onako pognuta, zatvorenih očiju, 
posve tiho rekla mi je: 

— Da li čujete kako zuje pčelice? 

Uistinu, ja još i danas doživljavam ono sviranje kao 
zujanje pčelica. 

Poslije nje trebalo je da ja odsviram sonatinu, ali 
sam joj tužno rekla: 

— Časna Majko, zašto meni pčelice ne zuje? 

Ona me blago pogleda i s puno topline šapne: 

— Samo vježbajte, drago dijete, pa će i vama jed- 
nog dana pčelice zujati. 

Ustrajno sam vježbala, ali nisam čula zujanje pče- 
lica. 

Tako gospođa Vergles. 

Bila je samo jedna Majka Klaudija. 


Izvori i dokumentacija 


1. Prvi događaj koji spominjemo uzet je iz izvještaja sestre 
Anđele Zemljak; Arh. vicep. Isti događaj sestra je i usmeno opisala 
piscu ovih redaka. 

2. »Najsličnija Isusu«. Sve o tome ispripovjedila je piscu ovih 
redaka sestra Gertruda Vuksanović, 

3. Ono što su o Klaudiji rekle gospođe Jelena Cvjetko-Jagić, 
Bernarda Šimek-Gortan, Silva Križan-Kralj, Marija Seidl-Gotal, 
Rajka Vidrač, Anica Koloži, Paula Keglević, Anica Šerkić-Marti- 
nec, Irena Koos, Olga Wolf-Cebocy, Zora Kanovnik-Ribić, Rajka 
Štimac-Belošević, Marija Biškup, Jelisava Vrbanec, Ivanka Seku- 
lić-Puklin, Ljubica  Laslavić-Sova, Danica Šanjek-Pavičić, Aida 
Salvi-Zamola, Ljerka  Bićanić-Grdenić, Dragica  Mežnarić, Ines 
Thanhoffer, Paulina Radauš-Potak, Elizabeta Milić-Jelaković, Vera 
Marić-Miskić, Anika Sekulić-Bauer, Marija Pavlinić-Martinić, Đur- 
đica Vergles-Valjak — sve se to nalazi u njihovim izvještajima po- 
hranjenim u Arh. vep. Nekoliko izvještaja popunili smo onim što 
smo čuli iz razgovora s dotičnim gospođama. I druge gospođe, ta- 
kođer bivše Klaudijine učenice, napisale su vrlo lijepe izvještaje, 
ali ih nismo mogli uvrstiti u ovo poglavlje, da ne bude predugo. 
Ističu se izvještaji gospođa: Evice Smokvine, Vjekoslave Lukaček- 
-Sanković, Jelke  Frkanec-Dumbović, Vande  Planinc-Tolmajner, 
Elfride Lešić, Aleksije Žic-Takač, Gabrijele Berden-Takač, Jelisa- 
ve Daić-Kotrošić, Ane Krivošić-Čizmek, Zlatke Tonejc-Kralj, He- 
lene Štulhofer-Bauer, Marije Srčan-Šeber, Slavice Rožman-Šintić, 
Marije Štiglić-Horvatin, Branke Cundeković-Fener, Vjere Plenar, 
Blaženke  Franolić-Rogović, Ljubice  Kocbek-Staneković,  Sofike 
Majer-Trampuš, Đurđe Štamberger, Ljubice Antić-Knivald, Marja- 
ne Maček i drugih bivših učenica. Svi izvještaji u Arh. vcp. 


4. Izvještaj č. s. Danice Amadeje Brčić, u Arh. vcp. 

IZ KRONIKE URŠULINSKOG SAMOSTANA 
U VARAŽDINU 


(Iz Kronike uzet ćemo samo ponešto i to iz onog raz- 
doblja kad je Majka Klaudija bila poglavarica. Ti 
će nam izvaci u mnogočem rasvijetliti i vrijeme u 
kojem je živjela i samostanski život u koji je bila 
uklopljena, kao i njezin lik. Pripominjemo da je M. 
Klaudija bila poglavarica samostana od listopada 
1915. do kraja rujna 1921.) 


Godina 1916. 


21. rujna, u 2 sata poslije podne, uzeto je sa zvonika 
najmanje zvono u ratne svrhe... (Austrougarska skida- 
la je prisilno zvona s crkvenih tornjeva i prelijevala ih 
u topove. Primj. A. K) 

22. rujna skinuto je i veliko zvono u iste svrhe... 


Godina 1917. 


3. travnja stigao je željno očekivani kip Bezgrješne 
Djevice. Za večernjeg odmora dala je časna Majka 
(Klaudija) donijeti obadvije škrinje u zajedničku sobu. 
U jednoj škrinji bio je kip, a u drugoj nebo i podnožište. 
S velikim uzbuđenjem čekali smo dok se otvarala škri- 
nja s kipom. Napokon se pokaza nježan lik naše Majke 
koji nas je sve razdragao. Nismo se ni izdaleka nadali 
da će biti tako lijep. Kad ga je časna Majka postavila na 
stol, otpjevali smo više pjesmica na čast Blažene Dje- 
vice i ogledali kip. Pogled nam se nije mogao otkinuti 

od njega. Izradila ga je tvrtka Mayer..., Munchen... 
Taj kip nabavljen je samim milodarima što su se sku- 
pljali kroz godinu dana... 

8. travnja na sam Uskrs, blagoslovio je presvijetli 
gospodin Matija Stepinac taj novi kip Immaculate. 

22. travnja nosili smo, u 7 i pol sati naveče, svečano 
u procesiji kip drage naše Majke iz oratorija u crkvu. 
Naprijed su išle novakinje s ljiljanima i svečanim ko- 
prenama te sestre s gorućim svijećama i koprenama, a 
iza njih su četiri korne redovnice nosile kip na urešenoj 
nosiljci. Za kipom išle su korne redovnice, također s go- 
rućim svijećama i s pričesnim koprenama. Putem smo 
pjevale pjesme. U crkvi smo najprije molili litanije dra- 
ge Gospe od sveudiljne pomoći, a zatim opet pjevali. Tu 
smo procesiju obavili s nakanom da isprosimo od Boga, 
po zagovoru Bezgrješne Djevice, što skoriji mir i pobje- 
du svete Crkve... 

2. listopada uzeli su nam i srednje zvono u ratne 
svrhe... 

29. listopada poslao nam je presvijetli gospodin bi- 
skup dr Josip Lang svotu od K. 100... 


4. prosinca preselili smo se iz refektorija u zajed- 
ničku sobu da prištedimo što više drva i ugljena. Zbog 
teških ratnih prilika raste naime skupoća iz dana u dan 
sve više. 

8. prosinca slavilo se u našoj crkvi i u našem sa- 
mostanu veliko slavlje. Presvijetli gosp. Matija Stepi- 
nac, nadbiskupski povjerenik za naš samostan, prikazao 
je ovoga dana Gospodu, kojemu služi tolik niz godina, 
svoju zlatnu sv. misu... ... Propovijedao je vrli goje- 
nac visokog jubilarca, presvijetli gosp., posvećeni biskup 
dr Josip Lang... ... Poslije sv. mise sabrala se cijela 
naša zajednica u govorionici da pozdravi presvij. gosp. 
biskupa i da čestita jubilarcu. Pozdravni govor i čestit- 
ku izrekla je u ime sviju sestara Evanđelista Muršić. 

U 12 i pol sati dao je presvij. jubilarac ručak pozva- 
nome biskupu i svećenstvu, u školskoj prostoriji prizem- 
no. Soba je dakako, prema slavlju \bila vrlo ukusno 
uređena. 

U 3 i tri četvrt sati popodne bio je svečani blago- 
slov. U 5 i pol sati... u konviktu priređena je duhov- 

na zabava (muzički program i deklamacije) u počast 
presvijetlome jubilarcu... Time se završilo slavlje toga 
dana, koji je bio tek preludij onoga vječnog slavlja u 
carstvu Immaculate. 


Konac prosinca, 1917. Da ostavimo bar malu sliku 
teških ratnih vremena što ih proživljujemo, navest će- 
mo neke cijene što su za te četiri godine narasle do ne- 
vjerojatne visine... Meso je postepeno poskupilo od K 
4 na 8 K, napokon na 16 K po kilogramu. Mlijeko... 
itd. 


Zbog pomanjkanja radnih sila nabavljen je motor 
za piljenje drva. Njime se ujedno tjera i stroj kojim se 
mlati žito... ... Budući da su nam svi radnici uzeti u 
rat, imali smo i prošle i ove godine po 4 ruska zaroblje- 
nika. Oni su bili od velike pomoći, jer su ti ljudi vrlo 
jaki, pa su svi gospodarski poslovi tekli u lijepom redu. 

.Da se što više prištedi, bijelile su ljetos, mjesto zi- 
dara, naše sestre, velikom požrtvovnosti, sve školske so- 
be i hodnike. Posao im je vrlo dobro uspio..: ... Kožu 
od nekoliko svinja dali smo ljetos oderati i prirediti za 
cipele, jer je obuća silno skupa... 


Godina 1918. 


3. veljače. Taj dan ostao nam je duboko utisnut u 
srcu. Cijela se naša duhovna obitelj na osobit način po- 
svetila presv. Srcu Isusovu. Preuzvišeni nadbiskup dr 
Antun Bauer pozvao je sve obitelji svoje prostrane nad- 
biskupije da obave tu posvetu... Naša se zajednica to- 
me pozivu radosna srca odazvala. Tri dana smo se poseb- 
nim molitvama i blagoslovom u crkvi pripravljale na 
taj sveti čin. Napokon je osvanuo dan posvete. U 5 i tri 
četvrt odslužio je naš duhovnik, preč. Matija Proštenik, 
sv. misu i pod njom nas pričestio. Poslije sv. mise bio 
je izložen presv. Sakramenat. Pred njim je preč. gospo- 
din glasno govorio posvetnu molitvu, a sve su redovni- 
ce s pjevališta odgovarale. Poslije toga pošle su sve re- 
dovnice u dugim koprenama u pričesni kor po sliku 
presv. Srca, koja je bila u crkvi blagoslovljena. Časna 
Majka glavarica (Klaudija) i kućna prefekta nosile su 
sliku, a sve ostale išle su u ophodu za njima pjevajući 
pjesmu zavjernicu presvetom Srcu. U oratoriju postavili 


84 


su sliku na glavni oltar, koji je sav bio u cvijeću i svje- 
tlu. Na tlu bio je velik sag i klecalo da se cijeli dan 
klanjamo božanskom svom Kralju. Kraj ulaznih vrata 
u oratorij obješena je diploma s imenima svih članova 
koji su toga dana obavili posvetu. Da živi Srce Isusovo, 
Srce našeg Kralja i Oca! 


16. lipnja zadržala je časna majka glavarica, Klau- 
dija Boellein, poslije čitanja, sve votantice u zajednič- 
koj sobi i oglasila ovo: 1)...: 2)...: 3) budući da su mno- 
ge djevojke, što posjećuju opetovnicu, u velikoj pogibli 
u moralnom pogledu, jer se nitko za njih posebno ne 
brine, osnovat će se ke nas patronaža. Djevojke će do- 
laziti svake nedjelje. Osim duhovne pouke imat će i ma- 
le zabavice... 


21. lipnja počele su sve korne redovnice učiti latin- 
ski. Poučava ih samostanski duhovnik preč. gosp. Matija 
Proštenik. 


7. studenog vratili su se kući ruski zarobljenici koji 
su kod nas služili. Bili su marljivi i dobri. 

13. i 14. studenog imali smo u crkvi klečanje pred 
izloženim Presvetim u ciboriju, od 5 do 6 i pol sati na- 
večer. Prijetila je, naime, pogibao da mađarske čete na- 
vale preko Drave na grad Varaždin. Mađari su bili ne- 
zadovoljni što im nije pripalo Međimurje. Preč. gosp. 
Matija Proštenik, naš duhovnik, odredio nam klečanje. 
Međutim, nije došlo do navale. Mađari su se. zadovoljili 
time da zlostavljaju Međimurce. 


“Godina 1919. 


4. siječnja sazvala je časna Majka glavarića, Klau- 
đija Boellein, sve učiteljice u zajedničku sobu. Držala 
je mali govor, u kojem je potakla učiteljice na što veći 
zajednički rad kod odgoja djece. Takve pedagoške sjed- 
Nice držale su se od tada redovito svake nedjelje. Tu se 
govorilo o nedostacima i nekim pogreškama kod odgoja. 
Glavna svrha tih sjednica bijaše da se dođe do što većeg 
jedinstva u odgoju djece. U tu svrhu sastavljena su za 
učiteljice, kao i za naše gojenice posebna pravila po 

uzoru pravila u isusovačkim odgojnim zavodima. Ta 
pravila mora, prema želji časne Majke poglavarice (Kla- 
udije), imati svaka učiteljica. 


13. svibnja slavile su časna M. Margarita Blanquios, 
kućna prefekta, i časna M. Stanislava Vanino 25.obljet- 
nicu svoga oblačenja. Poslije konventualne sv. mise če- 
stitala je svečaricama časna M. Filipina u ime svih nas, 
Opća soba bila je lijepo i ukusno okićena zelenilom, a 
isto tako i njihovo mjesto u koru i refektoru, kao i vra- 
ta ćelija. Časna Majka glavarica (Klaudija) ovjenčala je 
svečarice srebrnim vijencem... Navečer priredile smo 
malu glazbenu zabavu (slijedi program). 

31. svibnja počastio nas je svojim posjetom preuz- 
višeni gosp. dr Bauer, naš ljubljeni natpastir... Istoga 
dana slavili smo 300. obljetnicu što je naša Družba uz- 
dignuta na crkveni Red. Proslavili smo to lijepom i sve- 
čanom duhovnom kantatom od Wiltbergera... Preuzvi- 
šeni nas je počastio svojom prisutnošću... 


27. lipnja, kao na blagdan Srca Isusova, imali smo 
ophod s kipom Srca Isusova. Na čelu procesije nosila 
je novakinja s. Terezija Horvat raspelo. Za njom se po- 
redale sestre u parovima, onda se nosio kip, a za ki- 
pom poredale se korne redovnice. Procesija je išla iz 
kora klauzurnim vrtom do kapelice Srca Isusova. Tu je 
časna Majka (Klaudija) predmolila litanije Srca Isusova. 
Otpjevana je jedna pjesma. Vratile smo se hodnikom 
pokraj kuhinje u kor, također pjevajući. U koru su ot- 
pjevane još dvije pjesme. Preč. gosp. Matija Prošte- 
nik... držao je ophod s Presvetim (u crkvi)... Neka 
ta naša mala proslava bude zadovoljština presv. Srcu 
Isusovu. 

Koncem lipnja (prošle godine) uvela se kod nas ta- 
kozvana patronaža. Svake bi, naime, nedjelje dolazile 
bivše učenice opetovnice u samostan. Tu ibi se poučile 
u kršćanskom nauku, učile bi šivanje, krojenje, a nešto 
bi se i zabavljale. Imale su katkad i malu tombolu. Na 
Božić dobile su mali darak. Sve to ima svrhu da se dje- 
vojke pouče i učvrste u sv. vjeri, da se priuče redovi 
tom radu i da se odvrate od pogubnih svjetskih zabava. 
Patronažu vodila je č. M. Margarita Blanquios, uz po- 

moć č. S. Cecilije Getz, novakinje. Kasnije je preuzela 
vodstvo č. M. Stanislava Vanino. Djevojke su vrlo rado 
dolazile. 

15. srpnja. Prema želji časne Majke glavarice (Kla- 
udije), poučavala je č. M. Blandina Skibovsky, vješta 
krojačica, većinu kornih i ostalih sestara u krojenju. 


Godina 1920. 


13. lipnja proglašeno je 11 uršulinki, mučenica u 
Valencienu (Francuska), blaženima. Da taj dan, koji je 
za sve uršulinke dan radosti, što dostojnije proslavimo, 
odredila je časna Majka glavarica (Klaudija) cijeli dan 
klečanje pred izloženim Presvetim, od 6 sati ujutro do 
6 sati navečer. Svakoj redovnici dodijeljen je po jedan 
sat klečanja... U 9 sati bila je svečana sv. misa s asi- 
stencijom, a poslije podne u 5 sati svečani blagoslov. 

20. lipnja tumačio nam je naš spiritual preč. gosp. 
Matija Proštenik, po nalogu preuzv. gosp. nadbiskupa, 
pismo blagopokojnog sv. Oca Leona XIII., u kojem izra- 
žava svoju želju da se svi uršulinski samostani cijeloga 
svijeta sjedine s maticom u Rimu. Pokazao nam je po- 
trebu unije... 


Godina 1921. 


17. siječnja proslavili smo rođendan časne Majke 
glavarice, Klaudije Boellein. Poslije sv. mise čestitala 
je sestra Ana Račić u ime sviju nas. Od novakinja če- 
stitala je s. Marija Forst. Čestitka slijedi: 


Visoko cijenjena predobra duhovna Majko! Sva- 
kom je djetetu mio majčin rođendan, no našem 
djetinjem srcu taj je dan predobre duhovne Majke 
dvostruko mio i drag. Radujemo se jer ga zlate pr- 
vi traci najdražeg imena, koje je sladak med u na- 
šim ustima, milozvučna pjesma našem uhu, ugodna 
slast u srcu — Ime Isus! (Klaudija je, naime, rođena 
na dan Imena Isusova. Primj. A. K.) Već u ranu 
zoru poljubio je predobri Isus nježno čelo časne 
Majke svojim imenom, a nama se čini da je tim 
cjelovom htio da utisne na njezino čisto čelo pečat 
svog izabranja. »Samo Isus« svakog trenutka živo- 
ta, od kolijevke do groba (Izrazom »samo Isus« 

Klaudija je često sokolila susestre. Primj. A. K.) Od 
srca se radujemo i čestitamo na toj osobitoj milosti 
i nježnoj ljubavi Isusovoj prema vama, velevrijed- 
na časna Majko. Želimo i molimo dragog Spasite- 
lja da tople zrake slatkog mu Imena, što odsijevaju 
na vama, predobra časna Majko, još dugo rasvjet- 
ljuju i griju cio svijet, a napose nas početnice u 
redovničkom životu. Zato kličemo od srca: Živjela 
na mnogaja! 
Navečer smo priredili malu glazbenu zabavicu sa 
slijedećim programom (slijede točke duhovne glazbe i 
deklamacija)... 


... ... ... 


29. rujna prestala je Majka Klaudija biti glavari- 
com, a izabrana je za tajnicu. 


Izvori i dokumentacija 


1. U Arhivu uršulinskog samostana u Varaždinu postoje kro- 
nike svih važnijih samostanskih događaja. Te knjige, velikog for- 
mata, ispisane rukom, dragocjen su izvor za samostansku povijest. 
Čitav materijal ovog poglavlja uzet je iz sveska s naslovom »Kro- 
nika«, a obuhvaća događaje od god. 1820. do god. 1926. 

2. Svraćamo pozornost na čestitku koju je s. Marija Forst 
izrazila Majci Klaudiji za njezin rođendan. Čestitka je izrečena i 
napisana davno, godine 1921. Već onda je sestra Marija Forst uoči- 
la Klaudijino posebno »izabranje«, kao i neke osnovne crte Klaudi- 
jine duhovnosti. Uočila je i njezinu ulogu s obzirom na »cio svi- 
jet«. Svakako, zanimljivo. 

3. Ona mjesta u čitavom poglavlju na kojima smo ispustili 
tekst naznačili smo točkicama. 

»HAUSMUTTER« 


Bili su kasni noćni sati. Nekoliko sestara vraćalo se 
iz zgrade konvikta. Tamo su ih zadržali dugi poslovi. Sa- 
da idu u svoje ćelije na počinak. Na kraju samostan- 
skog hodnika u drugom katu opet onaj prizor! Pred sli- 
kom Majke Božje Žalosne klečala je njihova poglava- 
rica Majka Klaudija i molila krunicu. Drhtavi traci 
blijedog slabašnog svjetla obasjavali su njezino lice pre- 
dano molitvi. 

Majka Klaudija pred Marijom. 


Bez Marijine zaštite nije se usudila koracati živo- 
tom. : 


Od onih dana kad se Klaudija u isusovačkoj crkvi 
u Pešti molila pred kipom Bezgrješne Djevice za ostva- 
renje svog životnog poziva i kad joj je Bezgrješna tu 
milost od Boga isprosila, Klaudijino srce ostalo je zau- 
vijek neugasivom ljubavlju privezano uz Srce Bezgrje- 
šne. 

Marija je značila početak njezine pra žarke, 
neraskidive veze s Bogom. 


Taj ulazak Bezgrješne u njezin duševni i duhovni 
svijet obilježila je Klaudija u svojoj osobnosti za vječ- 
na vremena, uzevši uz svoje redovničko ime, naslov »od 
Bezgrješnog Začeća«. Z 

— Bezgrješno Začeće bio je njezin predikat te je 
osobito štovala Bezgrješnu Djevicu. Imala je nad kre- 
Vetom u svojoj ćeliji Miullerovu sliku (kopiju) Immacu- 
late, koju je vrlo voljela; često nam je spominjala kako 
je šteta što kopije nagrđuju pravu umjetninu — tako 
nas izvješćuje sestra Anuncijata Matejovsky. 

Ta se slika i danas nalazi u sobi u kojoj je živjela 
M. Klaudija. 


— Bila je velika štovateljica presvete Djevice — 
piše o Klaudiji sestra Serafina Dagarin i pripovijeda 
kako se sjeća da je novakinjama u Mekinjama govorila 
s velikim oduševljenjem o Mariji. 

— Kad nam je govorila o Majci Božjoj, oči su joj 
bile pune sjaja i čistoće — izvješćuje o Klaudiji sestra 
Paskalija Strojko. U drugom izvještaju ista sestra kaže: 
Kad bi M. Klaudija izgovorila riječ »Bezgrješna«, sva 
bi zasjala od sreće. Sestra Paskalija nadodaje i ovo: 
Majka Klaudija je, kao i Marija, sve križeve čuvala u 
svom srcu. 

— Bezgrješnoj se utjecala uvijek, a drugima je ta- 
kođer preporučivala da se njoj utječu. Svaku večer 
molila je neku posebnu molitvu Bezgrješnoj — izjavlju- 
je o Klaudiji sestra Marija Forst. Posebno nam s. Ma- 
rija Forst govori o Klaudiji — poglavarici velikog va- 
raždinskog samostana: kako je redovnica učiteljica bilo 
malo, vodila je sama i tajničke poslove i računske knji- 
ge. Uz to je držala konferencije i kapitule u novicijatu. 
Često je došla večer a da još nije izmolila ni oficija, koji 
je u ono vrijeme bio u običaju, ni sve tri krunice. Mo- 
lila je tada šetajući po sobi sve do ponoći, jer je po vla- 
stitom priznanju bila tako umorna da bi stojeći bila za- 
spala. 


Gospine krunice, dakle, nije htjela izostaviti. Kad 
su hrvatske uršulinke godine 1927. stupile u rimsku 
uniju svog Reda, uvedena je molitva brevijara, pa se 
onda umjesto tri krunice molila jedna. Koliko je Klau- 
dija poslije te promjene dnevno izmolila krunica, nije 
nam poznato. A krunicu je molila veoma pobožno. Se- 
stra Anzelma Gračanin izvješćuje o tome: 

— Krunicu je molila, dokle god je mogla, uvijek 
pred oltarom, klečeći uz pričesnu klupu, glavom nagnu- 
tom prema dolje. Molila je posve polagano, dugo, raz- 
matrajući. Za molitvu je uvijek imala vremena, nikad 
joj se nije žurilo da svrši. ' 
nogu. Kroz sobu prolazila je M. Klaudija. Sestra joj je 
rekla: 


— Majko Klaudijo, pomolite se za moje zdravlje! 

— Hoću, odmah ću sada putem izmoliti Zdravoma- 
riju — rekla je spremno Klaudija. 

Moliti se Mariji u svakoj životnoj zgodi i nezgodi, 
toga se načela držala M. Klaudija. 

— Kad sam jednom bila bolesna, došla je M. Kla- 
udija k meni i izmolila sa mnom jednu Zdravomariju — 
pripovijeda sestra Anastazija Trobentar, Ista sestra sje- 
ća se kako im je nekom prigodom M. Klaudija naglaša- 
vala da, dok molimo Zdravomariju, moramo pripaziti i 
na onu riječ »sada«: »Moli za nas grješnike sada i ...« 
Gospa je, dakle; spremna da nam pritekne u pomoć u 
svakoj životnoj prigodi. 

M. Klaudija nasljedovala je Gospu u njezinu kre- 
posnom životu i nastojala je da s njom bude duhovno 
sjedinjena. S. Ana Račić piše: 

— Naša Majka Klaudija činila je na mene dojam 
kao da nasljeduje bl. Djevicu Mariju i sve njezine kre- 
posti. Nasljedovala je Gospinu poniznost, čednost, str- 
pljivost, sabranost itd. Bila je blaga kao Gospa... Nje- 
zina pojava davala je utisak kao da joj duša nepresta- 
no pjeva s Marijom »Magnificat«. 

S. Anuncijata M. piše: Kad su oci kapucini u na- 
šem samostanu uvodili »Počasnu stražu presv. Srca 
Isusova«, draga časna Majka Klaudija izabrala je za se- 
be i za cijeli novicijat uru od 12 do 1. Taj je sat bio po- 
svećen bl. Djevici Mariji s nakanom: za Crkvu, za pa- 
pu, biskupe, svećenike, za redovnike. 

Godine 1918. sestra Anđela Zemljak pripravljala se 
za ispit iz zemljopisa, proučavala je astronomiju. Pri- 
povijedala je o tome svojoj poglavarici Majci Klaudiji 
i zamolila je da joj napiše nešto u duhovnu bilježnicu. 
Klaudija se spremno odazvala, napisala joj je u bilježni- 
cu dva retka iz Sv. Pisma, iz proroka Baruha, a iza to- 
ga citata nadodala je nekoliko svojih misli. (Čitav Kla- 
udijin tekst donijeli smo u 9. poglavlju.) U Baruhovim 
riječima Klaudija otkriva misli o životu u prisutnosti 
Božjoj, misli o savršenom sjedinjenju sa svetom voljom 
Božjom. Iza toga piše: 

Anđelo, draga dušo, vježbajte se i Vi u tom: oso- 
bito nasljedujte jedincato lijepu Zvijezdu mora, Mari- 
ju, našu dragu Gospu i Majku. 

Kratak Klaudijin komentar Baruhovih riječi saži- 
ma čitav njezin duhovni život: živjeti u Božjoj prisut- 

nosti, sjediniti se s Bogom u ljubavi, vršeći njegovu vo- 
lju; u svemu tome postaviti bl. Djevicu Mariju kao uzor, 
nju nasljedovati na putu k Bogu, staviti se pod njezinu 
zaštitu. 

Majka Klaudija tumačila je više godina katekizam 
i točke za razmatranje novakinjama i sestrama koje su 
bile u juvenatu. Razlagala je zdravu crkvenu nauku dr- 
žeći se raznih auktora. Neke od tih misli zabilježile su 
pojedine sestre, pa su bilješke stigle do nas. Jednom je 
govorila o bl. Djevici Mariji prema djelima kardinala 
Capecelatra. U dvorani je vladala šutnja. Sestre su uprle 
oči u Klaudiju, čiji se pogled upravo blistao nekim ta- 
janstvenim sjajem i srećom, slušale su riječi koje je iz- 
govarala s prizvukom nadzemaljskog zanosa i svetosti: 


Zaronimo danas u dubinu značenja riječi »Majka 
Božja«. Pa što ćemo naći? Naći ćemo u njima jez- 
gru cijele kršćanske vjere. U istini o Majci Božjoj 
nalaze se sve naše dogme, počevši od utjelovljenja 
Sina Božjega, pa sve do vječnog života u raju. U 
Majci Božjoj cijela je kršćanska moralka, naime, 
najuže sjedinjenje stvorova sa Stvoriteljem, koje se 
mora zrcaliti i isticati u cijelom našem životu. 

Tko bi ikada mogao pomisliti na koju kršćansku 
dogmu ili koju krepost, koja ne bi kao u jezgri bila 
sadržana u riječi »Majka Božja«!? 

Tko je između stvorova svet, stidljiv, lijep, ponizan, 
mudar, umjeren, ako ne Ti, Majko Božja? 

Tko je ikada ljubio kao Ti? Tko je svladao narav 
onako kao što si je svladala Ti, djevičanska Majko? 
Tko je ikada imao vlast kakvu imaš Ti, jA NAdjiKe 
svete Crkve i Kraljice raja? 

Tko je ikadu dao svijetu ono što Ti, koja si mu dala 
Otkupitelja, Učitelja, Velikog svećenika, Put, Istinu 
i Život!? Štoviše, ako smo ta dobra svojom krivnjom 
izgubili, tko nam ih je opet pribavio, ako ne Ti, 
Majko, svojim moćnim zagovorom? 

Evo, kako je velika, uzvišena i draga Majka Božju 
i Majka naša. A što smo je bolje upoznali, to ćemo 
revnije nasljedovati njezine kreposti; a baš u tom 
i jest solidno, jezgrovito štovanje Majke Božje. 
Nasljedujmo osobito onu krepost Majke Božje koja 
se ističe u tajni 7 žalosti... Pod križem najvećma 

odsijeva jakost njezine nepokolebive vjere, jakost 
mučenička. Ona podnosi mučeništvo srca. Sve stra- 
hote Velikog petka lome se pred jakošću Majke ko- 
ja »stoji« (Stabat Mater), koja ne koleba. 


Što dublja spoznaja veličine i dobrote Majke Božje, 
to veće i naše pouzdanje u nju, to sigurnija njezina 
pomoć u nasljedovanju njezine divne jakosti. Ta ja- 
kost potrebna nam je na svakom koraku. Svi želi- 
mo biti kreposni, ali na putu prema kreposti lako 
klonemo. Da ne klonemo, treba nam mnogo oduše- 
vljenja i jakosti — po Mariji. 


Sestre su upijale svaku Klaudijinu riječ. Njezina 
ljubav prema Mariji sve ih je zahvatila. Ljubav je kao 
požar, širi se nezaustavljivo. 


Hausmutter. 


Kakva je to zagonetna riječ? Za svakog drugog za- 
gonetna, ali svakoj uršulinki dobro poznata. Od pamti- 
vijeka, u središtu svih uršulinskih kuća, tamo gdje je 
najživlji promet, obično na raskrižju samostanskih hod- 
nika, uz stubište, postavljena je slika Majke Božje. Maj-' 


oka kuće ili Hausmutter. Tip slike: Majka divna. U/sre- 


dištu kućnog života. Od starih vremena uršulinke, u či- 
tavoj srednjoj Evropi, zvale su tu sliku Hausmutter pa 
se taj naziv uvriježio i u varaždinskom samostanu. Tek 
u posljednje vrijeme prevladao je naziv Majka doma 
našega, 

Kad god sestre, u žurbi i strci poslova dnevnog ži- 
vota, prođu pokraj slike Hausmutter, dobace Gospi bar 
kratak pozdrav, pobožan pogled, uzdah. One koje ne go- 
ni žurni posao, kleknu na klecalo koje se nalazi pod sli- 
kom, izmole Zdravomariju, pa dalje na rad. Neprestana 
Gospina prisutnost i u dnevnom životu zajednice i u 
dnevnom životu pojedine sestre, na to potiče slika Majke 
doma našega. 

Kad se stepenicama dođe na prvi kat starog varaž- 
dinskog samostana, čim se stupi na križanje visokih, 
osvijetljenih, prostranih hodnika, pogled padne na sliku 
Hausmutter. Slika visi na zidu, između ugla i prozora. 
Majka divna, Majka Milosti, okrunjena, oborenih očiju, 
zadubena u molitvu, čuvala je s tog svojeg prijestolja 
ovaj samostan kroz stoljeća. I sačuvala ga je! U bezbroj- 

bj MATREM 


Majka doma našega 


nim pogibeljima, u svakojakim jadima i nevoljama, u 
podmuklim i skrivenim nasrtajima, u otvorenim i bez- 
obzirnim navalama, čuvala je tu krhku Kristovu zajed- 
nicu i sačuvala je. Tko bi izbrojio i opisao ono mnoštvo 
većih i sitnijih milosti koje je dnevno, u toku dva i pol 
stoljeća, s tog svog prijestolja dijelila pojedinim sestra- 
ma. Bez njezine pomoći ne bi bile izdržale pokornički 
život stroge klauzure. Obasipala je nebeska Majka dobre 
sestre utjehama, razumijevanjem, direktnim konkretnim 
uslišanjima, radošću, vedrom i nasmijanom srećom. Maj- 
ka doma našega, Gospa divna, Uzrok naše radosti, dobra 
Hausmutter. Na slici je ispisano velikim pismenima: 
Monstra Te esse Matrem; Mater misericordiae (Pokaži 
se Majkom; Majka milosrđa). Bila je uslišavana ta mo- 
litva kroz stoljeća, Dokazala je Gospa bezbroj puta, i 
pred tom slikom, da izričemo stvarnost kad molimo: O 
mila, o blaga, o slatka Djevice Marijo. 

Na klecalu pred tom slikom molila se Klaudija če- 
sto, vrlo često. Kraiko, ali gotovo uvijek kad god bi pro- 
šla. ; 

Pred slikom Hausmutter obavljaju se, u određene 
dane, posebne pobožnosti. 

Svake subote prije ručka zaustave se redovnice tu 
pred Gospinom slikom pa izmole posebne litanije sasta- 
vljene u čast Majke doma našega. Zazivi su konkretni i 
srdačni: 


... Ti stupe naše kuće, smiluj nam se! 
Ti uresu naše kuće, smiluj nam se! 
Ti blago naše kuće, smiluj nam se! 

Ti utočište... Ti utjeho... 


Katkada sestre pred slikom zapjevaju i himan Maj- 
ci doma našega: 


... Majko, Tebe hvalimo, 
Majko tebe slavimo 
Majko doma našega 

Od srca te ljubimo... 


Malo je koja sestra ljubila Majku doma našega kao 
Klaudija. 

Jednom u godini, već od starih vremena, priredile 
bi sestre svečanu proslavu u čast Majci doma našega. 

Sad se te svečanosti obavljaju na Malu Gospu. U pro- 
šlim vremenima i za vrijeme dok je Majka Klaudija bi- 
la glavarica slavilo se to na blagdan Velike Gospe. 

Velika Gospa godine 1921. Glavarica samostana je 
Majka Klaudija Boellein. Dan je vruć, sunce žeže. Se- 
stre se žure na prvi kat pred sliku Hausmutter, u ruka- 
ma drže molitvenike ili krunice, s lica im odsijevaju po- 
božnost, vedrina i radost. Pred Gospinom slikom kleči 
poglavarica Majka Klaudija, uronjena u molitvu, dubo- 
ko sabrana. Već šest godina vodi ovaj samostan. Već šest 
godina prima velike milosti od Majke doma našega, mi- 
losti neprestane, obilne i raznovrsne, za sebe i za svoju 
zajednicu. Dušu joj zaokupljaju osjećaji iskrene zahval- 
nosti i ljubavi. 

Pobožnost je počela pjesmom i molitvama, a onda 
se uputila procesija hodnicima, pa u vrt. U svečanim re- 
dovničkim odijelima sestre pjevaju lauretanske litanije 
i mole krunicu. Procesiju vodi Majka Klaudija, nosi 
Gospinu sliku. Njoj s desna sestra subpriorica, s lijeva 
najstarija sestra u samostanu, obje sa svijećama u ru- 
kama. Pojedine sestre, za vrijeme procesije, krišom ba- 
caju pogled na Majku Klaudiju. Išla je oborenih očiju. 
S lica su joj ižarivali sjaj i toplina ljubavi prema Mari- 
ji. Hodala je polagano. Činilo se kao da lebdi, kao da ni- 
je na ovoj zemlji, kao da je u nekom zanosu, u ekstazi. 

Procesija se završila pred slikom Majke doma naše- 
ga, odakle se i uputila. Poglavarica, Majka Klaudija, 
klečala je pred slikom i predmolila posvetnu molitvu, a 
sve su sestre prihvaćale: 


Presveta i bezgrješna Djevice Marijo, Kraljice neba 
i zemlje! Prostrte do Tvojih nogu... ... odabiremo 
te za Majku i posebnu svoju Zagovornicu. Molimo te 
iz dna srca da se osobitim načinom brineš za našu 
zajednicu, koja te priznaje prvom i vrhovnom po- 
glavaricom. 


Poslije te zajedničke molitve nastavila je glavarica, 
Majka Klaudija, sama: 

A ja, Marija Klaudija, tvoja nevrijedna službenica, 

priznavajući svoju nesposobnost, postavljam u tvo- 

je ruke ovu službu glavarice i zaklinjem te... da 

se brineš za naše vodstvo, da možemo s ljubavlju 
služiti tvome božanskom Sinu, u savršenoj ljubavi, 
našim Pravilima i zavjetima. 


Onda su opet nastavile sve sestre skupno: 


Djetinjim se pouzdanjem utječemo tvome materi- 
njem Srcu... O bezgrješna Majko, savršeno sjedi- 
ni SVa STC4...... Slavni sveti Josipe, čuvaru i za- 
štitniče djevica... zagovaraj nas... Amen. 


Glavarica, Majka Klaudija, predmolila je sada lita- 
nije sastavljene u čast Majci doma našega, sestre su od- 
govarale. Lica sestara bila su ozarena srećom. A Majka 
Klaudija? Činilo se kao da i nije ljudsko stvorenje koje 
hoda po ovim našim blatnim i vijugavim, strmim i ka- 
menitim zemaljskim putovima, izgledala je kao neko bi- 
će s drugog svijeta koje nam je došlo u posjet. 


Prošlo je gotovo trideset godina od te proslave. 
Klaudija je već bolesna starica. Slavi se blagdan Velike 
Gospe. U varaždinskom samostanu obavljaju se pobož- 
nosti Majci doma našega. Evo što piše sestra Ancila Pre- 
sečki, koja je prisustvovala tom slavlju: 


— Ostalo mi je u sjećanju i to kako je M. Klaudija 
pratila zajednicu za vrijeme procesije, neposredno pred 
posvetu nebeskoj Majci, dana 15. VIII. Po običaju zajed- 
nica je moleći krunicu prolazila čitavim vrtom. Premda 
smo išle korak po korak, Majka Klaudija, koja je već 
bila silno uništena, nije nas mogla slijediti. Sa svojim 
štapom sve je više zaostajala. Mi smo pred slikom Maj- 
ke doma našega već obavile posvetu i već smo se razi- 
lazile, kad eto Majke Klaudije. Mučno se uspinjala kuć- 
nim stepenicama, ali je ipak stigla pred Gospinu sliku. 
Klečeći, duboko sagnuta, ostala je sama pred Gospom, 
Sva uronjena u molitvi. Mi smo se već bile razišle. 


Izvori i dokumentacija 


1. Majka Klaudija noću moli krunicu. Izvještava s. Gertruda 
Vuksanović po pripovijedanju sestre Apolonije Habič. Arh. vep. 
2. Citati sestara Anuncijate Matejovsky, Serafine  Dagarin, 
Paskalije Strojko, Marije Forst, Anzelme Gračanin, Severine Na- 
glić, Anastazije Trobentar, Ane Račić i Anđele Zemljak uzeti su 

iz njihovih izvještaja koji se nalaze u Arh. vcp. Neke od tih se- 
stara nadopunile su svoj izvještaj usmenim tumačenjem piscu ovih 
redaka. i 

3. Klaudijine misli o bl. Dj. Mariji koje je razvila prema dje- 
lima kardinala Cepecelatra nalaze se u Arh. vcp. 

4. Potankosti o samostanskim pobožnostima na čast Majci 
doma našega, koje se obavljaju na dan Velike Gospe, pripovije- 
dala s. Margarita Labrtić, a razne starije sestre govorile su o su- 
djelovanju: poglavarice M. Klaudije u tim pobožnostima. 

5. Izvještaj s. Ancile Presečki u Arh. vcp. 

DOLAZI VAM BISER VARAŽDINSKOG SAMOSTANA 


Jesen godine 1928. Uršulinski samostan u Mekinja- 
ma kod Kamnika. Završio je ručak. Sestre se nalaze u 
sobi za rekreaciju, razgovaraju. Uzima riječ poglavarica 
Ignacija Klump: 

— Stiglo nam je pismo iz Varaždina. Čujte što nam 
piše tamošnja poglavarica: Dolazi vam biser varaždin- 
skog samostana, Majka Klaudija. 

Sestra Ignacija sklopi pismo, smiješeći se pogleda 
sestre i nadoda: x 

— Ali taj biser ostao je u Ljubljani... Naime, Maj- 
ka Klaudija, davno odviknuta od putovanja, ne usuđuje 
se sama doći iz Ljubljane u Kamnik, iz Kamnika u Me- 
kinje, pa moramo nekoga poslati po nju da je dovede. 

Sestre su se veselo nasmijale. Pripovijeda to sestra 
Angela Koncilja, koja je prisustvovala toj zgodici. Sve 
su redovnice u Mekinjama već čule za Klaudijinu sve- 
tost, ali ipak nisu znale da se toliko odbila od putovanja 
te se ne usudi sama doći iz Ljubljane u Mekinje. 

Majka Klaudija — biser varaždinskog samostana. 

Potpuna istina! Svi su je držali svetom sestrom. Za- 
što sveta sestra? Jer su se na njoj odražavale sve kre- 
posti. One bogoslovske: vjera, ufanje i ljubav. I one kre- 
posti koje stručnjaci zovu ćudorednima. Sliku uzorne 
redovnice posebno je pružala u krepostima koje se tiču 
redovničkih zavjeta: siromaštva, čistoće i poslušnosti. 

O Klaudijinim bogoslovskim krepostima, vjeri, ufa- 
nju i ljubavi, govori čitava ova knjiga. Baš tim krepo- 
stima najviše je dizala čitav varaždinski samostan u 
nadnaravnu atmosferu, ispunjala ga je vrhunaravnošću. 

Doduše, nevidljivom vrhunaravnošću, ali ipak takvom 
da se osjećala u svim prostorijama i zakucima velike 
zgrade, da je prožimala dušu svake sestre, čitavog samo- 
stanskog osoblja. 


Klaudijina vjera. I prije prve sv. Pričesti, koliko 
nam je poznato, njezina vjera bila je čvrsta. A na dan 
prve sv. Pričesti primila je nadnaravni uliveni dar Bo- 
žje prisutnosti. Živo i na mistički način osjećala je da je 
Bog u njoj prisutan. Gledala ga je u prirodi, svuda. Ot- 
kad je ušla u Red, u Bogu je bila neprekidno uronjena. 
To sve sestre tvrde jednodušno. Živjela je od vjere 
Boga. Sadržaj njezina života bio je Bog. s 

Sestra Terezija Horvat izvješćuje: Glas o njezinoj 
svetosti temeljio se na njezinim krepostima. Na njoj se 
osobito odražavalo intimno sjedinjenje s dragim Bogom. 
Princip njezinog djelovanja bio. je Bog. Žar ljubavi koji 
je buktio u njezinu srcu, odražavao se u njezinim riječi- 
ma. Kad je govorila o Isusu, sva se rasplamtjela. 

Sestra Ana Račić: Još sada gledam u duhu Klaudi- 
jin mistički pogled pun nebeske miline. Njezin anđeoski 
smiješak dizao me u više sfere. Isusova prijaznost bila 
je u njezinim riječima. Sva je bila vrhunaravna, visoko 
iznad prosječnosti. 

Klaudija, dakle, ne samo da je savršeno vjerovala, 
nego je čitavim svojim bićem živjela u Bogu, i to pot- 
puno. 


Slično je bilo i s Klaudijinim ufanjem. Nikakva stra- 
ha ne nalazimo u njezinu duhovnom životu, nikakve bo- 
jazni da bi izgubila vječno blaženstvo. Njezino veliko 
ufanje da će postići vječno blaženstvo dolazilo je poseb- 
no do izražaja u duhovnim vježbama, pri razmatranju 
o nebu, kad joj nije bilo moguće sakriti suze sreće. Čim 
bi se samo spomenulo nebo, njezinim licem prosula bi 
se tolika sreća da bi od zanosa proplakala. (S. Pija Lon- 
čar). 

Klaudijinu rođenu sestru Melitu, koja je ostala ne- 
opskrbljena, primio je i uzdržavao varaždinski samostan. 
Tako su obje sestre živjele pod istim krovom. Sa svojom 
sestrom, koja nije bila redovnica, Klaudija je rijetko 
razgovarala, da ne bi stradala redovnička disciplina. Kad 
se Klaudija razboljela od tifusa, onda je, s drugim re- 

dovnicama koje je zahvatila ista zaraza, bila prenesena 
na majur, malu kućicu u samostanskom vrtu. Melita joj 
je došla u posjet. Nije smjela u bolesničku sobu. Klaudi- 
ja se pokazala na prozoru i pozdravila sestru ovim rije- 
čima: 

— Melita, Melita, naskoro ćemo k nebeskom Ocu. 
Skoro ćemo ga gledati licem u lice. (Izvještava s. Ancila 
Presečki.) 

Sestra Serafina Dagarin piše: Klaudijino pouzdanje 
bilo je ponizno i neograničeno. 

Majka Klaudija gledala je u Bogu predobrog Oca. 
Kad bi je u bolesti pitali kako joj je, rekla bi: In sinu 
Patris (U zagrljaju Očevu). (S. Pija Lončar) 

Za vrijeme najžešćih bombardiranja Varaždina i Za- 
greba, tijekom drugog svjetskog rata, kad je sve, blije- 
do od straha, bježalo u skloništa, podrume, Majka Klau- 
dija ostala bi savršeno mirna. Njezino držanje u skloni- 
štu učvršćivalo je sve prisutne u sigurnosti i pouzdanju 
u Božju zaštitu. (Anzelma Gračanin i druge) 

Promatrajući Klaudijine odnose prema bližnjemu, 
stječemo utisak da je njezina najvažnija uloga bila da 
ulijeva pouzdanje u duše svih koji trpe, koji su klonuli 
u životnim teškoćama. Govorila je: 

— Osobito vam stavljam na srce da se pouzdajete u 
očinsku Providnost Božju. Kad bi to ljudi znali, ne bi 
bilo toliko žalosti i očaja. Nastojte time utješiti žalosne 
i djeci to duboko usaditi u srce... Bog je neizrecivo do- 
bar, sama dobrota. (Zabilježila s. Marija Forst.) 

Sestra Serafina Dagarin pripovijeda da bi M. Klau- 
dija vrlo često, kad god bi joj se za to pružila prilika, 
sestre tješila riječima: 

— Pouzdajte se, pa će sve biti dobro! 

Poznate su bile Klaudijine uzrečice kojima je u raz- 
govoru ili onako na brzinu, pri susretu na hodniku, so- 
kolila sestre i hrabrila ih u podnošenju životnih teškoća: 
»Dobar je Bog!«, »Isus vas ljubi! »Veselite se u Isusu!«, 
»Cijelu stvar izručite dragom Isusu!«. »Qui confidunt in 
Domino, sicut mons Sion!« (Koji se pouzdaju u Gospodi- 
na, čvrsti su kao gora Sion). »Confide, filia!« (Pouzdaj se, 
kćeri). »In sinu Patris!« (U zagrljaju Očevu) itd. (Izvj. 
sestre: Račić, Gračanin, Horvat, Galijan i mnoge druge.) 
ad Osobito čvrsto bilo je njezino pouzdanje u moć mo- 
itve: 

— Postoji jedno sredstvo kojim se sve postizava, a 
to je molitva. Molimo, s pouzdanjem molimo! (Iz pisma 
učiteljici Danici Širola) 


Klaudijina ljubav prema Bogu. O tome nam govore 
čitava poglavlja ove knjige. Klaudijin život i nije dru- 
go nego pjesma ljubavi prema Bogu. Katkad krvava i 
i bolna pjesma, kao pjesma Kristove ljubavi na križu, 
ali pjesma uvijek zanosna i žarka. Kad Klaudija sama 
piše o svom duhovnom životu, u spisu koji je sastavila 
po naređenju svoje poglavarice i svog ispovjednika, 
kaže ovo: 


Hoću da se zahvalna srca uzdignem do izvora svih 
milosti koje sam, akoprem ponor bijede, primila u 
svome životu, hoću da se sjetim ljubavi kojom su mi 
dane. Sve su milosti i dobročinstva izljev Božjega 
Srca. Bog je ljubav! Najsnažnije u svom životu oku- 
sila sam baš tu ljubav. 


Sestre i svi koji su bili bliski Klaudiji, jednodušno 
potvrđuju da je ona u svom životu snažno okusila Božju 
ljubav. Tom je ljubavlju bila prožeta svaka njezina mi- 
sao, svaki čin volje, sva njezina čuvstva, svi pokreti srca. 
Ta je ljubav ižarivala iz uvijek vedrih i nasmijanih 
Klaudijinih očiju, tajanstveno se iz njih iskrila nekom 
srdačnom, privlačnom, vatrenom toplinom. Ljubav u 
najvećem stupnju afektivna: Klaudija kao da je prošla 
ovom zemljom u neprekidnom zanosu, ushitu. Ljubav u 
najvećem stupnju efektivna: iz nje je plamsao oganj lju- 
bavi prema bližnjemu, iz nje su sukljale u nezaustavlji- 
vu maršu sve kreposti kršćanske savršenosti zaredom. 
Tom i takvom ljubavlju natapala je Klaudija dnevice, 
iz godine u godinu, život velikog varaždinskog samosta- 
na, tom i takvom ljubavlju progtala je — biser varaždin- 
skog samostana. 

Sestrama u samostanu patike.“ je pružala savršen 
primjer u krepostima koje su vezane uz tri redovnička 
zavjeta, uz siromaštvo, čistoću i poslušnost. 


Siromaštvo. Redovnički zavjet siromaštva obdržavao 
se u varaždinskom samostanu veoma strogo, krepost si- 
romaštva veoma se cijenila. I u tom je Majka Klaudija 
pružala svima sliku prave redovnice. 

U knjizi »Kanonska vizitacija crkve i samostana re- 
dovnica uršulinki u slob. i kralj. gradu Varaždinu« opisa- 
na je jednostavnost i siromaštvo namještaja u sobi po- 
glavarice“.Klaudije Boellein. Službenu vizitaciju obavio 
je nadbiskup dr Antun Bauer, godine 1916., a podatke 
je ubilježio kanonik Janko Barlč: Tamo čitamo: »U ćeli- 
ji (poglavarice Klaudije): krevet, stol, klecalo, noćni or- 
marić, ormar za rublje i odijelo, podnožak, dvije stolice, 
propelo, slika, metla, lopatica, peruška, kablić.« I ništa 
više! U taj čas, za vrijeme vizitacije, boravila je Klaudi- 
ja u sobi br. 41. O sobama u kojima je živjela Klaudija, 
moramo nešto znati. U ćeliji br. 41 boravila je, kao po- 
glavarica, samo neko vrijeme, a onda je prešla u ćeliju 
br. 17 i u njoj je stanovala gotovo do svoje smrti. A će- 
lija br. 17 smatrala se najlošijom od svih ćelija. Nalazila 
se u uglu zgrade, gdje jedno krilo završava a drugo po- 
činje, tako da prozor nije bio izložen ni suncu ni svjetlu. 
Na taj način ostvarila je sama ono što je u poukama pre- 
poručivala svojim novakinjama: 

— Ako vam dadu da birate u kojoj ćete ćeliji sta- 
novati, onda se radije morate odlučiti za ćeliju br. 17 
nego za br, 3. . 

. ĆČelija br. 3, u kojoj je obično stanovala poglavarica, 
bila je najljepša od svih. Stanovanje u toj sobi Klaudi- 
ja je izbjegavala i izbjegla, premda je šest godina bila 
poglavarica. 

Katkada bi, za vrijeme oštre zime, da se prištedi na 
drvima i ugljenu, u jednoj sobi stanovale.po dvije re- 
dovnice. Bila je tada u kući neka vrlo ratoborna redov- 
nica i svi su teško s njome izlazili na kraj. A Klaudija 
je pristala da s njom stanuje. u istoj sobi. i nikad se. svije 
potužila na nju. 


' Klaudijinu siromaštvu. svi su se divili. Sestra pon 
fina Dagarin bila je novakinja u Mekinjama dok je ta- 
mo živjela Majka Klaudija. Serafina piše: Najviše.smo 
se čudili njezinu siromaštvu. Nosila je slabu, staru- ko- 
prenu. Imala je gotovo neuporabive rukavice; novakinje 
su joj htjele dati druge, ali ih nikako nije htjela primiti. 
Male darove, kojima smo je htjeli razveseliti, uljudno je 
Primila, ali ih je kasnije uvijek vratila poglavarici. 

Dok je živjela u Mekinjama, Klaudija bi, zbog oštre 
zime, zaogrnula ramena nekim veoma istrošenim plete- 
nim rupcem. Nije htjela novi. Govorila je: 

— Ovo mi je uspomena od mojih novakinja iz, Va- 
raždina. To su mi one s ljubavlju izradile. (Izvještaj s. 
Barbare Nachtigal) 

U varaždinskom samostanu bio je običaj da poslije 
smrti neke redovnice sestra bolničarka uredi njezinu so- 
bu. Kad je Majka Klaudija umrla, bolničarka je njezinu 
sobu vrlo brzo uredila, jer u njoj nije bilo, osim onog 
najnužnijeg, gotovo ništa. (Zlata Svalina. Razne sestre, 
usmeno.) 


Redovnički zavjet čistoće. Krepost čistoće. Na tom 
području Klaudija je bila savršen uzor. 

Kaže se: oči su prozor duše. To je u najvećem smi- 
slu vrijedilo za M. Klaudiju. Njezine oči, premda uvijek 
vedre, nasmijane, živahne, izražavale su neku tajanstve- 
nu dubinu. Iz njih je izbijao izvanredan sjaj. Oni koji su 
poznavali Klaudiju govorili su da njezin pogled odaje 
prisutnost Božju u njezinoj duši, da odaje njezino sje- 
dinjenje s Bogom, i još nešto: moralnu čistoću njezine 
duše, posebno krepost svete čistoće. Tako su tumačili 
onu. vedrinu, nasmijanost, neobičnu srdačnost i toplinu, 
dubinu, posebno blistav sjaj, što je sve ižarivalo iz Klau- 
dijinih očiju i što je svakog njezinog sugovornika pri- 
vlačilo, osvajalo i u isti mah uznosilo k Bogu, ispunjalo 
ga sinovskim strahopočitanjem i ljubavlju k nebeskom 
Ocu. 

Sestra Pija Schibel piše: 

— Nisam je često susretala po hodnicima, ali posli- 
je svakog susreta onaj njezin pogled uvijek mi je du- 
boko i dugo ostao pred očima... Svaki put kad bih se 
srela s našom dragom M. Klaudijom, na njezinim sam 
očima vidjela da je puna Boga i sva u njemu. * 

A prisutnost Božja i isključenje svakog grijeha nuž- 
no idu skupa. 

— O Klaudijinoj svetoj čistoći govorio je sjaj nje- 
zinih očiju... — tako piše sestra Terezija Horvat. 

Gospođa Silva Križan-Kralj išla je kao djevojčica 
Majci Klaudiji na pouku u glasoviru. Poslije se nije su- 
sretala s Klaudijom, ali je zauvijek sačuvala u sjećanju 
osobit sjaj njezinih očiju: 

— O Majci Klaudiji, mojoj učiteljici ili o uršulinki 
sa zlatnim očima... Njezine oči gledale su više puta ne- 
kim udaljenim pogledom, kao da tonu u molitvi. Mnogo 

puta sam osjetila kao da u tim očima blista zlatnožuti 
sjaj... I danas mi Majka Klaudija u svijesti iskrsava 
kao neko biće... u kojem je mogla stanovati samo veli- 
ka i čista ljubav... . 

Bila je Klaudija neprestano sjedinjena s Bogom, pa 
je razumljivo da je grijeh bio daleko od njezine duše, 
pogotovo grijeh protiv kreposti čistoće. Čitav život pro- 
vela je u zanosu ljubavi prema Bogu, »njezina pojava 
davala je utisak kao da joj duša neprestano s Marijom 
pjeva Magnificat« (s. Ana Račić), a takvo egzistiranje is- 
ključuje svaki grijeh. O Klaudijinoj kreposti čistoće po- 
sebno nam govori savršena finoća u njezinu vladanju, 
njezina čednost i stidljivost, koje su joj bile kao priro- 
čene, osobito veliki, nikada narušeni mir, i ponizno do- 
stojanstvo čitava njezinog držanja. Sve svoje prirodne 
nagone držala je potpuno u vlasti. 

Za vrijeme dok je M. Klaudija bila poglavarica ili 
zamjenica poglavarice (subpriorica), morala se brinuti za 
obdržavanje Pravila i redovničkih zavjeta u samostanu. 
Sestra Alojzija Lukačević piše o Klaudiji: 

— Teška joj je bila pomisao da bi se pod našim 
krovom mogao počiniti kakav grijeh. Bila je zabrinuta 
zbog moderne nošnje učenica pa je upozoravala i molila 
one koje su o njima vodile brigu da im ne dopuste ne- 
čednu nošnju. Kad je bila subpriorica, upozoravala je da 
se ne uzimaju zajedno na posao težaci i težakinje, a ako 
katkada ne može biti drukčije, onda da se budno pazi 
da se ne bi dogodila ni najmanja nedoličnost. 

Danas će nam se možda činiti da je M. Klaudija bi- 
la u svojim zahtjevima prestroga. Sestra Ana Račić piše: 

— Jednom su djeca (konviktkinje) u Zagrebu da- 
vale pokladnu komediju, pa je jedna učenica obukla 
muško odijelo. M. Klaudija je odmah ustala i otišla iz 
dvorane... Pidžame kod konviktkinja nije trpjela i bo- 
rila se da se u varaždinski konvikt ne uvede ta moda, 
nije trpjela da djeca skaču u pidžamama u spavaonici. 

Majka Klaudija, neprestano s Bogom sjedinjena, 
imala je malo smisla za razne svjetovne zabave. Sestra 
Doloroza Kliček pripovijeda što je doživjela. Jedna kon- 
viktkinja donijela je gramofon. Učenice su slušale neke 
njemačke komade lagane zabavne muzike. Kad eto Maj- 
ke Klaudije: : 

— Djeco, kako možete slušati tu glazbu? 

— Kad nemamo ništa bolje — odgovorila je jedna 
učenica. 

Majka Klaudija je mirno otišla dalje. Veoma dobra 
i uzorna učenica, Branka Kolić, tiho je primijetila: 

— Da, Majka Klaudija slušala bi samo nebesku gla- 
zbu. 
Sestra Margarita Labrtić izvješćuje kako je jednom 
trebalo rješavati neki moralni slučaj jedne učenice. Ra- 
dilo se o delikatnoj stvari. Pitali su za savjet i Majku 
Klaudiju. Ona je, čim je čula o čem se radi, odbila da 
ulazi u saslušavanje, ispitivanje i da daje savjet na tom 
području. Ogradila se riječima: Želim se držati ugovora 
sa svojim Gospodinom, s Bogom. 


Možda danas mnogi ne bi odobrili Klaudijin postu- 
pak. Njezine redovničke sestre odgovaraju: Msgr Matija 
Stepinac, samostanski i Klaudijin ispovjednik, bio je 
čovjek pokorničkog duha, strog sa sobom i s drugim, a 
Klaudija, uvijek poslušna ispovjedniku, slijedila je vjer- 
no njegove savjete. Sestra Ana Račić piše: Klaudija je 
u moralnoj strogosti mnogo toga poprimila od svog is- 
povjednika, pokojnog sveca dra Matije Stepinca. 


Redovnički zavjet poslušnosti. Krepost poslušnosti. 
Bila je Klaudija savršeno poslušna sestra. 

— Prema poglavarima bila je kao malo dijete, oda- 
na i puna povjerenja, pa makar kako oni s njom postu- 
pali. Volja poglavara bila je za nju uistinu Božja volja 
i jedini vodič u radu — tako nas izvješćuje o Klaudiji 
sestra Ljudmila Ravnikar. 

Neki slučajevi Klaudijine poslušnosti živo su se ure- 
zali sestrama u sjećanje. Promotrimo te zgodice! 

U dvorani novicijata u Varaždinu Majka Klaudija 
daje novakinjama redovitu duhovnu konferenciju. Ku- 
canje na vratima. : : 

 — Naprijed! ' KAK 

— Hvaljen Isus! Časna majka glavarica zove Majku 
Klaudiju. ' 

— Odmah — odgovori Majka Klaudija, licem joj 
preleti izraz poštovanja, ozbiljnosti i potpune spremno- 
sti da prihvati novi nalog. U tren oka digne se, prekine 
tumačenje, ostavi tekst i upravo odjuri časnoj majci po- 
glavarici. Sestre su se divile duhu vjere koji je Klaudi- 
ju vodio. 

Sličan slučaj: Klaudija je nešto tumačila juvenisti- 
cama. Kucanje na vratima. Poglavarica zove M, Klaudi- 
ju. Ova smjesta ode. Naravno, juvenistice su u dvorani 
ostale same. Kad eto njihove tadašnje magistre. Nije 
znala zašto je Klaudija odsutna. Uto se Klaudija vrati. 

— Nije dobro da ih ostavljate same — rekla je ma- 
gistra Klaudiji. . 

Juvenistice su očekivale da će se Klaudija opravda- 
ti. Međutim, ona nije izustila ni jedne riječi. Opomenu 
je primila ponizno, šutke. Juvenistice su bile zadivljene. 
Sličan prizor opetovao se nekoliko puta. 

Klaudijin duh poslušnosti izbio bi na javu na naj- 
raznovrsnije načine. 

Na vratima jedne samostanske sobice tiho, tiho ku- 
canje. Sestra koja je u sobi sjedila pred knjigom, laga- 
no se digne, pomisli: znam tko je i pošto dolazi, pa gla- 
sno rekne: Naprijed! Uputi se k vratima i otvori ih. Doi- 
sta, pred vratima je ponizno stajala Majka Klaudija. Go- 
vorila je: 

— Sestro, časna majka poglavarica poručuje da bi 
odsad trebalo... : 

— Hvala, Majko Klaudijo, na vašoj ljubeznosti što 
ste se potrudili da me obavijestite, izvršit ću naređe- 
BJE... 
Pozdravile su se, vrata su se zatvorila. 

Na vratima slijedeće sobe tiho, tiho kucanje. Isti 
prizor, iste riječi. I tako zaredom. Na jednom katu, pa 
na drugom. Varaždinski samostan je velik, ako svi na 
vrijeme ne doznaju poglavaričinu odredbu, bit će nere- 
da. Majka Klaudija želi to spriječiti. U želji zakonitog 
poglavara ona gleda Božju volju. Neke će se sestre nje- 
zinoj prevelikoj revnosti malo nasmijati. Klaudija pre- 
lazi preko toga. Neće da odstupi od načela. 

Kako bi došlo do tog obilaženja soba? Odgovara nam 
s. Bernardica Kocijan. Kućna poglavarica obično bi no- 
vu naredbu proglasila u blagovaonici. Na kraju bi re- 
kla da se obavijeste sestre koje u blagovaonici nisu pri- 
sutne. Eto, tu dužnost preuzela bi Klaudija dragovoljno 
na sebe. Obišla bi katkad čitav veliki samostanski vrt i 
sve radionice, da do svake sestre dopre poglavaričin 
nalog. 

Za vrijeme dok je Majka Klaudija bila poglavarica, 
na jedno važno mjesto u samostanu postavljena je se- 

stra koja nije bila sposobna za tu službu. Naravno, se- 
stre su krivnju bacale na Klaudiju. Međutim, nekim se- 
strama bilo je dobro poznato da je to imenovanje dikti- 
rao biskup, vizitator samostana. Klaudija je sigurno iz- 
nijela svoje prigovore, ali kad je vidjela da viši pogla- 
var inzistira na svojoj odluci, nije se htjela protiviti nje- 
mu koji joj je zakonito bio pretpostavljen. (S. Ana Ra- 
čić i druge sestre) 

Za vrijeme Klaudijina upravljanja varaždinski sa- 
mostan bio je autonoman. Njegov viši zakoniti poglavar 
bio je zagrebački nadbiskup dr Antun Bauer. Klaudija 
se spremno njemu pokoravala i s njegovom pomoću us- 
pjela je u velikoj mjeri osvježiti i preporoditi duhovni 
život samostana. Kad je samostan pripojen rimskoj uni- 
ji, ona je najpripravnije slušala generalnu upraviteljicu 
Reda, provincijalne upraviteljice i kućne poglavarice. 
Jednako kao što je slušala Božja nadahnuća i poticaje, 
kao što je slušala svoje duhovne vođe, ispovjednike, ta- 
ko je slušala i svoje zakonite poglavare. Taj posluh do- 

“veo ju je do visokog stupnja svetosti. Neke sestre gle- 
dale su u Klaudiji personificiranu poslušnost (S. Tere- 
zija Horvat). 

Riječi pouke koje je Klaudija izgovarala svojim no- 
vakinjama i juvenisticama za vrijeme konferencija o du- 
hovnom životu imale su veliku snagu zbog toga što ih je 
potvrđivao Klaudijin primjer. Kad im je tumačila zavjet 
poslušnosti, rekla je: 

— Mi smo se zavjetima posve poklonile Redu i pre- 
dale časnoj majci na raspolaganje. Same smo sebe 
predale Redu. Bilo bi dobro da se češće sjetite da 
ste pred oltarom Bogu obećale poslušnost. Blago du- 
ši koja je došla do toga da živi u miru i dade se po 
odredbama voditi od ljubazne providnosti Božje. 
Naše predanje mora biti istinito i potpuno, moramo 
zatajiti svoju volju i sud. Savršena paljenica. Sud 
posve podložiti. Time postajemo najviše slični Ras- 
petome Isusu. Zašto nosimo krunicu i križ? Da pred 
očima imamo fotografiju svoga Zaručnika. Kažem 
vam osobito da se posvetite po zavjetima i konstitu- 
cijama. (Zabilježila s. M. Forst.) 


Mlade sestre uzimale su te riječi k srcu jer su bile 
svjesne da je M. Klaudija svoje misli na sebi potpuno 
ostvarila. Ta gledale su to pred sobom svaki dan! 

Biser varaždinskog samostana. 

Znamo da pravi biser u čarobnom bogatstvu preli- 
jevanja najraznolikijih boja blistavog sedefa baca od se- 
be čarobne odsjaje; djeluje kao malo sunce. Jednako je 
u varaždinskom samostanu djelovao život Majke Klau- 
dije, prebogat najrazličitijim krepostima. Zapravo, svim 
kršćanskim krepostima. 

Čujmo izjave direktnih svjedoka! 

— Dok je (bila poglavarica i učiteljica novakinja, 
Klaudija je više propovijedala svojim primjerom nego 
riječima... Ona je postigla ono što kaže sv. Pavao: »Kri- 
stov smo ugodan miris.« Bila je kao mirodija koja, čim 
se dotakne, širi svoj miris te osvježuje svakoga tko joj 
se približi. Svima je davala dobar primjer... Njezin do- 
bar primjer donio je više ploda nego svi razgovori i pou- 
ke. Uspomena na nju je kao smjesa mirisa što tješi i ja- 
ča... Bilo je dostatno vidjeti Klaudiju pa da se digneš 
k Bogu... — tako piše s. Ana Račić. 

Slično je bilo i u konviktu, među djecom. 

U sobama za privatnu pouku u glasoviru, u zgradi 
konvikta, M. Klaudija davala je satove pouke. Započela 
bi s molitvom: 

— U ime Oca... Zdravo Marijo... 

— Sveta Marijo... — odgovaralo bi dijete. 

— Marijo bez grijeha začeta. 

— Moli za nas koji se k tebi utječemo. ' 

Molitva je završena. Za cijelo vrijeme dok je Klau- 
dija molila, dijete bi netremice gledalo u nju, upiljilo bi 
u nju pogled, upravo bi gutalo očima svaku njezinu ge- 
stu, duboku sabranost njezina lica uronjenog u Boga, 
nadnaravni i svetački izraz čitava njezinog držanja. Pod 
dojmom tog prizora djeca bi se uozbiljila, vidjelo se da 
je to na njih snažno djelovalo. (S. Gertruda Vuksanović 
piscu ovih redaka usmeno.) 

Sestra Vianeja Barilović pripovijeda kako je u bla- 
govaonici imala mjesto nasuprot mjesta Majke Klaudije, 
pa je svoju svetu susestru mogla promatrati za vrijeme 
svih obroka: 

— Klaudija je sjedila nagnute glave, ponizno, sa- 
brano, kao da moli. Nikad je nisi mogao zateći u nekoj 
Tastresenosti. Bila je Majka Klaudija vječna propovijed 
svojim primjerom. (S. Vianeja ispripovjedila piscu ovih 
redaka.) 

Varaždinski je samostan bio veoma velik, s velikim 
brojem sestara, učenica i ostalog osoblja, pa je pred 
vratima glavne poglavarice, koja je raspoređivala poslo- 
ve, davala upute i dopuštenja, rješavala razne slučaje- 
ve, često trebalo dugo čekati da se dođe na red, da 
se s njom može izmijeniti nekoliko riječi. Nekom zgo- 
dom čekala je pred vratima sestra Celestina Kerovec, 
možda i dva sata. Bila je oštra zima. Šetala je hodnikom 
gore dolje, da se malo ugrije. Uto je prošla Majka Klau- 
dija. Prošaptala je sestri Celestini: 

— Čekate, čekate, drago dijete. Jedna redovnica re- 
kla mi je da se čekanjem pred ovim vratima posvetila. 

Sestra Celestina kaže da je ta kratka pouka na nju 
izvanredno djelovala, dala je vrhunaravnu obojenost 
svim njezinim čekanjima. Daje još i danas, trideset i pet 
godina poslije tog susreta s Klaudijom. Čekanje da do- 
đe na red iskorišćuje za vježbanje u strpljivosti i za mo- 
litvu. 

Da je te riječi izgovorila koja druga sestra, možda 
ne bi nikako djelovale, ali budući da ih je izgovorila 
Klaudija, imale su u duši sestre Celestine snažan odjek. 

Dvije-tri riječi koje bi Klaudija, onako usput, pro- 
lazeći hodnikom, prošaptala kojoj sestri, uzbibale bi u 
duši dotične sestre, možda klonule i malaksale pod ži- 
votnim teškoćama, svijetle osjećaje pouzdanja, nade, ra- 
dosti. To bi se događalo napose u onim slučajevima kad 
bi dotična sestra, sva začuđena, opazila da joj je Klau- 
dija rekla baš onu riječ koja je točno odgovarala muč- 
nom stanju njezine duše, riječ koja joj je donijela utje- 
hu. Često bi se dotična sestra snebivala od čuda: odakle 
to da Klaudija poznaje stanje njezine duše, kad sama o 
tom stanju nije nikome ni jedne riječi izustila? 

Da, Klaudija je na mnoštvo najrazličitijih načina u 
svom samostanu svjedočila prisutnost Božju. 

Godine 1944. i 1945. boravila je Majka Klaudija u 
zagrebačkoj uršulinskoj kući, u Vlaškoj ulici. Bila je is- 
crpljena, iznemogla od bolesti. Poglavari su joj odredili 
i tu dužnost da u kapelici sviranjem na harmoniju prati 
pjevanje za vrijeme sv. mise i blagoslova. Njezine su si- 
le bile skršene tjelesnom bolešću, pa ne bi smogla snage 
da dade sviranju pravi tempo ili da u pravi čas prijeđe 
na drugi dio pjesme. Koji put bi jednostavno prestala 
svirati. Tada bi zapelo i pjevanje. U kapelici bi nastao 

tajac. Svećenik i sestre našle bi se u neprilici; učenice, 
konviktkinje, čudom bi se ogledavale. Bila je Majka 
Klaudija ponižena, veoma ponižena. Poglavarice je nisu 
htjele smijeniti s te dužnosti. Kako je na sve to reagi- 
rala sirota Klaudija? Na to nam pitanje odgovara sestra 
Anzelma Gračanin, svjedok tih događaja: Ostala je mir- 
na kao dijete u naručju oca, predana providnosti Božjoj. 
Nije mogla, ni uz najbolju volju, udovoljiti zahtjevima 
poglavara, pa se nije uzrujavala. Inače, učinila bi sve 
što bi mogla, pa i onda kad bi znala da neće moći zado- 
voljiti. Takvi neuspjesi ponavljali su se i pred konvikt- 
njama, ali Klaudija nije nijednom riječju tužbe pokaza- 
la nezadovoljstvo ili žalost zbog poniženja. 

Tako solidna Klaudijina krepost ukorjenjivala je 
veoma čvrsto u samostanu atmosferu duhovnosti, nad- 
naravnosti. ko 

Sestra Benjamina DĐud piše: 

— U ratno doba časna majka poglavarica bila nam 
je dala naređenje da moramo odmah u sklonište čim za- 
svira sirena. Sve smo se edificirale na primjeru M. Klau- 
dije, jer premda onako slaba:i bolesna, uvijek bi među 
prvima sišla u sklonište, bilo to po danu ili po noći. U 
to vrijeme bila je kod nas u službi jedna djevojka, Lju- 
bica. Ona mi je kazala: »Ja se ništa ne bojim kad je M. 
Klaudija s nama u skloništu. Držim se njezine haljine i 
onda me nije strah (od bombardiranja).« Pa i mi smo 
sve bile sigurnije uz našu dragu M. Klaudiju, kad smo 
gledale njezinu smirenost i šutnju, njezinu uronjenost u 
Boga. 

U vremenima teškim za varaždinski samostan bila 
je poglavarica Ignacija Galijan. Sestra Boromeja Orejaš 
sjeća se da bi s. Ignacija znala reći: : 

— Dragi Bog štiti našu kuću zbog naše svete Majke 
Klaudije. Ne znam što će biti poslije njezine smrti. 

Majku Klaudiju izvrsno je poznavala sestra Ana 
Račić. Evo što ona piše (citirajući usput izjave drugih 
sestara) o Klaudijinu utjecaju na duhovnost varaždin- 
skog samostana, osobito na duhovnost mladih sestara: 

— Jednako mnogo unapređivala je duhovni život 
našeg samostana dok je bila glavarica, kao i za vrijeme 
kad je vršila službu magistre (učiteljice novakinja). Svo- 
ju ljubav prema skromnom intenzivnom unutrašnjem 
životu prelila je i na mnoge mlade duše. »Nezaboravne 

su osobito njezine točke za razmatranje — veli jedna 
njezina bivša novakinja. Njezine pouke, konferencije i 
priprave za svagdanje razmatranje nisu bile nekog iz- 
vanrednog sadržaja, ne. Vrlo jednostavne misli, razma- 
tranja ponajviše iz Hammersteina. Ali na duše je osobi- 
to djelovala neka unutrašnja unkcija kojom su bile po- 
praćene njezine riječi. U njezinu govoru bila je cijela 
njezina duša.« — »Pomogla nam je da razumijemo i odu- 
ševila nas da uzljubimo savršeno vršenje solidnih kre- 
posti... « — »Kad je govorila o ljubavi prema sv. Cr- 
kvi i Sv. Ocu, gorjela je. Njoj imam zahvaliti svoje ve- 
liko poštovanje i interes za papinske enciklike, za sva- 
ku odredbu i želju Sv. Oca i biskupa.« 

Jedna redovnica, kojoj je Klaudija bila samo krat- 
ko vrijeme magistra, kaže: »S velikom ljubavlju i jedno- 
stavno tumačila nam je katekizam... Kod poneke lijepe 
misli iz Sv. Pisma, ili inače, bila bi ganuta do suza. A 
opažale smo da zna jednu istu misao često naglašavati, 
jer ju je duboko zahvatila. Vidjeli smo da svaki i naj- 
manji propis nastoji savjesno izvršiti i time nam je uvi- 
jek davala dobar primjer. Osobito me je pobuđivalo na 
čuđenje što je nikad nisam vidjela ni najmanje uzruja- 
nu, nestrpljivu, što ni u vrlo teškim prilikama ne bi izu- 
stila ni najmanje oštru riječ, pa makar bi joj se tko us- 
protivio, makar bi bio nestrpljiv prema njoj.« — Najvi- 
še je na mlade djelovala svojom pojavom. Jedma sestra 
kaže: »Na mene je osobito djelovala njezina ljubav pre- 
ma osobi našega Gospodina Isusa. Ime Isus zapisivala bi 
na omotu svake knjige, a kad bi izgovarala to sveto ime, 
redovito bi plakala. Svi smo držali da ima dar suza.« 

Sestra Serafina Dagarin piše: U novicijatu... pru- 
žala nam je u svemu najljepši primjer. Ona sama bila 
je živo Pravilo. 


Izvori i dokumentacija 


1. Sve o događaju u vezi s pismom u kojem se M. Klaudija 
naziva biserom, ispripovjedila mi je osobno s. Angela Koncilja, 
kad sam bio u Mekinjama, dana 11. X. 1973. 

2. Izvještaji Čč. ss. Terezije Horvat, Ane Račić, Pije Lončar, 
Ancile Presečki, Serafine  Dagarin, Anzelme Gračanin, Marije 
Forst, Ignacije Galijan — u Arh. vcp. 

3. Postoji čitava korespondencija između Majke Klaudije i 
učiteljice Danice Širola, koja je umrla na glasu svetosti. Iz jednog 

od Klaudijinih pisama Danici, izvadili smo citat o molitvi. Prijepisi 
pisama u Arh. vcp. 


1 4. Kratak spis koji je Klaudija napisala o svom duhovnom 
životu, nalazi se u Arh. vcp. Spis je napisan dana 15. lipnja, 1947. 


5. Spomenuta knjiga »Kanonska  vizitacija...« nalazi se u 
Arh. nadb. duh. stola, u Zagrebu. 


6. Klaudijine riječi o tome da treba birati lošiju sobu, citira 
S. Marija Forst. Kako je Klaudija živjela u lošijim sobama, izvješ- 
gju pismeno i usmeno mnoge sestre. Kako je Klaudija u miru 
Zivjela u istoj sobi sa setrom s kojom su svi teško izlazili na kraj 
izvješćuje s. Terezija Horvat. (Arh. vcp.) 
: 7. Zgodu o istrošenom pletenom rupcu ispripovjedila je piscu 
ovih redaka sestra Barbara Nachtigal, dana 11. X. 1973. u Mekinjama. 
8. Izvještaj sestre Pije Schibel, Družbe Malog Isusa, u Arh. 
vcp. Izvještaj Silve Križan-Kralj u Arh. vcp. Izvještaj sestara: 


Alojzije Lukačević, Doloroze Kliček, Margarite Labrtić, Ljudmile 
Ravnikar, u Arh. vep. x 


9. Događaje o Klaudijinu spremnom odazivanju na poziv po- 
glavarice pripovijedala mi je s. Gertruda Vuksanović i druge se- 
stre. To spominju u svojim izvještajima: s. T. Horvat, A. Luka- 
čević i druge sestre. (Arh. vcp.). ' 1 


> Izvještaj Celestine Kerovec, Benjamine Đud, Boromeje 
Orejaš i drugih sestara uršulinki koje se spominju u ovom poglav- 
lju, u Arh. vcp. 

KOPČA OVOG VIDLJIVOG SVIJETA 
S NEVIDLJIVIM SVETIM BOGOM 


— Utjecaj Majke Klaudije na zajednicu? 

— Bila je u samostanu nečujna, tiha, kao da je i 
nema, ali je iz njezina lika na neki neprimjetljiv način 

“Zračila vječnost, svetost, Bog. Imale smo taj dojam sva- 
ki put kad bismo je ugledale. Ona je na neki nečujan, 
neosjetljiv način držala kurs svetosti čitavog samostana 
— tako je na moje pitanje odgovorila s. Gertruda Vuksa- 
nović. 

— Da, Majka Klaudija je svojim svetačkim životom 
djelovala na čitavu zajednicu. Sam njezin prolazak sa- 
mostanskim hodnicima govorio je, uzdizao je naš duh k 
Bogu. Sjećam se da bih ja, kad bih nju ugledala na hod- 
niku, sebe zapitala: A kakva sam ja? — Tako je na isto 
pitanje odgovorila s. Kazimira Arh. 

Bila je Klaudija u svojoj povučenosti gotovo nevi- 
dljiva, jedva si kad na nju mogao ukazati prstom, ali je 
to snažnije utjecala na duhovni, nadnaravni život čita- 
ve zajednice. Svojom prisutnošću djelovala je onako kao 
što djeluje duša u tijelu. 

Svaku točku dnevnog reda, svako samostansko zbi- 
vanje, preobražavala je Klaudija svojom svetošću u čin 
žarke ljubavi prema Bogu, svemu je davala biljeg sa- 
vršenog služenja Stvoritelju. A tom ljubavlju prema 
Bogu, tim služenjem, bile su onda zahvaćene, na ovajili 
na onaj način, u ovom ili u onom stupnju, sve sestre. 
Moglo se to bez posebnog naprezanja analizirati u svim 
situacijama samostanskog života. Promotrimo pokoju 
takvu situaciju! 

Dana 29. srpnja 1923., na dan sv. Marte, stupala je 
u novicijat i na svečani način primala redovničko odije- 
lo, s još jednom kolegicom, sestra Klotilda Lažanski. I 
danas se dobro sjeća tih časova. Bio je sunčan dan. Ona 
i kolegica u bjelini. Majka Klaudija, učiteljica novaki- 
nja, koja ih je duhovno pripremala za taj čas, davala im 
je posljednje upute. M. Klaudija je bila ushićena, kao u 
zanosu od sreće što Kristu, božanskom zaručniku, šalje 
ususret dvije mlade idealne duše. Iz samostana se upu- 
tila procesija. Najprije učenice u bjelini. Iza njih dvije 
nove novakinje. Svaka od njih je u jednoj ruci držala 
raspelo, a u drugoj zapaljenu svijeću. Iza njih redovnice 
zaogrnute dugim svečanim koprenama. Procesija je pro- 
šla kroz pričesni kor. Redovnice su se zaustavile u ko- 
ru, a učenice s dvjema novim Kristovim zaručnicama 
ušle su u crkvu. Ove dvije smjestile su se u klupu, po- 
sebno pripravljenu za njih. Sv. misu služio je preč. Pro- 
štenik, samostanski duhovnik, a za ovaj slučaj primanja 
u Red također delegat zagrebačkog nadbiskupa. Pod sv. 
misom dvije nove redovnice primile su sv. Pričest. Po- 
slije sv. mise preč. Proštenik smjestio se na sjedalu, na 
najgornjoj stepenici oltara. Bio je zaogrnuit svečanim 
pluvijalom, okružen ministrantima. Pred njim su kleča- 
le dvije kandidatkinje koje upravo treba da primi u ur- 
šulinski Red. 

— Što želite, kćeri? — pitao je preč. Proštenik. 

— Želimo milosrđe Božje i ulazak u zajednicu uršu- 
linskih djevica ove kuće. 

Nizala su se daljnja pitanja i odgovori. Pjevao se 
himan »Dođi Duše presveti«, litanije svih svetih. Od- 
vijao se u najljepšem redu i vrlo svečano obred stupa- 
nja u Red, primanja redovničkog odijela. Dok je preč. 
Proštenik davao novim redovnicama, sestri Klotildi i 
njenoj kolegici, bijelu koprenu, izgovarao je riječi: 


Uzmi ovu koprenu koja će te podsjećati da si ovamo 
došla da prezreš svijet i da ti jedina briga bude: 
sjediniti se, u poniznosti, svim srcem i svom dušom 
s Bogom Gospodinom, koji neka te čuva od svakoga 
zla i uvede u život vječni. Amen. 


Divne su te riječi! A još divnije je to da su sve se- 
stre i sve novakinje i kandidatkinje mogle svaki dan 
pred sobom gledati živu realizaciju tih riječi: Majku 

Klaudiju. Ona je doista prezrela svijet i u poniznosti 
sjedinila se svim srcem i svom dušom s Bogom Gospo- 
dinom. Mnoge su sestre tog časa pomislile na nju, koja 
je tamo iza rešetaka pričesnog kora klečala skriveno i 
ponizno, gotovo nevidljivo. Sestre su osjećale da je upra- 
vo ona, Klaudija, duša čitavog tog slavlja. Njezin redov- 
nički život bio je najveća garancija da taj lijepi obred 
nije nikakav formalizam, nego stvarnost, stvarnost s bo- 
gatim sadržajem. Klaudija, duša slavlja, kopča i tog 
slavlja, i ove zajednice, i ovog samostana — s Bogom. 

— Klaudija je tog dana bila ushićena od radosti — 
kaže s. Klotilda. 

Skupa s Klaudijom bio je ushićen od radosti čitav 
samostan. To se najbolje vidjelo u onom zanosnom pje- 
vanju himna Te Deum, pjevanju koje su predvodile se- 
stre s pjevačkog kora. 

. Klaudijina prisutnost stavljala je na sva samostan- 
ska redovnička slavlja tajanstveni pečat sakralnosti ko- 
ja nam jamči da je Bog blizu. 

Osjetile bi to, veoma jako, već prvi dan svog ulaska 
u samostan, one mlade djevojke koje je Gospodin pozvao 
da mu služe u ljubavi. Bile su presretne što su već pr- 
vi čas, čim su prekoračile prag samostanskih vrata, na- 
išle na M. Klaudiju. Nekoliko pogleda na tu svetu i lju- 
beznu sestru bilo je dovoljno da im dušom postruje 0- 
sjećaji sigurnosti: našle smo sredinu koju smo tražile, 
moći ćemo ostvariti ono na što nas Bog zove. 

Neka nam pripovijeda sestra Inocencija Dumbović, 
kojoj su svi trenuci ulaska u samostan živo ostali u sje- 
ćanju. Učiteljica novakinja, koja ima također dužnost da 
prima nove kandidatkinje, bila je tada Majka Klaudija. 

Inocencija, krsnim imenom Barica, ušla je u kandi- 
daturu 7. IV. 1928. Tog dana padala je kiša. Ušla je u 
samostansku zgradu u 8 sati ujutro. Majka Klaudija do- 
čekala ju je na vratima. 

— O, kako ste sretni! — rekla je Barici i načinila joj 
na čelu znak križa. 

Odvela je novu kandidatkinju prema pričesnom ko- 
ru. Pred vratima joj je rekla: 

— Idemo pred svetohranište da vas Isus blagoslovi 
i da mu se zahvalimo za milost zvanja. 

Poslije toga odvela je M. Klaudija Baricu-Inocenci- 
ju časnoj majci poglavarici, Margariti Blanquios, Bile su 

kod nje njezine savjetnice: s. Magdalena Peserli i s. An- 
đela Zemljak. Vijećale su o primitku Barice u Red, na 
njemačkom jeziku, kratko. Klaudija se malo povukla, 
slušala je vijećanje sa strane, šutke. I Barici je posta- 
vljeno nekoliko pitanja. Na kraju je poglavarica, č. Mar- 
garita, zapitala, na hrvatskom, svoje savjetnice: 

— Hoćemo li je primiti u Red? 

— Da! — odgovorile su savjetnice. 

Barica je primljena. M. Klaudija, sva radosna, uvela 
ju je u prostorije kandidature i predstavila prisutnim 
kandidatkinjama (bilo ih je četiri). Odvela je Baricu 
pred kip Majke Božje Lurdske i zahvalila za novo zva- .. 
nje. 

— Vi jako ljubite Majku Božju?! — rekla je Klau- 
dija Barici suznim očima. 

Barica-Inocencija bila je presretna. Odmah, na pr- 
vom koraku stupanja u Red, toliko ljubeznosti, srdačno- 
sti, topline, svetosti! 

a Klaudija je naložila ostalim kandidatkinjama da Ba- 
rici spreme krevet, da joj pokažu prostorije, da je upu- 
te u poslove, a u podne da je dovedu na ručak. Kod sto- 
la neka pripaze da jede. Klaudija se, naime, bojala da se 
Barica, dijete sa sela, iz obzira ne bi skanjivala uzeti ko- 
liko joj je potrebno. 

5" Ako ti što treba, samo reci najstarijoj kandidat- 
Kinji, ona će ti to pribaviti — završila je Klaudija upu- 
tama i otišla. 

Poslije podne došla je M. Klaudija opet u kandida- 
turu, donijela je sliku Srca Isusova i pričvrstila na zid 
nad Baričin krevet. 

— Pročitajte što piše pod slikom. 

« Isuse, ja te ljubim! — čitala je s poštovanjem 
Barica. 

Klaudija se blago nasmiješila i otišla. 

Popodne je prestala padati kiša. 

X Navečer eto opet M. Klaudije da uputi Baricu u ve- 
černju molitvu i u ispitivanje savjesti. 

— Drago dijete, vi još to ne znate, ja ću vas naučiti. 

Barica je slušala, a Klaudija je pobožno recitirala: 


Evo, Oče nebeski, dolazimo opet preda Te da Ti se 
svesrdno zahvalimo za sva dobročinstva Tvoja koja 
Si nam danas udijelio. Djelo ovoga dana je dovrše- 

no, o da bi bilo samo Tebi na slavu, a mojoj duši na 
spasenje! Nastojala sam, doduše, da Tvoju presvetu 
volju u svemu vršim, ali znam dobro da je sve čo- 
vječje djelovanje nesavršeno i često puta samolju- 
bljem okaljano. Stoga Te ponizno molim, rasvijetli 
me da spoznam svoje pogreške te da ih iz ljubavi 
prema Tebi zamržim. 


Poslije ove molitve trenutak šutnje, ispitivanje sa- 
vjesti. ' 

Ponovno se javio glas M. Klaudije. Nizala je jedno 
za drugim, točku po točku, pitanja ispita savjesti. 

Kajanje. 

Litanije Majke Božje. 

— Preporučila nam je da, ako smo otkrile na sebi 
kakvu, pogrešku, u znak pokore poljubimo pod. Poslije 
toga tumačila nam je točke za sutrašnje razmatranje. Na 
kraju mi je križem krunice dala blagoslov na čelu i bez 
riječi otišla. 

Barici-Inocenciji se činilo da se ne nalazi na ovome 
svijetu. Protrljala je oči. Je li stvarnost to što je danas 
doživjela? Ta dobra, sveta redovnica, Majka Klaudija. 
Da, Bog je blizu. Barice, stupila si u Božju blizinu. Na- 
šla si ono što si tražila. 

Majka Klaudija. Duša samostana. Kopča ovog vid- 
ljivog svijeta s nevidljivim svetim Bogom. 


Izvori i dokumentacija 


1. Izjave s. Gertrude Vuksanović “i Kazimire Arh dane su 
usmeno piscu ovih ređaka. 

2. S. Klotilda Lažanski je čitav događaj o svojem stupanju. u 
novicijat ispripovjedila piscu ovih .redaka, u jeseni 1973. godine u 
uršulinskom samostanu u Varaždinu. 

3. S. Inocencija Dumbović je čitav događaj o svojem ulasku 
u samostan ispripovjedila piscu ovih redaka, u jeseni 1973. u uršu- 
linskom samostanu u Varaždinu, 

NADBISKUP BAUER ZADIVLJEN. 

I ISUSOVCI HVALE. RAZGOVOR RADNIKA I 
RADNICA NA EKONOMIJI. 

ZGODA O >»JEZUŠEKU« I »EGIPTUŠU« 


Kao zatvorena klauzurna redovnica Klaudija je, izu- 
zevši učenice u školi i u konviktu, veoma malo dolazila 
u doticaj s vanjskim svijetom — gotovo nikako. Ali na 
onaj mali broj vanjskih osoba s kojima je po službi ri- 
jetko imala dodira, ostavila je dojam svetice. 

— Kad god bi nadbiskup Bauer došao na vizitaciju, 
rekao bi: Vi imate poniznu i svetu poglavaricu — izvješ- 
ćuje sestra Baptista Košar. 

Sestra Ana Račić kaže da je nadbiskup Bauer Klau- 
diju veoma cijenio: ' 

pri Kad bi došao među nas, uvijek bi nas odmah za- 
pitao: Gdje je naša Klaudija? I ona je morala stupiti na- 
prijed iz svog kutića i pokazati mu se. (Redovito bi se, 
naime, sakrila u posljednjim redovima sestara. A. K) 
Jednom je došao u Mekinje da je posjeti (točnije: da se 
preporuči u njezine molitve. A. K.). Kad ga je provinci- 
jalka htjela pozdraviti, odmah je rekao: Ja nisam došao 
k vama, nego sam došao posjetiti M. Klaudiju. Gdje je 
ona? Toliko ju je poštovao i volio, Bila je znamenita i 
poznata kao svetica. 

I sestra Terezija Horvat piše: Pokojni nadbiskup 
Bauer izvanredno ju je poštovao. 

Jednako tvrde sve sestre. 

: Ali posjet nadbiskupa Bauera samostanu u Meki- 
njama kod Kamnika bio je izvanredan događaj za čita- 
vu zajednicu, Ostao je sestrama u nezaboravnoj uspo- 
meni. 

Dok se uspinjao putem što vodi od Kamnika prema 
samostanu, dostigla ga je učenica Fanika Kratner. Raz- 
govarala je s njime. 

— Kamo ideš, djevojčice? 

— U Mekinje, k opaticama. 

— A gdje si naučila tako dobro hrvatski? 

— Kod opatica. 

— Hajde, kad već trčiš, pa im najavi da dolazi nad- 
biskup. 

Djevojčica je još jednim pogledom odmjerila tog 
neznanca u običnom svećeničkom civilnom odijelu — 
nije vjerovala da je to nadbiskup. Mislila je da se šali. 
Veselo ga je potapkala po ramenu i radosno povikala: 

— Ali ću ih nasamariti! 

Potrčala je uz brijeg i ušla sva zadahtana u samo- 
stan. A što je ovo? Ostala je na mjestu kao ukopana. Re- 
dovnice, poredane u svečanom špaliru, čekaju nadbisku- 
pa. Dakle, onaj neznanac nije se šalio. Fanika je pretr- 
čala dvorište i s druge strane pobjegla svojoj kući. (Se- 
stra Vjekoslava Jerše.) 

Nadbiskup je stigao, ušao u portu, pozvonio, pa sjeo 
na nekoliko stepenica koje su se nalazile nasuprot ula- 
zu u kuću. Kad je sestra otvorila vrata, pomislila je u 
prvi mah da je pred njom prosjak. Neznanac je skinuo 
šešir, zasjala je crvena kapica i sestra je prepoznala 
nadbiskupa. (S. Imelda Malek) 

Bio je svečano primljen. U klauzurnom dvorištu bi- 
le su skupljene sve sestre i konviktorice. Poslije prvih 
pozdrava nadb. Bauer je sjeo i zatražio da mu konvikto- 
rice zapjevaju koju slovensku narodnu pjesmu. Osobito 
je želio čuti pjesmu »Gor čez izaro«, pa su učenice vrlo 
lijepo otpjevale tu tugaljivu korušku narodnu pjesmu. 
(S. Angela Koncilja) 

U Mekinjama se nalazio i preč. Proštenik, duhovnik 
varaždinskog samostana. Došao je dan prije nadbiskupa 
da službeno posjeti novakinje Hrvatice i njihovu subma- 
gistru, M. Klaudiju, jer su one pripadale varaždinskom 
samostanu. Da je nadbiskup Bauer došao u Mekinje zbog 
toga da preporuči u molitve potrebe svoje prostrane nad- 
biskupije i svoje osobne životne teškoće, bilo je svima 
poznato. Veoma se pouzdavao u molitve Majke Klaudi- 
je. Slijedećeg jutra misio je nadbiskup u kućnoj kapeli, 
a onda se s preč. Proštenikom vratio u Zagreb. 

Sestra Terezija Horvat spominje u svojim izvješta- 
jima kako su M. Klaudiju cijenili oci isusovci: Bila je 
svetica i u očima onih isusovaca koji su dolazili k nama 
držati duhovne vježbe. 

Jednom je isusovac o. Predragović u varaždinskom 
samostanu držao sestrama godišnju rekolekciju. Od porte 
hodnikom, pa stepenicama na prvi kat do kapelice, pra- 
tile su ga sestre Terezija Horvat i M. Klaudija. O. Pred- 
dragović se najednom okrene prema sestri Tereziji pa je 
zapita: 

— Koja je ovo sestra koja ide s nama? 

— To je Majka Klaudija. 

— A, to je ona glasovita Majka Klaudija! 

Klaudija je to čula, pa je samo mahnula rukom u 
znak da otklanja tu pohvalu. (S. Terezija Horvat) 

Velik dio svog redovničkog vijeka proživjela je 
Klaudija u ono vrijeme kad su u uršulinskom Redu bili 
još uvijek na snazi stari propisi veoma stroge klauzure. 
Sestre su se jedva kad uopće i pojavljivale na ulici. Oni 
rijetki civili koji su Klaudiju bar malo poznavali, svi od 
reda zvali su je svetom sestrom. 

— Klaudiju sam cio svoj život smatrala svetom se- 
strom. Taj dojam imale su i naše učenice i vanjski lju- 
di. Spomenut ću samo moju rođenu sestru, koja je bila 
udata. U asketski život nije se razumjela, a ipak je u 
Klaudiji gledala sveticu. Nije je drugačije ni zvala. Kad 
bi htjela s njom razgovarati, običavala bi reći: Zovi mi 
onu moju svetu M. Klaudiju. Klaudijine molitve cijeni- 
la je kao molitve svetice. Nekom zgodom bila je moja 
sestra u životnoj pogibelji. Po osobitoj zaštiti Božjoj 
sretno se izbavila. Pripisala je tu izvanrednu pomoć 
Klaudijinoj molitvi. Kad je poslije toga događaja posje- 
tila samostan, ispripovjedila je tu zgodu Klaudiji. Ona 
joj je odgovorila da se tog dana posebno za nju molila 
— tako piše s. Terezija Horvat. 

Zanimljiv je izvještaj koji je 1. travnja 1974. dao 
Štef Belcar, radnik, rodom iz Velikih Novaka kod Ma- 
ruševca: Radio sam na gospodarstvu kod redovnica ur- 
Šulinki u Varaždinu, od god. 1933. do 1941. Među ostalim 
redovnicama s kojima sam se na radu susretao, zamijetio 
sam i jednu koja je dolazila na gospodarstvo rjeđe i ni- 
je imala dužnost da se za nas posebno brine, a svi smo 

mi radnici bili uvjereni da je ona svetica. Kazali su mi 
da je to Majka Klaudija Boellein. Osobito smo zamjeći- 
vali njezinu izvanrednu dobrotu. Kad god bismo je vi- 
djeli, zaustavili bismo se i promatrali je. Ja sam je po- 
kazivao djevojkama koje su bile ređovničke kandidatki- 
nje i govorio sam im da budu svete kao što je Majka 
Klaudija. Toga se još i danas sjeća Marija Horvat, uda- 
ta Arnuš, koja je također s nama radila na gospodarstvu. 
Ne znam pojedinosti iz života Majke Klaudije, ali ono 
što sam na njoj vidio bio je sveti život kakav nisam za- 
mijetio ni kod koga drugoga, pa ni kod redovnica. 

Imamo izvještaj Marije Arnuš, rođ. Horvat. Ona pri- 
povijeda kako je k uršulinkama u Varaždin došla godi- 
ne 1940. Jednog dana pomagala je na gospodarstvu rad- 
nicima nadničarima i kućnim radnicima u spremanju 
»krme«. S njom skupa radile su kandidatkinje Rezika, 
Marica, Magdica, te kućna pomoćnica Evica. Radnici su 
ih malo dražili: 

— Što ste došle tražiti u samostan? Razočarale ste 
se u ljubavi, je li? 

Mariju je ta riječ uvrijedila, pa je odgovorila: 

— Došle smo tražiti Isusa, ljubav u kojoj se čovjek 
nikad ne razočara. Došle smo da budemo svete! 

— Da budete svete?! Ako postoji svetost i ako ima 
svetaca, onda je to Majka Klaudija! 

U Mariji se probudila znatiželja pa je htjela da joj 
taj kućni radnik osobno pokaže redovnicu koju je na- 
zvao svetom. Treći dan pružila im se prigoda. Radnik 
se približi Mariji i prišapne: 

— Gledaj, Micika, sad ti ide ona svetica, Majka 
Klaudija. i 

Marija je kasnije izjavila: 

— Onda sam Klaudiju prvi put vidjela i odonda 
sam je uvijek promatrala. Bila je uvijek sabrana i uro- 
njena u Boga. Primijetila sam da utječe na duše. Bilo mi 
je tada jasno kako to da je radnici smatraju sveticom. 
Kasnije sam opazila da je to opće mišljenje svih. Bila 
je puna dobrote i ljubavi prema svim ljudima, a to je 
najsigurniji znak svetosti. 

Kad je sestra Gertruda Vuksanović, iz Strizivojne, 
stupila u varaždinski samostan, doveo ju je njezin otac, 
a pratio ih je njihov župnik, preč. Kelić. Bila je godina 

1938. Pet sati popodne. Na porti su ih dočekale dvije 
časne sestre: Alojzija Lukačević, poglavarica, i Majka 
Klaudija. 

— Ovo je razborita — rekao je preč. Kelić za sestru, 
Alojziju, a ovo je sveta redovnica — rekao je za Maj- 
ku Klaudiju. | 

Kad god bi preč. Kelić slijedećih godina došao u 
posjet sestri Gertrudi, zapitao bi: 

— Što je s onom svetom redovnicom, je li još živa? 

Preč. Ivić, svećenik đakovačke biskupije i bivši žup- 
nik i dekan Đakova, pripovijeda zanimljiv događaj iz 
svojih đačkih dana. Bio je siromašan gimnazijalčić u Va- 
raždinu, a stanovao je kod neke dobre stare, još siroma- 
šnije gospođe. U božićno vrijeme, na blagdan Nevine 
dječice, uršulinke su običavale nagraditi i nahraniti bo- 
gatim ručkom kojeg siromašnog starca, staricu i dječa- 
čića, da tim iskažu počast prema sv. Obitelji Marije, Jo- 
sipa i Isusa, koji su morali bježati u Egipat. Bio je to 
zavjet uršulinki iz davnih vremena, jer im je na dan 
Nevine dječice kuća bila spašena od požara. Za ulogu 
malog Isusa i Marije bili su izabrani gimnazijalčić Ivić i 
njegova dobra stara gazdarica. Davni običaj odvijao se 
po ustaljenom redu. Na portu varaždinskog samostana 
došli su Marija, Josip i Jezušek. Otvorila se samostan- 
ska rešetka. Iznosili su im jela. Sestre su dolazile redom 
da pozdrave »sv. Obitelj«. Najprije poglavarica, časna 
Majka Klaudija. 

— Bila je povisoka, lijepa, ljubezna, dostojanstvena; 
prvi put sam je vidio — pripovijeda preč. Ivić. 

Onda je dobra siromašna gazdarica počela sa svo- 
jom ulogom: 

— Došli smo iz Egiptuša, pa smo se svratili... 

Malom Iviću bilo je pomalo neugodno. Časna Maj- 
ka dala je svakome po pet kruna. Došle su i sestre da 
pozdrave došljake, a onda konviktorice, koje je predvo- 
dila njihova odgojiteljica, sestra Anđela Zemljak. Dola- 
skom živahnih učenica religiozna atmosfera starog obi- 
čaja naglo se promijenila. Počele su se smijati: 

— Hi, hi, hi, joj kako su nam velikog Jezušeka do- 
pelali... 

Mali Ivić razumio je da su riječi njemu upravljene. 
Škripao je zubima. U što su ga upleli! Najradije bi po- 

bjegao. Sad je sve kasno. Mora izdržati do kraja. Tje- 
šio se da pet kruna ipak nešto znači. 

. Preč. Ivić rado je u svojim starijim godinama sa 
smijehom. pripovijedao zgodu o »Jezušeku« i »Egiptu- 
šu«, ali bi se na kraju pripovijedanja uozbiljio i rekao: 

Bo Sjećam se dobro onog prvog utiska kad se poja- 
vila Majka Klaudija: impresionirala me svojim dostojan- 
stvenim, svetačkim i dobrostivim držanjem. 


Izvori i dokumentacija 


1. Izvještaji čč. ss. Baptiste Košar, Ane Račić, Terezije Hor- 
vat, Vjekoslave Jerše, Imelde Malek, Angele Koncilja, Gertrude 
Vuksanović — u Arh. vep. 


2. Izvještaj radnika Štefa Belcara u Arh. Vcp. Izvještaj rad- 


nice Marije Arnuš, rođ. Horvat, u Arh. vep. Izvještaj preč. Ivića 
u Arh. vcp. 


: 3. Izvještaje sestre Angele Koncilja, s. Gertrude Vuksanović 
i preč. Ivića popunio sam onim što sam od njih osobno čuo. 

IZ SRCA JE SUKLJALA VATRA 


Iz Klaudijina srca sukljala je vatra ljubavi prema 
Bogu i ta je vatra spržila u njoj svaki egoizam, sve po- 
greške, oblikovala je nju u svetački lik, a onda je taj 
svetački lik, dinamikom svog nadnaravnog egzistiranja, 
više od četiri desetljeća privlačio, usmjerivao, dizao & 
Bogu svu svoju okolinu, posebno veliku varaždinsku se- 
starsku redovničku zajednicu. 

U toj je rečenici jednim pogledom zaokružena Klau- 
dijina duhovna osobnost. Ne bismo željeli da nam po- 
tanko nabrajanje i opisivanje pojedinih Klaudijinih kre- 
posti razbije jedinstvo njezina duhovnog profila. U sli- 
jedećim poglavljima, naime, kanimo još nešto reći o nje- 
zinim krepostima. 

Strogo jedinstvo njezinu duhovnom liku davala je 
vatra ljubavi prema Bogu, koja je sukljala iz njezina 
srca. 

Svi koji su poznavali Klaudiju govorili su: Sveta je. 
Sestre koje su je promatrale svaki dan, kažu: Nismo na 
njoj opazile ni jedne pogreške. Tu izjavu teško ćemo 
shvatiti ako ne budemo neprestano imali na umu: iz nje- 
zina srca sukljala je vatra ljubavi prema Bogu. A ako 
to budemo imali pred očima, sve ćemo izjave o njezinoj 
svetosti veoma lako prihvatiti. 

U Klaudijinoj duhovnoj osobnosti otkrivamo strogo 
jedinstvo. Otkrivamo nešto što je i totalno, i intenzivno, 
i u isti mah strogo jedno, a to je: plamen ljubavi prema 
Bogu. 

U tom kontekstu lako ćemo shvatiti i ono treće što 
smo naglasili u nekoliko prethodnih poglavlja, a što još 
uvijek želimo istaknuti i isticati: svojom svetošću, svojim 

primjerom, već samom ukopčanošću i angažiranošću svog 
duha u nadnaravno, supernaturalno, držala je Klaudija 
čitav veliki varaždinski samostan i svu svoju izvansa- 
mostansku okolinu u nekoj posve duhovnoj atmosferi; 
sve svoje susestre i svakog s kim bi došla u vezu, nepre- 
stano je, neprimjetno i nenametljivo, dizala k Bogu, pri- 
vezivala uz Boga. 

Na njoj su se zrcalile sve kreposti. 

Svu svoju okolinu usmjerivala je prema Bogu. 

Uzrok svemu tome bio je jedan: iz njezina srca su- 
kljala je vatra, ljubavi. 

A izvor te vatre, opet, bio je načudkejini uliveni dar 
Božje prisutnosti, koji je primila u svojim mladim da- 
nima, na dan svoje prve sv. Pričesti. 

To je Klaudija. 

Prigodom stupanja u Red, već prvog dana ulaska u 
samostan, prvi koraci pojedinih kandidatkinja, točnije: 
manje-više svih kandidatkinja, bili su postavljeni na 
pravu stazu, uputili su se najvećim zanosom pravom ko- 
lotečinom, zbog samo jedne jedine magične i tu 
živi jedna svetica! 

Čim je sestra Kazimira ušla u samostan, čula je da 
tu živi neka sveta redovnica, Majka Klaudija. Željela je 
vidjeti tu sestru, jer je otprije nije poznavala. Prošlo je 
nekoliko dana. Bilo je to na hodniku. 

— Evo je, sad ide, to je ona — upozorile su susestre 
Kazimiru. 

Kazimira je upijala crte Klaudijina lika. Doista, 
svetica! Taj sud ni u tijeku nekoliko desetljeća koja su 
uslijedila nije ni za trunak promijenila. 

Marica Kocijan je dvaput molila da je prime u sa- 
mostan, no oba puta bila je odbijena. Njezino selo, Puš- 
ćina, nalazi se u Međimurju, ali blizu Varaždina, odmah 
preko Drave. Uputila se i treći put — bilo je to na dan 
njezina petnaestog rođendana. Došla je u Varaždin, po- 
kucala na vrata samostana. 

.— Preslabi ste, preslabi ste — govorila je Majka 
Georgija, koja se brinula za kandidatkinje -— samostan- 
ski život je težak, nećete moći izdržati. 

. Marica se gušila u suzama. Kušala je sreću kod kar- 
melićanki, na Vrhovcu, u Zagrebu. Opet isti odgovor: 
Preslabi ste. 

Nedjeljom i blagdanima Marica je išla u crkvu u 
Varaždin, a ne u svoju župu, u Nedelišće, premda bi joj 
to bilo mnogo bliže. Htjela je pošto-poto postati redov- 
nicom. Bio je blagdan sv. Petra i Pavla. Za vrijeme sv. 
mise, u uršulinskoj crkvi, dušu joj je zaokupila čvrsta 
odluka i još čvršće uvjerenje: Idi, pokucaj na vrata, sad 
će te primiti! Borba u duši: hoću-neću. Izišla je na ulicu. 
Prolazila je uz samostanska vrata. Hoću! 

— Pozvonila sam. Vratarica je otvorila, pustila me. 
Malo sam počekala. Kad eto neke časne majke. Njezina 
me pojava odmah svu očarala. Dobra, sveta, blaga. Bila 
je to Majka Klaudija. 

— Otkuda si, drago dijete? Što želiš? 

Marica je ispripovjedila svoj slučaj i završila: 

— Mene ništa drugo ne zanima osim to da se što 
prije u samostanu posvetim dragom Bogu. 

Dok je Marica govorila, Majka Klaudija je slušala, 
nijedne riječi nije rekla, samo je glavom odobravala. 
Ništa nije ispitivala, ništa prigovarala. Marica je strepi- 
la kad će čuti onu fatalnu riječ »preslabi ste«. Nije ču- 
la te riječi. Ništa slično. A kad je Klaudija uzela riječ, 
Marici je pao teret sa srca. Naišla je na razumijevanje, 
na potpuno razumijevanje. A prije toga svi su je odbi- 
jali, i njezini kod kuće, i sve časne sestre. Klaudija je 
govorila: 

— Drago dijete, ja nisam poglavarica, naša poglava- 
rica (Maricu je zazeblo pri srcu jer ju je poglavarica bila 
već odbila) sada je na službenom putovanju, u Rimu, a 
ja je samo zamjenjujem. Nego, čujte, drago dijete: vi 
Pripremite sve što je potrebno, a ja ću nastojati da bu- 
dete primljeni. Idite kući, izvadite krsni list i školsku 
svjedodžbu, pa dođite čim vam stigne obavijest da ste 
primljeni. Svežnjić pod pazuh — Klaudija se pri tom na- 
smiješila — pa ravno k nama. 

Napravila je Marici palcem znak križa na čelu i re- 
kla: 

— To je redovnički blagoslov za redovnice. 

Bilo je Marici posve svejedno da li pali žega ili ki- 
ša lijeva, činilo joj se da je onih sedam kilometara do 
Pušćine prevalila za deset minuta. Kartica iz koje je 
pročitala da je primljena stigla joj je 25. srpnja 1940., 
dakle ni mjesec dana poslije razgovora s Majkom Klau- 
dijom. Niti je izvadila krsni list, niti svjedodžbu. Spaki- 

rala je »pinklec« (svežnjić) i sva sretna ravno u samo- 
stan. Sve se formalnosti mogu obaviti i poslije. Marica, 
u Redu sestra Bernardica, ne može da se dosta nahvali 
dobrote i svetosti Majke Klaudije. 

Sestra Paskalija Strojko stupila je u varaždinski sa- 
mostan u srpnju 1928. godine. Nju i još dvije kandi- 
datkinje odveli su u ravnateljstvo. Tamo su bile tri re- 
dovnice, članovi uprave: sestra Stanislava Vanino, Mar- 
garita Blanquios i Majka Klaudija. Sestra Paskalija 
piše: . 

— Čim sam pogledala ovu redovnicu, pomislila sam 
u sebi: ovo je svetica. Na licu joj je titrao blagi smije- 
šak, odražavala se neka skromnost, tajanstvena čistoća. 
Bilo je to lice zahvaćeno sjajnim preobraženjem. Vlada- 
nje te redovnice bilo je ponizno, govor blag i pun do- 
brote. Bio je to moj prvi susret s dragom Majkom Klau- 
dijom. ' 

Sestra Margarita Labrtić pripovijeda o svojim pr- 
vim susretima s Majkom Klaudijom. Godine 1929. Mar- 
garita je položila maturu. Htjela je obaviti duhovne vje- 
žbe. Propitkivala se i doznala da će u varaždinskom sa- 
mostanu upravo početi duhovne vježbe za gospođe i uči- 
teljice iz Marijinih kongregacija. Vodit će ih isusovac, 
o. Ivan Kozelj. Margarita se pridružila tim duhovnim 
vježbama. Jednog dana susrela je na samostanskom hod- 
niku neku redovnicu. koja je davala dojam izvanredne 
uronjenosti u dragoga Boga. Duhovne vježbe završile. Po- 
zdravljanja, oproštaji. Margarita opazi da ona redovnica 
razgovara s jednom gospođom, učiteljicom. Kad su dvi- 
je subesjednice završile razgovor i pozdravile se, Mar- 
garita pristupi gospođi učiteljici: 

— Oprostite, gospođo, tko je ova časna majka? 

— To je sveta Majka Klaudija — glasio je odgovor. 

Sestra Margarita piše: 

— I ja sam dobila upravo taj dojam i nosim ga još 
i danas, samo što je sada zajamčen s bezbroj činjenica, 
čitavim svetačkim životom. 

Godinu dana poslije toga susreta stupila je Marga- 
rita u varaždinski uršulinski samostan. Već prvi dan 
službeno se predstavila sestrama, članovima uprave. 
Među njima bila je i Majka Klaudija. Margarita na- 
stavlja: 

— Pristupila mi je kao što se pristupa k svetinji, a 
ja sam opet na nju gledala kao što se gleda na svece. 
Poslije službenih pitanja razgovarale smo srdačno kao 
oni koji su se u zajedničkoj ljubavi prema Bogu oduvi- 
jek poznavali. 

Nakon razgovora Klaudija se uozbiljila i tihim sve- 
tačkim zanosom rekla: 

. — Draga gospođice, ljubite Boga nada sve! 

Rekla je to i otišla. 

— Godine su prohujale od toga časa — nastavlja 
Margarita — a meni te njezine riječi još uvijek zvone 
u duši, popraćene onom istom unkcijom. Jednog zim- 
skog dana, 'bilo je to onih prvih godina mog boravka u 
samostanu, sva smrznuta čekala sam hranu na hodniku 


kraj kuhinje. S vrata od »Einfahrta« (širok ulaz iz dvo- 


rišta u kuhinjske prostorije) pojavila se Majka Klaudi- 
ja. Pristupila sam da joj poljubim Tuku, kako je onda 
bio običaj, ali je ona to odbila i pružila mi raspelo kru- 
nice te prošaptala tiho, tiho, gotovo nečujno: 

— Njega ljubite nada sve!... 

— Opet onaj akcenat kao iz vječnosti, opet ona neis- 
kazana snaga unkcije — završava sestra Margarita. 

Sestra Florijana Gojšić kaže nam da su gotovo sve 
kandidatkinje, čim bi ušle u samostan, postavljale isto 
pitanje: 

— Ima li tu neka sveta sestra? 

— Ima, ima — bio je redoviti odgovor svih domaćih 
sestara — to je Majka Klaudija. 

Taj odgovor došao bi svima spontano na usta, nitko 
ni za čas ne bi pomislio da bi mogao glasiti drukčije. 

Glas o svetosti Majke Klaudije još se za vrijeme 
njezina života širio nadaleko. M. R., iz Osijeka, htjela 
je otići uršulinkama, u Varaždin. Povjerila je svoju od- 
luku jednoj redovnici Družbe Marijine. 

— Idite, idite; u uršulinskom varaždinskom samo- 
stanu živi jedna sveta redovnica. 

Sestra Marija Ivana Blažon članica je Reda karme- 
lićanki od presv. Srca. Rodom je iz Novakovca (župa 
Dekanovec, Međimurje). Bila je već primljena u uršu- 
linke, ali, kako je u njezinu kraju harao tifus (god. 1921), 
nije smjela u Varaždin, jer su vlasti zabranile prijelaz 
Preko Drave. Dobila je iz Varaždina karticu: 

Draga Marijo! Rado ćemo Vas čekati dok Vas ne 
puste na put. 

Ljubite Isusa iskreno i sve će biti dobro. Vaša M. 
Klaudija. 


Tu su karticu u Marijinoj obitelji smatrali sveti- 
njom, pa su je desetljećima čuvali. Marijin stric bio je 
jednom, zbog njezina zvanja, u varaždinskom samosta- 
nu. Razgovarao je tom prilikom i s Majkom Klaudijom. 
Njezinom svetošću bio je tako iznenađen da je, kad je 
došao doma, rekao svojoj nećakinji: 

— Marijo, nebo sam ti otvorio. 

A Marija Ivana kaže o Klaudiji: 

— Čim sam je vidjela, na mene je odmah učinila 
dojam svetice. Milina se ižarivala iz čitave njezine po- 
jave. ' 

Da, svi su o Klaudiji govorili isto: sveta, sveta, sve- 
ta. Takav sud o njoj formirao se u duši svakoga kad se 
s njom prvi put susreo, trajao je taj sud dok je s njom 
godinama imao dodira, nije se taj sud mijenjao ni kod 
posljednjeg susreta. Ali svetost uključuje procvat svih 
kreposti. Želimo čuti još nešto konkretno o pojedinim 
Klaudijinim krepostima. No nipošto ne bismo htjeli pi- 
sati o njezinim krepostima tako da slijedimo 'kakav škol- 
ski priručnik asceze i mistike. Iznijet ćemo te kreposti 
onako kako ih je izbacio na javu njezin život. Ne bismo 
htjeli da analitičko seciranje Klaudijina ascetsko-mistič- 
kog lika razbije jedinstvo njezine osobe. Njezin unu- 
trašnji život bio je strogo jedinstven, tako jedinstven da 
ga možemo izraziti samo jednim pojmom: plamen ljuba- 
vi prema Bogu. 

Iz njezina srca sukljala je vatra. 


Izvori i dokumentacija 


1. Izvještaji sestre Kazimire Arh, s. Marice Bernardice Ko- 
cijan, s. Paskalije Strojko, s. Margarite Labrtić, s. Florijane Goj- 
šić, u Arh. vcp. 

2. Izvještaj Marte R., u Arh. vep. Izvještaj s. Marije Ivane 
Blažon, karmelićanke, u Arh. vcp. 

BISKUP LANG BRANI KLAUDIJU. 

KROTKA JAKOST. BEZ SKUČENIH POGLEDA. 
BEZ DRAMATIČNIH ZAHVATA, HUMANOST. 

NEĆEMO GUNJ U PRAŠNU KOČIJU. FINOČA 


Humanost, blagost, finoća, nehinjena dobrota, bile 
su velike Klaudijine odlike. I za vrijeme dok je vršila 
službu poglavarice velikog varaždinskog samostana nje- 
zino ime bilo je sinonim za neograničeno milosrđe i naj- 
iskreniju ljubav prema bližnjemu. A vrijeme u kojem 
je upravljala samostanom bilo je izuzetno teško. Ratne 
i poslijeratne godine, od 1915. do 1921. Ozračje povije- 
snog razdoblja u prijelomu osjećalo se i u redovničkoj 
zajednici. Mnogo staroga, pogotovo onoga što je bilo 
nezdravo, a toga se prilično nakupilo, moralo je odstu- 
piti. Pristupalo je mnogo novoga, i onoga što je moralo 
nastupiti, i onoga što se nije smjelo uvući. Klaudija je u 
pravi čas opazila da sama ne može sve to rješavati i ri- 
ješiti, pa se poslužila sredstvom koje joj je nudila Crkva: 
zatražila je kanonsku vizitaciju. Prvi put za vrijeme pr- 
vog svjetskog rata, drugi put poslije toga rata. Prvu vi- 
zitaciju, od 5. do 10. kolovoza 1916. obavio je zagrebački 
nadbiskup dr Antun Bauer, a drugu, u srpnju 1921. po- 
moćni zagrebački biskup dr Josip Lang. 

Klaudija — sama humanost i blagost, pa je donekle 
razumljivo da se čuo prigovor: poglavarica nije dovolj- 
no energična. 

Dokumenti će razbistriti situaciju. 


U arhivu nadbiskupskog Duhovnog stola u Zagrebu 
nalazi se knjiga kanonskih vizitacija. Evo što tamo či- 
tamo: 

Majka Klaudija Boellein... glavarica samostana. 
Prefekta M. Margita (Blanquios) napisala je o njoj: 
Nije nipošto bez energije, akoprem je vrlo blage 
ćudi. Njezin položaj bio je dosad nesnosan... (spo- 
minju se prilike u samostanu)... zato je i željela 
vizitaciju. Prigovor da je nesposobna za glavaricu 
ne stoji jer se razumije dobro u materijalne okol- 
nosti i vrlo je proračunana. Njezina svetost jamči 
za napredak u duhovnom životu, jer neće trpjeti ono 
što se protivi pravilu i disciplini... 


Veoma je zanimljivo ono što biskup Josip Lang pi- 
še nadbiskupu Baueru poslije obavljene vizitacije godi- 
ne 1921.: 


Glede poglavarice (Majke Klaudije) rekoše mi mal 
me sve sestre da je dobra i uzorna, puna ljubavi pre- 
ma sestrama, ali premalo energična da kazni kad 
koja sestra pogriješi. Časna Majka, istina, opomene 
sestru i dade joj za kaznu izmoliti jedan Očenaš. A 
ja im rekoh: Časne sestre, što vam je poglavarica 
bolja i blaža, to budite vi revnije i savjesnije. I ja 
sam u zavodu rimskom imao jednog poglavara 
(kasnije je postao kardinal) i taj nas nije nikada 
karao ili opominjao, a mi smo se upravo svi natje- 
cali i u nauku, i u bogoljubnosti, i ljubavi, tako te 
nas je morao susprezati. 


Taj sud i to svjedočanstvo biskupa Langa izvanredni 
su. Uočio je da Majka Klaudija pravilno postupa. Lan- 
gov dobri poglavar, kojega spominje, jest glasoviti kar- 
dinal Steinhuber. Kad je ovoga u Germanicumu nasli- 
jedio drugi rektor, uzoran, ali veoma strog, došlo je do- 
tle da je upravo sveti Lang morao natrag u domovinu. 
Doduše, zbog zdravlja, ali je ipak krivnja bila na stro- 
gom rektoru. Lang je u svom izvještaju o vizitaciji bra- 
nio Majku Klaudiju, jer je vidio da pravilno postupa. 
Tobožnja Klaudijina mana bila je zapravo krepost. Ni- 
je se radilo o popustljivosti i manjku energije, nego o 
razboritosti i velikoj blagosti, humanosti. Ne želimo ni- 
kako na Klaudijin postupak natezati ideje Drugog vati- 
kanskog koncila, koji se sastao deset godina poslije Klau- 
dijine smrti, ali je posve očito da je ona već onda bila 
prožeta idejama humanog postupka, što spada u osnov- 

ne direktive tog koncila. Klaudija je slijedila Krista iz 
Evanđelja, pa ništa čudno da je njezin duhovni lik po- 
sve suvremen i moderan. 

One sestre koje su Klaudiju promatrale pažljivo i 
izbliza, tvrdile su da je i te kako bila energična, ali pri 
tom i zadahnuta skrajnom blagošću, finoćom i humanoš- 
ću. Sestra Anđela Zemljak piše: — Njezina energija bi- 
la je u čvrstoći (ustrajnosti). 

Sestra Kazimira Arh izvješćuje: Majka Klaudija 
pripravljala nas je za vječne zavjete. U jednom govoru 
rekla je: Krotka jakost, to je velika stvar. Poznavala 
sam dobro Klaudiju i tu krotku jakost mnogo puta vi- 
djela sam na njoj, ili, točnije rečeno, sav njezin život 
bio je krotka jakost. Kako je pomagala u samostanskom 
ekonomatu, vodila je brigu da se osobe prijave ili odja- 
ve na mjerodavnim uredima u gradu. Ja sam išla u ure- 
de. Morala sam ići bila bura ili oluja, a ipak je ona to 
od mene krotko tražila. Električari su otčitavali potro-.' 
šak struje, a Majka Klaudija je zahtijevala da ja to po- 
slije njih prokontroliram. Koji put sam zbog toga bila 
»kisela«, ali je pobjeđivala njezina »krotka jakost«. Kad 
bi za vrijeme bolesti bolničarke s njom oštro postupale, 
pobjeđivala ih je svojom 'krotkom jakošću. 

U razgovoru rekla mi je sestra Kazimira: 

— U kancelariji bila je Majka Klaudija uporna, go- 
tovo silovita u nastojanju da se sve odvija u redu. Bila 
je do skrajnosti ljubazna, uglađena, fina, krotka, ali ipak 
puna snage. 

Kad sam u razgovoru sa sestrom Kazimirom spome- 
nuo nadnaravni uliveni dar prisutnosti Božje koji je 
Klaudija posjedovala, sestra je primijetila: 

— Da, imala je uliveni dar molitve, ali također uli- 
veni dar snage. 

Čini nam se da prigovor o manjku energije u Klau- 
dijinu značaju otpada. Radilo se samo o velikom stup- 
nju blagosti, humanosti. Starije redovnice bile su navi- 
kle na oštar postupak, pa Klaudijinu blagost nisu ra- 
zumjele. Ljubav prema Bogu i prema bližnjemu, koja je 
plamtjela u Klaudijinu srcu, bila je tako autentična i 
tako jaka da je jednostavno pregazila ograničene i sku- 
čene poglede koji su nicali iz starih utrtih i ustajalih 
mišljenja. Njezina duhovnost kao da je nikla iz princi- 
pa Drugog vatikanskog koncila. 

Sestra Georgija Ostoić piše o Klaudiji: Ne sjećam 
se da sam na njoj vidjela kakvu pogrešku, osim ako tko 
tu ne ubroji manjak energije. To je bilo u stanovitim 
slučajevima kad je trebalo da kao poglavarica odlučnije 
nastupi. To je bilo možda iz straha ili iz nama nepozna- 
tih razloga. 

Kako vidimo, sestra Georgija skanjuje se da Klau- 
diji pripiše manjak energičnog nastupa. Spominje »ne- 
poznate razloge«. Nama su danas ti razlozi poznati: u 
ljubavi prema bližnjemu nasljedovala je Kristovu bla- 
gost. Uostalom, rezultati Klaudijina šestgodišnjeg uprav- 


ljanja najbolje nam govore da je izabrala pravi put. Us- 


pjela je bez dramatičkih zahvata i uznemirivanja smiri- 
ti neke starije sestre koje su katkad bile nezadovoljne, 
uspjela je osvježiti njihov redovnički duh. Jedva da bi 
itko drugi nekom drugom metodom onoliko uspio. 

Dubokim i proročkim pogledom prodrla je u bu- 
dućnost M. Margarita Blanquios kad je nadbiskupu-vizi- 
tatoru napisala o Klaudiji: 

— Njezina svetost jamči za napredak (samostana) u 
duhovnom životu. 

To se doista i dogodilo. Svetost Klaudije, i kao po- 
glavarice i kao obične sestre, obasjavala je i obasjala 
duhovnošću čitav veliki varaždinski samostan. 

Sestra Anđela Zemljak piše: 

— Mogu priseći da za čitavoga svoga dugoga života 
s Majkom Klaudijom nisam vidjela na njoj nijedan znak 
egoizma ili ikakove oholosti. 

Zar nije ta izjava nešto izvanredno?! Pogotovo ako 
imamo na umu da je sestra Anđela bila član uprave 
Reda, pa također, za vrijeme od nekoliko godina, pogla- 
varicom samostana u kojem je živjela Klaudija. 

— Već u kandidaturi bila je savršena — piše Anđe- 
la o Klaudiji — nisam na njoj opazila ni najmanje po- 
greške. 

Vrijeme kandidature nastupa čim se uđe u Red. 
Klaudija je, dakle, već onda zadivljavala svojom sve- 
tošću. 

Sestra Anđela nastavlja svojim izvještajima o Klau- 
diji: 

— Sve svoje dužnosti ozbiljno je uzimala. Uzmite 
redovničko Pravilo i nađite, ako je moguće, točku, koju 
nije vršila! Cijeli njezin redovnički život nisam vidjela 

na njoj ni jedne pogreške protiv sestrinske ljubavi. Uvi- 


jek je izricala pozitivne sudove o drugima. Sjećam se 
teških situacija gdje bi bila mogla planuti, ali nije pla- 
nula, vidjelo se na njoj da se suzdržava. Od nje nisu se 
mogle čuti isprazne riječi. Sve što je govorila bio je ži- 
vot (plod životnog iskustva). Nikad nije čavrljala bez 
glave i repa. Do skrajnosti je pazila na istinu. Majka 
Klaudija nije sebi posvećivala pažnju. Nikad nije rekla 
da joj je što žrtva (da joj je što teško). Često je govori- 
la: »Ita, Pater (Da, Oče)!« Nikad se nije opirala Bogu. 
Njezina riječ bila je: »Dobar je Bog!« Bila je pokornič- 
ka duša. Čitavu korizmu strogo je postila, i to godina- 
ma. Postila je zapravo čitav svoj život, jer se nikad nije 
do sita najela. 


Možda nam se čini pretjeranom izjava sestre Anđe- 
le da na Klaudiji nije zapažala nikakvih pogrešaka, me- 
đutim slično su izjavljivale i druge sestre. Na primjer, 
s. Margarita Blanquios, također neko vrijeme Klaudiji- 
na poglavarica, kaže: 


— Vrlo pozorno promatrala sam Majku Klaudiju, 
ali nisam na njoj opazila nijedne pogreške. 


Mnogo drugih sestara, zapravo sve, govore isto ili 
slično. 


Posve je razumljivo da se ipak nešto moglo prigovo- 
riti Klaudiji, jer smo svi ljudi. Bila je općenito spora u 
radu i nespretna u obavljanju fizičkih poslova (s. Bona- 
ventura Tepeš i druge sestre). Katkad bi svojom pedant- 
nošću bila dosadna sestrama. Sestra Paskalija radila je 
u kuhinji kad bi Klaudija došla bacati u vatru papiriće 
iz tajništva, koje je inače morala spaliti. Koji put bi to 
paljenje dugo trajalo. Paskaliju bi to smetalo u poslu 
pa bi u sebi promislila: I sveci su dosadni! Međutim, svi- 
ma je bilo jasno da Klaudijina sporost, nespretnost i pe- 
dantnost nisu bili njezin moralni manjak, nego nešto 
što joj je bilo urođeno i čega se ni uz najbolju volju ni- 
je mogla otresti. Sporost u radu bila je u velikoj mjeri 
uvjetovana Klaudijinom točnošću i savjesnošću. A ne 
smije nas začuditi ni njezina nespretnost u fizičkim po- 
slovima. Rođena je u činovničkoj obitelji, mladost je pro- 
vela u gradu, u dobro situiranoj sredini, pa na fizičke 
poslove nije bila navikla. Ali tu manu nadoknadila je 
njezina poniznost. Sestre su se divile kad su opazile da 


135 


čisti nužnike, premda to nije bila njezina dužnost. Kad 
bi to netko, tko je za to bio zadužen, zaboravio očistiti, 
učinila bi to neopazice Klaudija. 

Dobrano bi se namučio svatko koji bi, pa makar i u 
čitavom Klaudijinom životu, pokušao naći koju njezinu 
manu, pogrešku. Poznat nam je slučaj s »dirndlom«. 
Klaudija, tada Jerina, bila je djevojčica. Mama je nje- 
zinoj sestri Meliti kupila haljinu tirolskog kroja, tzv. 
»dirndl«, a njoj nije. To je Jerinu tako ražalostilo da je 
taj dan plakala. Za neke druge pogreške Jerine-Klaudi- 
je pisac ovih redaka nije čuo, premda je govorio s mno: 
štvom svjedoka Klaudijina života. 

Koja se krepost na Klaudiji najjasnije očitovala? 
Što su oni koji su Klaudiju prvi put vidjeli ili oni koji 
su s njom redovito dolazili u dodir najprije uočili na 
njezinu duhovnom liku? Svakako, najprije im je udari- 
la u oči Klaudijina uronjenost u Boga, neki odsjaj nad- 
naravnog koji je izbijao iz čitavog njezinog bića. Odmah 
poslije toga osvojila bi ih velika Klaudijina ljubav pre- 
ma bližnjemu. 

Vatra ljubavi prema Bogu, to je Klaudija. Iz te lju- 
bavi prema Bogu nužno je rezultirala totalna ljubav 
prema bližnjemu. Drukčije nije ni moglo biti. Bližnji je 
slika Božja, bližnji je ud Kristova otajstvenog tijela. Ta 
stvarnost prožimala je Klaudiju. Klaudijina ljubav pre- 
ma bližnjemu u svojoj najdubljoj srži kristovsko-huma- 
nistička, bila je neizmjerno jača i dublja od svake na- 
ravno-humanističke ljubavi prema čovjeku. 

Klaudijina ljubav prema bližnjemu dolazila je do 
izražaja na razne načine: u savršenoj finoći, u mirnoj 
blagosti, u dobrostivoj poniznosti, u ljubeznoj uslužno- 
sti, u velikom milosrđu, u beskrajnoj dobroti srca, Ta- 
kva je bila prema svakome beziznimno. To je odsijevalo 
s njezina lika, iz čitava njezina držanja. Nije niti moglo 
biti drugačije kad je iz njezina bića sukljala samo jed- 
na vatra: Kristova ljubav. Nije niti moglo biti drugači- 
je, niti je itko Klaudiju shvaćao drugačije. 

— Klaudija je svojom savršenom finoćom upravo 
udarala u oči, a ta je finoća proisticala iz kreposti — iz- 
javljuje sestra Anđela Zemljak. 

Ista sestra izvješćuje da je Klaudija, kad bi o dru- 
gome govorila, uvijek birala izraze koji su odavali naj- 
veće poštovanje. Nije mogla podnijeti ono što ne doli- 

kuje. Kad bi se u Mekinjama kojoj njezinoj novakinji 
potkrala kakva manje birana riječ, Klaudija bi primi- 
jetila: 

— Drago dijete, vi morate promijeniti svoj rječnik. 

Jednom su se sestra Anđela i Klaudija spremale da 
uđu u kočiju. Zima je, bit će hladno. 

— Majko Klaudijo, uzmite svoj gunj. 

— Ah, ne — odgovorila je Klaudija. 

Sestra Anđela je razumjela da ne dolikuje gunj s 
kreveta povlačiti po prašnoj kočiji. 

Sestra Julijana Bakšič pripominje da je Majka Klau- 
dija u blagovaonici za vrijeme jela bila fina, upravo iz- 
vanredno fina. Inače, malo je jela. To potvrđuju sve 
sestre. : 

Iz Klaudijine finoće prema svakom vidjelo se da 
svakoga cijeni i poštuje. 

— U saobraćaju bila je majčinski srdačna i brinula 
se za naše potrebe. Nikad ni jedne stroge riječi; sama 
finoća. Ižarivala je plemenitost — piše o Klaudiji s. An- 
zelma Gračanin. 

Sestra Ana Račić piše kako je jednom neka redov- 
nica indiskretno bacila pogled na Klaudijin dnevnik i 
tamo pročitala ovu odluku: 

— S dušama treba postupati kao sa staklom, vrlo 
nježno i oprezno. 

Da se Klaudija držala te odluke, potvrđuje njezin 
uvijek fini postupak sa svakim uopće. 


Izvori i dokumentacija 


1. Opis vizitacije samostana u Varaždinu u knjizi: »Vizitacija 
kanonička crkve i samostana redovnica uršulinka u slob. i kr. gra- 
du Varaždinu«. Knjiga se nalazi u Arh. Nadb. duh. stola, u Za- 
grebu. Podatke prve vizitacije zabilježio kanonik Janko Barle, a 
druge biskup Josip Lang. 

2. Izvještaji sestara Anđele Zemljak, Georgije Ostoić, Bona- 
venture Tepeš, Anzelme Gračanin i Ane Račić u Arh. vcp. 

3. Riječi s. Margarite Blanquios zabilježila s. Ana Račić (Arh. 
VCDP.). 

4. Sestre Kazimira Arh, Paskalija Strojko, Julijana Bakšič. 
izvješćuju pismeno (Arh. vep.) i usmeno piscu ovih redaka. 

5. Zgodicu s »dirndlom« pripovijedala Klaudijina sestra  Me- 
lita sestrama u Varaždinu. 

PASKALIJA DAJE PREDNOST PROPOVIJEDI. 
MAJKO KLAUDIJO, ONE VAŠE DIVLJAJU. 
AH, KAKAV ODGOJ! 

ŠUMSKE JAGODE I LISICE. 

ŠULJANJE KROZ MRAČNE HODNIKE. 
JANJEŠCE. ISUS MISLI DRUKČIJE. 
ZAGONETAN DIMNJAČARSKI ŠEGRT 


Klaudijina blagost. 

Sestra Paskalija Strojko tek je ušla u varaždinski 
samostan, bila je kandidatkinja. Razboljela se, pa joj je 
bilo zabranjeno izlaziti iz kuće. Upravo je čekala kućnu 
bolničarku, koja nikako nije dolazila, kad opazi kako 
ostale kandidatkinje, njezine kolegice, idu u grad, u 
franjevačku crkvu. Prisustvovat će križnom putu i pro- 
povijedi. Bila je korizma, između 3 i 4 sata poslije podne. 
Paskalija je voljela slušati propovijedi, pa im se jedno- 
stavno pridružila i otišla s njima u grad, na pobožnost, 
unatoč izričitoj zabrani! 

Pobožnost je završila, Paskalija se vraćala u samo- 
stan. Obuzeo ju je strah. Znala je da kao početnica, kan- 
didatkinja, zbog takvog prekršaja može biti i otpuštena 
iz samostana. 

Klaudija ju je pozvala. 

— Drago dijete, gdje ste bili? Tražili smo vas bol- 
ničarka i ja, a vas nigdje. 

— Prisustvovala sam križnom putu i propovijedi. 

— Zar niste razumjeli što sam vam rekla? — pitala 
je Klaudija tiho i vrlo blago. 

— Jesam. Ali kako bolničarke nije bilo, otišla sam... 

— Niste smjeli, jer ste bolesni. Trebalo je da čeka- 
te. Ljutit će se bolničarka. Drugi put bit će bolje da je 


138 


pričekate. Ali... eto, kad ste išli poradi dobre svrhe, 
opraštamo. To više nećete učiniti — završila je Klaudi- 
ja isto tako posve blago kao što je i počela. 

Sestra Celestina Kerovec pripovijeda o zanimljivu 


događaju iz kojega odsijeva Klaudijina nepatvorena bla- 


gost, poniznost, smirenost u Bogu. Čula je taj događaj 
od redovnice koja je to doživjela. Bila je ta redovnica 
novakinja u vrijeme kad je Klaudija vodila novicijat. 

Novicijat se nalazio na drugom katu varaždinskog 
samostana. Novakinje, mlade, zdrave i dobro raspolože- 


ne, trčale su za vrijeme jednog odmora poslije ručka u 


glavnoj novicijatskoj dvorani oko stola, vikale, galami- 
le, vriskale. Majka Klaudija nalazila se u nižim prosto- 
rijama samostana. Pristupi joj jedna starija sestra, koja 
je valjda sama sebe imenovala za stražara stege i disci- 
pline. Glas joj je podrhtavao od spasonosne revnosti: 

— Časna Majko Klaudijo, zar ne čujete što gore ra- 
de one vaše? Divljaju, poludjele su! Da, da, bit će to da- 
nas-sutra divne redovnice... s takvim odgojem... stra- 
hota! 

— Hvala lijepa, draga sestro, na upozorenju, nasto- 
jat ću da se to više ne dogodi — odgovori Klaudija vrlo 
blago i mirno, pa se uputi u novicijat. 

Čitav taj razgovor čula je jedna novakinja koja se 
slučajno našla među starijim sestrama. Neopazice se iz- 
vuče iz društva starijih sestara, pa u sav trk u novici- 
jat, ali drugim stubištem, ne onim kojim se uspinjala 
Majka Klaudija. Razumljivo, stigla je prije Klaudije. 
Bez daha ispripovjedi sve novakinjama. Ove su shvatile 
situaciju, pa 'brže-bolje sjednu na svoja mjesta, smire 
se, uozbilje, poprime tako pobožan izgled kakav nisu 
imale novakinje niti iz onih najboljih starih vremena. 

Otvore se vrata i uđe Majka Klaudija. Novakinje su 
mislile: sad će biti! No prevarile su se. Klaudija je ušla 
posve mirno, kao obično. Novakinje su mislile da će reći 
bar nešto o onome što je čula. Baš ništa! Nijedne riječi, 
niti najmanje aluzije. 

Sestra Celestina Kerovec, kad je čula taj događaj, 
pomislila je: Majka Klaudija je već na stubama zaroni- 
la u tajnu presv. Trojstva i zaboravila sve što joj se re- 
klo. Mi baš ne mislimo da je zaboravila, nego da je po- 
stupila onako kako bi postupio Isus. Naučila je to iz 
Evanđelja. 

S. Celestina pripovijeda još nešto o Klaudijinoj mir- 
noj blagosti. Godine 1942. bila je Celestina razrednica 
jednog tečaja učiteljske škole. U samostanskom ekono- 
matu pomagala je tada Majka Klaudija, pa je imala 
dužnost da od učenica pokupi školarinu. Za vrijeme 
školskog odmora došla bi pred vrata razreda, tiho poku- 
cala i tiho, sasvim tiho, ponizno rekla bi: 

— Je li tko donio školarinu? 

— Nitko. 


— Ništa, ništa; samo sam došla pitati — rekla bi 


Klaudija veoma fino, skromno. 

Ponavljalo se to bezbroj puta. Uvijek isto tiho ku- 
canje, ponizno pitanje; kao posljednji prosjak. Činilo se 
da traži ili, bolje rečeno, da moli za nešto na što nema 
prava. Uvijek ista strpljivost i poniznost. Opazile su to i 
učenice. 

Jedanput je Celestina zapitala Klaudiju: 

— Kako biste vi sa svojom blagom naravi mogli dr- 
žati disciplinu u razredu? Eto, ako je razred zao, treba 


stisnuti šaku i ovako lupiti po stolu! — rekla je Celesti- 
na i mahnula rukom po zraku. 

— O ne, ne tako, ne lupati — odgovorila je blago 
Klaudija. 


Kako su pojedini uršulinski samostani kroz stoljeća 
živjeli autonomno, svaki je samostan imao više svojih 
posebnih propisa i običaja. Poslije pristupa rimskoj uni- 
ji ti su se propisi pomalo ujednačavali, ali onih prvih 
godina razlike su se morale poštovati. U Mekinjama vla- 
dala je osobita strogost. I Klaudija, kad je tamo došla, 
morala je od svojih novakinja zahtijevati da se drže tih 
običaja. Ali ona je postupala tako blago da se novaki- 
njama ni oni najoštriji običaji, danas pomalo i nerazum- 
ljivi, nisu činili teški. Pripovijeda o tome sestra Jožefa 
Ravnikar. 

Novakinje su brale jagode. 

— Majko Klaudijo, smijemo li pojesti ono što pad- 
ne na zemlju? 

— Ne — odgovorila je Klaudija blago. Vidjelo se na 
njoj da joj je neugodno što mora biti tako stroga. 

Istu zabranu morala je opetovati i onda kad se bra- 
lo grožđe. Ali novakinje su bile uporne. 

— Majko Klaudijo, smijemo li za vrijeme odmora 
brati i jesti šumske jagode? Ionako propadaju. 

Postavile su joj malu zasjedu. Ako rekne »smijete«, 
zamjerit će joj starije revne sestre; ako rekne »ne smi- 
jete«, zamjerit će joj živahne novakinje. Snašla se: 

— Ne, ne smijete, tamo su lisice — rekla je smije- 
šeći se. 

Novakinje su se nasmijale. Pred takvom duhovitom 
blagošću klonule su u svojim zahtjevima. Ostao je vuk 
sit i koza cijela. ; 

Klaudija je u odgoju više postizavala blagošću nego 
druge odgojiteljice strogošću. To su sestre zapažale. Se- 
stra Ana Račić piše: 

— Majka Klaudija bila mi je magistra u novicijatu. 
Veoma sam je voljela. Bila je blaga kao Gospa. Uvijek 
pripravna da nas primi, sasluša i pomogne. Govorila 
nam je: Ako vam je što potrebno, dođite, makar i u po- 
la noći. Neki su mislili i govorili da nam je previše po- 
puštala. Ali ona je svojom blagošću i svojim primjerom 
više učinila nego drugi svojom strogošću. 

Sestra Marija Forst: Klaudija je bila uzor svake kre- 
posti. Napose je sjala krepostima: poniznošću, strplji- 
vošću, blagošću. Pravo janješce! 

S. Terezija Horvat: Najveći sjaj njezinim kreposti- 
ma davala je prava sestrinska ljubav. Klaudija je uisti- 
nu prošla našim samostanima  »čineći dobro«. Uvijek 
blaga, strpljiva, spremna pomoći. K njoj su sestre dolazi- 
le s potpunim povjerenjem; mogle su joj otkriti cijelu 
dušu, jer su osjećale toplinu majčinske i sestrinske lju- 
bavi. Pa i još više! Osjećale su da preko nje govori Bog. 
Ja sam također osjetila da preko te duše djeluje Bog. 
Znam za tri moja slučaja. Nalazila sam se u velikim du- 
ševnim teškoćama. Njoj te teškoće nisam povjerila, a 
ona je nenadano došla k meni i rekla mi baš one riječi 
koje su potpuno odgovarale mojem duševnom stanju i 
koje su mi donijele utjehu. 

"To je Klaudija. Uzorna i sveta redovnica. Na njoj 
su se zrcalile sve kreposti. A kad je trebalo bližnjemu 
Priskočiti u pomoć u nekoj težoj nevolji, poslužila bi se 
i nadnaravnim darovima. Znala ibi što se događa u tu- 
đoj duši. Sve je to stavljala u službu bližnjemu. Klau- 
dija je u najvećem stupnju posjedovala ono što danas 
nazivamo pojmom humanost. U životopisu kojeg starog 
Sveca možemo naići na slučajeve da bi, zbog kakvog 
ustaljenog i formalističkog propisa ili običaja, povrije- 

dio katkad dostojanstvo ili prava ljudske osobe. Bilo je 
to nehotično, u najboljoj nakani. Ali u Klaudijinu ži- 
votu ne nalazimo ni traga takvim pojavama, premda je 
i te kako bilo prilike za njih jer je kroz čitav svoj re- 
dovnički vijek vršila razne upravničke službe. Njezi- 
no srce bilo je preorano Kristovim Evanđeljem i Kristo- 
vom humanošću. (O velikoj Klaudijinoj humanosti go- 
vore poglavlja: »Simfonija žutih jaglaca...« i »Čitav 
ručak vratite u kuhinju... «) 

Sestra Pija Lončar piše: 

_— Malodušne i klonule duše koje su od nje tražile 
pomoć i savjet primala je s tolikom blagošću i sućuti, s 
tolikim razumijevanjem, tako majčinski da je lako bilo 
otvoriti joj čitavu dušu. Činilo se da je glavni njezin po- 
sao bio: ulijevati pouzdanje u dušu. Drage riječi, koji- 
ma je bodrila na pouzdanje, bile su joj izreke iz sv. 
Pisma: In sinu Patris (U zagrljaju Očevu), Ita, Pater 
(Da, Oče), Fiat (Neka bude), Confide, filia (Pouzdaj se, 
kćeri). 

Danas laicizirani, desakralizirani i često nekršćan- 
ski humanizam zapljuskuje i samostane. Katkad je to, 
bar nekim dijelom, reakcija na nehumane postupke u 
starim redovničkim zajednicama, u kojima je često im- 
ponirala birokratsko-formalistička svetost, koja bi po- 
katkad bez samislosti pregazila i ljudske osjećaje i ljud- 
sku osobnost. Klaudija je upravo izvanredan primjer 
kako mora u praksi izgledati moderni kršćanski huma- 
nizam, točnije: autentični humanizam Kristova Evan- 
đelja. Ona je čudesnim usponom nadvisila svoje vrije- 
me i prebacila se u epohu Drugog vatikanskog koncila. 
Njoj je to bilo moguće jer ju je prožimala nepatvorena, 
istinska ljubav prema Bogu i bližnjemu, 


U velikim ženskim samostanima događalo se da po- 
neke dobre redovnice, apostolske duše, ne bi bile u mi- 
losti poglavarica i ponekih starijih sestara jer ove ne bi 
razumjele njihove apostolske aspiracije i inicijative. Te 
bi redovnice onda u samostanskom životu, na duže ili 
kraće vrijeme, bile kao pregažene. Guralo ih je u kut 
nerazumijevanje. Preteško je to stanje. A sve te prega- 
žene redovnice, kao i one koje bi se našle u bilo kakvim 
patnjama, malim ili velikim, našle bi u Klaudiji pravu 
majku koja bi ih potpuno razumjela, koja bi skupa s 

njima trpjela, koja bi ih tako hrabrila i pomagala da 
su sve nevolje mogle podnijeti, izdržati i na kraju sla- 
viti pobjedu. 

Sestra Pija Lončar (umrla god. 1971.) bila je uzor- 
na redovnica i velika apostolska duša. Sama pripovijeda: 

— Bilo je prvih godina moga redovničkog života. 
Jednom sam se dugo navečer molila u kapelici. Teške 
duševne boli pritisle su mi dušu. Bilo je oko 10 sati na- 
,. Najedanput mi dođe na pamet: Pođi k Majci Klau- 

iji! 

Sestra Pija tiho se šuljala hodnicima, bilo je, naime, 
vrijeme stroge samostanske šutnje i počinka, a soba po- 
glavarice Klaudije udaljena. Ključ je u bravi, dakle je 
sveta poglavarica u sobi. Sestra Pija pokuca. Klaudija je 
radila u susjednoj sobi. Čula je da je netko ušao u prvu 
sobu, pa je ustala da vidi tko je. 

— O, drago dijete, vi ste! Što je, što vas je dovelo? 

— Časna Majko, velike duševne patnje. 

Sestra Pija ispripovjedila je punim povjerenjem 
svojoj svetoj poglavarici sve svoje muke. Ona joj je 
majčinskom ljubavlju razriješila sve teškoće, dala joj je 
blagoslov i poslala na počinak. 

S. Pija Lončar radila je mnogo sa ženskom mladeži, 


“s djevojkama i s gospođama. Razvila je velik apostolat. 


Učinila je mnogo dobra, postigla velike uspjehe. 

O Majci Klaudiji sestra Pija izjavljuje: 

— Bila je M. Klaudija veoma dobra. Njoj sam se 
obraćala u svojim teškoćama. K njoj se uvijek moglo do- 
ći. Uvijek je sve redovnice primala s razumijevanjem. 
Samo njoj mogu zahvaliti što sam ustrajala u svom zva- 
nju. U teškoćama zbliženja dviju generacija dolazilo je 
o krize mog zvanja i tu mi je pomogla Majka Klau- 

ija. 

Klaudija je bila tješitelj podložnika s obzirom na 
stroge poglavarice. Ipak se u toj ulozi nije ni poglava- 
ricama zamjerila. Dapače, imala je dopuštenje koje se 
nije davalo nijednoj drugoj sestri: da tješi i duhovno vo- 
di sestre koje se njoj obrate. 

Klaudijina humanost i evanđeoska sloboda duha 
zadivljavala je. 

U strogom klauzurnom samostanu morala je vladati 
Stroga šutnja. Klaudija se toga najrevnije držala. Ali 
kad bi opazila da je koja sestra klonula duhom, da je 

mnogo Božjega svjetla i topline 


Samostanskim hodnicima prosipala je M. Klaudija 


žalosna, potištena, smjesta bi priskočila s riječima utje- 
he. Znala je da je duh zakona iznad slova zakona. 

Sestra Ignacija pripovijeda: 

— Jedna pretpostavljena rekla mi je nešto što nije 
bilo pametno. Mučilo me to mjesec dana. Nisam vidjela 
izlaza. Otišla sam Majci Klaudiji i sve joj ispripovjedila. 

— Što je poludjela? — rekla je Klaudija. 

Ignacija kaže: Tu riječ morala je upotrijebiti. Otišla 
sam iz njezine sobe smirena. 

Klaudija je tješila, uzimala u obranu, ispričavala, 
gdje god je mogla.. 

Pripovijeda sestra Margarita L. Jednom je za vrije- 
me zajedničkog odmora bila ismijana, izrugana. Sve to 
slušala je i M. Klaudija. Kad su izašle iz zajedničke so- 
be, Klaudija diskretno, gotovo nečujno prišapne ožaloš- 
ćenoj Margariti: 

— Draga sestro Margarito, to su ljudi. Isus sudi 
drukčije! 

Drugom zgodom upućivala je sestra Margarita Maj- 
ku Klaudiju u neko pletenje, a ova nije mogla pravo 
pogoditi način. Bilo je prisutno mnogo redovnica. Digne 
se jedna redovnica, inače žestoke ćudi, pa u nesavladi- 
voj naglosti izgrdi Margaritu. Majci Klaudiji, na čiju je 
adresu to bar djelomično trebalo biti upućeno, nije se 
dotična sestra usudila ništa reći, ali je zato sasula vatru 
na Margaritu. Klaudija je sve to slušala kao krotko ja- 
nje. Kad se srdita redovnica udaljila, Klaudija, uz do- 
broćudan smiješak tiho rekne Margariti: 

— Isus je sve čuo, on misli drugačije. 

Sestra Margarita piše: 

— Mislim da bi sve redovnice redom prisegle da je 
Majka Klaudija bila utjelovljenje božanske ljubavi, ko- 
ja nije nikad zatajila. Koliko je suza obrisala, kolike je 
rane zacijelila, kolikima se pokazala Isus! No, nadasve, 
uvijek je sve što je bilo slabo ili zlo odmah oprostila i 
vratila na Isusov način! Mogli su je poniziti, pogaziti, 
odbaciti, uzvrat bila je uvijek ista ljubav bez granica. U 
našoj kući nije bilo bijede koju njezino srce nije razu- 
mjelo i ublažilo. Bila je kao Isus koji je »prolazio čineći 
dobro«. A onakav način! Nije iskrenije ni majčino mi- 
lovanje. Tako može samo dragi Isus, koji je izvor i maj- 
činske ljubavi. 

— Poglavarima se uvijek ide s nekom neugodnošću 
u duši, s nekim strahom. Kad se išlo poglavarici Klau- 
diji, nije bilo tog straha. Dapače, kad je trebalo da idem 
k njoj, sama pomisao »idem 'k svetici« smirila bi mi či- 
tavu dušu — izjavljuje sestra Ambrozija Linarić. 

Klaudija je svakoga uzimala u obranu, svačije sla- 
bosti ispričavala. ' 

Sestra Terezija Horvat piše: 

— Njezina ljubav prema bližnjemu bila je uistinu 
svestrana. Za bližnjega je uvijek imala ispriku ili je bar 
o njegovim manama šutjela. U opraštanju bila je veli- 
kodušna. Nije bila osjetljiva. 

Majka Klaudija je veoma poštovala svećenike, pa i 
samostanske duhovnike, sve redom. Za vrijeme dok je 
Klaudija bila poglavarica, duhovnik u samostanu bio je 
preč. P., uzoran svećenik i vrlo srdačan čovjek. Valjda 
je Providnost tako uredila — prema Klaudiji bio je veo- 
ma tvrd. Često bi pozvao poglavaricu Klaudiju, zbog 
službenog uredovanja, na prozorčić koji gleda iz kuhi- 
nje na dvorište, i tu s njom razgovarao. Govorio bi veo- 
ma oštrim tonom i tako glasno da su sve sestre u kuhi- 
nji mogle čuti njegove riječi. Isto se događalo i pred 


vratima pričesnog kora. Za vrijeme ratnog bombardi- 


ranja bio je u podrumu varaždinskog samostana, koji je 
bio preuređen za sklonište, postavljen oltar i ispovjedao- 
nica. Klaudija tada nije bila poglavarica, bila je već 
stara, bolesna. Često je tražila ispovijed. Prečasni bi joj 
odgovarao oštro, a ona je, kao i prije, sve primala u po- 
niznosti i blagosti. Čuo bi se njezin tihi glas: 

— Presvijetli, dobar pastir, dobar pastir. 

Kad je obolio, zanimala se za njegovu bolest. Govo- 
rila je o njemu s velikom odanošću i s najdubljim pošto- 
vanjem. Opetovala je: 

— O, presvijetli, sluga Božji. 

Kad je umro, plakala je. 

Slijedeći događaj pripovijeda sestra Celestina. 

Samostan je primio jednu bolesnu redovnicu; bila 
je živčano veoma slaba. Nekom zgodom ta je redovnica 
u sobi dnevnog boravka, u prisutnosti mnogih sestara, 
izbacila nekoliko nestrpljivih optužbi. Reklo bi se: bio 
je to mali neubrojivi ispad. Odmah poslije toga okrene 
se ta redovnica prema M. Klaudiji i doda: 

-—— Majko Klaudijo, kako je teško. 

Kao da je od nje tražila zaštitu. A Klaudija se vrlo 
nježno, upravo majčinski nadvila nad nju, stavila svoju 
ruku na njezinu glavu i rekla joj nekoliko utješnih ri- 
ječi. Kad su sestre izišle iz sobe, pošla je Klaudija za 
sestrom Celestinom, i hoteći ispričati ispad bolesne se- 
stre, suznim očima rekne: 

— Molite za nju, ona ima vrlo, vrlo težak križ... 

Klaudija je druge uvijek ispričavala, a sebe nikad. 

— Nisam nikad čula Klaudiju da bi se ispričavala. 
Šuteći bi saslušala upozorenje, rekla bi »oprostite«, i 
otišla. Jednom sam je htjela iskušati pa sam je zapita- 
la: A da vas optuže za nešto vrlo teško? Odgovorila je: 
Rekla bih: časna majko, nisam kriva. Samo to bih ka- 
zala. 


Sestra Florijana bila je tada vrlo mlada sestra. Uči- 
teljica novakinja rekla joj je da tog dana, a bio je post 
i nemrs, mora obdržavati nemrs, ali da ne smije postiti 
jer teško radi pa postoji opasnost da se razboli. Florija- 
na je ušla u blagovaonicu da nešto pojede. Bila je tamo 
M. Klaudija i još jedna starija sestra, boležljiva i ner- 
vozna. Čim je vidjela da Florijana ulazi u blagovaonicu, 
počela je, sva uznemirena, gunđati: 

— Eto, i mlade dolaze jesti, neće da poste, a zdrave 
su i snažne. Ah, kakva su vremena došla... 

Florijani je bilo vrlo neugodno. Tješila se mišlju da 
je došla u blagovaonicu iz poslušnosti. Majka Klaudija 
ostala je mirna, činilo se da ne čuje predbacivanje i 
mrmljanje starije susestre. Florijani je prisjeo zalogaj 
pa se požurila da što prije završi. Kad je izašla na hod- 
nik, čula je za sobom ubrzane korake. Bila je to M. 
Klaudija. Govorila je glasom u kojem je titrala nježnost 
i sućut: 

—- Sestro Florijano, oprostite toj sestri, oprostite joj, 
ona je sirota živčano veoma slaba. Oprostite joj! 

Dok je Klaudija bila poglavarica i učiteljica nova- 
kinja, veoma je lijepo primala roditelje novakinja i mla- 
dih sestara. Oni bi obično pitali: 

— Kako naša kćerka? Je li dobra, poslušna? 

— Uvijek dobra, uvijek poslušna, hvala Bogu! — 
odgovarala bi Majka Klaudija. O tome nam govori se- 
stra Baptista Košar i nadodaje: 

— O svakom je dobro govorila, sve je na dobro tu- 
mačila, svakoga je ispričavala. 

Tu izjavu nadopunjuje s. Kazimira Arh, koja kaže 
da M. Klaudija nije nikad ni najmanjom sjenkom za- 
sjenila nekome dobar glas, čast, poštenje. Kad bi Klau- 
dija čula kakvu tužbu na koju sestru ili na bilo koga, 
rekla bi: 

— Treba vidjeti da li je tako, treba ispitati. 

Ako je nečija krivnja bila očita, onda bi rekla: 

— Promisli prije nego sudiš. Draga djeco, različiti 
su odgoji, različite ćudi. 

U svakom slučaju i uvijek Klaudija je svakoga za- 
štićivala. / 

Kad je umrla sestra M., malo oštre ćudi, došla je 
M. Klaudija sestri Kazimiri (i drugima) pa joj je rekla: 

— Sestro Kazimiro, umrla je sestra M., tvrda kora, 
ali dobro srce, dobra jezgra. 

Htjela je zaštititi dobar glas sestre M. 

Kad je sestri Ani Račić postavljeno pitanje da li je 
Klaudija kada ogovarala, sestra Ana odgovorila je: 

— Klaudija je valjda jedina osoba koju poznajem, a 
koja nije nikada ogovarala niti izricala negativan sud 
ni o kome. Ona je radije šutjela. 

— Majka Klaudija nije nikad bila ni malo naivna, 
ali jednoj crti njezina značaja sestre su se ipak nasmi- 
jale: nije htjela ogovarati ni političare. Njezina ljubav 
prema dobrom glasu bližnjega išla je tako daleko. 

Zanimljivu zgodicu pripovijeda s. Ana Račić. Do- 
godilo se u uršulinskoj zagrebačkoj kući, za vrijeme dru- 
gog svjetskog rata, kad je tamo boravila Klaudija. Taj 
dan radio je u kući dimnjačarski ili neki drugi šegrt. 
Sestre su opazile da je iz kuće nestalo nešto vrijedno. 
Poslije jela, za vrijeme odmora, vijećale su o toj izgu- 
bljenoj ili nestaloj stvari. Jedna sestra dobaci: 

— Sigurno je to ukrao onaj dečko, šegrt. 

Zajednički odmor je završio, sestre su se razišle. 
Majka Klaudija pozvala je dotičnu sestru k sebi. Govo- 
rila je ozbiljno: 

— Kako ste mogli baciti sumnju na tog čovjeka, ta- 
ko javno i bez dokaza? Svaki čovjek ima pravo na svoj 
dobar glas. 

Klaudija je ispričavala i opraštala i onda kad se 
njoj osobno nanijela kakva nepravda. Jednom je neka 
poglavarica prilično nelijepo gurnula  Klaudiju kroz 
vrata. 

— A tog istog prijepodneva vidjela sam kako M. 
Klaudija s puno poštovanja govori s dotičnom poglava- 
ricom. S lica joj je odsijevao mir i blagost — izvješćuje 
sestra Kazimira. 

Drugi, sličan događaj. Bilo je u »Tagzimmeru«, sobi 
dnevnog boravka, za vrijeme rekreacije, u Varaždinu. 
Majka Klaudija obrati se mladoj sestri Celestini Kero- 
vec: 

— Na licu su vam nekakve pjege. Pa vi imate tem- 
peraturu. 


Sestra Celestina, mlada, nije marila za svoju bolest. 
Zbog toga je Klaudija poslije rekreacije uhvati za ruku, 
odvede poglavarici i ispripovjedi slučaj. Poglavarica se 
naljuti i otpravi Klaudiju riječima: 

— Celestina nije dijete. Ako joj je što potrebno, ne- 
ka dođe sama. 

Pola sata poslije tjeranja došla je Klaudija k Cele- 
stini. Nju je tješila, a poglavaricu opravdavala. S veli- 
kim uvjerenjem. Inače Klaudija nije nikada poglavarica- 
ma dodijavala zbog svojih osobnih stvari. Ali, istina je, . 
zauzimala se kod njih za bližnjega ili za obdržavanje re- 
dovničkih pravila. 


Izvori i dokumentacija 


1. Izvještaji sestara Paskalije Strojko i Celestine Kerovec u 
Arh. vcp. Obje sestre popunile su svoje izvještaje i usmenim izja- 
vama, u jeseni god. 1973, piscu ovih redaka. 


2. S. Jožefa Ravnikar je o događajima u novicijatu usmeno 
izvjestila pisca ovih redaka, u uršulinskom samostanu sv. Duh, kod 
Škofje Loke, god. 1974. : 

3. Izvještaji sestara Marije Forst, Terezije Horvat, Pije Lon- 
čar (o pok. Piji izvješćuju i druge sestre), Margarite Labrtić, Ane 
Račić u Arh. vcp. 

4, O događaju s prečasnim P. izvješćuju pismeno (Arh. vcp.) 
i usmeno s. Margarita Labrtić i druge sestre. Slično i o doživljaju 
S. Ignacije. Izjava s. Ambrozije Linarić dana je usmeno piscu ovih 
redaka. 

5. Izvještaji sestara Florijane Gojšić, Baptiste Košar, Kazimi- 
Ye Arh, pismeno (Arh. vcp.) i usmeno. 

PRVA KADA TREBA PRATI POCRNJELO 
KUHINJSKO POSUĐE — POSLJEDNJA KAD TREBA 
SLUŠATI POHVALE ZAGREBAČKOG 

NADBISKUPA ILI HRVATSKOG BANA 


Dok je Majka Klaudija bila u Mekinjama kod Kam- 
nika, školske godine 1928—29., vršila je službu zamje- 
nice učiteljice novakinja. Za to vrijeme brinula se tako- 
đer za sakristiju i za kućnu kapelicu. Na tu dužnost 
spadalo je i to da svaki dan prije sv. mise pomogne sve- 
ćeniku obući misno odijelo, da zapali svijeće na oltaru 
itd. Sv. misa čitala se rano ujutro. Jednom je Klaudija, 
iserpena od rada, pokore i bdijenja, čvrsto zaspala te 
ujutro uopće nije došla u sakristiju. Svećenik se sam 
obukao i pristupio k oltaru, na kojem nisu bile zapalje- 
ne svijeće. Bio je ljutit, veoma nezadovoljan. Poslije sv. 
mise, kao obično, tumačio je novakinjama i sestrama 
kršćanski nauk. Otvorila su se vrata, ušla je Majka 
Klaudija, tiho, ponizno. Pred svima je, klečeći, molila 
svećenika za oproštenje zbog nemara. I svećenik, i sestre, 
i novakinje bili su zadivljeni promatrajući toliku po- 
niznost. (Izvješćuje s. Ignacija i mnoge druge sestre). 

— Nikad nisam čula da se Klaudija čime hvali. A 
nije sebe niti ponizivala riječima, jer je bila svjesna da 
bi tim samo došla do hvale. Ponizivala se djelima. Sebe 
je smatrala služavkom svih i najmanjom u kući Gospod- 
njoj — piše sestra Ana Račić. 

Sestra Julka Florencija Cimerman, milosrdnica, ži- 
vjela je neko vrijeme, u mladim danima, u uršulinskom 
varaždinskom samostanu. Pripovijeda što je doživjela. 

Netko je uprljao WC, a Majka Klaudija, čim je to 
opazila, uzela je pribor i počela čistiti. Uto je hodnikom 
prošla Julka. 

— Majko Klaudijo, nemojte vi čistiti, prepustite to 
meni, ja sam mlađa. 

— Nemoj, nemoj! Pusti, Julkice, da ja to učinim. 

Drugom zgodom, u kuhinji, poslije ručka, Julka opa- 
zi kako M. Klaudija pere ono najzamazanije, od vatre 
i dima pocrnjelo posuđe. 

— Majko Klaudijo, ja ću vas zamijeniti u tom po-- 
slu. 

— Ne, ne, Julkice, ja to rado perem. 

Da, Klaudija se sama žurila da obavi najniže poslo- 
ve, a kad bi u posjete došao nadbiskup Bauer ili hrvat- 
ski ban, onda se jedva moglo otkriti gdje je ta Klaudija. 
Nadbiskup bi se, naime, baš njoj htio preporučiti u mo- 
litve. 

Sestra Anđela Zemljak pripovijeda o Bauerovim 
posjetima samostanu. Tada bi se sve sestre skupile na 
porti da ga pozdrave. Majka Klaudija, premda istaknu- 
ta u samostanu, i premda se znalo da se nadbiskup baš 
njoj želi preporučiti u molitve, umiješala bi se među 
ostale sestre, htjela je ostati nezapažena. Međutim, nad- 
biskup Bauer zapitao bi odmah na početku: 

— Gdje je ona časna M. Klaudija koja se uvijek 
skriva? 

Jasno, morala bi istupiti naprijed. 

Kod svih visokih posjeta i kod raznih proslava na- 
lazila bi se Majka Klaudija u posljednjim sestarskim 
redovima. 

Hrvatski ban dolazi u posjet uršulinskim školama. 
Pročitajmo što nam o svečanom dočeku govori »Izvje- 
štaj« sestarskih škola: 


Dne 12. svibnja (godine 1914.) prije podne pohodio 
je starodrevni grad Varaždin Njegova Preuzvišenost 
Dr Ivan Skerlecz, Ban kraljevina Hrvatske, Slavo- 
nije i Dalmacije. Kod slavoluka dočekala je visokog 
gosta s ostalom mladeži i mladež ovozavodske ško- 
le. Poslije podne u 5 i pol sati udostojao se svijetli 
Ban odlikovati ovaj zavod visokim pohodom u prat- 
mji presvijetle gospode... ... velikog župana župa- 

nije varaždinske Stjepana pl. Beloševića, te velem. 
gospode Dra Pere Magdića, gradskog načelnika, Lju- 
devita Gaja, upravitelja kr. županijske oblasti, Lju- 
be Babića-Gjalskog, narodnog zastupnika grada Va- 
raždina, i više drugih odličnika. Učenice niže pučke 
škole dočekale su visokog gosta u dvoredu s narod- 
nim zastavicama, dočim se viša djevojačka smjesti- 
la u prostranu dvoranu konvikta. Na ulazu u kon- 
vikt dočekala je preuzvišenog gospodina samostan- 
ska glavarica i ravnateljica škola Majka Josipa pl. 
Koroskeny s učiteljskim zborom, koja ga je i ukrat- 
ko pozdravila. U ime svih učenica pozdravila je 
Njegovu Preuzvišenost konviktica Josipa Vrbanek, 
učenica VIII. razreda. Nakon što je viša škola ot- 
pjevala četveroglasno još jednu hrvatsku pjesmu, 
udaljio se odlični gost s pratnjom kroz dvored mla- 
deži uz veselo klicanje »Živio«. 


I u ovom slavlju sudjelovala je Majka Klaudija 
skrivena i izdaleka, premda je svim pripremama pružila 
najdragocjeniju suradnju. Nije ona bila nimalo plašlji- 
va, nego je htjela Bogu služiti u poniznosti. Drugima je 
prepuštala prva mjesta. 

Evo što piše sestra Anđela Zemljak o Klaudijinoj 
suradnji u raznim proslavama: Majka Klaudija imala je 
dugo vrijeme u samostanu brigu da napiše različite sa- 
stavke za priredbe: tekstove za žive slike, pozdrave za 
istaknute osobe koje su došle posjetiti školu, na primjer 
za bana. Ona je u svečanim prigodama sastavljala sve 
čestitke za poglavare. Sastavila je govore za proslavu 
200. godišnjice samostana, za proslavu 100. godišnjice 
kanonizacije sv. Anđele Merici (godine 1907.). Za te i 
slične priredbe morala bi često napisati razne sastavke. 
Klaudija je bila pjesnička duša, pa bi sve veoma lijepo 


sastavila, uplela bi mnogo citata iz Sv. Pisma. Dok je 


poglavaricom bila č. Margarita Blanquios, Majka Klau- 
dija je za razne priredbe i proslave upravo sve sasta- 
vljala. A i prije Margaritinog upravljanja! 

Kako vidimo, M. Klaudija bila je dugo vrijeme du- 
ša raznih svečanosti, ali kad bi došlo do izvedaba i slav- 
ljenja, ona bi, koliko god joj je to bilo moguće, ušla u po- 
sljednje redove, skrila bi se da izbjegne svaku pohvalu 
i da može nesmetano nastaviti razgovor sa svojim 
Bogom. 

Čitava Klaudijina pojava bila je uvijek i svuda pro- 
žeta poniznošću. 

Čujmo izjave nekolicine starijih sestara, redom in- 
telektualki, koje su promatrale Klaudiju za vrijeme či- 
tavog njezinog redovničkog života! 

S. Terezija Horvat: Cijenili smo Klaudiju nadasve 
zbog njezine ljubavi i poniznosti, a ne zbog nekih rijet- 
kih nadnaravnih darova. Njezina poniznost bila je is- 
krena. 

S. Marija Forst: Mogu posvjedočiti: bila je pravo, 
potpuno, jednostavno ponizna. Čuvstvena, ali inteligent- 
na. Nije sebi nimalo utvarala, a sve je druge poštovala. 

S. Anzelma Gračanin: Onako temeljite poniznosti 
kakvu je posjedovala Klaudija mogli biste svjetiljkom 
tražiti, a ne biste je našli. Onako veliku strpljivost, ona- 
ko savršenu sestrinsku ljubav, manjak svake osvetljivo- 
sti, onako odano i poslušno prihvaćanje i izvršivanje od- 
redaba poglavara, što smo sve promatrali na Klaudiji, 
nije moguće rastumačiti bez njezine duboke poniznosti. 
Nikad nije tražila svoje, nikad nije o sebi pripovijedala, 
ni u čem se nije htjela isticati. 

S. Klotilda Lažanski: Bila je Klaudija iskreno po- 
nizna, prožeta sestrinskom ljubavlju, nesebična. Nije 
mislila na sebe, nego na druge. Svatko joj je mogao sve 
reći, svaku opomenu, nikako se ne bi uvrijedila. Do se- 
be nije ništa držala. Bila je uvijek takva. U svemu vrlo 
jednostavna, bez ikakve kompliciranosti. 

S. Anđela Zemljak: Poznam Klaudiju od vremena 
kad je ušla u Red. Njezina pojava djelovala je vrlo na- 
ravno, njezinu svetost otkrivali smo pomalo. Bila je pro- 
žeta poniznošću, poniznošću bez ikakve namještenosti. 
Poniznost je bila bit njezina duhovnog lika; poniznost, 
to je Klaudija. 

S tih pet starijih sestara razgovarao je pisac ovih 
redaka u prvim mjesecima godine 1974. Tada su dale 
navedene izjave. 

Spominju se mnogi događaji u kojima se zrcali 
Klaudijina poniznost. 

Klaudija je taj put bila teže bolesna. Mučio ju je 
kolitis. Naravno, u sobi se osjećao neugodan zadah. Uđe 
sestra koja je bila drugima pretpostavljena i širom ra- 
stvori prozor, a vani je termometar pokazivao minus 20, 

Klaudija se nije imala gdje skloniti. Drhtala je od zi- 
me i plakala, tiho i blago govorila je: 

— Ne mogu, Isuse moj... 

Promatrala je taj prizor jedna sestra. Duboko joj 
se sažalilo nad Klaudijom pa je upravo ridala od plača 
zbog takva postupka. Poslije tog događaja Klaudija se 
prema dotičnoj pretpostavljenoj odnosila jednako fino i 
ljubezno kao i uvijek, kao da se uopće nije ništa dogo- 
dilo. (Izvijestila usmeno s. Kazimira.) 

S, Anzelma Gračanin piše: Klaudijina poniznost ne 
može se promatrati odijeljeno, jer je bila upletena u 
svim njezinim životnim prilikama. Ipak je u nekim zgo- 
dama bila očitija. Na primjer, i za najmanju stvar koju 
su drugi skrivili ona je sebe smatrala krivom i dolazila 
moliti za oproštenje, makar i mlađu redovnicu. 

— Najljepše što sam vidjela — nastavlja s. Anzel- 
ma — bilo je ovo: jednom je jedna poglavarica ponizila 
Klaudiju pred nekom mlađom redovnicom, a Klaudija 
ni jednom riječi, ni jednim potezom lica nije pokazala 
da je uvrijeđena ili ožalošćena. Dapače, opet je s djeti- 
njom blagošću došla poglavarici da kaže tu istu boja- 
zan (glede vršenja nekog pravila). Bila je i opet odbije- 
na, ali je i poslije toga ostala posve mirna. 

— Ponizivala se Klaudija i sama, ali ne na upadan 
način — piše s. Anzelma. Obično bi došla tražiti razja- 
šnjenje ili dopuštenje — za najobičnije stvari: glede ofi- 
cija, glede točaka dnevnog reda. Koji put bi joj rekla: 
Časna Majko, zašto se toliko ponizujete? Klaudija je 
htjela biti sigurna u vršenju propisa i odredaba. 

Pripovijeda s. Celestina. Dobila je ukor od poglava- 
rice u Klaudijinoj prisutnosti. Dijelak ukora pao je i na 
Klaudijina leđa. Poslije toga Klaudija je, u kutu hodni- 
ka, s jakim naglaskom i s dubokim uvjerenjem rekla 
Celestini: 

— Časna majka poglavarica ima pravo. Njezin na- 
stup je načelan; to je ravno, to je pravo. 

— Ali teško je to podnijeti. Ja smatram da nisam 
pogriješila. 

— Ah, teško, teško! Nemojte tako. To »teško« mo- 
ra otpasti kao ljuska s ribe. 

To je Klaudija! I drugome je htjela sugerirati poniz- 
nost kojom je sama bila prožeta. 

U nekim je redovničkim kućama običaj da se sitni 
novac koji padne kao milostinja u crkvi nosi u određe- 
ne dane u sobu za dnevni boravak pa se tu za vrijeme 
odmora poslije ručka broji i sortira. Jednom zgodom do- 
nijela je Klaudija takav novac u sobu za odmor. Pripo- 
vijeda o tome s. Ana Račić. Brojio se novac, kad se dig- 
ne sestra Evanđelista i rekne: 

— Majko Klaudijo, zašto ste donijeli te stare otrca- 
ne i izlizane papire u sobu za dnevni odmor? Zar ne 
osjećate neugodan miris? Na sve strane šire se bacili. 
Zar ne vidite da je to nehigijenski? 

Klaudija je smjesta pospremila novac. Kad je zavr- 
šio odmor, pokucala je na vrata sobice sestre Evanđe- 
liste: 

— Oprostite, oprostite, neću to više učiniti. 

Sestri Augustini, kao i nekim drugim sestrama, 
»išla je na živce« Klaudijina polaganost. 

— Joj, Majko Klaudijo, zašto sve tako polako, po- 
lako? 

— Draga sestro, oprostite — ponizno se Klaudija is- 
pričavala kad je malo poslije susrela Augustinu. 

— Ali, Majko Klaudijo, ja bih vas morala moliti za 
oproštenje. 

Sestre su se divile Klaudijinoj poniznosti. 

Ponizna i strpljiva Klaudija. 

Posebno se odlikovala strpljivošću. 

Sestra Ksaverija Hribernik kaže: Dvorila sam bo- 
lesnike. Kad ih je bilo mnogo, posljednju bih podvorila 
Majku Klaudiju, jer je ona znala strpljivo čekati. 

— Najčešće bih vidjela Klaudiju pred vratima po- 
glavaričine sobe. Tu bi ona čekala vrlo tiho i strpljivo, 
stojeći ili sjedeći. A tu su mnogi drugi gubili strpljivost, 
pokazujući da uopće ne posjeduju tu krepost — piše se- 
stra Bonaventura Tepeš. 

Jednog dana dvorila je Majka Klaudija siromahe 
koji su se poredali na porti, na ulazu u kuću. Dijelila im 
je ručak. Iz jednog kutića sve je to promatrala sestra 
Amadeja Brčić. Najednom se Majci Klaudiji jedna zdje- 
la prevrne i hrana se razlije po podu. 

— Dragi Bog je sve dao, on je dopustio da to pro- 
padne — rekla je Klaudija mirno, tiho, strpljivo. 

Nekom zgodom potužila se M. Klaudija jednoj su- 
sestri na nevolju koju mora trpjeti. Malo poslije toga 
brže-bolje potražila je tu redovnicu, pa joj je rekla: 

— Draga sestro, što ću uzvratiti Gospodinu za sve 
što mi je učinio? ' 

Sestra Agneza Štrukelj, koja je bila svjedok tome 
događaju, kaže: Htjela je popraviti dojam da nerado 
podnosi svoju patnju i naglasiti da zahvaljuje Bogu i za 
životne križeve, jer ih šalje Očeva ljubav. Da, nastavlja 
s. Agneza, čula sam od sestara da bi M. Klaudija odmah 
rekla Fiat (neka bude) na sve što bi je u životu zadesi- 
lo jer je u svemu gledala Boga. 

Pripovijeda s. Vianeja Barilović: Bile su ratne go- 
dine. Da isprose Božju zaštitu, sestre su kroz čitav dan, 
pojedinačno, molile krunicu u kućnoj kapelici, pred sve- 
tohraništem. Svaka sestra u određeni sat. Sestra Viane- 
ja imala je dužnost da pazi na to. Oko 12 sati trebalo je 
da krunicu moli M. Klaudija, a nje nema. Sestra Viane- 
ja je potraži: 

— Majko Klaudijo, pa sada je na vama red da mo- 
lite krunicu! 

— Već sam je izmolila — odgovorila je Klaudija. 

Sestra Vianeja nadodaje: Rekla je to tako tiho, po- 
sve tiho i mirno da sam ostala začuđena. Svaki bi drugi 
u toj situaciji bio planuo. Imala je sebe posve u vlasti. 
Inače, bila bi ona došla točno u određeni sat da izmoli 
krunicu, ali je imala neki posao pa se zamijenila s dru- 
gom sestrom. 

Sestra Vianeja pamti još jedan sličan slučaj. Jednog 
jutra, za vrijeme zajedničke sv. mise u kućnoj kapelici 
u Varaždinu, Majka Klaudija okrenula se glavom, po- 
sve mirno, malo nalijevo, pa malo nadesno. Sestri Via- 
neji bilo je dobro poznato da se M. Klaudija za vrijeme 
molitve nikada ne okreće, pa joj je to okretanje bilo 
veoma zagonetno. Zašto se okreće? Poslije sv. mise pri- 
stupi M. Klaudija sestri Vianeji: 

— Imate li vi sat? 

— Nemam — odgovori Vianeja — a zašto to pitate? 

Klaudija nije ništa rekla. 

Malo poslije našla je Klaudija sestru koja je za vri- 
jeme sv. mise navijala sat: 

— Nemojte to više činiti pod misom — rekla joj je 
Klaudija blago i tiho. 

Sestra Anzelma Gračanin piše: Najviše sam se di- 
vila njezinoj poniznosti i strpljivosti. To je bilo njezino 
trajno raspoloženje. Nikad je nisam vidjela ni najmanje 
uzrujanu ili nestrpljivu, niti je ikad izustila oštriju ri- 
ječ u težim okolnostima, gdje bi svaki drugi bar malo 
reagirao. Koliko je tog tihog podnošenja bilo kroz cije- 
li niz godina, a osobito u bolesti. 

Klaudija je nastojala da njezina strpljivost i poniz- 
nost ne budu drugima dosadne i teške, pa je tim i inače 
socijalnim krepostima nastojala dati notu što veće hu- 
manosti. 

— Vladala se uvijek vedro i prijazno — piše s. Ana 
Račić. 

— Bila je vrlo uslužna, i to u duhu poniznosti. A to 
je preporučivala i drugima. Dok je mlađima držala du- 
hovne konferencije, često bi im naglašavala načelo: Po- 
služi se sam! — izvješćuje s. Terezija Horvat. Tog nače- 
la držala se sama Klaudija čitav svoj život. 

O Klaudijinoj poniznoj zahvalnosti pripovijeda s. 
Anđela Zemljak. Kad je za vrijeme zime donijela Klau- 
diji toplu noćnu košulju, ona joj se veoma ponizno i 
srdačno zahvaljivala, premda košulja nije bila posve 
nova. 

— Bit će mi toplije — rekla je zahvalnim glasom da 
pokaže kako joj je zbilja učinjeno dobročinstvo. 

' Crtu humanosti koju je sadržavala Klaudijina po- 
niznost najbolje je opisala s. Terezija Horvat riječima: 
E. — Pokazivala je prema svakoj redovnici povjerenje 
2 time je upravo osvajala duše. Vjerovala je njihovim 
isprikama i izlaganjima, vjerovala je u njihov popravak. 

Baš stoga što je posjedovala humanu poniznost, 
Klaudija je imala potpuno razumijevanje za probleme 
mladih: 

— Treba današnjem naraštaju dati olakšice, a ne 
reći da samostani nisu za današnje doba. 

Te riječi rekla je Klaudija sestri Tereziji Horvat go- 
dine 1928., u razgovoru prije svog odlaska u Mekinje. 
Trebalo je da tamo preuzme službu submagistre nova- 
kinja. Razgovarale su tada i o jednoj odredbi. Prije se 
jutarnje razmatranje, koje traje jedan sat, čitavo oba- 

vljalo u koru. Po novom uređenju mogla se polovica raz- 
matranja obaviti u vrtu. Neke su starije redovnice to 
primile sa skepsom. Klaudija je, naprotiv, bila time 
veoma zadovoljna: 

— Da, to je opravdano i nužno — rekla je. 

Nekoliko dana poslije tog razgovora okupile su se 
oko Klaudije njezine bivše novakinje da se oproste pTi- 
je njezina odlaska u Mekinje. Kad je došla među njih, 
pogledala ih je vedro i pomalo iznenađeno, a onda je 
proplakala. S. Ana Račić zahvalila joj se u ime svih i 
zamolila da im kaže nekoliko riječi. Klaudija se malo 
zamislila, a onda je rekla: 


— Budite »cor unum et anima una (jedno srce i 
jedna duša)«. Ljubite se! Obično se kaže: tko ljubi, 
taj je i ljubljen; tko druge poštuje, taj je i štovan. 
A ja sam došla do uvjerenja da je još bolje vježba- 
ti ljubav a da se ne traži ljubav, štovati druge a da 
se ne traži štovanje. To vam preporučujem glede 
vanjskog života. A što se tiče unutarnjega, kažem 
vam: Isus jedini. Kod ljudi ćemo katkad naći malo 
razočaranja, ali kod Isusa nikada. Isus jedini! 


U tom kratkom nagovoru opisala je Klaudija ukrat- 
ko sadržaj svog kreposnog života, prožetog ljubavlju pre- 
ma Bogu i poniznom ljubavlju prema bližnjemu. 


Izvori i dokumentacija 


1. Izvještaji sestara Ignacije Galijan, Ane Račić, Florencije 
Cimerman, Anđele Zemljak (pismeno i usmeno), Kazimire Arh, 
Anzelme Gračanin, Celestine Kerovec, Ksaverije Hribernik, Bona- 
venture Tepeš, Amadeje Brčić, Terezije Horvat u Arh. vcp. 

2. O svečanom dočeku bana, iz knjige: »Izvještaj o višoj i 
nižoj pučkoj djevojačkoj školi uršulinskog samostana u Varaždinu, 
za škol. godinu 1907-8. U Zagrebu. Knjigotiskara Franje Rulica na- 
sljednik Mirko Kos i dr. 1908.« 

3. S. Agneza Štrukelj pripovijedala mi je dotični događaj za 
vrijeme mog posjeta uršulinskom samostanu u Ljubljani, god. 1973. 
S. Vianeja Barilović ispripovjedila mi je opisane događaje dok 
sam bio u posjetu uršulinskom samostanu u Slavonskom Brodu 
god. 1973. 

SIMFONIJA ŽUTIH JAGLACA, RANOG PROLJE 
I LJUDSKOG SRCA "€ 


Klaudijina duša bila je raspjevana od ljubavi. 

Od ljubavi prema Bogu. U svakom času života. 

I što je Klaudija svojom egzistencijom dublje poni- 
rala u bezdanske tajne bića, koje je Ljubav, što se in- 
tenzivnije sjedinjavala s Bogom, to jače je njezina ljubav 
izranjala na javu, očitovala se i okretala, u bezbrojnim 
varijantama zanosnih treptaja srca, prema bližnjemu. 
Bližnji, naime brat čovjek, to je slika Božja, još više, to 
je ud Kristova otajstvenog Tijela. Žarki proplamsaji 
Klaudijine ljubavi talasali su se od Boga prema bližnje- 
mu i prema svemu što je stvoreno. Ta pozadina, temelj 
svega što postoji, samo je jedan: Bog, koji je Ljubav, a 
očitovao nam se u Isusu Kristu. i 

Božja ljubav, koja je u Klaudiji neugasivo plam- 
tjela, koja je u njoj spržila svaki egoizam, koja ju je 
očistila od svake privrženosti prema zemaljštini, blje- 
snula bi zanosnim sjajem u svakom susretu sa svim Bo- 
Zjim stvorenjima. Bratu čovjeku, konkretno svojim su- 
sestrama, služila je čitavim svojim bićem, a nad cvije- 
tom jaglaca, jasmina, ruže, suručice, ili pred proplanci- 
ma kamničkih Alpi, posutim vitkim jelama i igličastim 
borovima, uronila bi u sabranu molitvu Bogu. 

Zvukove jedne te iste Božje ljubavi otkrivala je 
Klaudija i u žutim jaglacima, i u ranom proljeću, i u 
ljudskom srcu. Simfonija ljubavi. ' 

Bilo je to na Uskrs, 31. ožujka 1929. U uršulinskom 
samostanu u Mekinjama završila je glavna misa, kojoj 
SU pribivale sve sestre. Izišle su iz kućne kapelice, Ra- 

Lijeha bijelih maćuhica u samostanskom cvijetnjaku 


dost uskrsnog jutra sjala im je s lica u vedrom osmije- 
hu. Bile su kao preporođene. Prošla je, doduše, spaso- 
nosna, ali ipak teška korizma s dugim postovima i s još 
dužom šutnjom. Sve se to u ono vrijeme u. uršulinskim 
samostanima, pogotovo u Mekinjama, strogo obdržava- 
lo, bez ikakvih olakšica, koje su nastupile tek poslije. 
Kroz čitavu korizmu nije se ni pošta smjela primati. Či- 
tav samostanski život bio je proniknut strogom poko- 
rom. To radosniji svanuo je taj dan okupan uskrsnom 
svjetlošću. Razigrani srebrnkasti zvukovi zvona župne 
crkve, povezane sa samostanom u veliki sklop starih ot- 
mjenih zgrada, razlijegali su se padinama surih klisura 
kamničkih planina i tek ozelenjelim obroncima, stapali 
se s livadama i gajevima koje je upravo dodirnuo dašak 

ranog proljeća; razlijegali su se dušama sestara koje je 
snažno dotaknuo Krist svojim Duhom, svojom Ljubavlju. 

Majka Klaudija, smirena kao obično, ali s očima iz 
kojih je izbijao neprikriveni žarki sjaj ljubavi prema 
Bogu i bližnjemu, pristupi k novakinji sestri Barbari. Iz 
uvijek vedrih i nasmijanih očiju, iz lica, iz čitavog Klau- 
dijina bića, iskrila se novim svježim žarom, toplinom 
uskrsnog jutra, neugasiva, sveta njezina ljubav prema 
susestrama. Govorila je zanosno: 

— Sestro Barbaro, sestro Barbaro, brzo na brežu- 
ljak, na livadu pod šumicom i u vrt, pa naberite mnogo 
jaglaca, mnogo, mnogo. Samo brzo, hitro, hitro. (Upo- 
trijebila je slovensku riječ za jaglace: trobentice. — Hi- 
tro na pristavo... trobentice...). 

. — Ali, Majko Klaudijo, što će vam sada, u blagdan- 
sko uskrsno jutro, jaglaci?!. Kaj će vam trobentice? Još 
k tome: mnogo, mnogo! Zašto? Čemu? 

— Vidjet ćeš, drago dijete, vidjet ćeš, samo idi, br- 
ZO, brzo — govorila je Klaudija prilično odlučno, ali po- 
sve umiljato, blago, sva osvojena ushićenjem neke du- 
boke, neprolazne unutarnje sreće, a glas joj je podrhta- 
vao titrajima bezgranične majčinske dobrote. 

Novakinja sestra Barbara požurila se s košaricom u 
vrt, pa dalje na brežuljak, na livadu pod šumicom. Na- 
brala je čitavu hrpu žutih jaglaca, plavkastih šafrana i 
zlatnobjelkastih visibaba, cvjetova ranog proljeća. Do- 
nijela ih je pred Majku Klaudiju i istresla na stol. Stru- 
kove prvih proljetnih cvjetića očistile su, pa su onda 
otišle u »Tagzimmer« (sobu dnevnog boravka). Veliki 
stol bio je sav prekriven pismima, razglednicama, uskrs- 
nim čestitkama, poštom koja je posljednje vrijeme stigla 
sestrama, a koja im zbog korizmene pokore još nije bila 
uručena. Klaudija je rukama grabila iz košarice i po 
onim pismima i čestitkama sipala jaglace, visibabe i ša- 
fran. Prevladavali su žuti jaglaci. Dvorana je oživjela, 
zalebdjela je u njoj svježina, dah, romon proljeća; za- 
treptala je ljubav. Ljubav dobre Majke Klaudije. Kristo- 
va ljubav. Sestrinska ljubav. Vidjelo se to na sestrama 
kad su ušle u dvoranu, na njihovim očima koje su za- 
divljeno gledale, na licima koja su bila ozarena vedrim 
Presretnim osmijehom. 

I slijedeći događaj zbio se u Mekinjama. 

Pripovijeda sestra Julijana. 

Starije sestre i novakinje došle su u blagovaonicu 


na ručak. Pomolile su se i posjedale. Za vrijeme ručka, , 


bivalo je tako redovito, jedna je sestra čitala duhovno 
štivo, a druge su slušale i u šutnji jele. Najednom sestra 
Julijana, i sama novakinja, opazi da jedne njihove kole- 
* gice nema, njezino je mjesto u blagovaonici prazno. Bila 
je ta novakinja slaba zdravlja, bolesna. Julijanu je ne- 
što zazeblo pri srcu, dosjetila se: njihova je kolegica ot- 
puštena. Navrle su joj suze na oči. Plakala je. Ručak je 
završio. Novakinje su došle u sobu za rekreaciju, odmor. 

S njima i njihova submagistra (zamjenica učiteljice 
novakinja), Majka Klaudija. Vidjelo joj se na licu da je 
veoma žalosna. Pristupila je sestri Julijani i plačući za- 
grlila je. Ništa nisu govorile. Ali, kako je taj zagrljaj 
malko duže trajao, u Julijani naglo nikne misao: Jao, da 
nisam i ja otpuštena? Novicijat je, naime, vrijeme ku- 
šnje, u to se vrijeme lako otpušta. I premda Julijana ni- 
je ništa rekla, Majka Klaudija, pogađajući njezinu misao, 
rekne: 

— Ne bojte se, Julijano, ne bojte se! 

Julijana se smirila. 

Takva je Majka Klaudija. Kad je trebalo olakšati tu- 
đu patnju, ukloniti stisku i strepnju, i misli je poga- 
đala. 

— Bila je nježna, blaga, nikad nije naglo i oštro na- 
stupila; bila je puna one baš prave majčinske ljubavi 
prema svakom. Kad bi svi bili takvi, bio bi raj na zemlji 
— izjavila je sestra Julijana o Majci Klaudiji, a onda 
ispripovjedila lijepu zgodicu o crvenoj ruži. 

Kad je u Mekinje došla nova kućna poglavarica, 
Klaudija se požurila u vrt, ubrala naljepšu crvenu ružu 
i postavila je na klecalo nove poglavarice, u kućnoj ka- 
pelici. Znak da je zajednica dočekuje s ljubavlju. 

Kad je sestra Jožefa došla u novicijat u Mekinje, 
imala je povezan jedan prst na ruci. Bila se ubola na 
trn dok je čistila vrt. Majka Klaudija, premda nije bila 
kućna bolničarka, svaki dan joj je taj prst s velikom 
pažnjom previjala. I zabranila joj je da radi dok joj 
prst ne ozdravi. 

Pripovijeda sestra Amalija. Dogodilo se to u uršu- 
linskoj kući u Zagrebu, u Vlaškoj ulici. Okapala je mali 
dvorišni vrtić. Dvije starije ugledne sestre uputile su joj 

s prozora riječi kritike. Amaliju je to veoma ražalostilo. 
Krila se negdje po kući i plakala. Na kućnom stubištu 
iznenada susretne Majku Klaudiju. 

— Što ti je, drago dijete, zašto plačeš? 

Amalija joj se izjada. 

— Nemoj plakati, sve su te boli prolazne, sve će to 
proći — tješila ju je Klaudija s velikim razumijevanjem 
i s majčinskom sućuti. 

— Odmah mi je bilo lakše — pripovijeda Amalija, 
dodajući: — Da, svi smo je voljeli. 

Svakog je tješila i uspijevala utješiti. 

— Nije bilo bijede koju njezino srce nije razumje- 
lo i ublažilo — piše sestra Margarita. 

U redovničkom životu, što je posve razumljivo, dođe 
i do nesporazumaka. Sestru Margaritu su u jednom slu- 
čaju krivo sudili. Bila je teško pogođena, mnogo je tr- 
pjela. U toj patnji pokucala je na vrata sobice Majke 
Klaudije. Sve joj je ispripovjedila. Sestra Margarita 
piše: 

— Odvagnula je težinu slučaja, pristupila mi je kao 
blagi Otkupitelj, utisnula mi cjelov ljubavi na čelo i re- 
kla mi Isusovim srcem: Meni imponira jedino dobrota! 
O, Majka Klaudija je tim sve spasila. Razumjela sam 
svoje iskušenje i prigrlila ga predanjem djeteta. To pre- 
danje Bogu ulila mi je Majka Klaudija iz svoje duše 
potpuno predane Bogu. 

Već i ta činjenica što su sestre posjećivale Majku 
Klaudiju u njezinoj sobici, u velikom varaždinskom sa- 
mostanu, mnogo govori. Takvi posjeti po samostanskim 
pravilima nisu slobodni, ali poznavajući svetost Majke 
Klaudije, poglavari su u njezinu slučaju dopustili iznim- 
ku. Dopustili su da sestrama daje duhovne smjernice i 
da im kao anđeo tješitelj ulijeva u dušu mir, hrabrost i 
snagu za nadvladavanje životnih teškoća. 

Vihor drugog svjetskog rata doveo je i slovenske 
uršulinke u Varaždin. Da se ne bi osjećale kao progna- 
nice, Majka Klaudija iskazivala im je posebnu susretlji- 
vost i dobrotu. U varaždinskom samostanu veoma se pa- 
zilo na redovničko siromaštvo. Sestra Ljudmila Ravni- 
kar bila je u sobi gdje nije bilo elektrike. Zatražila je 
Preko samostanskog ekonomata svijeću. I notes. Bio joj 

je kao nastavnici potreban. U ekonomatu je u to vrijeme 
pomagala Majka Klaudija. 

Poslije kratkog vremena sestra Ljudmila dobila je 
svijeću, notes, ali i svijećnjak, premda ga nije tražila. 
Sve su te stvari bile prvorazredne, upravo prekrasne. 
Susrela je sestru Tarziciju, koja je nabavljala stvari: 

— Ah, sestro Tarzicijo, zašto sve tako divno? A 
ljepši notes od ovoga još nikad nisam imala! Zašto ste 
kupili sve tako lijepe, skupe stvari? 


— Majka Klaudija mi je naredila da moram kupiti 
sve najljepše što nađem. 


Sestra Ljudmila bila je u srce dirnuta. Razumjela 
je ljubav Majke Klaudije prema sestrama koje su mo- 
rale ostaviti svoj samostan i svoju domovinu. Ta ju je 
ljubav ganula osobito zbog toga što je znala i vidjela 
da sama Klaudija najstrože obdržava redovničko siro- 
maštvo, da za sebe traži sve što je neugledno i rabljeno; 
Ta gledala ju je svaki dan zaogrnutu nekim posve sta- 
rim istrošenim vunenim rupcem (pletom), koji bi malo 
koja redovnica htjela staviti na ramena. 


Neko je vrijeme u varaždinskom samostanu živjela 
sestra Marjeta, također iz Slovenije. Spremala se za ispit 
i otišla polagati u Maribor. Ostala je tamo tri tjedna, 
sretno položila i vratila se u Varaždin. Kako je varaž- 
dinski samostan velik, s velikim brojem sestara, sestra 
Marjeta je mislila da Majka Klaudija nije ni primijetila 
njezinu odsutnost, pogotovo stoga što je u to vrijeme 
Klaudija bila već nemoćna i iscrpljena bolešću. Bilo je 
dvanaest sati i četvrt. Oglasilo se samostansko zvonce. 
Sestre su se uputile prema kućnoj kapelici. Tamo će se, 
prije nego pođu na ručak, zajednički pomoliti i obaviti 
ispit savjesti. I na hodniku, upravo pred vratima kape- 
lice, Klaudija opazi Marjetu: 


— O, Marjeta, Marjeta... — rekne tiho i blago 
Klaudija, s vedrim osmijehom, i položi lagano ruku na 
rame Marjeti. 


Klaudija je bila sretna što se Marjeta vratila i što 
je sretno položila ispit. Njezino lice obasjavao je smije- 
šak majčinske nježnosti. Bila je ta čestitka kratka, nije 
ni mogla biti duža, jer su sestre išle na molitvu, a to se, 
prema samostanskim pravilima, moralo odvijati u šut- 

nji. Više riječi nije bilo ni potrebno. U tom kratkom su- 
sretu Marjeta je osjetila svu toplinu Klaudijina majčin- 
skog srca. B 

Pripovijeda sestra Julijana. Bilo je to za vrijeme 
onih nekoliko dana dok je u Mekinjama boravio zagre- 
bački nadbiskup Bauer. Novakinje su upravo u vrtu oka- 
pale i plijevile salatu, kad eto k njima nadbiskupa u 
pratnji samostanskih poglavarica, 

— Pa vi ćete oštetiti, posjeći i salatu — govorio je, 
šaleći se, nadbiskup. 

— Neće, neće, preuzvišeni, one su pažljive. 

Makar se nadbiskup samo šalio, Majka Klaudija 
ustala je na obranu novakinja. Bila je do skrajnosti oba- 
zriva. Gdje god je mogla, odalečila bi od bližnjega i naj- 
manju neugodnost. 

— Zar ne da je takva finoća znak svetosti? — za- 
vršila je svoje pripovijedanje sestra Julijana. 

Sestra Ksaverija Hribernik izjavljuje: 

— Već prije nego što sam stupila u samostan umrla 
mi je majka. U Klaudiji sam uistinu našla pravu maj- 
ku, toliko mi je bila dobra. 

Kad bi čula da netko trpi zbog nepravde, siromaštva 
ili zbog bilo čega, Klaudija bi plakala. O tome nam govo- 
ri sestra Kazimira, koja je svaki dan, po službi, dolazi- 
la dva-tri puta u ekonomat, gdje je Klaudija pomagala. 
Tako je Kazimira dobro poznavala njezine misli i osje- 
ćaje. Na kućne pomoćnice i domaće radnike na varaždin- 
skom samostanskom posjedu sestre su veoma pazile, ni- 
je im smjelo ništa uzmanjkati. Ali koji put, dogodilo bi 
se, dobili bi nešto slabiju hranu. Tada bi Klaudija pla- 
kala. 

— Sestro Kazimiro, je li istina da su danas naši rad- 
nici dobili jučerašnju hranu? — pitala je Klaudija s ve- 
likom sućuti i zaplakala. 

I taj tihi protest jedne svetice koristio je. To se više 
nije dogodilo. 

Jednog dana oralo se i kopalo, kad eto kiše. Radni- 
Ci i kućne pomoćnice došli su doma mokri. 

— Joj, jadan Frane, sav je prokisao. Jadne djevoj- 
ke, razboljet će se. Dajte im brzo vrući čaj s rakijom. 
Njihovo je zdravlje sve njihovo bogatstvo, drugog bo- 
Satstva nemaju. 

Upozorenja Majke Klaudije djelovala su na sestre. 
One su s velikim obzirom postupale s radnicima i s kuć- 
nim pomoćnicama, pazile su da im ništa ne uzmanjka, 
ali kako je samostan bio velik, s velikim personalom, 
koji put bi se štošta i zaboravilo. Klaudijina tankoćutna 
samilost dala bi tada suzama signal za uzbunu. 

Ona, koja je posve malo jela, koja je za sebe uvijek 
tražila samo ono najneuglednije, najsiromašnije, naj- 
bjednije, koja je hrabro i odano snosila i najteže nevo- 
lje, nije mogla podnijeti da itko drugi trpi i najmanju 
oskudicu, da pati ma i od najmanje boli. 

Na hodniku je susrela sestru Kazimiru, koja je 
išla bosa: 

— Drago dijete, vi ste bosi, a naši hodnici, makar 
je ljeto, hladni su. Razboljet ćete se — obujte se! 

Da je Klaudija svojom ljubavlju bila uvijek sprem- 
na da sestrama pruži uslugu, da im u poslu priskoči u 
pomoć, to ne treba posebno ni spominjati, to se događalo 
svaki dan. Jednaka je bila i prema novakinjama, inače 
mladim i zdravim djevojkama. Vidjela je kako jedna s 
mukom nosi košaru krumpira, brzo je prihvatila ručicu 
od košare. Jedna je s naporom po vrtu gurala natova- 
rene tačke, Klaudija je smjesta preuzela taj posao. 


Jednom je sestra Agneza svirala na klaviru. Slu- 
čajno je u sobu ušla Majka Klaudija. Odmah je opazila 
da Agneza nema drvene daščice pod nogama: 

— Drago dijete, prehladit ćete se, stavite nešto pod 
noge! 


S. Agneza kaže: Te je riječi mogao izgovoriti bilo 
tko, u njima se ništa osobito ne krije, ali Majka Klau- 
dija izgovorila ih je s toliko dobrote i ljubavi da su 
me u srce dirnule. 


Uvijek prožeta zanosom i žarom ljubavi prema Bo- 
gu, u čijoj je prisutnosti neprekidno živjela, Klaudija bi 
sav taj zanos ljubavi u svakom momentu upravljala 
prema bližnjemu, prema svojim susestrama, prema sva- 
kome s kim je dolazila u dodir. Povod da ih obaspe do- 
bročinstvima bio je ili njihovo  trpljenje ili njihova 
sreća, ili makar sasvim običan svakodnevni susret na 
samostanskim hodnicima, ili kakva mu drago zgoda ili 
nezgoda. Glavno bilo je to da se iz srca, ispunjena Bo- 

Ti bi cvjetovi svojom ljepotom uvijek iznova uzbibali u 
Belo srcu ljubav prema Stvoritelju, kao u eksta- 


zi potiho bi klicala: »samo Bog«, »samo Isus«, »samo 
Ljubav« — a onda bi se ta ljubav prema Bogu smjesta 
izrazila kao beskrajna dobrota prema bližnjemu. Sim- 
fonija žutih jaglaca, ranog proljeća i ljudskog srca. 

Ovo će se poglavlje možda pričinjati kao neka pje- 
sma ispjevana na nevidljivim lirskim glazbalima ljuba- 
vi. Ipak smo ga htjeli ispisati! Jednostavno zbog toga što 
izražava stvarnost. Ljubav je doista himan, kantik, sim- 
fonija, pjesma. Ali pjesma koja je stvarnost. Pjesma ko- 
ja je odraz najdublje, najrealnije stvarnosti, Boga. Bog, 
naime, konačni izvor svake stvarnosti, u svojoj je biti 
Ljubav. Klaudijino životno poslanje sastojalo se u to- 
me da našoj generaciji svojom svetošću otkrije Boga. To 
znači, iz njezina života morala je u prvom redu odzva- 
njati, ižarivati ljubav. To je Klaudija i ostvarila u pu- 
noj mjeri. 

U ovom poglavlju obradili smo samo jedan aspekt 
Klaudijine ljubavi prema bližnjemu: onu humanističku 
crtu u čitavom njezinu postupku s okolinom u kojoj je 
živjela. O onom najvažnijem, o njezinoj životnoj žrtvi, o 
prihvaćanju dragovoljnog mučeništva za spasenje duša 
svojih bližnjih, govorit ćemo na drugom mjestu. 

Najadekvatniji naslov životopisa Majke Klaudije, 
bio bi: Pjesma ljubavi prema Bogu i bratu čovjeku. Sim- 
fonija ljubavi. Nije u Klaudijinoj ljubavi bilo nikakva 
disakorda, disharmonije, nikakva falsifikata. Njezin hu- 
manizam bio je autentičan jer je u čovjeku gledala Kri- 
sta. Njezina simfonija ljubavi bila je zanosna, blistava, 
žarka, čista, kristovska. 


Izvori i dokumentacija 


1. Sestra Barbara Nachtigal ispripovjedila mi je opisani do- 
gađaj o jaglacima osobno, dana 11. X. 1973., na mjestima gdje se 
sve to odigralo, u Mekinjama. 

2. S. Julijana Bakšič, s. Amalija Bergant, s. Jožefa Ravnikar 
i s. Ljudmila Ravnikar ispripovjedile su mi opisane događaje osob- 
no, u uršulinskom samostanu Sv. Duh kod Škofje Loke, u jeseni 
god. 1973. 


167 

3. S. Marjeta Kurbon ispripovjedila mi je događaj u Pjub- 
ljani, u uršulinskom samostanu, u jeseni 1973. 

4, Sestra Kazimira Arh ispripovjedila mi je događaje osobno 
u Slav. Brodu, u jeseni 1973. ] 

5. Izvještaji s. Margarite Labrtić i s. Ksaverije Hribetnik u 
Arh. vep. Obje sestre nadopunile su svoj izvještaj i usmeno. Izvje- 
štaj s. Agneze Štrukelj u Arh. vcp. 

— ČITAV RUČAK VRATITE U KUHINJU! 
ZA RADNIKE KUHAJTE IZNOVA, BOLJE! 


Sestra Paskalija Strojko, Euzebija Horvat i Inocen- 
cija Dumbović radile su onda u kuhinji pa nam svjedo- 
če o događajima. 

Majka Klaudija je bilo kao poglavarica, bilo kao 
subpriorica, bilo kao nadglednica kuhinje ili kao nadgled- 
nica kućnih pomoćnica i radnika na posjedu imala duž- 
nost nadzirati kakvo se jelo sprema i daje pojedinim za- 
jednicama u velikom varaždinskom samostanu. 

Kad se radilo o prehrani kućnih pomoćnica, pogoto- 
vo o hrani radnika na posjedu, nastupila bi, premda vr- 
lo ljubazno, ipak vrlo energično. Jednog dana bio je ru- 
čak za radnike preslab, s premalo kalorija. 

— Čitav ručak vratite u kuhinju! Za radnike kuhaj- 
te iznova, bolje! Dajte im nešto jače! — rekla je Majka 
Klaudija veoma blagim tonom, po svom običaju, ali ipak 
veoma odlučno. 

Sestre koje su radile u kuhinji nisu se nimalo uvri- 
jedile. Dapače, zadivile su se tolikoj brizi za one koji 
teško rade pa su poslušale i odmah su se dale na posao 
da prirede jaču hranu. One su redovito radnicima spre- 
male krepka jela i u dostatnoj mjeri, ali kako je to bi- 
valo iz dana u dan, a samostanske mogućnosti nisu bile 
velike, dogodilo bi se koji put da bi ispao nešto slabiji 
ručak. Majka Klaudija nije htjela dopustiti ni te iz- 
nimke. 

Klaudija je imala veoma izoštren osjećaj za socijal- 
nu pravdu. Premda kontemplativna redovnica, u stro- 
goj klauzuri, nije dopustila da mimo nje prođu socijal- 

na gibanja modernog vremena pa se znala u tom smislu 
izdići iznad shvaćanja ondašnje građanske društvene 
sredine. 

Sestra Marija Forst, koja je Klaudiju izvrsno pozna- 
vala, piše: Imala je majčinsko srce i za radnike i za kuć- 
ne pomoćnice, koji su obavljali teške poslove. Klaudija 
bi znala reći: 

— Da sam nadglednica kuhinje, dala bih najbolju 
hranu radnicima i kućnim pomoćnicama, zatim djeci (u 
konviktu), pa tek onda redovnicama. 

S. M. Forst piše: Bila je svima na raspolaganju. 
Svima je htjela biti sve, od najpoštovanijih do zadnje 
nezapažene kućne pomoćnice u samostanu. Za svakoga 
bi pokazala interes i osjećaje ljubavi. 

Zlata Svalina piše: Govorila nam je Majka Klaudi- 
ja da prema svima moramo biti fine, pa također i pre- 
ma radnicima koji dolaze u kuću. Dapače, da mi njih 
prve moramo fino i srdačno pozdraviti. 

Klaudijina duša plamtjela je od ljubavi prema Kri- 
stu pa je razumljivo da je upravo gorjela od ljubavi 
prema bližnjemu. Čitav život posvetila je malenima, si- 
romašnima, ugroženima, onima koji trpe. 

Kao što je odavna bio običaj da veliki samostani na 
porti, na ulazu u kuću, svaki dan siromasima daju ručak, 
tako je bilo i u uršulinskom samostanu u Varaždinu. 
Svaki siromah koji bi došao bio bi poslužen toplim ruč- 
kom. Klaudija se smatrala presretnom kad bi na nju 
došao red da dvori te siromahe. Sestra Pija Schibel, re- 
dovnica Družbe malog Isusa, došla je jednom na portu 
varaždinskog samostana upravo u času kad su ti siro- 
masi ručali. Stari, bolesni, sakati, u dronjcima. Dvorila 
ih je s najvećom ljubavlju, nježnošću, pažnjom, Majka 
Klaudija, unuka dugogodišnjeg predsjednika Hrvatskog 
Sabora, unuka glavnog direktora golemih Strossmaye- 
rovih crkvenih imanja. 

— Došla sam izvana na portu i gledala je kako dvo- 
ri siromahe. To je radila tako veselo da se nimalo nije 
moglo zapaziti da je taj posao ponizuje. Bila je sva du- 
hom sjedinjena sa svojim zaručnikom Kristom. Kad sam 
je pozdravila, veoma radosno mi je odzdravila, zagrlila 
me i u čelo poljubila. To ne mogu zaboraviti — tako piše 
sestra Pija Schibel. 


Takvi prizori ne zaboravljaju se. 

U toj Klaudijinoj ljubavi prema siromasima nije bi- 
lo ništa sentimentalno, dapače, bilo je u njoj i nešto re- 
volucionarno. Čujmo što kaže sestra Inocencija Dum- 
bović: 

— Da, da, vratila bi u kuhinju, sa suzama, i jelo od- 
ređeno za prosjake, po cijelu »rajnglu«, ako bi bilo sta- 
ro. Svakoga dana trebalo je i siromasima kuhati svje- 
že jelo. 

Svakako zanimljivo. Redovnica stroge klauzure, či- 
je su molitve i odnosi prema Bogu prelazili u sfere mi- 
tike, odlučno je nastupala kad je trebalo braniti prava 
bijednih, siromašnih, ostavljenih. 

Već smo govorili o Majci Klaudiji učiteljici (pogl. 
10.). U ono vrijeme mnogo se držalo do grofova, boga- 
taša i visokih činovnika. Klaudija je preko toga prela- 
zila, premda je i sama potekla iz takozvanog gornjeg 
sloja. Mnoge bivše učenice kojima je ona bila nastavni- 
ca, a koje su uglavnom potjecale iz radničkih, poslužnič- 
kih i nadničarskih obitelji, u svojim izvještajima pišu: 
»Bila je pravedna.« Nije nimalo više pozornosti posveći- 
vala vlastelinskoj i bogataškoj djeci nego siromašnima. 
Njezin postupak svakako je odudarao od shvaćanja ta- 
dašnjeg vremena. Čitamo o njoj da je i u svojim mla- 
denačkim godinama »osobito voljela sirotinju« (pogl. 6.). 
U samom Redu opet je služila siromašnima. Mlađe časne 
sestre bile su uglavnom sa sela. U velikom varaždin- 
skom samostanu služilo se Bogu stoljećima u pokori i 
u siromaštvu. Majka Klaudija nije samo radila za siro- 
mašne, ona im je davala svoje srce, svoju ljubav. Ima ih 
mnogo koji potpomažu sirotinju, koji se brinu za siro- 
mašne, ali ipak sebi sve priušte u životu. Klaudija je 
bila drukčija. S onima koji su trpjeli trpjela je i sama. 
Sa žalosnima bila je žalosna, sa siromašnima siromašna. 

Kao redovnica stroge klauzure, Klaudija nije mo- 
gla sudjelovati u velikim socijalnim karitativnim akci- 
jama. Nije se također mogla boriti na intelektualnom 
području za socijalni preobražaj društva. Bilo joj je to 
u ono vrijeme, u njezinu zvanju i položaju, nemoguće. 
Ali mogla je nešto drugo: moliti se i žrtvovati za one 
koji trpe, za čitavo jadno grješno čovječanstvo. Ako lju- 
di već na zemlji pate, da im bude bolje u vječnom živo- 
tu. A to je svoje poslanje savršeno ostvarila. Posvetila 
je sebe da bi drugi mogli biti posvećeni. Svi, i siromašni 

i bogati, patnici jedni i drugi, gledali su u Klaudiji ono 
za čim su najviše žudjeli: svjetlo u tami života, pomoć 
u onom što su smatrali da im je od svega najpotrebnije, 
tj. da u tamnom labirintu života ostanu na moralnoj 
visini. 

Poslije drugog svjetskog rata stajala je na čelu ur- 
šulinskog Reda, u Rimu, Majka Marie de St. Jean Mar- 
tin. Bila je oduševljena papinskim enciklikama i direkti- 
vama o rješenju socijalnog pitanja. O tome je mnogo pi- 
sala, a godine 1947., poslije generalnog kapitula uršulin- 
skog Reda, uputila je okružnicu o toj stvari svim uršu- 
linkama. U jednom poglavlju daje konkretne upute svo- 
jim sestrama kako da se s najvećom spremnošću, kao 
prave sljedbenice Kristove, angažiraju na tom području 
ljubavi. Sestra Margarita Labrtić prevodila je okružni- 
cu s francuskog na hrvatski. Čujmo što sestra Margari- 
ta piše: 

— Čim sam prevela to poglavlje, požurila sam se 
već teško bolesnoj Majci Klaudiji i pomalo joj čitala, a 
ona je, zahvaćena žarom koji je strujao iz tih direktiva, 
upravo ponirala i gotovo zrela kako treba da zahvatimo 


baš to polje rada. Generalna majka Marie de St. Jean - 


Martin izričito je spominjala najbjednije s gradskih pe- 
riferija i isticala da ih ne smijemo gledati samo izdaleka, 
nego ući u te okolnosti i ljubavlju milosrdnog samari- 
tanca prihvatiti i pridići tu braću. Majka Klaudija, ma- 
kar redovnica koja je život proživjela u strogoj klauzu- 
ri, ali redovnica koja je kroz svjetlo ljubavi uvijek gle- 
dala svijet, raširenih je ruku i sva obasjana klicala: 
O, draga sestro Margarito, učinite sve što možete da se 
ostvare te divne direktive naše generalne majke! 

Ni u bolesti se nije bavila svojim osobnim proble- 
mima, uvijek je mislila samo na to kako da ugodi Bogu 
i kako da olakša život bližnjemu. 

Siromašne i one koji trpe ljubila je Klaudija svim 
srcem. Darivala im je ono najdragocjenije što je imala: 
svoju ljubav. Evo, što pripovijeda .s. Celestina Kerovec, 
svjedok događaja: 

Majka Klaudija bila je tada već u starijim godina- 
ma. Našla se slučajno na porti varaždinskog samostana. 
Pozvoni zvonce. Došao je neki nezaposleni radnik. Tra- 
žio je milostinju. Klaudija ode poglavarici. Ova dade 

neku malu milostinju. Klaudija dođe na vrata i plačući 
pruži radniku milostinju. Kroz suze je govorila: 

— Oprostite što je tako malo. 

— To je meni više nego novac — rekao je radnik 
gledajući Klaudijine suze, osvojen divnim postupkom i 
ljubavlju kojom mu je udijeljena pripomoć... A onda... 
i radnik je zaplakao. 


Izvori i dokumentacija 


1. Sestra Paskalija Strojko, Euzebija Horvat i Inocencija 
Dumbović, pripovijedale su meni osobno događaj u Varaždinu u 
jeseni 1973. 

2. Izvještaji s. Marije Forst, s. Pije Schibel, s. Margarite La- 
brtić u Arh. vep. 

3. Izvještaj Zlate Svalina u Arh. vcp.. 

4, Događaje koje kao njihove citiramo izrekle su meni s. Ino- 
cencija Dumbović i s. Celestina Kerovec osobno u Varaždinu, u 
jeseni 1973. 

ZANOSNA MOLITVA NAD BIJELIM CVJETICIMA 
RASCVALE SURUČICE 


Svibanjsko poslije podne. Sestre su prošle prizem- 
nim hodnikom varaždinskog samostana i ušle u vrt. 
Prema dnevnom redu sada je rekreacija, odmor. Upu- 
tile su se stazicom (danas je popločana kamenim plo- 
čama). 

Tople zrake proljetnog sunca njihale se u vrškovima 
prolistalih stabala, zapljuskivale prekopane brazde za- 
sijanih gredica, prošarale ukrasne grmove razigrane 
svježim listićima i mirisavim tek otvorenim pupoljcima, 
obrubile čitav veliki vrt živahnim plohama svjetla i sje- 
ne. Zujanje pčela, cvrkut vrabaca. Ruže, ivančice, bo- 
žuri, tulipani, potočnice, nešto procvalo, a nešto se spre- 
ma na cvat. 

Skupina sestara, među njima Majka Klaudija i se- 
stra Gertruda, zaustavile se pred dva grma suručice. De- 
setak koraka od vrata. Sitni listići još nisu bili probili, 
ali su grančice bile raskošno posute mekanobijelim cvje- 
tićima. Suručica u punom proljetnom cvatu. Majka 
Klaudija je bez prekida živjela u prisutnosti Božjoj, nje- 
zina misao i srce nisu se nikad ni udaljivale od Stvori- 
telja, s njim je u ljubavi bila uvijek mistično sjedinje- 
na, ali pred tim bogatstvom ljepote i raskoši, koje se 
pod srebrenosjajnim zrakama svibanjskog sunca razli- 
lo po nježnobijelim cvjetićima suručice, Klaudija se ni- 
je mogla uzdržati od zanosa ljubavi prema Bogu i od 
glasne molitve, pa je, netremice gledajući u  rascvali 
grm, s plamenim ushićenjem, a ujedno s najvećom nu- 
tarnjom uravnoteženom smirenošću, izgovorila: 

— Bog, Bog, Bog... 

Sestra Gertruda, koja je slušala tu molitvu i gleda- 
la Majku Klaudiju u tom času, kaže: Malo riječi, ali za- 
nosno uzdignuće k Bogu. 

Kad bi netko drugi izgovorio te riječi koje je izgo- 
vorila Klaudija, nitko ih ne bi ni zapazio. Ali kad ih je 
izgovorila ona, najprije su zazvučale u ušima sestara, a 
onda zazvonile u njihovim srcima. Klaudijina kratka 
molitva okupala je njihovu dušu toplinom nadnaravnog 
zanosa, jer su u onom času osjetile i spoznale da su 
grančice i cvjetići suručice samo veo, koprena, i to vrlo 
tanahna i prozirna koprema, kroz koju Klaudija gleda 
Božje djelovanje, kroz koju gleda Boga koji je Osoba i 
koji je Ljubav. Sestre su osjetile i spoznale da je taj 
isti Bog-Ljubav prisutan u Klaudijinoj duši, da je ispu- 
nja u potpunosti, da Klaudijino čisto biće u vatri te 
Ljubavi plamsa i izgara. 

— Jednom mi je rekla da svuda gleda Boga — piše 
o Klaudiji sestra Terezija Horvat. 

Da, u svemu, pa i u prirodi, gledala je Boga, i to 
Boga koji je Ljubav. 

Baš zbog toga što je Bog Ljubav, bila je neprestano 
uronjena u tajnu presv. Trojstva. Jer tajna presv. Troj- 
stva i nije drugo nego misterij triju osoba, Oca, Sina i 
Duha Svetoga, koje kroz vječnost međusobno saobraća- 
ju intenzivnom ljubavlju. Dinamizam apsolutne ljuba- 
Vi, to je Bog. 

— Živi tip duše uronjene u presv. Trojstvo — piše 
o Klaudiji sestra Terezija Horvat. 


S. Margarita Labrtić kaže: 

— Klaudijina duša sva je uronjena u Presveto Troj- 
stvo. Obuzeta tom ljubavlju, ižaruje je u svim razgo- 
Vorima. 

A sama Klaudija govori: 

— Naš život nije ništa ako nije u Presvetom Troj- 
stvu. Ono što je za prirodu sunce, to za našu dušu mo- 
Ta biti Presveto Trojstvo. (Diktirala s. Tereziji Horvat.) 

Klaudija je svjesno svoj život usadila u Presveto 
Trojstvo baš zbog toga jer nam taj misterij u svoj du- 
bini otkriva da je Bog Ljubav. Ili, možda je to bolje 
izraziti ovako: budući da je neprestano bila uronjena u 
Misterij Presvetog Trojstva, iskusila je da je Bog Ljubav. 

Govorili smo za Klaudiju da je neprestano živjela u 
Božjoj prisutnosti. To, između ostaloga, znači i ovo: srce 
joj je bez prekida izgaralo od ljubavi prema Bogu, s 
Njim je bila neprestano sjedinjena u ljubavi, uvijek i 
svuda. Kada i kako je to počelo, znamo. U onom spisu 
koji je napisala o svom duhovnom životu ona sama kaže: 


Veliku sam milost primila na dan prve sv. Pričesti, 
dne 1. V. 1887. Nekoliko sati bila sam posve odsut- 
na zemaljskom životu, otrgnuta svemu stvorenome, 
a proniknuta prisutnošću Božjom. Osjećala sam 
Boga u sebi. Sreća moja bila je neopisiva. 


U tom istom spisu piše: 
— Bog je ljubav 


I nastavlja: 


Najsnažnije u svome životu okusila sam baš tu lju- 
bav, pa ako se Bogu svidi, On vam, predobra časna 
majko, i to može otkriti kada i kako hoće — ja mo- 
ram šutjeti. 


Vječno u Božjoj prisutnosti, vječno u Božjoj ljuba- 
vi. Tim riječima izražavamo sadržaj Klaudijina duhov- 
nog života na zemlji. 

Najsnažnije u svom životu iskusila je Klaudija upra- 
vo Božju ljubav. Kako? »On vam, predobra časna maj- 
ko, i to može otkriti kad i kako hoće — ja moram šu- 
tjeti.« Čini nam se da nam je to već otkriveno. Iskusila 
je u svom životu Božju ljubav zato jer joj je to bilo da- 
no kao nadnaravni uliveni dar. Božja prisutnost, koju 
je u mladim danima primila kao uliveni dar, isto je što 
i prisutnost Boga-Ljubavi. 

Od časa svoje prve sv. Pričesti, dakle, gledala je 
Klaudija Boga svuda, pa i u prirodi. Gledala je Boga 
koji je Ljubav. 

Njezin duhovni život odvijao se u tom smislu već 
davno prije njezina stupanja u Red. O tome nam također 
govori Klaudijina dobra prijateljica iz djevojačkih da- 
na, Pavica Šabarić. Ako se ikome tada Klaudija bar ma- 
lo povjeravala, bila je to Pavica. Ako je itko tada Klau- 
diju malo dublje poznavao, bila je to Pavica. A Pavica 
nam kaže kako je Jerina-Klaudija uvijek bila tiha, po- 
vučena, u svojoj nutarnjosti i vanjštini potpuno sabra- 

na; kako je uvijek na neki svetački način osvajala svu 
svoju okolinu, kako su je smatrali odabranom, preoda- 
branom od Boga. 

Nadnaravni uliveni dar prisutnosti Božje koji je 
Klaudija posjedovala, a koji je Klaudijina okolina za- 
pažala u vanjskoj formi duboke sabranosti i svetačkog 
držanja, praktički je značio dar spoznaje i doživljaja da 
je Bog Ljubav i da je svuda prisutan kao Ljubav. 

Svuda prisutan. 

Sestra Amadeja Brčić piše o Klaudiji: Mila allen 
živjela je u neprekidnoj Božjoj prisutnosti. 

U onom spisu o svom duhovnom životu, iza govora 
o Božjoj ljubavi, što smo citirali, Klaudija nastavlja (i 
time spis završava) ovako: 


Bog je Bog! O kako su divne njegove savršenosti: 
Vječan je i nepromjenjiv 
Svudašnji i sveznajući 
Premudar i svemogući 
Svet i pravedan 
Dobrostiv i milosrdan 
Istinit i vjeran. 


U ovom nas poglavlju napose zanima ona Božja 
savršenost: svudašnji. 

Klaudija, kojoj je dan uliveni dar da svuda iskusi 
Božju prisutnost, otkrivala je Boga i njegovu ljubav 
svuda, pa i u prirodi, u cvjetovima suručice, u ružama, 
ivančicama, tulipanima i u potočnicama. 

U svojim izvještajima o Majci Klaudiji sestra An- 
zelma piše: Već kod prvih pohoda u samostan saopćili su 
mi da imaju redovnicu koja stalno živi u Božjoj prisut- 
nosti... Na drugom mjestu s. Anzelma piše: Kad sam 


bila s Klaudijom u vrtu, gledajući cvijeće, ganuto je go- 


vorila: Divan je Bog u svojim djelima... Ista je sestra 
Anzelma pripovijedala da je cvijeće nad kojim bi Klau- 
dija svoj duh uzdigla Bogu, bilo: procvale ruže, ivanči- 
ce, potočnice, tulipani. 
S. Ancila Presečki izvješćuje: 

 — Pripovijedala nam je s. Alojzija Lukačević da je 
Majka Klaudija pri razmatranju godinama imala otvo- 
rene one stranice u katekizmu na kojima se govorilo o 
Božjim svojstvima. 

S. Klotilda Lažanski piše: 

— Klaudiji je svaki cvijetak, svaka travka govori- 
la o veličini Božjoj. 

S. Terezija Horvat: 

— Majka Klaudija pokazala je veliko zadovoljstvo 
zbog odredbe časne majke da se pola sata jutarnjeg raz- 
matranja obavi u vrtu. Bila je to novost za naš samo- 
stan, gdje se uvijek cijelo razmatranje obavljalo u 
koru... 

Znamo da je tu odredbu Klaudija opravdavala isti- 
čući zdravstvene razloge, ali pritom se nužno sjećamo 
riječi sestre Klotilde: Klaudiji je svaki cvijetak, svaka 
travka govorila o Božjoj veličini. 

Sestra Serafina Dagarin izvješćuje: 

— Iu prirodi je gledala Boga. Kad smo šetale po 
vrtu, pa kad bi pogledala na nebo ili na cvijeće, oko bi 
joj se orosilo suzama. 

Sestra Alojzija Lukačević opisuje nam dva vrlo li- 
jepa prizora: 

— Nalazila je Boga u prirodi. Šetajući jednom u re- 
kreaciji vrtom gdje su baš prekopali i pripravili jednu 
gredicu za sijanje, upita Klaudija prisutnu novakinju: Na 
što vas podsjeća ova pripravljena zemlja? I odgovori sa- 
ma: Mene podsjeća na dušu koja je pripravna da primi 
Božju riječ. Drugi put, idući pokraj jednog fikusa, koji 
se bio posušio, a kad su ga obrezali, on potjerao i po- 
mladio se, Klaudija reče: Gledajte što Bog i njegova mi- 
lost može učiniti iz duše, iz uvele duše, kad se samo k 
njemu obrati! 

Klaudijina molitva u vrtu pobuđivala je u sestra- 
ma poseban dojam. Sestra Inocencija pripovijeda: 

— Bilo je navečer oko šest sati. Majka Klaudija je 
hodajući vrtom, molila krunicu. Od sjenice, pa onom du- 
gom stazom prema dolje. Uvijek sam nju cijenila naj- 
više od svih sestara, ali taj put sam pomislila da je ta- 
ko sveta kao Marija Margarita Alacoque, kojoj se uka- 
zalo Presveto Srce Isusovo. 

Sestre bi katkad zamolile Klaudiju da im nešto na- 
piše za uspomenu. Jednoj je napisala ovo: 


Coram Domino et in Domino (Pred Gospodinom i u 
Gospodinu)! On u nama, a mi u njemu. 

Njegova je dobrota tolika da nas traži i u nerazum- 
nim bićima. Kad svane proljeće, pa se orao vraća iz 
južnih krajeva, tko mu je dao moć da lebdi nad 
snježnim vrhuncima najviših gora? Tko mu je dao 
moć? Moramo priznati: Bog, Bog, Bog, Bog! 

Bog, Bog, Bog, Bog! 


U bijelim cvjetićima rascvale suručice, u ružama, 
ivančicama, potočnicama, u snježnim vrhuncima najvi- 
ših gora, kao i u visokom letu orla, gledala je Klaudija 
Božju veličinu i Božju ljubav. Gledala je tu ljubav svu- 
da. Zato njezin prolazak kroz ovu zemlju, čitav njezin 
život i nije bio drugo nego poletna molitva, protkana i 
prodahnuta vatrenom ljubavlju prema Bogu. 


Izvori i dokumentacija 


1. O molitvi nad suručicom pripovijedala mi je sestra Ger- 
truda Vuksanović u Varaždinu, u jeseni 1973., na mjestu gdje se 
to dogodilo. 

2. Izvještaj s. Terezije Horvat, s. Amadeje Brčić, s. Anzelme 
Gračanin, s. Ancile Presečki, s. Klotilde Lažanski, s. Serafine Da- 
garin, s. Alojzije Lukačević, s. Margarite Labrtić, s. Inocencije 
Dumbović (ona i usmeno rastumačila) u Arh. vep. 

3. Kratak spis o svom duhovnom životu, koji je Klaudija na- 
pisala na zapovijed svog ispovjednika i svoje poglavarice, nalazi 
se u Arh. vcp. 

4. Posljednji citat Klaudijinih misli uzeli smo iz papira na 
kojem je te misli napisala sestrama za uspomenu. Slične misli i 
izraze napisala je nekoliko puta raznim sestrama. Napisala bi ih 
s malim izmjenama. 

ŽIŽAK PRED PRESVETIM. 
ODANOST MAJCI CRKVI 


— Proživjela sam pod istim krovom s Majkom 
Klaudijom 19 godina, većinom u Varaždinu, nešto u Za- 
grebu — pripovijedala mi je sestra Anzelma Gračanin 
u Varaždinu, u proljeće godine 1974. Govorila je mirno, 
odmjereno, promišljeno, ali ipak s neprikrivenim odu- 
ševljenjem, i nastavila: Klaudija je bila ponizna, prože- 
ta samosvladavanjem, puna ljubavi prema Bogu i bliž- 
njemu, u jednu riječ: sveta. Bila je to redovnica sjedi- 
njena s Bogom, koja je svojom svetošću djelovala na 
druge, utjecala na zajednicu. A izvor njezine svetosti, iz- 
vor njezina sjedinjenja s Bogom, kako sam zapažala, bi- 
la je Euharistija. I crte Klaudijine svetosti bile su takve, 
govorile su da Klaudija nasljeduje euharistijskog Isusa, 
tj. život je provodila tiho (jedva zapažena u zajednici), 
u ljubavi, ne tražeći sebe. I u postupku s drugima bila 
je proniknuta istim duhom. U susretu s ljudskim slabo- 
stima nikad nije korila ili oštro govorila, nego je sa svom 
strpljivošću nastojala da dotične slabosti preokrene na 
dobro. Sve joj je to uspijevalo jer je bila združena s 
Bogom u Euharistiji. 

Ista sestra Anzelma piše u svojim izvještajima: 

— Klaudijina žarka ljubav prema Isusu vidjela se i 
onda kad je dolazila pred oltar da moli. Molila je tada 
s velikom poniznošću i žarom, uvijek klečeći... Najvi- 
še smo se divili kako može (teško bolesna) i po dvije sv. 
mise proklečati. Vidjelo se da je nešto tjera, drži; da- 
vala je naknadu... Velikim je žarom štovala Isusa u 
presv. Euharistiji. Nije o tome mnogo govorila, ali je 
vladanjem pred svetohraništem to zasvjedočavala. 

— Krunicu je molila klečeći pred svetohraništem, u 
kućnoj kapeli, uz pričesnu klupu, posve polagano, raz- 
matrajući. Molila bi uz tu pričesnu klupu dugo, dugo, 
uvijek glavom nagnutom prema dolje — govorila je s. 
Anzelma. 

Sestra Ambrozija Linarić piše: Ljubav prema euha- 
ristijskom Isusu isticala se u Klaudiji na osobit način. 

S. Klotilda Lažanski: Klaudija je jako štovala Isusa 
u presvetoj Euharistiji, a to štovanje preporučivala je i 
drugima. 

Sve što je bilo u vezi sa sv. Euharistijom, bilo je za 
Majku Klaudiju sveto. Osobito se to zapažalo u Mekinja- 
ma, kad je novakinje upućivala u razne poslove i nad- 
zirala ih pri radu. S. Serafina Dagarin piše: Sve je radi- 
la zajedno s nama, napose je htjela biti nazočna kad smo 
radile u sakristiji. S velikim poštovanjem pekla je i re- 
zala hostije i pri tome nas upozoravala na dosljednost i 
pažljivost u radu... Izvanredno je častila Isusa u pre- 
svetom oltarskom sakramentu... Kad bi došla u sakri- 
stiju, uvijek bi pozdravila Isusa i pobožno bi pokleknu- 
la. Novakinje je upozoravala da imaju veliko poštovanje 
prema svetim posudama, upozoravala ih je na pažljivost 
Pri pripravljanju hostija. 

Mnoge sestre govore o Klaudijinoj živoj vjeri u Isu- 
sovu prisutnost pod prilikama kruha i vina, izvješćuju o 
njezinoj pobožnosti prema presv. Euharistiji. S. Bona- 
ventura Tepeš: Klaudija je klečala u kapeli ili na pje- 
valištu sabrano, pobožno, upirući svoje oči u svetohra- 
nište. Njezini pokloni bili su puni najdubljeg počitanja 
prema Isusu u presvetom oltarskom sakramentu. Nikad 
nisam opazila da bi se ogledavala u crkvi ili kapeli. 

S. Gonzaga Metzger: U proljeće 1945. vratila se u 
Varaždin (iz Zagreba). Tu je počela njezina Kalvarija. 
Gospodin ju je upravo skršio i smrvio. Mnogo je trpjela, 
a jedino što je odavalo koliko trpi bila je riječ: Moja 
strašna bolest. Već vrlo iscrpljena i pogurena prokleča- 
la bi cijelu sv. misu. 


Sestra Doloroza Kliček: Pred svetohraništem poklek- 
nula bi i sagnula koljeno do poda, podupirući se o kle- 
calo poglavarice. Činila je tako i onda kad joj je to bilo 
veoma teško. A kad ni to više nije mogla, njezin naklon 
glave i sagibanje tijela bili su takvi da su odavali nje- 

zinu živu vjeru. Pod sv. misom uvijek je klečala ne na- 
slanjajući se, sva uronjena u Boga. 

Bilo je i zanimljivih događaja. 

U kućnoj kapeli oko tri sata poslije podne obično 
nikoga nema. Sestra Anđelina Plaftak polako je ušla. 
Naložit će peć jer je popodne ispovijedanje sestara. Čim 
je prvim koracima stupila u kapelu, čula je neke vapa- 
je, neko uzdisanje. Činilo joj se kao da se netko s nekim 
bori tražeći milost, smilovanje. Kućna kapela varaždin- 
skog samostana prilično je velika. Kad se Anđelina pri- 
bližila oltaru, opazila je Majku Klaudiju kako kleči na 
podu zgrbljena, uronjena u molitvu, tu pred euharistij- 
skim Isusom. On je tu prisutan, Klaudija to čvrsto vje- 
ruje i s njim razgovara. Očito je, tražila je smilovanje, 
ali tko zna za koga. Isusova prisutnost pod prilikama 
kruha za nju je stvarnost, s njim vodi živi razgovor. 

— Zadnjih godina, kad već nije mogla gotovo ni- 
šta, vodila sam je samo u kapelicu i natrag — kaže s. 
Gertruda Vuksanović. 

Sestra Terezita Pope došla je u Varaždin kad je M. 
Klaudija bila već teško bolesna. Bilo je uoči blagdana 
sv. Petra i Pavla. Toga je dana trebao biti posvećen no- 
vi đakovački biskup preuzv. B&uerlein. Sestra Terezita 
prva je javila tu vijest M. Klaudiji, koja se veoma obra- 
dovala. Kad je s. Terezita odlazila iz njezine sobe, rekla 
je M. Klaudiji da se moli za novog biskupa. 

— O, molit ću, molit ću — odgovorila je Klaudija s 
radosnim, blagim smiješkom, unatoč svojim bolima. 

U to je vrijeme M. Klaudija bila već posve iserpe- 
na bolešću, a ipak je sutradan, na blagdan sv. Petra i 
Pavla, proklečala obadvije sv. mise i vrijeme između 
njih, od 8 do 10 sati. Klečala je čitava ta dva sata nepo- 
mično, onako iznemogla i sva zgurena. 

— Kao novakinja spremala sam kapelicu — izvje- 


šćuje dalje s. Terezita. — Dok je Majka Klaudija molila 


krunicu, bila je sva uronjena u Boga, a ja sam mislila 
da samo sveci tako mole. 

Sestra Marija Iskra pripovijeda: Onda je još (pot- 
kraj života, teško bolesna) Majka Klaudija dolazila u 
kapelu na sv. misu, a kod sv. Pričesti dovela bi je jedna 
sestra k pričesnoj klupi. Ona pak sestra koja bi mini- 
strirala, pridržavala bi M. Klaudiji štap. Veselila sam se 

unaprijed času kad će me zapasti ta dužnost. Krišom 
sam promatrala Klaudiju u tom trenutku. Htjela sam 
(možda iz znatiželje) otkriti njezinu svetost. Na njezinu 
sam licu svaki put mogla čitati da se u njoj u tom času 
zbiva nešto veliko. 

Klaudija je čvrsto vjerovala da je u presvetom ol- 
tarskom sakramentu Isus Krist prisutan istinito, stvar- 
no i bitno, svojom dušom i svojim tijelom, svojom ljud- 
skom i svojom božanskom naravi. Svojom mišlju i svo- 
jom ljubavlju bila je Klaudija s njim neprestano sjedi- 
njena. Euharistijski Isus bio je izvor i središte njezina 
unutrašnjeg života, počelo i sadržaj njezinog nadnarav- 
nog egzistiranja.Uostalom, dobro nam je poznato da je 
Jerina-Klaudija baš po euharistijskom Isusu ne samo 
osjetila poziv k savršenijem životu, nego je po njemu 
jednostavno bila uzdignuta k mističkom sjedinjenju s 
Bogom. Ta milost, koja joj je darovana u času primanja 
prve sv. Pričesti, bila je izvor njezine svetosti, bila je 
određenje da na toj stazi ustraje do kraja života. 

Klaudija je jednako čvrstom vjerom vjerovala u 
Kristovu otajstvenu prisutnost u Crkvi. Krist, glava 
otajstvenog tijela, Crkve, a mi pojedini udovi. Ona je na 
Crkvu Kristovu uvijek gledala u tom svjetlu, u perspek- 
tivi te stvarnosti. Odatle njezina velika ljubav prema 
Crkvi. 

Sestri Celestini Kerovec postavljeno je pitanje: 

— Kakva je bila Klaudijina vjera prema svemu što 
sveta Crkva naučava? 

— Klaudijina vjera bila je čvrsta, oduševljena. Ri- 
ječ »Majka Crkva« popratila bi suzama — odgovara s. 
Celestina. 

Klaudijine molitve, njezina dobra djela, njezine pat- 
nje i žrtve, bile su uvijek usmjerene prema velikim na- 
kanama Crkve. Na te nakane neprestano se molila. Nje- 
zine molitve nisu nikad bile upravljene prema sitnim se- 
bičnim ciljevima. Sestre su bile zadivljene velikom 
Klaudijinom ljubavlju prema Crkvi, velikim poštova- 
njem koje je iskazivala i crkvenim osobama i svemu što 
se ticalo Kristove Crkve. 

— S najvećim pijetetom govorila je o crkvenim služ- 
benicima — piše s. Anuncijata Matejovsky, i nastavlja: 
Često nas je upozoravala da je svaki svećenik »persona 
sacra«, pa nije dopuštala u svojoj blizini ni jedne nez- 

godne primjedbe o njima. Kad su oci kapucini uvodili 
u naš varaždinski samostan »Počasnu  stražu«  presv. 
Srca Isusova, draga M. Klaudija izabrala je za sebe i za 
cijeli novicijat uru od 12 do 13. Taj sat bio je posvećen 
bl. Dj. Mariji, s nakanom: Za Crkvu katoličku, za papu, 
biskupe, svećenike, redovnike. Od vremena do vremena 
podsjetila bi nas u rekreaciji na našu nakanu. 

Veoma lijep izvještaj o Klaudijinoj ljubavi prema 
Crkvi daje sestra Pija Lončar: 

— Već od svojih prvih godišnjih duhovnih vježbi 
(god. 1916.) zavoljela sam ono divno načelo sv. Ignacija: 
Sentire cum Ecclesia (osjećati, misliti kao i Crkva), ali 
mi se nikad ne bi tako duboko usadilo u dušu da nisam 
vidjela kako je to načelo provela u djelo moja sveta 
magistra Klaudija. Kad bi ona, inače veoma tiha i mir- 
na, smirena u Bogu, govorila o bilo kojoj stvari u vezi 
s tim načelom (a to je u novicijatu bivalo često), sva bi 
se ražarila, riječi su joj bile snažne i vatrene, glas kre- 
pak i živ. Osjećale smo da joj govori cijela duša. Kad 
bi svršila o tome govoriti, vratila bi se u svoj stari i tihi 
način. Prema svećenicima i višim crkvenim poglavari- 
ma pokazivala je duboku poniznost i djetinju poslušnost. 
Dolazak biskupa u samostan bio je za nju duševni do- 
Življaj. Rekla bi svojim novakinjama: Djeco, dolazi 
crkveni knez! Taj izraz posebno je voljela. Osjećali smo 
da njoj nešto posebno kazuje, jer bi ga izgovorila s ne- 
kom osobitom duhovnom unkcijom. Kad bi tko rekao: 
To je rekao (naredio) biskup ili naš duhovnik... — to 
je njoj bilo dovoljno (potpuno mjerodavno), pa ne bi 
više dopustila ni najmanje diskusije o tome. Bilo je pri- 
lika kad bi joj ta podložnost postala i vrlo teška, ali ona 
ne bi popustila ni pred kakvim razlozima ili isprikama. 
Mnogo puta dala bi nam divan primjer - svoje ljubavi 
prema Crkvi, kad bi, puna žive vjere, pitala, makar se 
radilo i o najmanjim stvarima, za savjet i direktive. Ne- 
ke sestre mislile su da je to skrupuloznost, međutim, 
Klaudiju je vodila samo jedna želja: savršeno vršiti Bo- 
žju volju. U »živoj« Crkvi nije gledala drugo nego »ži- 
voga« Krista. Tko je promatrao Klaudiju dok je razgo- 
varala s biskupom ili sa svećenicima, opazio bi da je za 
nju individualnost osobe nešto sporedno. Oborenih oči- 
ju, smjerna držanja, blagim glasom koji je odavao dužnu 
pobožnost, objašnjavala je svoje misli. Na njoj se zapa- 

žalo duboko poštovanje i duh vjere. Takvo shvaćanje i 
držanje odlučno je tražila i od novakinja koje su joj bile 
povjerene, pa bi bila veoma nezadovoljna kad bi opazi- 
la da se one prema crkvenim osobama odnose više slo- 
bodno i na temelju naravnih motiva. Poniznost kojom 
bi M. Klaudija molila od svećenika ili biskupa blagoslov 
bila je živa propovijed. 

Na svećenike nije gledala drukčije nego u svjetlu 
vjere. Sestra Anđela Zemljak piše: Klaudija nije nikad 
tražila posebnog svećenika za ispovijed ili za vodstvo u 
duhovnom životu; u onome kojega joj je dala Provid- 
nost Božja gledala je samog Spasitelja. S. Ana Račić: 
Klaudija je u svakom ispovjedniku gledala jedino na- 
mjesnika Božjega pa je nisu smetale promjene ispovjed- 
nika, kao što to obično druge smeta. 

— Klaudija je veoma štovala svećenike. O njima je 
govorila s najvećim poštovanjem. Trebalo je vidjeti ka- 
ko je u govorionici ponizno pozdravila jednog posve mla- 
dog svećenika. I ona bi znala spomenuti one već pozna- 
te riječi: Kad bih susrela anđela i svećenika, najprije bih 
pozdravila svećenika! — tako piše s. Margarita Labrtić. 
Ista sestra iznosi onaj nama već poznati slučaj: razgovor 
M. Klaudije s prečasnim P., samostanskim ispovjedni- 
kom. Dogodilo se to više puta. On bi Majci Klaudiji go- 
vorio vrlo oštro, i to tako da sve prisutne sestre čuju. 
Klaudija bi s najvećom poniznošću i blagošću sve to slu- 
šala i tiho govorila: Presvijetli, dobar Pastir, dobar 
Pastir! 

Sestra Marija Forst govori o tome kako je njoj osob- 
no iza Sv. Pisma najmilije u ruke uzeti, za duhovno šti- 
vo, papinske enciklike, koncilske dokumente, razna pi- 
sma Sv. Oca ili nadbiskupa. Onda nastavlja: Svjesna sam 
da tu veliku ljubav k svemu što izdaje Crkva dugujem 
svojoj magistri u novicijatu i juvenatu, Majci Klaudiji. 

Klaudija je uvijek osjećala, disala, živjela skupa s 
Crkvom. Najintezivnije što je mogla. Kad se godine 1929. 
na veliko molilo za obraćenje jedne velike zemlje, a tu 
akciju bio je pokrenuo sam Papa Pijo XI., ona se, od- 
govarajući unutrašnjem nadahnuću (»Žrtvuj se, jer već 
lupaju po pećini Petrovoj«), posvetila i predala Bogu kao 
žrtva za mir i slobodu Crkve. 

— Odonda su došla na mene sva moguća trpljenja 
— rekla je Klaudija sestri Tereziji Horvat. Konačno je 
Gospodin njezinu žrtvu za Crkvu primio potpuno u nje- 
zinoj dugoj i veoma teškoj bolesti i u njezinoj smrti. 


Izvori i dokumentacija 


1. Izvještaji sestara Anzelme Gračanin, Ambrozije Linarić, 
Klotilde Lažanski, Serafine Dagarin, Bonaventure Tepeš, Gonzage 
Metzger, Doloroze Kliček, Gertrude Vuksanović, Terezite Pope, Ma- 
rije Iskra, Celestine Kerovec, Anuncijate Matejovsky, Pije. Lončar, 
Anđele Zemljak, Ane Račić, Margarite Labrtić, Marije Forst i Te- 
rezije Horvat u Arh. vcp. 


: 2. Osim pismenog izvještaja s. Anzelma Gračanin mnogo mi 
je, u više navrata, usmeno govorila o velikoj pobožnosti M. Klaudi- 
je prema sv. Euharistiji. 


3. O događaju u kapelici govorila mi je s. Anđelina Plaftak, 
u Varaždinu, u jeseni 1973. 

U ZANOSU LJUBAVI. U ZANOSU SRECE 


Klaudija je živjela u blistavoj svetosti. Isto tako ži- 
vjela je u plamenoj sreći. To dvoje ide skupa, nerasta- 
vljivo je. Svetost, naime, sastoji se u ljubavi, a u ljubavi 
nalazi se sreća. Autentična ljubav i potpuna sreća jedna 
su te ista stvarnost. 

Kroz svetost, kao kroz svitanje zore, probijaju se 
zrake Božjeg sunca, ljubavi, prodiru u krhko ljudsko 
srce, koje onda pod njihovim udarom zadrhti treptajima 
zanosne sreće. 

Evo jednog veoma značajnog i zanimljivog razgovo- 
ra između sestre Margarite Labrtić i Majke Klaudije! 

— Časna Majko Klaudijo, jeste li u životu puno tr- 
pjeli? — pitala je sestra Margarita. 

— Ne, nisam — odgovorila je Klaudija i odgovor po- 
pratila smiješkom blaženika. 

Međutim, sestra Margarita je znala za velika Klau- 
dijina životna trpljenja, pa je primijetila: 

— Ali, ipak, časna Majko...? 

Klaudija je još mirnije i vedrije odgovorila: 

— Ne, nisam, jer sam na sve odmah rekla dragom 
Bogu: Hoću! 

Sestra Margarita nadodaje: To je za me bilo obja- 
vljenje. 

Taj kratak dijalog razvio se za vrijeme najteže Klau- 
dijine bolesti. 

Dijalog značajan i zanimljiv. 

U onome »Hoću« Klaudija je sve rekla. »Hoću« jest 
sjedinjenje dviju volja, Božje i Klaudijine. A sjedinjenje 
dviju volja, to se zove i jest: ljubav. U Klaudijinoj žar- 

koj ljubavi prema Bogu izgubila su se sva trpljenja, po- 
tonula su, jednostavno ih je nestalo. Ostala je samo lju- 
bav i u ljubavi sreća, duboka sreća. 

Znamo, Klaudija je neprekidno živjela u prisutnosti 
Božjoj, a to znači bila je svojom sviješću, svojim razu- 
mom, svojom voljom i afektima neprestano uronjena u 
bezdan Božje ljubavi. Taj mistički, ali potpuno realan 
odnos, ostavljao je na njezinoj vanjštini dubok trag, da- 
vao je izrazit pečat čitavu njezinom biću. Prolazila je 
svijetom kao u nekom zanosu. Taj zanos odsijevao je s 
njezina lica, blistao iz njezinih uvijek nasmijanih očiju. 
Zbog toga su svi koji su se s Klaudijom makar samo je- 
danput susreli govorili: Klaudija je sveta! Iz njezina bi- 
ća izbijala je prisutnost Božja, izbijala je svetost, ljubav, 
plamena sreća. Bog postoji, Bog je žarki vrtlog ljubavi, 
Bog je mir i apsolutna sreća — sve to mogli ste dozna- 
ti ako ste bacili samo jedan pogled na Klaudiju, ako ste 
s njome samo jednu riječ progovorili. I onaj njezin tako- 
zvani »dar suza« bio je samo nužna manifestacija unu- 
trašnjeg stanja njezine duše utonule u Bogu, utonule u 
ljubav i u sreću. 

Klaudijin prolazak zemljom bio je svjedočenje 
Božje opstojnosti, Božje prisutnosti u svijetu, Božje lju- 
bavi. Bio je svjedočenje da se u toj ljubavi nalazi po- 
stignuće našeg životnog cilja, naša apsolutna sreća, 

Sestra Ambrozija Linarić piše: 

— Napose je voljela davati pouke iz katekizma. Kad 
bi tumačila, sva bi se ražarila od neke unutrašnje sreće. 


S njezina lica odsijevao bi mir i svetački zanos kad bi 
govorila o Bogu i o nebu. 


Kakvi su bili motivi Klaudijine ljubavi prema Bogu? 
Čujmo što govore one koje su je dobro poznavale i koje 
su slušale njezine pouke o duhovnom životu. Sestra Se- 
rafina Dagarin piše: 

— Ljubila je Boga iz čiste ljubavi. Nije id bilo sta- 
lo do toga što će ljudi reći. 

Sestra Klotilda Lažanski: 

— Mislim da je glavni poticaj njezine ljubavi bila 
zahvalnost i uzvratna ljubav Bogu. Često bi govorila: 


kad nas je Bog prije ljubio, kako da mu ne uzvratimo tu 
ljubav? 

Njezina ljubav prema Bogu bila je potpuno čista od 
svih egoističnih motiva, zato su i njezin zanos i njezina 
sreća bili čisti i potpuni. Takav zanos i sreća apsorbirali 
su svako trpljenje, pa bi ga jednostavno nestalo.. 

— Uvijek hoću što Gospodin hoće. Zato nema boli, 
nema križa, nema trpljenja koje bi mi se činilo prete- 
škim. Nema... nema! — To piše Klaudija u svojim naj- 
težim časovima (svojoj susestri, tada svojoj poglavarici, 
Ignaciji Galijan). Te riječi Host i izgovara (svjedoči s. 
M. Forst). 

Jednoj susestri rekla je M. Klaudija: 

— Kad bi po ulici svi gazili po meni, ja bih bila 
sretna, jer me ljubi moj Bog. Često mislite na to: mene 
Bog ljubi, pa ćete biti vrlo sretne (s. M. Forst). 

Sestru Celestinu Kerovec opomenula je poglavarica, 
a nije bila kriva. M. Klaudija je htjela da to Celestina 
mirno podnese. 

— Ali, teško je — govorila je Celestina. 

— Teško? Ne, to otpada kao ljuska s ribe — nado- 
dala je Klaudija. ' 

U njezinu vječitom zanosu ljubavi sva su joj trplje- 
nja zbilja otpadala kao ljuska s ribe. 

Razumljivo je, i Klaudija je osjećala trpljenja i boli. 
Ostavilo bi to koji trag na njezinoj vanjštini, ali bi sve 
te patnje u svojoj konačnoj liniji ustuknule pred zano- 
som ljubavi i sreće. 

S. Anzelma Gračanin kaže kako se čudila što bi na 
Klaudiji, koja je uvijek bila najdublje združena s Bo- 
gom, često zapazila bolan izraz lica. Jednom ju je za- 
pitala: 

— Majko Klaudijo, zašto ste žalosni? 

Klaudija se uspravila, mirno pogledala Anzelmu i 
rekla: 

— Ne, nisam šalosaa. 


Bilo je trpljenja, o tom nema sumnje, ali bi ih lju- 
bav prema Bogu preobrazila u sreću. No ne samo ljubav 
prema Bogu, nego i ljubav prema bližnjemu u kojem je 
gledala Boga. Znamo da je Klaudija, dok je živjela u 
Mekinjama, veoma mnogo trpjela i od bolesti i od oštre 
klime, a ipak je, uza sve to, na uskrsno jutro, u nakani 
da razveseli novakinje i sestre, s najvećim oduševlje- 

njem posula veliki stol u »Tagzimmeru« žutim jaglaci- 
ma, plavkastim šafranima i žlatnobjelkastim visibaba- 
ma, te na taj način među hladnim samostanskim zidina- 
ma stvorila ugođaj sretnog ranoproljetnog uskrsnog ju- 
tra. U usrećivanju bližnjega nalazila je i svoju sreću. 

Vanjski odraz Klaudijina unutrašnjeg zanosnog sje- 
dixmjenja s Bogom možda je najbolje opisala sestra Ana 
Račić ovom kratkom usporedbom: i 

— Njezina pojava davala je utisak kao da joj duša 
neprestano pjeva s Marijom »Magnificat«. 

Doduše, na posve različite načine, ali i Marija i 


Klaudija nosile su u svojem biću Boga. A taj Bog je . 


Ljubav, izvor blistave sreće. 

Kakvo čudo onda da u spisima trijezne Ane Račić 
čitamo i ovaj doživljaj: 

— Sjećam se, bila sam tada kandidatkinja, izmije- 
nila sam s Majkom Klaudijom nekoliko riječi, kad je na- 
jednom ugledam u oblaku svjetla. Sve je to trajalo, po 
prilici, jednu sekundu. 

Na takve događaje, vanjske odraze unutrašnjeg mi- 
stičnog stanja, nailazimo u životopisima svetaca. 

Duhovna radost nije Klaudiju ostavila ni u najgor- 
čim časovima njenog života, na bolesničkom krevetu, u 
teškoj bolesti, pred smrt: 

— Veselite li se smrti? — pitala je Klaudiju s. Igna- 
cija Galijan. 

— O, da! Veoma se veselim — odgovorila je Klau- 
dija. 

— Je li vam što neugodno? 

— Ništa, ništa, ništa. 


Kratka refleksija nad Klaudijinim životom! 

Osnova od koje se moramo uputiti ako hoćemo iz- 
reći točnu čovjekovu definiciju, jest: čovjekova usmje- 
renost prema Apsolutnom. To Apsolutno je Osoba, Bog, 
Ljubav. Totalno usmjeriti svoj život prema Apsolutnom, 
prema Osobi, Bogu, Ljubavi, a to je moguće jedino po 
Isusu Kristu, znači dati se na ostvarivanje punine svog 
egzistiranja, znači približavati se dostignuću svog cilja 
u totalnosti, to jest savršenom sjedinjenju s Apsolutnim, 
s Bogom, s Ljubavlju. Takvim životom totalne usmje- 
renosti prema Bogu, životom čiste i same ljubavi, svetač- 
kim životom, živjela je Klaudija. A takvo egzistiranje 


190 


u ljubavi isto je što i egzistiranje u sreći, jer znači ostva- 
rivanje osnovne usmjerenosti čovjekova bića. Klaudijin 
život odvijao se doista u zanosu ljubavi, u zanosu sreće. 
Trpljenje, makar kako jako, bilo je samo oblačak koji 
se rasplinuo pred žarom ljubavi. 

Da je Klaudija daleko odmakla na putu čovjekove 
osnovne usmjerenosti, da se čovjekovu cilju približila 
mnogo, mnogo više nego ostali smrtnici, očito je. Da li 
samo svojim silama? Sigurno ne! 

Klupko pitanja koje nam se ovdje nameće, razmr- 
sila je ona sama onim kratkim spisom o svome duhov- 
nom životu. Dobro su nam poznati ti reci, ali ih ponov- 
no moramo citirati, jer bez njih nećemo razumjeti ništa 
ni od Klaudijine zanosne ljubavi, ni od njezine zanosne 
sreće. Evo što tamo čitamo: 


Veliku sam milost primila na dan prve sv. Pričesti, 
1. V. 1887. Kroz nekoliko sati bila sam posve od- 
sutna zemaljskom životu, otrgnuta svemu stvoreno- 
me, a proniknuta prisutnošću Božjom. Osjećala sam 
Boga u sebi. Sreća moja bila je neopisiva. Tu istu 
milost primila sam još dvaput u životu. 


Hoću da se zahvalna srca uzdignem do izvora svih 
milosti koje sam, akoprem ponor bijede, primila u 
svom životu, hoću da se sjetim ljubavi kojom su mi 
dane. Sve su milosti i dobročinstva izljev Božjeg 
STca. »Bog je Ljubav.« 

Najsnažnije u svome životu okusila sam baš tu 
ljubav... 


Eto nam odgonetke Klaudijina života, života ne- 
shvatljivo visokog uspona čovječjeg bića prema Apso- 
lutnom, prema Bogu, života čudesnog utonuća u čistu 
ljubav, u duboku sreću! Veliku milost primila je na dan 
prve sv. Pričesti. Imala je tada 12 godina. Primila je istu 
milost, u onako jakom intenzitetu, još dvaput u životu. 
Ali osnovni učinak te velike milosti, to jest uronuće u 
Božju prisutnost, ljubav, sreću, taj učinak nije Klaudi- 
ju ostavio nikad, sve tamo od dana prve Pričesti pa do 
smrti. Razlike su bile samo u intenzitetu. 

Klaudijin život zanosne ljubavi i sreće započeo je 
na dan njezine prve sv. Pričesti i završio je u času nje- 

zine smrti. Završio? Ne. Tada se istom rasplamsao u pu- 
nom sjaju vječnog sjedinjenja s apsolutnom Ljubavlju, 
s Bogom. 

Istina, i za Klaudiju su vrijedile riječi: sv. Pavla: 
»Sada gledamo kroz ogledalo u zagonetki, a tada ćemo 
licem u lice« (1 Kor 13. 12.). I ona je ovdje gledala Boga 
samo u »ogledalu«, prošla je kroz gorka trpljenja kao i 
svaki smrtnik, ali je zbog posebnih milosti koje je od 
Boga primila i s kojima je vjerno surađivala, njezin ži- 
vot, unatoč svim, pa i najtežim križevima, ipak prošao 
u ushitu ljubavi i sreće. 

— Ponižena sam do kraja, ali sam sretna — znala bi 
reći Klaudija u svojim posljednjim godinama, kad su se 
njezine tjelesne i duševne patnje neobično umnožile. To 
nam svjedoči s. Alojzija Lukačević. 

— I kad joj je lice bilo već posve izobličeno (od bo 
lesti), kroza nj je prosijevao neizreciv unutrašnji: mir i 
radost, a pogled joj je uvijek bio pun blage dobrote — 
piše s. Ancila Presečki. 

Okolina je dobro zapažala da je izvor Klaudijine sa- 
branosti, sminenosti, sreće, sam Bog. skitske Ana: Marija 
Kern pripovijeda: 


— Bila sam u Mekinjama, u novicijatu, u ono vri- 
jeme kad je Majka Klaudija bila submagistra. Nas no- 
vakinja bilo je 15. Majka Klaudija tumačila nam je jed- 
nog dana susret apostola Tome s uskrsnulim Isusom. 
Zaustavila se na Isusovim riječima Tomi: »Metni svoj 
prst ovamo i vidi ruke moje...« U Klaudijinim očima 
zasjale su suze. Od ganuća nad Isusovom dobrotom. Lju- 
bav Isusova! Ljubav Božja! Rasplakala se, nije mogla 
dalje govoriti. Otišla je iz dvorane. 

Da je takav izvor zanosne sreće, Isus Krist, sam 
Bog, mogao apsorbirati i uništiti sve gorčine koje su pro- 
izlazile iz Klaudijina trpljenja, posve nam je razumljivo. 

Nevina dječja srca otkrivala su jasno i zanos Klau- 
dijine sreće i činjenicu da je izvor te sreće Isus Krist, 
sam Bog, njegova ljubav. Kriterij njihove čiste i iskre- 
ne spontanosti govori nam snažno i uvjerljivo (vidi 10. 
pogl.). Danica Brčić (kasnije sestra Amadeja) u sjećanji- 
ma iz svog djetinjstva na M. Klaudiju piše:... Njezine 
oči odražavale su pravu nebesku ljepotu. Ponizni Isus 
sjao je kroz nju. 

Nadasve je karakterističan onaj kratak dijalog koji 
se u svoje doba dugo prepričavao u varaždinskom sa- 
mostanu. Jedna redovnica zapitala je djevojčicu koja je 
posjećivala satove iz glasovira: 

— Dijete, koja te sestra poučava u glasoviru? 

— Ne znam kako se zove, ali to je ona sestra koja 
je najsličnija Isusu! 

— Dakle, Majka Klaudija — rekla je odmah sestra. 
Bilo je posve jasno o kome se radi. (Izvještava s. Marce- 
lina Zorko pismeno, druge sestre usmeno.) 

U svim životnim momentima bila je Majka Klaudi- 
ja uronjena u Božju ljubav, pa je stoga u svim tim tre- 
nucima, pa i u onim najgorčim, bila potpuno sretna. Ži- 
vot joj je protekao u ushićenju ljubavi, u ushićenju 
sreće. 

— Boga je gledala svuda i zato je ronila suze sreće 
i blaženstva — piše sestra Anastazija Trobentar. Mi će- 
mo toj rečenici nadodati još samo ovo: 

— Jer... Bog je Ljubav. 


Izvori i dokumentacija 


1. Izvještaji s. Margarite Labrtić, Ambrozije Linarić, Serafine 
Dagarin, Klotilde Lažanski, Marije Forst, Celestine Kerovec, Anzel- 
me Gračanin, Ane Račić, Ignacije Galijan, Alojzije Lukačević, 
Ancile Presečki, Danice Amadeje Brčić, Marceline Zorko i Ana- 
stazije Trobentar u Arh. vep. 

2. Papir s riječima »... nema boli... nema trpljenja.. .«, 
koje je M. Klaudija napisala s. Ignaciji Galijan u Arh. vcp. 

3. S. Ana Marija Kern pripovijedala je dotični događaj meni 
osobno u Mekinjama, 11. >. 1973. 

— ONO PRVO DA, ONO DRUGO NE! 
KAD JE TO ČULA, IMELDA SE SKAMENILA 
OD ČUDA 


Toplog ljetnog dana, 15. srpnja 1929., vlak se zausta- 
vio na postaji Kamnik. Putnici su počeli izlaziti. Iz jed- 
nog vagona izašla je č. sestra Magdalena Peserli. Pra- 
tila ju je kandidatkinja Ambrozija Linarić. S njima je 
došla i pripravnica za novicijat, Imelda Malek. Uputile 
su se iz varaždinskog samostana i, evo, preko Ljubljane, 
sretno stigle u Kamnik. Još malo pješačenja pa će se 
moći lijepo odmoriti u samostanu u Mekinjama. Ali eto 
ugodnog iznenađenja: sestre su poslale pred njih kočiju! 
Konji su teško dahtali penjući se uzbrdicom, ali samo 
desetak minuta. Otvorila su se široka vrata gospodarskog 
dvorišta, kočija se zaustavila i tri putnice iz Varaždina 
našle su se najednom usred domaće sestarske zajednice. 
Bile su tu skupljene sve sestre i petnaest novakinja. 
Gošće su najprije prišle k domaćim poglavaricama i s 
njima su se pozdravljale. Sestra Imelda postala je ne- 
strpljiva. Gdje je Majka Klaudija? U varaždinskom je 
samostanu mnogo čula o njezinoj izvanrednoj svetosti, 
no još je nikad nije vidjela. A ima za nju i jednu poru- 
ku. Kad je odlazila iz Varaždina, rekla joj je sestra Pija 
Lončar: Recite Klaudiji da je pozdravlja njezina najsta- 
rija novakinja. 

Sestru Imeldu očito nisu mnogo zanimale domaće 
poglavarice, s kojima su se njezine dvije suputnice još 
uvijek pozdravljale, pa se jednostavno odijelila od njih, 
željela je što prije upoznati Majku Klaudiju. Malo po- 
dalje od poglavarica stajala je neka sestra, vidjelo se na 
njoj da želi pozdraviti novodošle sestre, ali čeka da se 

one najprije pozdrave s poglavaricama. Imelda je tu 
sestru opazila i u sebi promislila: Ovo je neka pobožna 
i blaga redovnica, nju ću zamoliti da mi pokaže Majku 
Klaudiju. Uputi se ravno k njoj: 

: — Sestro, molim vas, recite mi koja je od ovih se- 
stara Majka Klaudija? 

Ta pobožna sestra samo se nasmiješila, ništa nije 
rekla. 

Međutim se i Imeldina suputnica, Ambrozija Lina- 
rić, odijelila od poglavarica i krenula k drugim sestra- 
ma da ih pozdravi. Odmah raširi ruke sva radosna i po- 
leti prema toj pobožnoj redovnici: 

— O, časna Majko Klaudijo! 

Imelda se zabezeknula. Stisnula je usne i u sebi pro- 
šaptala: Joj, pitam za Klaudiju, a s njom razgovaram! 


Majka Klaudija blago se nasmiješila Imeldi i s njom 


. se, prema redovničkom običaju, zagrlila. Poslije tog pr- 


vog susreta i pozdrava krenule su, kao i druge sestre, 
prema ulazu u samostan. Imelda je išla s Majkom Klau- 
dijom: Dok su tako nekoliko koraka išle šuike, Imelda 
je u sebi mislila: 

— To je, dakle, ona kojoj je Isus s križa progovorio 
i koja je za vrijeme podizanja, pod misom, u hostiji vi- 
djela Isusa. 

To je Imelda bila čula od sestara u Varaždinu. O 
tome je u onaj čas sama u sebi mislila, kad najednom 
začuje kako joj Klaudija mirno i razgovijetno govori: 

— Ono prvo da, ono drugo ne! 

Kad je to čula, Imelda se skamenila od čuda. Njoj, 
kojoj inače nikad nije uzmanjkao prikladan izraz, ovaj 
put je zapela riječ u grlu. Majka Klaudija je pročitala 
njezine misli! Zavirila u njezinu dušu! Sva sreća da su 
se brzo našle među ostalim sestrama, pa su se rastale i 
pridružile živahnom razgovoru radosne zajednice. Eto, 
Imelda ne treba dalje ispitivati sestre o Klaudijinim iz- 
vanrednim duhovnim darovima. Sama se uvjerila da je 
istina što se o toj svetoj redovnici šapuće. A da se u 
takva šaputanja uvuče i kakva kriva informacija, shva- 
tljivo je. Da je Isus s križa progovorio Klaudiji, to je 
bilo točno. Da je Klaudija vidjela Isusa u hostiji, to nije 
bilo točno. Radilo se o tome da je ona kao dijete, navod- 


195 


no, vidjela hostiju. A preko raznih prepričavanja do 
Imelde došao je netočan izvještaj da je Klaudija vidjela 
pod misom Isusa u hostiji. Sad je to ova sama ispravila. 

Kao i drugdje, tako je i u Mekinjama Klaudiju pra- 
tio »dar suza«. Kad je iz Škofje Loke došao u Mekinje 
veći broj kandidatkinja, da tu započnu novicijat, pogla- 
varice su ih dočekale na hodniku pred kapelicom. — TJ 
očima Majke Klaudije sjajile su se suze — kaže sestra 
Barbara Nachtigal, koja se nalazila među pridošlim no- 
vakinjama. 


Kad bi Klaudija govorila o presvetom Trojstvu, o 


Božjim savršenostima, o Isusu, oblile bi je suze. Od ve- 


like navale suza koji put ne bi mogla dalje govoriti, pa 
bi prekinula tumačenje i otišla iz dvorane. Kako nikad 
prije nije bila u Mekinjama, kako je slovenske nova- 
kinje nikad prije nisu vidjele, smatrala je nužnim da s 
nekoliko riječi iznese pred njih ispriku zbog svojih su- 
za koje bi pokatkad nahrupile u neprikladno vrijeme. 
Smatrala je da im tu pojavu mora malo razjasniti. Se- 
stra Barbara se sjeća da bi Klaudija koji put novakinja- 
ma rekla: 

— Oprostite, to, eto, tako dođe. To neki zovu dar 
suza. 

Od dana svoje prve sv. Pričesti Jerina-Klaudija živje- 
la je trajno u prisutnosti Božjoj. Boga je gledala svuda. 
Svojom mišlju i svojom voljom bila je neprekidno uro- 
njena u Božju ljubav. Da su takvo unutrašnje duševno 
stanje pratile dvije pojave, takozvani »dar suza« i gle- 
danje u dušu svojih bližnjih, ništa čudno. Iste činjenice 
susrećemo i kod velikih klasičnih mistika. Psihofizička 
konstrukcija običnog smrtnika preslaba je da podnese 
snažne valove Božje ljubavi i doživljaje sreće koji re- 
zultiraju iz te ljubavi, iz sjedinjenja dviju volja, Božje 
i ljudske, pa se ta čuvstva ljubavi i sreće često probiju, 
nađu oduška u suzama. Stari duhovni pisci okrstili su 
tu pojavu stručnim imenom »dar suza«. A dar gledanja 
u dušu svojih bližnjih, dar da se pogađa stanje savjesti, 
budući događaji? Vrlo je jednostavno reći: tko je usko 
sjedinjen s Bogom u molitvi, u ljubavi, mišlju i srcem, 
razumom i voljom, taj u Bogu vidi mnogo toga što 
ostali ljudi ne vide. Da, to je vrlo jednostavno reći, ali 
potanje rastumačiti zašto do toga dolazi i kako se to 
odvija, na ta je pitanja vrlo teško odgovoriti. Uostalom, 

Majka Klaudija u nošnji koju su varaždinske uršulinke 
usvojile kad su stupile u Rimsku uniju 

mi se ne želimo upuštati u to, prepuštamo to stručnjaci- 
ma za mističke pojave. Moramo — štoviše — priznati, 
neugodno nam je o tome uopće išta reći. Međutim, kad 
već obrađujemo životno svjedočenje Majke Klaudije, te 
pojave ne možemo i ne smijemo mimoići, jednostavno 
ih prešutjeti, jer bismo time prikaz njezina života, nje- 
zina djelovanja, njezina značenja za sadašnjicu, jedno- 
stavno osakatili, lažno bismo ga iznijeli pred javnost. 
Svjedočanstva onih koji su poznavali Klaudiju toliko 
mnogo spominju i dar suza i dar gledanja u dušu da nam 
je potpuno nemoguće te pojave preskočiti, ispustiti. U 
ovom poglavlju želimo donekle sabrati te i druge izvan- 
redne pojave iz života Majke Klaudije, ukoliko nisu spo- 
menute na drugim mjestima. Sve vrste tih pojava nala- 
zimo i u životu drugih mistika. 


Sestra Agneza Štrukelj prolazila je hodnikom va- 
raždinskog samostana. Spustilo se na nju teško trplje- 
nje. O tome nikome nije govorila ništa, nosila je svoju 
bol u sebi. Kad, eto joj u susret Majke Klaudije. Ljubez- 
no joj se nasmiješila i s majčinskom dobrotom rekla; 

— Sestro Agnezo... 

Nadodala je još nekoliko riječi. 

— Da — izajvila je sestra Agneza piscu ovih reda- 
ka — pogodila je moje duševno stanje, rekla mi je baš 
one riječi utjehe koje su odgovarale tom stanju i ulila 
mi je u dušu mir, pouzdanje, vedrinu. 

Davno je to bilo, ali se takvi događaji ne zabora- 
vljaju. 

Isto vrijedi i za ono što je doživjela sestra Baptista 
Košar. Ona me odvela do zdenca koji se nalazi blizu ku- 
hinje (varaždinskog samostana), na prolazu za vrt, u 
natkrivenom prostoru: 

— Evo, tu je to bilo — govorila mi je. — Tu me je 
Majka Klaudija, tada poglavarica, susrela i rekla mi je: 
»Bog! Dobar je Bog! On sve zna!« Joj, kako sam se iz- 
nenadila kad sam čula te riječi! Pa Majka Klaudija čita 
u moju dušu! Ja sam, naime, tog dana veoma trpjela 
zbog nekih teškoća, ali nikome o tom nisam ništa govo- 
rila. Kako je ona to mogla znati i reći mi pravu riječ 
utjehe?! 

Pripovijeda sestra Tarzicija Mrkoci: Jednom sam 
išla školskim hodnikom (varaždinskog samostana) iza 

Majke Klaudije. Došla mi je na pamet jedna misao_o 
njoj. U taj čas se ona okrene pa mi mirno i ljubazno od- 
govori na tu moju misao. Bila sam vrlo iznenađena i po- 
stiđena. Rekla sam sama sebi: to mogu samo sveci, koji 
u Bogu gledaju i misli drugih. Odonda sam je cijenila 
kao sveticu. 

U samostanima je običaj da se razne sitne potrep- 
štine, na primjer sapun, pasta za zube i slično, traže od 
pretpostavljenih. Mnogima je to traženje neugodno, te- 
ško. I kandidatkinja Paskalija Strojko uputila se s neu- 
godnim osjećajem u duši k Majci Klaudiji, tada učitelji- 
ci kandidatkinja, da moli za neku sitnu potrepštinu. Po- 
kucala je i ušla u sobu. Prije nego je uopće počela go- 
voriti, javila se Majka Klaudija: 

— Drago dijete, vama je potrebno to i to. Evo, sa- 
mo uzmite! , 

Kako se Paskalija iznenadila, nije potrebno opisiva- 
ti. Majka Klaudija, uvijek veoma fina, htjela je Paska- 
liju izbaviti od neugodnosti da moli za željenu stvar, pa 
je jednostavno sama izrekla ono što je sestra htjela spo- 
menuti. 

— Znala je pogoditi pravu riječ za osobu s kojom je 
razgovarala. Više puta bi je neka redovnica zamolila da 
joj kaže koju riječ baš za njezinu dušu. I Majka Klau- 
dija bi pogodila što treba reći — piše sestra Agneza 
Štrukelj. 

Sestra Gonzaga Metzger kaže: Često bi mi rekla baš 
ono što je meni bilo potrebno reći, a da joj prije nisam 
o tom ništa govorila. 

S. Anuncijata Matejovsky pripovijeda: Kad sam jed- 
nom u kućnoj kapelici molila križni put, približila mi se 
M. Klaudija brzim korakom (bila sam kod X. postaje) i 
rekla mi je sva razdragana: »Ljubi Gospodina Boga svo- 
jega svim srcem svojim, svom dušom svojom, svim sila- 
ma svojim....« I na to se bez ijedne riječi udaljila. Ja 
sam ostala zapanjena tim riječima, jer su bile u tijesnoj 
vezi s mojim duševnim raspoloženjem, za koje nitko 
osim mene i Gospodina nije mogao znati. Bila sam u 
onaj čas čvrsto uvjerena da ih je izrekla po osobitom na- 
dahnuću Božjem. Pokazala je tim u kolikoj je mjeri u 
njezinoj duši živio Isus, glavni pokretač svih njezinih 
djela. 

Mnoge sestre doživjele su slična iznenađenja. 

— Znam za tri slučaja — pripovijeda s. Terezija 
Horvat — kad sam se nalazila u velikim duševnim te- 
škoćama, a koje joj nisam povjerila, da je M. Klaudija 
iznenada došla k meni i rekla takve riječi koje su pot- 
puno odgovarale mojem duševnom stanju i donijele mi 
veliku utjehu. 

— Dva puta sam doživjela da mi je rekla stvari za 
koje sam samo ja znala jer su bile stvari savjesti i unu- 
trašnjeg raspoloženja. Bila sam uvjerena da je dragi Bog 
šalje da mi to saopći. Radilo se o jednoj delikatnoj stva- 
ri i o jednoj utjehi u duševnoj stisci — piše s. Anzelma 
Gračanin. 

Zanimljivu stvar priopćuje s. Serafina Dagarin: Či- 
ni se da je M. Klaudija imala proročki duh. Jednom zgo- 
dom izjavila je: »Ako se prilike tako izmijene da više 
ne budemo mogli apostolski djelovati, ostat će nam on- 
da još samo jedno sredstvo za spasavanje duša, to jest 
svagdašnje male žrtve.« Rekla nam je također da će ne- 
ke od nas uskoro umrijeti, a druge da će morati mnogo 
trpjeti. Uistinu, četiri od 15 novakinja malo poslije to- 
ga su umrle... (Taj izvještaj s. Serafine odnosi se na 
godinu 1928. i 1929., kad je M. Klaudija boravila u Me- 
kinjama. Primj. A. K,) S 

O »daru suza« Majke Klaudije govore jednostavno 
sve sestre koje su je poznavale. 


— Ime Isus zapisivala je na omotu svake knjige, a 
kad bi izgovorila to sveto ime, redovito bi plakala. Svi 
smo držali da ima dar suza (S. M. Forst). — Bilo je do- 
sta da izusti ime Isus pa da bude ganuta do suza (S. Ig- 
nacija Galijan). — Za vrijeme moga novicijata, samo 
jedna riječ »Isus« tako ju je ganula do suza da dugo 
nije mogla doći do riječi (S. A. Matejovsky). — Redovi- 
to je plakala kad nam je govorila o Isusovu trpljenju. 
Sjećam se da od preobilnih suza nije mogla nastaviti kad 
nam je govorila o Isusovu bičevanju (S. Serafina D.). — 
Čini se da je imala dar suza, jer bi kod konferencija če- 
sto proplakala. A kad bi govorila o Bogu, sva bi se uža- 
rila (S. T. Horvat). — U juvenatu prisustvovala sam za- 
jedno s drugim sestrama katehetskim poukama. Majka 
Klaudija tumačila je po Spiragu. Kad bi govorila o Bož- 
jim svojstvima ili o božanskoj dobroti i milosrđu, bila 

bi uvijek ganuta do suza, tako da smo mi među sobom 
govorile da ima dar suza (S. Gonzaga M.). — Za vječne 
zavjete pripravljala nas je M. Klaudija. Kad bi govori- 
la nešto o Bogu, suze bi joj navrle na oči, ne bi mogla 
nastaviti tumačenje pa bi nas ostavila. Ja sam se ljutila, 
jer nisam mogla razumjeti takve priprave (S. Emilija 
Gorzo). — Čini se da je imala dar suza. Za vrijeme Tata 
bilo je teško doći do hrane, osobito, neko vrijeme, do 
kruha. Tad mi je rekla: »O, kako je dragi Bog dobar 
prema nama, kako je dobar! Ljudi u svijetu nemaju 
kruha, a nama ga Bog daje toliko koliko nam je po- 
trebno. Nikad nam ga nije uzmanjkalo.« Ne mogu izra- 
ziti s kolikim je ganućem i zahvalnošću to rekla, a dok 
je govorila, suze zahvalnice tekle su joj po licu (S. Mar- 
celina Zorko). — Katekizam nam je čitala po Spiragu i 
pri tome je često plakala (S. Celestina Kerovec). 

Dobro je čuti po koji komentar o suzama Majke 
Klaudije. Sestra Ana Račić piše: Kad bi M. Klaudija bi- 
la ganuta u nutrini svoje duše, često bi ronila suze, ali 
kad bi trpjela, onda ne bi plakala. 

Doista, to su sestre zapazile: Majka Klaudija nikad 
nije plakala zbog svojih osobnih patnji. Plakala je jedi- 
no u vezi s nadnaravnim, Božjim stvarima ili nad ne- 
srećom, trpljenjem svoga bližnjega. Još jedno zapažanje: 
ni razlog ni izvor njezinih suza nije bila ni njezina bolest 
ni starost. Sestra Ancila Presečki piše: Sjećam se kako 
su se neke naše sestre malo podrugljivo izražavale o su- 
zama drage pokojnice i nazivale je plačljivom, dok su 
druge posve ozbiljno govorile o tome kao o daru suza. 
Posljednje godine života drage Majke Klaudije jasno 
govore u prilog tom drugom gledanju, jer premda je 
draga pokojnica bila iscrpljena do krajnih granica, što 
bi samo povećalo sklonost na plakanje, njezine su suze, 
po izjavama redovnica koje su u to vrijeme dolazile s 
njom u dodir, posve prestale. 

Imajući u vidu sve te izjave o daru suza Majke 
Klaudije, zaključnu riječ prepustimo s. Margariti Labr- 
tić, koja je duboko proniknula Klaudijinu osobnost: Da 
sve mi prolijemo sve suze ovoga svijeta, sve zajedno ne 
bismo ništa rekle, a njezina je jedna objavila sakrivene 
i otajstvene stvari koje je gledala. 

Zanimljivo bi bilo čuti ono što sama Klaudija kaže 
o svojim izvanrednim nadnaravnim darovima. Je li sa- 

ma nešto rekla o tome? Čuli smo već ponešto. Glavno 
što je s tog područja htjela reći, nalazi se u onom krat- 
kom spisu koji je sama napisala o svom duhovnom ži- 
votu. Napisala ga je na poticaj svog ispovjednika i svo- 
je poglavarice. U tom spisu, s obzirom na izvanredne 
nadnaravne darove, najprije govori o milosti koju je pri- 
mila na dan svoje prve sv. Pričesti, a onda o još dva iz- 
vanredna događaja koje ćemo ovdje iznijeti. O drugim 
izvanrednim Božjim zahvatima u njezin unutrašnji ži- 
vot Klaudija ne piše. Dva spomenuta događaja opisuje 
ovako: 


Kad sam postala redovnica, moja je duša koji put 
snažno okusila Božja savršenstva. Da spomenem 
neizmjernu svetost i pravednost Božju. U nekoj te- 
škoj duševnoj krizi, evo što je Isus učinio: kad sam 
jednog dana došla na pjevalište, progovorio mi je 
Isus s križa samo jednu jedinu riječ, ali koju sam 
dobro razumjela. Pravedan si, Gospodine, i pravedni 
su sudovi Tvoji. 


Svetost i pravednost Božja očitovala mi se napose 
ovim viđenjem: ništa ne sluteći, bila sam nekoga 
dana u pričesnom koru, kad najednom ugledam du- 
ševnim očima veliki kamen, obliven blatom i le- 
dom, s jasnom spoznajom da je to slika moje duše. 
Bog mi je tim viđenjem očitovao svoju svetost i 
pravednost, ali ne manje svoju neizmjernu dobrotu 
i milosrđe. Da, ja kamen, ali vjerujem da Isus i ta- 
kvu dušu može uzdignuti u visine. I srce od kame- 
na može Isus učiniti po Srcu svome. On za tim žeđa. 


Ovaj prvi Klaudijin mistički doživljaj, kad joj je 
Isus s križa progovorio, dogodio se u Badnjoj noći svete 
godine 1925. ili 1933. Riječi »Pravedan si, Gospodine, i 
pravedni su sudovi tvoji«, kojima Klaudija sažima is- 
kustvo ovog doživljaja, uzete su iz psalma 118. 


., U drugom mističkom doživljaju Klaudija vidi kamen 
koji bi predstavljao njezinu dušu, njezino srce. Spominje 
se i Isusovo Srce. Kamen koji Klaudija vidi podsjeća 
nas na jednu sliku iz proroka Ezekijela. U glavi 36. Go- 
spodin govori kako će očistiti svoj narod, pa kaže: »Dat 
ću vam novo srce i novi ću duh metnuti u nutrinu vašu. 

Odstranit ću kameno srce iz grudi vaših i dat ću vam sr- 
ce od mesa.« Komentirajući ovo Klaudijino viđenje, se- 
stra Anastazija Trobentar dobro zapaža da se Klaudija 
u svom izvještaju ne zaustavlja na ledenom i blatnom 
kamenu, ne pokazuje neke grižnje savjesti, nego potpu- 
no pouzdanje u Isusovu dobrotu. Kamen je slika njezi- 
ne duše ukoliko je slika svakog čovjeka okaljana Ada- 
movom krivnjom. 


U životu Majke Klaudije dogodila se još po koja 
izvanredna pojava. Sestra Ana Račić pripovijeda kako 
je jednom vidjela, za trenutak, Majku Klaudiju okruže - 
nu oblakom svjetla. Prema jednom izvještaju, Klaudija 
je nekom zgodom, za vrijeme ručka, navodno vidjela 
Isusovo lice. 


I poslije smrti M. Klaudije dogodilo se nešto zani- 
mljivo. Poslije njezina sprovoda došle su joj na grob dvi- 
je bivše uršulinske učenice, Nada Rajković i Vesna Sed- 
lar. Nada je nad Klaudijinim grobom osjetila ugodan 
miris kao od balzama. Nije mogla pronaći od čega taj 
miris dolazi. Ispitane su redovnice koje su bile na spro- 
vodu. Sve su izjavile da ni u grobu ni na grobu nije bilo 
ni mirisavog cvijeća (prvi dani veljače!) niti ikakvih po- 
masti. Inače, i ta pojava tajanstvenih miomirisa pratila 
je često osobe koje su proživljavale usko sjedinjenje s 
Bogom u ljubavi. 


Izvori i dokumentacija 


1. M. Klaudija pogađa misli sestre Imelde Malek. Događaj mi 
je potanko ispripovjedila s. Imelda u Varaždinu, u jeseni 1973. 


2. Sve događaje o kojima referira s. Barbara Nachtigal ispri- 
povjedila mi je ona osobno, u Mekinjama, 11. X. 1978. 


3. Izvještaji sestara Baptiste Košar, Tarzicije Mrkoci, Paska- 
lije Strojko, Gonzage Metzger, Anuncijate Matejovsky, Terezije 
Horvat, Anzelme Gračanin, Marije Forst, Ignacije Galijan, Cele- 
stine Kerovec i Margarite Labrtić, u Arh. vcp. Sve te sestre ispri- 
povjedile su mi dotične događaje i usmeno, u Varaždinu, u jese- 
ni 1973. 


4. Izvještaj sestara Agneze Štrukelj, Serafine Dagarin, Ane 
Račić, Emilije Gorzo i Ancile Presečki (ona je posebno izvijestila 
sestru A. Trobentar) u Arh. vcp. 


5. Izvještaj Nade Rajković u Arh. vep. 

6. Izvj. s. Marceline Zorko u Arh. vcp. Ista sestra ispripovje- 
dila mi je sve i usmeno u uršulinskom samostanu Sv. Duh kod 
Škofje Loke, u studenom 1973. 

i Što se tiče raznih izvanrednih nadnaravnih darova i poja- 
va u životu Majke Klaudije, pisac ovih redaka bezrezervno prihva- 
ča istinitost milosti koju je primila na dan prve sv. Pričesti, a 
sve drugo prepušta sudu stručnjaka. A u svemu uopće, što je pra 
zumljivo, pokorava se sudu Crkve. ; 

ŽRTVA DOKAZUJE AUTENTIČNOST LJUBAVI 


Bila je Klaudija od Boga izabrana. O tome nema 
sumnje. Izabrana da svojom svetošću našem vremenu 
svjedoči Božju ljubav. . 

Svetost bez križa, bez žrtve, jest laž. 

. »Nisam držao zgodnim među vama išta drugo znati 
osim Isusa Krista, i to razapetoga« (1 Kor 2,2). 
Razapetoga. 
Svetost je ljubav. Ljubav prema Bogu i bližnjemu. 


“A ljubav se pokazuje i dokazuje i svjedoči u žrtvi. U 


žrtvi, u križu, čovjek se otcjepljuje od sebe i predaje 
onome koga ljubi. 

Žrtva dokazuje autentičnost ljubavi. 

Mjesec dana prije smrti, kad je Klaudija već bila 
sva potpuno uništena teškom i dugom bolešću, zapitala 
ju je, s velikom ljubavi i sućuti, njezina poglavarica s. 
Ignacija Galijan: 

— A što je to Isus učinio s vama? 

— Žrtvu — odgovorila je Klaudija mirno i sigurno. 
(Izvještava s. Marija Forst.) 

Žrtva. 

Na žrtvu bila je Klaudija pozvana od malih nogu. 
Žrtva ju je pratila kroz čitav život. Zahtijevao je to tip 
njezine duhovnosti. A taj tip bio je podešen svrsi njezi- 
na života: svjedočiti prisutnost i ljubav živoga Boga u 
našem svijetu, u našem vremenu. Svjedočiti nepatvore- 
nom svetošću. Nepatvorena svetost postizava se oteje- 
pljenjem od svega zemaljskoga, postizava se žrtvom. 
Sudjelovanjem u Kristovu otkupiteljskom križu. 

Jednom je sestra Ignacija zapitala M. Klaudiju, ta- 
kođer za vrijeme njezine posljednje bolesti: 

— Časna Majko, jeste li se vi Isusu ponudili kao 
žrtva? 

— Ne, nego me je on od ranog djetinjstva nukao na 
žrtvu. 

— Bili ste još sasvim mali? 

— Da, u kolijevci. (Vidi bilješku br. 1.) 

Već Klaudijino djetinjstvo i mladenačko doba (opi- 
sano u prvim poglavljima ove knjige) odvijalo se u zna- 
ku žrtve, križa. 

Otac joj je umro kad je imala tri godine. Volio je 
svoju dječicu, osobito Jerinu. Poznata nam je jedna cr- 
tica o očevoj ljubavi prema njoj. Opazio je da mala Je- 
rina, tada još u kolijevci, uživa u šumu deranja novin- 
skog papira, pa ju je time zabavljao. Smrt oca, koji je 
volio svoju djecu, bila je za Jerinu i za mjezinu sestru 
Melitu doista tragičan događaj. (Vidi bilješku br. 2.) Pro- 
živjele su svoje djetinjstvo i svoje djevojačko doba uz 
majku, koja je bila oštre naravi i koja nije pokazivala 
prevelike ljubavi prema svojoj djeci. Posebno neraspo- 
ložena bila je prema Jerini. U Zagrebu je djevojčica i 
djevojka Jerina mnogo trpjela zbog osamljenosti. Naj- 
više patnje prouzročila joj je rođena majka, koja ju je 
katkada upravo progonila. Najteži progon s majčine 
strane skrivio je očuh Radojković. Zbog toga se Jerina 
u svojoj šesnaestoj godini morala skloniti u penzionat, u 
Vlaškoj ulici. (Vidi bilješku br. 3.) Majka je priječila Je- 
rini, iz nama nerazumljivih razloga, da završi muzičku 
školu, a u Otočeu joj je spriječila da se zaruči. Priječila 
joj je također da ostvari redovničko zvanje. Konačno je 
Jerina bila prisiljena da bježi iz svoje obitelji. Stupila 
je u varaždinski samostan. Njezina majka je poslije toga 
živjela još mnogo godina, ali svoje kćerke u samostanu 
nije nikad posjetila. 

Samostanski život Jerine-Klaudije. Promatrala je 
taj život dugi niz godina sestra Marija Forst i napisala 
o njemu opširan izvještaj. Opisala je Klaudijin život pod 
vidikom ideje »hostija s hostijom«, želeći tim naglasiti 
temelj Klaudijine duhovne osobnosti: bila je hostija sje- 
dinjena s Kristovom hostijom, žrtva sjedinjena s Kristo- 
vom otkupiteljskom žrtvom. Sestra M. Forst spominje 

aa razgovor č. majke Ignacije s Klaudijom: A što je to Isus 
Križ na pjevalištu samostanske crkve pred kojim je učinio s vama? — Žrtvu — odgovorila je Klaudija. Od- 
Majka Klaudija često molila mah iza tog citiranja s. Marija Forst piše: 

— Da, Žrtvu, Hostiju s Hostijom, i nama se čini da 
je to Gospodin htio učiniti od njezina života... Čini se 
da se Duhu Posvetitelju svidjelo da u toj delikatnoj, osje- 
ćajnoj duši nastavi otkupiteljsku muku Isusa Krista 
Velikog Svećenika i Žrtve. »Biti žrtva«, taj je poziv M. 
Klaudija, po vlastitom priznanju, oćutjela već zarana u 
sebi. Da uzmogne u toj izabranoj maloj »Žrtvi« »dopu- 
niti« što je manjkalo na njegovoj muci, Gospodin je u 
svojoj svemogućoj dobroti i ljubavi rasipao svoje milo- 
sti na tu dušu. Uzvišenim svjetlom mističkih darova dao 
joj je spoznati svoje beskrajne savršenosti i pročistio je 
u svakojakim tjelesnim i duševnim patnjama. 

Klaudija je primila veliku milost: uliveni dar Božje 
prisutnosti. Gospodin hoće da se s njezinom dušom in- 
timno sjedini. To znači da njezina duša mora biti savr- 
vršeno čista. Koje onda čudo što se uputila putem veli- 
kih pokora? Pokora lomi egoizam. Velike pokore nisu za 
svakoga. Neke to može duševno slomiti. Klaudiji je od- 
govarao duh pokore. Uostalom, nije o tome sudila samo 
ona sama, bilo je to mišljenje i njezina ispovjednika i 
njezinih poglavara. Bila im je i u tome savršeno poslu- 
šna. Klaudija je'bila svjesna svog poziva da bude »žrtva«. 
Hijela je na tom području učiniti sve što je bilo u nje- 
zinoj mogućnosti. Bio je to jedan razlog više da stupi 
na stazu pokore. 

S. Anđela Zemljak piše: Klaudija je bila pokornička 
duša. Postila je čitav svoj život, nikad se nije do sita 
najela... Na razvoj duhovnog života Majke Klaudije 
mnogo je utjecao presvij. gosp. Matija Stepinac, čovjek 
molitve, pokore... Čitavu korizmu strogo je postila, i to 
godinama. 

Sestra Terezija Horvat nadodaje: Klaudija je bila 
prava isposnica. Obdržavala je strogo sve crkvene i re- 
dovničke postove. A ovih posljednjih bilo je mnogo. 
Staro pravilo tražilo je post u sve subote u godini, pred 
blagdane Majke Božje, svetih apostola i zaštitnika naše- 
ga Reda. A uz to se uvijek trajno mrtvila u hrani. 

Da je Klaudijina tjelesna pokora odisala zdravim 
duhom, vidimo iz mjezine poniznosti, osobito iz ponizne 
ljubavi prema bližnjemu. S. Terezija Horvat piše: M. 
Klaudija je pokazala osobitu ljubav prema onima koji 
su joj što nažao učinili. Ako je pak nehotice koga raža- 
lostila, nastojala je da to popravi. 

Ljubav prema Bogu i bližnjemu bila je uvijek vr- 
hovno Klaudijino pravilo. Dobro je znala da pokora bez 
ljubavi spada u gimnastiku. Njezina pokora bila je samo 
sredstvo da postigne ljubav k Bogu i bližnjemu. 


Pokora bez poniznosti može biti samo izraz oholosti. 
Klaudijina pokora bila je prodahnuta dubokom poniz- 
mošću. Neka o tome govore ovi izvještaji. 


— Voljela je glazbu... Imala je dar i za slikanje, 
ali tome nagonu svoga srca nije se nikad posvećivala. 
Kazala je jednom: Pokopala sam svoje talente. Da, po- 
kopala ih je iz ljubavi prema Bogu... Bila je duša žrtve 
i pokore. Koliko je postila! Malo je jela. Kod stola je 
najviše trošila kruha, ostaloga jela prilično malo. Obič- 
no je bila prva gotova. Možda je učinila zavjet da neće 
jesti voća i poslastica. Svega dobroga kod stola ona se 
odricala. Neobično umrtvena. Njezine oči uvijek oborene 
kao u Gospe... M. Klaudija bi uoči svakog posta došla 
poglavaricu moliti da smije postiti... Njezin najljepši 
ures bila je poniznost i umrtvenost... Voljela je mrtve- 
nje, bila je uvjerena da je bez mrtvenja izgubljen dan... 
(Izvijestila s. Ana Račić) 


— Za M. Klaudiju može se reći da je uvijek uzima- 
la samo toliko hrane koliko je bilo nužno da ostane na 
životu. Ipak je doživjela 78. godinu. Unatoč tolikom po- 
stu i onako dugoj i teškoj bolesti, koja ju je mučila 11 
godina, nikad nije pokazala kakve razdražljivosti ili uz- 
rujanosti... Uvijek je molila klečeći, jedino u ćeliji, kad 
je već bila sasvim slaba, sjela bi. Najviše smo se divili 
kako može i po dvije sv. mise proklečati. Vidjelo se da 
je nešto tjera, drži, davala je naknadu... Njezine, naj- 
veće kreposti jesu: poniznost i umrtvenost. Čini se da 
je ona još prije svoje smrti pokopala svoje samoljublje. 
Takvog heroizma još nisam vidjela. (Izvijestila s. An- 
zelma Gračanin) ; ' 

— U cijelom svom držanju, napose pri uzimanju 
hrane, pokazala je veliko gospodstvo nad tijelom i stro- 
gu umrtvenost. Nikad je nitko nije vidio da je popustila 
ležernosti tijela, držanje joj je uvijek bilo čedno, disci- 
plinirano. Jedna redovnica je za vrijeme dvorenja kod 
stola primijetila da Klaudija ima svoju stalnu mjeru i 
stalan način od kojega nikada ne odstupa, bila hrana ma 
koje vrste. (Izvijestila s. M. Forst). — Imala sam dojam 

da je čeznula za tim da bude prezrena i da bi zbog toga 
više puta učinila nešto što ne bi bila uvreda Božja, ali 
što bi nju ponizilo i učinilo smiješnom u očima drugih. 
(Izvijestila s. Alojzija Lukačević). 


M. Klaudija je sama sebi nametala mnoge pokore, 
živjela je pokornički. Ipak su najteže one pokore, život- 
ne teškoće, koje sam Gospodin šalje. Klaudija je sve to 
rado primala, jer je htjela da, prema Gospodinovoj volji, 
bude žrtva. 


Poglavarica varaždinskog samostana birala se na 
tri godine. Klaudija je bila na toj dužnosti u dva na- 


vrata, od 1915. do 1918. i od 1918. do 1921. Godine 1915. : 


sestre su izabrale za poglavaricu s. Margaritu Blanquios, 
no kako je ona bila Francuskinja, a Francuska i Austri- 
ja nalazile su se tada, za vrijeme prvog svjetskog rata, 
u protivničkim taborima, nadbiskup Bauer nije htio 
priznati izbor sestre Margarite Blanquios. Njezin izbor 
bio je politički nepoćudan. Bauer se poslužio svojom 
vlašću pa je za poglavaricu samostana imenovao Majku 
Klaudiju. Već sama činjenica da je zajednici nametnuta, 
bio je za nju veliki križ. Međutim, ono najteže tek ju je 
čekalo: obnoviti u samostanu pravi redovnički duh. Kao 
glavarica zatražila je sama službenu kanonsku vizitaci- 
ju samostana. U knjizi »Vizitacija kanonička crkve i sa- 
mostana uršulinki« čitamo između ostalog i izvještaj 
prefekte Margarite Blanquios. U tom izvještaju s. Mar- 
garita spominje kako se u samostanu u tijeku više godina 
nakupilo prilično nereda i nesloge, pa je zbog toga sama 
M. Klaudija zatražila vizitaciju. 

Sestra M. Forst citira jednu stariju redovnicu: Bila 
je Klaudija sveta glavarica, tražila je samo čast i slavu 
Božju i točno vršenje Pravila. Ali kako je u ono vrije- 
me bilo još mnogo ostataka jozefinizma i više starih re- 
dovnica koje su imale slab redovnički duh, mnogi nisu 
razumjeli Klaudijin postupak. U to vrijeme izašao je novi 
Crkveni zakonik (god. 1917.). Kao vjerna kćerka svete 
Crkve, Klaudija je nastojala da se odmah točno primijene 
i provedu neke reforme. To je opet dalo povoda mnogim 
kritikama zbog tobožnjih novotarija. Klaudija je zbog to- 
ga mnogo trpjela. Jedanput je nekoj od tih slabih redov- 
nica naložila pokoru (stari običaj) u refektoriju (blago- 
vaonici) radi jednog većeg prekršaja Pravila. Ali ova 

jednostavno nije došla u refektorij. Da dade zadovolj- 
štinu Gošpodinu za učinjeni prekršaj, Klaudija je sama 
klekla u refektoriju i izgovorila kulpu (formula prizna- 
vanja krivnje). To je učinilo velik utisak na sve redov- 
nice koje su joj bile odane i koje su je štovale kao sve- 
ticu. 

Klaudija je bila poglavarica u gladno ratno doba, 
pa joj je i materijalno uzdržavanje samostana zadavalo 
velikih teškoća. Strpljivim podnošenjem križeva, poniz- 
nošću, blagošću i finim postupkom, svojom osobnom 
svetošću i uz pomoć nadbiskupa Bauera (vizitacija), us- 
pjela je obnoviti samostan u pravom redovničkom duhu. 
Koliko su je sestre voljele, najbolje svjedoči činjenica 
da su je same, čim je prestao njezin trogodišnji mandat, 
ponovno izabrale za poglavaricu za razdoblje od 1918. 
do 1921. Za vrijeme tog drugog njezinog upravljanja ka- 
nonsku vizitaciju samostana obavio je biskup dr Josip 
Lang. 


Kao poglavarica, uza sve teškoće, morala je podni- 
jeti jednu posebnu nevolju. Bijesno pseto ugrizlo je kra- 
vu sa samostanske ekonomije. Nitko nije znao od čega 
krava boluje pa su je liječili na razne načine. Kad se 
otkrila bjesnoća, moralo je sedam redovnica, tri kućna 
radnika i dvije kućne pomoćnice, svi koji su mogli biti 
okuženi, otputovati u Budimpeštu, u najbliži Pasteurov 
zavod. Za redovnice stroge klauzure bilo je u ono doba 
to putovanje i izbivanje iz samostana težak udarac. Za 
njihovu poglavaricu osobito. 


Božji poziv upravljen Klaudiji da žrtvom dokaže 
autentičnost svoje ljubavi doći će do osobitog izražaja 
u Mekinjama. Nije joj bilo ugodno ostaviti njezin dragi 
matični varaždinski samostan, ali se spremno odazvala 
volji poglavara pa je 13. listopada 1928. otputovala u 
Mekinje kod Kamnika da preuzme službu zamjenice uči- 
teljice novakinja, da novakinjama Hrvaticama drži pre- 
davanja o duhovnom životu, na hrvatskom jeziku. Već 
sam boravak u Mekinjama bio je za Klaudiju velika 
žrtva. Jedva je mogla izdržati oštru klimu kamničkih 
Alpa. Mnogo studeni napatila se u svojoj sobi s prozorom 
prema sjeveru. 


Klaudija je od Boga izabrana da bude Žrtva. Neo- 
bičnom jasnoćom rasvjetljuje nam tu njezinu ulogu je- 

dan njezin mistični doživljaj koji se dogodio baš u Me- 
kinjama. Kako se za to doznalo? Slučajno. 

Izvještava nas o tome sestra Marija Forst. Sestru 
Mariju snašla je teška duševna patnja. Bilo je oko godi- 
ne 1938. Otišla je Majci Klaudiji da joj se izjada i da za- 
traži pomoć i savjet. Da bi bližnjemu mogla uvjerljivije 
govoriti i pružiti mu što stvarniju pomoć, znala bi Maj- 
ka Klaudija u takvim časovima veoma intimno govoriti 
pa štošta kazati i o svojim osobnim doživljajima. Tako 
i ovom zgodom. Klaudija je rekla: 

— Kad sam kao submagistra bila (oko godine 1929) 
u Mekinjama, predala sam se Bogu, dopuštenjem ispo- 
vjednika, kao žrtva za obraćenje jedne velike zemlje. 
Odonda me stizavalo poniženje i patnja jedno za drugim. 

Dana 14. listopada 1951. teško bolesnu Klaudiju po- 
sjetila je sestra Terezija Horvat. Razgovarale su o tr- 
pljenju. Klaudija je rekla kako se već pred više godina 
predala Isusu kao žrtva. Čula je u duši glas: 

— Žrtvuj se za tu i tu veliku zemlju, jer već lupa- 
ju po pećini Petrovoj. 

— Žrtvujem se — odgovorila je Klaudija odmah, 
spremno, i predala se Isusu kao žrtva. 

Sestra Terezija zapitala je Klaudiju: 

— Na koji vam je način Isus to rekao? 

— To ne mogu reći — odgovorila je Klaudija. Od- 
mah je nadodala: 

— Odonda su došla na me sva moguća trpljenja. 

Kako vidimo, Klaudija je i sestri Tereziji ispripo- 
vjedila isti svoj nutarnji događaj o kojem je već prije 
govorila sestri Mariji. 

Sestra Terezija vodila je spomenuti razgovor s Maj- 
kom Klaudijom podvečer. Premda teško bolesna, Klau- 
dija je u taj čas bila potpuno bistra. Pošto je završio 
razgovor, sestra Terezija je brzo otišla u svoju sobu i 
svaku riječ točno zapisala, skupa s datumom: 14. X. 1951. 

Da, od boravka u Mekinjama, kad se Bogu predala 
kao žrtva, stizalo je Klaudiju trpljenje za trpljenjem, 
poniženje za poniženjem, sve jedno za drugim. Te su 
patnje kulminirale u njezinoj posljednjoj, dugoj i teškoj 
bolesti, dok konačno njezino tijelo, izloženo pred ukop 
na odru, nije u mnogim sestrama izazvalo spontanu pre- 
dodžbu: žrtvovano janje. 

I prije ulaska u samostan i za vrijeme svog redov- 
ničkog života, Majka Klaudija imala je čvrsto zdravlje 
i jake živce. Vidjelo se to iz njezina uvijek uravnoteže- 
nog i smirenog držanja i nastupa. — Da su se na njoj 
pokazivali i najmanji znakovi kakve bolesti, ne bi joj 
ispovjednici i poglavarice dopuštali da živi onako pokor- 
ničkim životom. Klaudija je bila fizički i psihički neo- 
bično zdrava. 

A onda se u varaždinski samostan i konvikt uvukla 
teška zarazna bolest: trbušni tifus. Bilo je to u proljeće, 
godine 1941. U konviktu su oboljela gotovo sva djeca. 
Među redovnicama razboljelo ih se pet, među njima i 
Majka Klaudija. 


Žrtva. 
Potpuna žrtva. Bez pridržaja. 
— Smrvljena sam. Sva sam uništena — reći će 


Klaudija kasnije, kad se njezina bolest potpuno razvila. 
Reći će to iskreno, ali će isto tako iskreno nadodati: 

— Suscipe! (Primi, Gospodine!) 

Izgorjet će Klaudija, kao žrtva, potpuno i do kraja. 

Počelo je s tifusom, godine 1941. Tifus će prebolje- 
ti, ali će se pobolijevanje nastaviti i neprestano pogor- 
Šavati za vrijeme dugih jedanaest godina, sve do Klau- 
dijine smrti, godine 1952., kad će njezin organizam, pot- 
puno uništen, konačno klonuti. 

Početak njezine bolesti, njezinog predanja, njezine 
glavne životne žrtve, ostao nam je ovjekovječen divnim 
prizorom, dostojnim jedne svetice. Što pismeno, što us- 
meno, izvijestila nas je o tome sestra Vianeja Barilović, 
očevidac: 

— Prvi napad bolesti trbušnog tifusa izdržale smo, 
nas pet bolesnih redovnica, u svojim ćelijama. Liječnik 
je zahtijevao da se odijelimo od zdravih sestara, da se 
ne bi još koja zarazila. Da odemo u gradsku bolnicu, bio 
bi to za samostan prevelik trošak. Liječnik je dopustio 
da nas smjeste na majur. Tako smo zvali malu gospo- 
darsku jednokatnicu (danas srušena, a teren na kojem 
je stajala sada je izvan samostanskog posjeda), koja se 
nalazila na kraju onda velikog samostanskog vrta, na 
njegovu jugozapadnom dijelu. Jednog proljetnog dana 
god. 1941. stigle smo teturajući u svoj novi dom, izmo- 
rene visokom temperaturom, ispijene teškom bolešću. U 

bolesti do toga časa nismo jedna drugu vidjele jer je 
svaka bila u svojoj ćeliji. Sve blijede, iscrpljene, suhe, 
a naša Majka Klaudija sličila je mrtvacu koji je izašao 
iz grobne jame. U jednoj sobi stanovat će tri bolesnice, 
u drugoj dvije, Klaudija i još jedna. Tako su raspore- 
dili poglavari. Sad je uslijedio prizor koji mi se zauvijek 
usjekao u pamet. Čim je Majka Klaudija unišla u sobu, 
bacila se na koljena pred slikom Majke Božje žalosne. 
Slika je visjela iznad kreveta koji je određen baš za nju. 
Pobožno se molila. Stavila je pred noge svoje nebeske 
Majke sva ona poniženja i muke koje će dragi Bog od 


nje tražiti. Bila je od prvog trena »kao janje koje se _ 


vodi na klanje«. Slučaj je htio da je krevet pred koji 
je došla 'bio baš krevet njezinih pokojnih roditelja. Po- 
slije su joj promijenili sobu. 

Sestra Vianeja nam je tim riječima vjerno opisala 
početak Klaudijina žrtvovanja. Govori nam zatim o raz- 
nim mukama i o poniženjima koje je njezina sveta su- 
setra prepatila tu na majuru za vrijeme bolesti: 

— Ona sestra koja je stanovala s Klaudijom dođe 
jedne noći u sobu u kojoj su bile tri sestre i rekne: Ne 
mogu više; Majka Klaudija samo vuče rukama po jor- 
ganu; neizdrživo je to slušati. Klaudiju je to teško po- 
godilo, ali svejedno ujutro nije sebi u obranu rekla ni 
jedne riječi. Mogla je reći da joj drukčije nije moguće. 
U visokoj temperaturi od tifusa mnogi bolesnici to ra- 
de. Ali Klaudija se nije nikad ispričavala, nije joj bilo 
stalo do toga da drugi o njoj zlo sude. I druge sestre ku- 
šale su spavati u njezinoj sobi, ali nisu izdržale. Došla 
su još teža poniženja. Mučio ju težak proljev. Trpjela 
je zbog toga što je drugima na pokoru. Strašan kašalj 
nije joj dao da predahne. Da sebi nekako pomogne, zna- 
la bi se uhvatiti objema rukama za stolić pred krevetom 
i tako dugo, dugo kašljati. Sestrama je to bilo odvratno, 
pa su je upozorili da to više ne čini. Ubuduće to više ni- 
je činila. Klaudija je zapažala kako su sestre zbog nje 
nestrpljive, nezadovoljne, kako bježe od nje. Bilo joj 
je to teško, ali se nije na to ni jednom riječju potužila, 
nije tražila olakšanja, nego je sve strpljivo podnosila, 
»kao krotko janje«, šuteći, posvema se predala svetoj 
Božjoj volji. Ona, uvijek fina, tankoćutna, osjetljiva 
kad se radilo o bližnjemu, morala je sada mnogo trpjeti 
zbog toga što je vidjela kako je svima na teret. Uvijek 

stidljiva, i u bolesti je budno pazila na čednost, pa su 
joj mnogo muke zadavala presvlačenja, pogotovo stoga 
što su joj od visoke temperature udovi veoma oslabili i 
ukočili se. Užasnom bolešću bila je naša draga Majka 
Klaudija tako ponižena, uništena, da smo sve mi, supat- 
nice u istoj bolesti, posumnjale u njezinu svetost, ali ne 
za dugo, jer smo poslije kratkog vremena i same morale 
proći kroz iste slabosti. 

Gospodin je dopustio da bude ponižena do kraja. 

Izvješćuje s. Margarita Labrtić. Jednom, za vrijeme 
odmora poslije ručka, sestre su šetale samostanskim vr- 
tom. Jedna predloži da se ode do majura, pod prozore 
bolesnica. One su se pokazale na prozoru, pozdravile se 
sa sestrama. Na kraju se pojavila i Klaudija. Bolest ju 
je potpuno smrvila. Strašno je izgledala. Lješina. Na- 
kaza. Redovnice su okrenule lice, a jedna od njih, veoma 
ugledna, šapnula je: 

— Idimo. Nije prisebna. 

Bolest trbušnog tifusa prošla je, ali se pravo zdra- 
vlje Klaudijinu organizmu nije više nikad vratilo. 

— Kad se M. Klaudija pridigla, počela je njezina 
uloga »posljednjeg od ljudi« (Izaija) — primjećuje s. 
Margarita Labrtić. 

Inače, za vrijeme svoje bolesti i sama Klaudija ci- 
tirala je često ona mjesta iz proroka Izaije koja se od- 
nose na muku budućeg Spasitelja. 

Pošto je preboljela tifus, Majka Klaudija ostala je 
i dalje u svom matičnom samostanu, u Varaždinu, otpri- 
like dvije godine, a onda je premještena u Zagreb. Ova- 
mo je došla 2. kolovoza 1943., da kao subpriorica poma- 
že poglavarici i da daje satove iz glasovira. Klaudija se, 
doduše, tada nalazila u 69. godini života, čitav njezin 
organizam bio je veoma oslabljen od tifusa, ali je ipak 
u njoj bilo još dovoljno snage da obavlja poslove i duž- 
nosti koje su joj dodijelili. Međutim, čini se, došla je na 
nju nova bolest. Oboljela je na crijevima. Ta bolest pra- 
tit će je do smrti. Bio je to kronični kolitis. Da li je tom 
kolitisu možda bio uzrok rak na crijevima ili tuberkulo- 
za crijeva, ne zna se. U prvo vrijeme bolesti nije trpje- 
la velike bolove, ali je zbog neprestanog proljeva veoma 
oslabila, pa nije imala snage za rad. U nadi da će joj 
se pomoći, poglavari su je u veljači 1949. premjestili na- 
trag u Varaždin. 

Bio je 9. veljače 1945. Klaudiju, potpuno iserpljenu 
bolešću, pratila je sestra Kazimira. Kako je bjesnio rat, 
prometna sredstva bila su neredovita. Na autobus koji 
će krenuti prema Varaždinu čekale su, na ulici, po oštroj 
zimi, dva sata. Svaka žilica na Klaudiji drhtala je, na 
licu joj se čitala smrtna nemoć. 

— Ova će umrijeti — šapnuli su neki prolaznici. 

Konačno su ušle u autobus. Bilo je unutra i vojnika. 
Klaudiju su sretali s poštovanjem. 

Za vrijeme Klaudijina boravka u Zagrebu živjela je 
u istoj kući i sestra Anzelma Gračanin. Ona piše: 


— Klaudija je iz poslušnosti išla liječnici. Ova joj 


je propisala kapi za umirenje crijeva. Uzimala ih je ne- 
ko vrijeme dok nije otišla u Varaždin... Poslije sedam 
mjeseci došla sam i ja u Varaždin. Imala sam sreću da 
se kao nadstojnica za zdravlje brinem za nju. Nikakvi 
lijekovi nisu imali trajnog učinka, pružali su samo ča- 
sovito olakšanje. Bolest je cijeli organizam iscrpljivala 
tako da se gornje tijelo sve više svijalo. Hrptenjača i 
prsni koš sasvim su se deformirali i boli su bile teške. 
Pitala sam je više puta: Boli li vas jako? Rekla je: Jako 
me boli! To je rekla s izrazom tuge u očima, ali mirno 
i strpljivo, bez uzdisanja ili jaukanja. Tako je ustrajala 
do smrti. Na početku te bolesti, u Zagrebu, poglavari su 
htjeli da uzima nešto više hrane, ali bi ona ljubezno ot- 
klonila. Nikad nismo čule od nje ni jedne protuslovne 
riječi. Bile su ratne godine pa nije bilo krepke hrane, 
ali ona nije nikad nešto drugo tražila. Dokle god je mo- 
gla, u Varaždinu je išla na zajednički ručak. 

Sestra Anzelma iznosi nam također neka zapažanja 
o Klaudijinu duhovnom životu za vrijeme bolesti: 

— Sve do zadnjih mjeseci života Klaudija je nasto- 
jala da bude kod svete mise (poslije nije mogla), gdje bi 
cijelo vrijeme klečala i žarko molila. Išla je u kapelu 
da pohodi Presveto i da moli krunicu... Koji put bi na 
pjevačkom koru pokazala da stolac i slamnjačica pod 
nogama moraju stajati kako je njoj zgodno. No poslije 
toga bi se došla poniziti, moliti za oproštenje: Oprostite, 
kako sam zlobna. Pokazala je pravu žalost što je htjela 
da bude po njezinoj volji... Na svemu je uvijek srdačno 
zahvaljivala. I za najmanju uslugu rekla bi: Hvala! Bog 
plati! Kako ste dobri! Takvim ljubeznostima nije nikad 

oskudijevala. Inače je vrlo malo govorila i samo ono što 
je smatrala da je potrebno. Koji put bi iz dubine duše, 
koja je bila obuzeta nekom velikom misli, izašle riječi: 
Kako je dobar Bog! Bog tako hoće! U tom se sastojala 
njezina molitva posljednjih mjeseci. Nije mogla obavlja- 
ti razmatranja, a ipak je uvijek bila u Bogu. Bog, to je 
za nju bilo sve. 

O tom razdoblju Klaudijina života piše s. Marija 
Forst: 

— Kad se godine 1945. vratila bolesna u Varaždin, 
bila je već kao sjena. Odonda je iz dana u dan sve više 
ginula, hrptenjača joj se sve više svijala, postajala je 
sve manja, noge su joj sve više oticale, tijelo bivalo sve 
mršavije, dok nije postala tako reći kost i koža. Živi 
mrtvac. 

Dok je nije bolest posve preuzela, Majka Klaudija 
radila bi još uvijek kakav lakši posao, pomagala u eko- 
nomatu, davala satove glasovira, brojila i svrstavala si- 
tan novac, milostinju iz crkve itd. Poniženja koja su je 
stizala zbog toga što nijedan posao nije mogla pravo oba- 
viti strpljivo je podnosila. Glavnu ulogu svog života vr- 
šila je i u svojoj bolesti, dapače, svaki dan sve savršeni- 
je: svojom svetošću, svojom uronjenošću u Boga svje- 
dočila je prisutnost Božju u svijetu, a dragovoljnim i 
strpljivim prihvaćanjem patnje i žrtve sudjelovala je u 
Kristovu otkupljenju. Sestra Margarita Labrtić piše: 

— U njezinoj velikoj bolesti često sam je posjećiva- 
la da se napijem tog vječnog života. Bila je strašno uni- 
štena. Lice joj je bilo kao u mrtvaca, a hrptenjača savi- 
jena tako da joj se glava gotovo doticala pasa. Tko je 
poznavao njenu lijepu i otmjenu pojavu, znao je dobro 
što to znači: »Nisam čovjek, nego crv.« Ali oči, o te oči, 
pune Boga! Tko ih je pogledao, vidio je vječnost. 

U istom smislu piše i s. Ana Račić: 

— U zadnjoj teškoj bolesti bila je uzor strpljivosti. 
Mnogo je mislila na poniženog Spasitelja. Njena bolest 
vrlo ju je ponizivala. Neprestani proljev. Sva se zgrbi- 
la i savila kao crv. Slina joj je neprestano curila iz usti- 
ju... Sirota, mnogo je patila. Uspoređivala se s trpećim 
Spasiteljem. Napisala je neke riječi iz Izaije, koje se od- 
nose na Spasiteljevu muku, pa i na nju samu, na Klau- 
diju, na primjer: »Prezren i zadnji od svih ljudi«, »Nije 

imao obličja ni ljepote«, »Njegovo lice bilo je zastrto i 
ništa nismo držali do njega«. Zaista, Majka Klaudija bi- 
la je sva izobličena od bolesti. A kako je nekoć bila li- 
jepa, ravna, fina i otmjena pojava! 


Osim trpljenja koje je Klaudiji u toku dugih jeda- 
naest godina prouzročila bolest, položio je Gospodin na 
njezina ramena još jedan osobit križ: oštar postupak ne- 
kih susestara, pa i nekih poglavarica. Nju su svi u samo- 
stanu veoma cijenili i voljeli, i ne samo to, svi su se, 
bez iznimke, za nju svom ljubavlju brinuli i nastojali 
da joj olakšaju patnje. Ali općenita je pojava u svim za- 


jednicama, pa i u onima najboljima, da teški bolesnik, . 


koji dugo boluje, pokatkad dosadi. Mora se priznati da 
je i Klaudija svojom savjesnošću koji put bila dosadna. 
Svejedno, razni oštri postupci teško su je pogađali. Bez 
sumnje, nisu ti događaji bili izvan okvira, izvan plana 
koji je za Klaudiju zacrtala Božja Providnost. Dapače, 
u tim postupcima kao da otkrivamo posebno Božje do- 
puštenje, jer je inače u svim redovničkim kućama u ko- 
jima je živjela Klaudija upravo cvala prava kršćanska 
međusobna ljubav. Bog je htio da se njezina svetost u 
svakovrsnim kušnjama prekali u čisto zlato. 


I prije Klaudijine bolesti, kad je već bila u starijim 
godinama, znalo se s njom oštro postupati. 


Bilo je prije drugog svjetskog rata. Mlada sestra 
Bonaventura Tepeš stigla je iz Zagreba u Varaždin. Po- 
sjetila je kućnu poglavaricu, koja je ležala teško bolesna. 
Sestra Bonaventura pripovijeda što je doživjela: Poslije 
kratkog vremena ušla je u sobu M. Klaudija da nešto 
zamoli poglavaricu. Ona je Klaudiju prilično energično 
otpremila rekavši joj da dođe s tim poslom kasnije. 
Klaudija se uljudno ispričala i tiho izišla. Prilično dugo 
zadržala sam se u razgovoru s poglavaricom, a kad sam 
izlazila, vidjela sam M. Klaudiju među vratima susjedne 
ćelije kako se stisnula u kut. Činilo mi se da je tužna. 
Duboko mi se naklonila. Taj susret bio mi je upravo te- 
žak. Bilo me je stid što je morala izaći zbog mene. 

Sličan slučaj pripovijeda s. Ljudmila Ravnikar. Ta- 
da je u Varaždinu bila druga poglavarica. Klaudija je 
već preboljela tifus. Sestra Ljudmila nalazila se u sobi 
kod poglavarice. Kucanje na vratima. Uđe M. Klaudija. 

— Počekajte! Dođite poslije! — odreže posve oštro 
poglavarica i otpremi Klaudiju dajući prednost mladoj 
sestri. 

— M. Klaudija podnijela je taj postupak mirno, 
strpljivo, divno, bez i jedne riječi protivljenja — kaže S. 
Ljudmila, i nadodaje: — Možda su poglavarice takvim 
postupkom htjele iskušati njezinu krepost. 

Zašto su se poglavarice srdile na Klaudiju? Jer je 
prečesto dolazila tražiti razna dopuštenja. Njezina sve- 
tačka pedantnost bila bi koji put doista dosadna. Ali, 
strogo uzevši, tako je i morala činiti, jer to zahtijevaju 
redovnička pravila. Dolazila je i zbog toga da se zauzme 
za pojedinu sestru, i zbog toga da se zauzme za vršenje 
pravila. — Sveci su dosadni — znala bi reći pokoja se- 
stra, gledajući Klaudijinu točnost i revnost. 

— Klaudija, to milo »janje«, nosila je u sebi nad- 
čovječnu jakost kad se radilo o bilo čemu Božjem. Dola- 
zila bi poglavarici i dva i tri puta i svetačkom upornošću, 
ali divnim poštovanjem i poniznošću zadnje male sestre, 
prikazala bi što nije u redu. Ne znam tko u kući nije 
vidio kako joj sve poglavarice redom pokazuju vrata. 
No to nikad nije pokvarilo njezin odnos prema pogla- 
varicama, jer je ona i pretpostavljenima i susestrama 
znala uzvraćati jedino ljubavlju, i to ljubavlju punom 
divnog poštovanja — piše s. Margarita Labrtić. 

— Zbog prevelike savjesnosti išla je nekima na živ- 
ce, pa bi joj se znali malo nasmijati i štogod predbaciti. 
Ona se nije obazirala na takve primjedbe — piše s. Ger- 
truda Vuksanović. 

Ipak, mora se priznati, Klaudija u životu zajednice 
nije nipošto bila dosadna. Bila je tiha i nečujna kao da 
je i nema. U dnevnim susretima sama ljubaznost. Što je 
pokatkad neke sestre nisu trpjele, mora se odbiti na nji- 
.hovu ljudsku slabost. 

— Kad bi hodnikom tiho uzdisala (obično bi u ne- 
kom meditativnom zanosu govorila: Bog, Bog!), znala bi 
joj pokoja sestra dobaciti da šuti. Utihnula bi bez riječi 
i samo sam čula još tiše ponavljanje: Isuse, Isuse! — 
piše sestra Gertruda. 

Ponekad dogodio se i teži ispad. Jedna sestra bila je 
prisutna kad je nekoliko sestara na hodniku galamilo za 
Klaudijom. Grdili su je i rekli joj u lice nekoliko uvred- 

ljivih riječi. Klaudija je sve to podnijela šutke, strplji- 
vo, bez i najmanjeg znaka zlovolje ili osvete. (Izvještava 
S. G.) 

I bolničarke su znale koji put s njome oštro postu- 
pati. (Izvještava s. Kazimira) 

Prikladno je ovdje spomenuti jednu Klaudijinu ri- 
ječ. Bilo je to davno prije njezine bolesti. Pripovijeda o 
tome sestra Paskalija Strojko. U samostanu je radila 
kao kućna pomoćnica veoma dobra djevojka Stanka. 
Htjela je stupiti u Red. Ondašnja poglavarica nije je pri- 
mila jer da nema svih uvjeta da bude redovnica. Stanki 


je bilo teško što mora natrag u svijet. Klaudija je tje- 


šila Stanku. U takvim slučajevima znala bi veoma otvo- 
reno govoriti o sebi, zbog toga da riječi utjehe djeluju 
jače i uvjerljivije. Paskalija je čula kako je M. Klaudi- 
ja govorila Stanki: 

— Drago dijete, umirite se, teško je i u samostanu. 
I ja sam trpjela. Da nisam veoma ljubila dragog Boga, 
ne bih ni ja izdržala. 

Ljubav prema Bogu davala je Klaudiji snage da 
podnese i najveće životne teškoće. 

Došao je najteži križ. Gospodin je tražio da njezina 
žrtva bude potpuna. Trebalo je da kalež patnji i poni- 
ženja iskapi do dna. Radilo se o posljedicama arterioskle- 
roze. 

Sestra Ana Račić piše: M. Klaudija se sva predala 
Bogu. Svaki dan molila je onu molitvu sv. Ignacija: »Pri- 
mi, Gospodine, svu moju slobodu. Primi pamćenje i ra- 
zum i svu moju volju. Itd.« Možda je Gospodin primio 
tu molitvu... 

Posljedice arterioskleroze počele su se na Klaudiji 
zapažati posljednje godine njezina života, možda i u po- 
sljednje dvije godine. Uvijek su bile časovite, prolazne. 
Nekoliko mjeseci pred smrt izbile su te posljedice u po- 
jačanom stupnju, ali uvijek samo povremeno, samo po- 
katkad. Izuzevši te časovite pojave gubljenja svijesti, za 


koje je posve očito da su bile posljedice arterioskleroze, . 


Klaudija je svoje posljednje godine, mjesece i dane pro- 
vela u potpunoj bistrini duha. I u času umiranja bila je 
savršeno bistra i pribrana. I u onim posljednjim mjeseci- 
ma svog života, u časovima kad je najviše trpjela od po- 
sljedica arterioskleroze, kad god bi se poveo razgovor o 

Bogu ili o duhovnim stvarima, bila je savršeno prisebna. 
Ona je također bila potpuno svjesna svoje bolesti i svih 
njezinih posljedica, pa je sve te nevolje, svoj gorki križ 
primala iz ruke Božje dragovoljno, ponizno i odano. 

Nabrojit ćemo neke momente iz te Klaudijine bole- 
sti, u kojima su posljedice najjače izbijale na javu. O 
tome nas izvješćuje s. Ignacija Galijan, posljednja Klau- 
dijina poglavarica. Ona je Klaudiju izvanredno poštova- 
la, za nju se uvijek najfinijim postupkom i najvećom 
ljubavlju brinula, neprestano je posjećivala, pa su joj 
svi momenti Klaudijine bolesti bili vrlo dobro poznati. 
Te teške momente u kojima su se očitovale posljedice 
arterioskleroze sestra Ignacija zove bolesnim stanjima. 
Evo ih! Zahvatila bi Klaudiju želja da reže škarama. 
Jedanput je na komade izrezala cijelu plahtu. Molila je 
poglavaricu da joj dade novi habit (redovničko odijelo). 
Budući da joj je stari habit bio doista trošan, s. Ignaci- 
ja dala joj je načiniti novi. Čim ga je dobila, počela je 
škarama rezati rukave. S. Ignacija joj je na lijep način 
oduzela škare, a Klaudija je na to pljesnula rukama i 
počela dozivati razne sestre u pomoć. Poslije je išla hod- 
nikom od vratiju do vratiju moliti da joj dadu škare. 
Jasno, u tom stanju nije bilo govora o neposlušnosti. Bi- 
lo je i drugih pojava bolesti. Na primjer, često je prala 
ruke, a prije nego što bi natočila vodu, oprala bi cijelu 
pipu. Onda, nikako se ne bi dala nagovoriti da presvuče 
košulju. Valjda zbog toga što sama više nije mogla pra- 
ti, a nije htjela da drugoga opterećuje tim neugodnim 
poslom. Iz velike čednosti ne bi dopustila da joj se pro- 
mijeni plahta i košulja. To bi bilo sve ono najteže što su 
sestre opazile, a što se moralo pripisati posljedicama ar- 
terioskleroze. No sada slijedi ono najljepše u izvještaju 
sestre Ignacije, završetak tih zapažanja. Sestra piše: 

— Ali u toj teškoj bolesti bila je potpuno predana 
u Božju volju, sjedinjena s njom. Često je znala reći: 
»To je strašna bolest, ali ja hoću, hoću, hoću!« Tako, eto, 
dragi Bog postupa sa svojim miljenicima. To ćemo istom 
u vječnosti moći razumjeti. 

Sestra Ignacija dalje pripovijeda: 

— Trpite li mnogo? — pitali smo je koji puta usput. 

— Mnogo trpim — odgovorila bi — ali kako Bog 
hoće, volja Božja, volja Božja! 

Jednom je pitala Klaudiju kako joj je. 

— Posve sam satrvena — odgovori. 

— Ako zrno pšenično padnuvši na zemlju ne umre, 
ne donosi roda... — rekne sestra Ignacija. 

— U vječnosti, nadam se, to zrno donijet će plod 
— odgovori Klaudija. 

Sestra M. Forst nastavlja: 

— Sestra Ignacija, tada poglavarica, zamoli Klau- 
diju da joj napiše još nešto za uspomenu. Dana 16. rujna 


1951. (četiri i pol mjeseca prije svoje smrti), preda joj. 


Klaudija list papira na kojem je olovkom mučno napi- 
sala svoje lintimno proživljavanje muke Isusove i svoju 
predanost i strpljivost u patnjama i poniženjima. Evo 
njezinih riječi: 
»Iskorijenjen je sa zemlje živih« (Izaija). 
»Prezren i zadnji od ljudi« (Iz). 
»Nije imao obličja ni ljepote« (Iz). 
»Njegovo je lice bilo zastrto i nismo ništa držali do 
njega« (Iz). : 
Pokojni Matija Stepinac poučio nas je da se Isus 
nije nikad smijao, ali je često plakao. O, divne suze! 
Hoću i ja tako, dobra časna majko, a to i činim! 
A sada, časna majko, kažem, naglašujem: Mir, mir, 
veliki mir, šutnja i molitva. 
Moja smrt možda je veoma blizu. Veni, Domine Jesu 
(Dođi, Gospodine Isuse)! 
Ja očekujem dolazak Gospodnji potpunim preda- 
njem: »Suscipe me, Domine (primi me, Gospodine)« 
— to je ono što sada potpuno vlada u mojoj duši! — 
To je moj potpuni: »Omne principium et fundamen- 
tum (svaki početak i temelj)«. 
Mir, mir! »Coram Domino et in Domino (Pred Go- 
spodinom i u Gospodinu)!« »Gospodin je u nama, a 
mi u njemu«, a sada ga još i posebno tražim. Dođi, 
Gospodine Isuse, ne kasni! »Veni, Domine Jesu!« 
Uvijek hoću što Gospodin hoće. Zato nema boli, ne- 
ma križa, nema trpljenja koje bi mi se činilo pre- 
teško. Nema... nema! 
»Gospodin ga je htio satrti u nemoći« (Iz). 
»Ponizio je sama sebe«; »Kad sam slab, onda sam 
jak« (Sv. Pavao). 


Osobito je divna molitva od jedne same riječi, koju 
ponavljam po danu i po noći, a to je: Bog, Bog, Bog, 
Bog, Bog, Bog! 

Odana Vam, dobra časna majko, 


M. Klaudija, O. S.U. 
V(araždin), 16. IX. 1951. 


Kao što je svjesno i odano u volju Božju trpjela 
kronični kolitis, kao što su drugi sveci svjesno i odano 
primali iz ruke Božje rak ili upalu pluća, tako je M. 
Klaudija ponizno, razumski bistro i upravo svetački pod- 
nosila i časovite posljedice arterioskleroze. Kao što kod 
svetaca ni rak, ni upala pluća nisu kvarili njihove odno- 
se s Bogom, tako ni kod M. Klaudije ni arterioskleroza, 
ni njezine posljedice nisu nimalo poremetili njezinu us- 
mjerenost prema Bogu. U svojem duhovnom životu, u 
svojim odnosima prema Bogu, ostala je uvijek savršeno 
razumski bistra, potpuno svetački raspoložena. 

O posljednjem razdoblju Klaudijina života piše s. 
Anzelma Gračanin: 

— Kako je sva bila Božja u životu, tako ni sada ni- 
je uskratila Bogu ni jednu žrtvu. Sa sigurnošću možemo 
reći da je do zadnjeg časa bila svjesna svog potpunog 
predanja Bogu za žrtvu. Bog je svojoj vjernoj službenici 
pomogao da je ustrajala... Kad se vidjelo da medicin- 
ska znanost ne može pomoći, nisu joj više zvali liječnika. 
Ona je to znala i s tim se pomirila, odnosno nikad nije 
željela ni izjavila da hoće liječnika. Svoju bolest uzela 
je kao križ koji joj Providnost šalje i potpuno se odala 
u volju Božju. Nije uopće o svojoj bolesti ništa govorila 
ni zapitkivala. Hrane je uzimala tako malo da je neshva- 
tljivo kako je mogla živjeti, a pogotovo kako je u onoj 
skrajnjoj slabosti mogla onako budno nastojati oko 
kreposti. 

Sestra Gertruda Vuksanović piše o tom posljednjem 
Klaudijinom razdoblju: Naša je pokojnica bila do zad- 
njeg časa potpuno svjesna svoje fizičke bijede. Kad god 
bih je posjetila i pitala kako joj je, uvijek bi mi odgo- 
vorila: 

— Smrvljena sam do kraja. Crv, a ne čovjek. Bog 
tako hoće. Hoću, hoću, jer on hoće. Molite se za mene da 
se Božji planovi ispune. 

Gotovo sve sestre koje pišu o Klaudijinoj bolesti i 
o posljednjim danima njezina zemaljskog života, spomi- 
nju onaj njezin »Hoću«, kojim je iz ljubavi prema Bogu 
prihvaćala sve patnje koje su je stizavale. U časovima 
najtežih trpljenja i poniženja Klaudija je opetovano go- 
vorila: 

— Hoću, hoću, hoću, jer on hoće, 

U prinošenju vlastite žrtve ustrajala je do kraja. 

Žrtva dokazuje autentičnost ljubavi. 


Izvori i dokumentacija 


1. Osjećamo dužnost da ovdje registriramo jedan Klaudijin 
iskaz. Za mnoge će taj iskaz, možda, biti teško prihvatljiv. Ne- 
rado ga iznosimo. Ipak, prešutjeti ga ne smijemo, jednostavno zbog 
toga što smatramo da čitatelj mora biti svestrano informiran. Izri- 
canje suda o dotičnom događaju ostavljamo čitatelju. 


Jednog dana, a bilo je to pola godine prije Klaudijine smrti, 
posjetila je nju njezina poglavarica s. Ignacija Galijan. Evo što 
je s. Ignacija o tome napisala: 

— Bila sam kod Klaudije. Rekla mi je da je, dok je još bila 
u kolijevci, imala izvanrednu milost. U sobi gdje je bila kolijevka 
bila su dva prozora. Jedan je gledao na hodnik. Na tom prozoru 
bio je prislonjen veliki ormar, ali tako da se vidio gornji dio pro- 
zora. Na tom prozoru pokazala joj se često bijela hostija. Ona u 
kolijevci imala je spoznaju da je u toj hostiji nazočan Isus. 


Kako su se na Klaudiji, u njezinoj posljednjoj bolesti, od 
vremena na vrijeme, pokazivali znakovi skleroze, s. Ignacija nije 
mogla njezinu izjavu jednostavno prihvatiti. Evo što s. Ignacija 
piše: 

—.... Kako sam po naravi »nevjerovani Tomaš«, pitala sam 
M. Klaudiju drugi dan da li je uistinu primila u kolijevci one mi- 
losti. Odgovorila mi je: Da, bila sam mala kao do lakta. — I imali 
ste svijest da je Isus u hostiji? — Da, imala sam. 

Sestra Ignacija nastavlja: Još sam je nekoliko puta o tome 
ispitivala i svaki put sam dobila isti odgovor: Bila sam mala kao 
do lakta. 


S. Ignacija dalje kaže: Koliko se sjećam, ponovila sam to 
pitanje još nekoliko dana prije smrti, i opet isti odgovor, 


Opet naglašavamo, nerado smo iznijeli ovu Klaudijinu izjavu 
o događaju iz djetinjstva, jer je, u vrijeme kad je tu izjavu dala 
bila na mahove podložna sklerozi. Međutim, moramo i to naglasiti 
da je Klaudija i u to vrijeme i sve do smrti, kad bi se poveo 
razgovor o Bogu ili o duhovnim stvarima, bila savršeno bistra. I 
u posljednjim časovima života bila je potpuno pri svijesti. Sestra 
Ignacija, koja spominje neke znakove skleroze, nadodaje u gore 
spomenutom izvještaju i ovo: Inače nisam primijetila da bi Klau- 
dija (i u toj bolesti) tvrdila nešto što bi bilo izmišljeno. 

be <a. 


Poslije Klaudijine smrti bila je sestra Anastazija Trobentar, 
profesorica, nekoliko puta, u pratnji drugih sestara i svećenika, u 
Đakovu, u Klaudijinoj rodnoj kući, s nakanom da, koliko je mo- 
guće, provjeri Klaudijinu izjavu. I zbilja, Klaudijin opis prozora, 
ormara i položaja kolijevke točno se poklapa s faktičnim stanjem 
sobe. Sustežemo se od svakog osobnog suda o Klaudijinu doživlja- 
ju u kolijevci, a tko hoće, može taj doživljaj prihvatiti kao realan, 
pogotovo stoga što se izvrsno uklapa u njezin kasniji život. Hosti- 
ja, žrtva, bio je to nagovještaj onoga što će nadoći, znak Klaudiji- 
na životnog poslanja. 


2. Klaudijina rođena sestra Melita saopćila je sestri Mariji 
Forst dva navodna događaja iz Klaudijina djetinjstva. Budući da 
sama Klaudija nije o tome nikome nikad ništa rekla, budući da 
je Melita čitav život bila prilično nagluha, pa je štošta mogla i 
krivo razumjeti, budući da Jerina svojoj sestri Meliti svoje du- 
ševne doživljaje nije nikada povjeravala, i budući da neke Meliti- 
ne izjave o Jerini-Klaudiji nisu baš uvijek bile točne (o tome smo 
govorili u prvim poglavljima), ne želimo dati tim navodnim do- 
gađajima nikakva značenja, želimo samo registrirati Melitin iskaz. 
Sestra Marija Forst piše: Gospođica Melita ne zna o izvanrednim 
milostima što je Gospodin njezinoj sestri u djetinjstvu i kasnije 
davao. Zna samo to da joj se (Jerini) kao djevojčici od tri godine 
ukazao pokojni otac. Imala je kao dijete također prikazu jedne 
gospođe u bjelini, kojoj su ruke bile sputane. Ugledala je tu pri- 
kazu u salonu -i istrčala da zovne ukućane, no nitko te prikaze 
nije vidio osim nje i bratića Steve. 


3. Pravi razlog zbog kojeg je Jerina otišla stanovati u pen- 
zionat, bio je ovaj: očuh Radojković bio je zaljubljen u svoju pa- 
storku Jerinu, a mama je zbog toga, što je i razumljivo, bila bi- 
jesna. Jerina, u svemu tome potpuno nevina, po savjetu svetog 
svećenika (poslije biskupa) Langa i po napucima dobre i ugledne 
gospođe Leopold, da bi izbjegla obiteljskim trzavicama, preselila 
se za neko vrijeme u penzionat. Sve te događaje čula je gđa Paula 
Stražimir-Keglević od svoje mame, gđe Marije Zuber-Stražimir, 
Klaudijine vršnjakinje i prijateljice iz djevojačkih dana. Gđa 
Paula Stražimir-Keglević je o svemu tome točno obavijestila pisca 
ovih redaka. Razlog zbog kojeg se Jerina preselila u penzionat i 
neko vrijeme tamo stanovala bio je u svoje vrijeme dobro poznat 
u okolini koja je poznavala: Jerininu obitelj. Isto tako je svima 
bila dobro poznata Jerinina svetost i nevinost. 


4. Izvještaji sestara Marije Forst, Anđele Zemljak, Terezije 
Horvat, Ane Račić, Anzelme Gračanin, Alojzije Lukačević, Vianeje 
Earilović, Kazimire Arh (usmeno i pismeno), Margarite Labrtić, Bo- 
naventure Tepeš, Ljudmile Ravnikar (usm. i pismeno), Gertrude 
Vuksanović (usmeno i pismeno) i Ignacije Galijan u Arh. vcp. 


5. Knjiga »Vizitacija kanonička crkve i samostana uršulinki .. .« 
nalazi se u Arh. Nadb. duh. stola, u Zagrebu. 

6. Redovnice putuju u Budimpeštu, u Pasteurov zavod — opi- 
sano u analima »Kronika«. Arhiv uršulinskog samostana u Varaž- 
dinu. 

7. Događaj o M. Klaudiji i kućnoj pomoćnici Stanki ispripo- 
vjedila mi je usmeno setra Paskalija Strojko, u jeseni 1978. u Va- 
raždinu. 

8. Pisac ovih redaka iznio je sveučilišnom profesoru dru Niko- 
liću sva zapažanja sestara koje su pratile Klaudijinu bolest. Dr 
Nikolić je onda dao definiciju Klaudijinih bolesti onako kako smo 
ih opisali. Još jedanput naglašavamo da je M. Klaudija bila čitav 
život duševno, psihički, potpuno zdrava, imala je čvrste živce. Ča- 
sovite pojave gubljenja svijesti bile su jasno i izrazito samo poslje- 
dice arterioskleroze. 


9. Papir na kojem je M. Klaudija napisala razne izreke na us- 
pomenu s Ignaciji Galijan nalazi se u Arh. vcp. 

ŽRTVOVANO JANJE 


Majka Klaudija umrla je 3. veljače 1952. Kako je 
protekao posljednji mjesec dana njezina života? 

Oslonit ćemo se .na izvještaje. 

Sestra Margarita Labrtić budno je pratila razvoj 
Klaudijine bolesti. Za vrijeme posljednjih nekoliko go- 
dina njezina života bila je Margarita poglavarica uršu- 
linske kuće studija u Zagrebu, ali kad god bi mogla. 
skoknula bi u Varaždin i posjetila Majku Klaudiju. Kad 
joj to nije bilo moguće, pisala bi Klaudiji i zamolila bi 
koju sestru da je izvijesti o stanju bolesnice. Takav iz- 
vještaj poslala je Margariti sestra Terezija Horvat dana 
13. siječnja 1952., dakle dvadeset dana prije Klaudijine 
smrti. Evo što piše s. Terezija: 

— Znam koliko cijenite i ljubite dragu našu časnu 
Majku Klaudiju, pa će Vam biti milo ako nešto pobliže 
o njoj doznate. Sigurno Vam i naša časna Majka (Igna- 
cija, poglavarica u Varaždinu) šalje izvještaje, ali ovo 
što ću Vam pisati, to je specijalno za Vas. Vi prinosite 
veliku žrtvu što ne možete pratiti Klaudijine zadnje da- 
ne, a ja sam toliko sretna da to mogu. U toj svetoj sreći 
nisam zaboravila ni Vas. Prije tri dana pohodila sam je 
i zapodjela s njom razgovor. Bila je vrlo slaba, ali čim 
sam skrenula na duhovno polje, odmah se osvježila. Ta- 
ko je bilo uvijek tijekom njezine bolesti. I ako ju je Go- 
spodin strahovito ponizio, njezina je duša sva uronjena 
u presveto Trojstvo. Tom je ljubavlju obuzeta, pa je iža- 
ruje u svim razgovorima. I kad sam tako s njom govori- 
la, zamolila sam je da mi nešto kaže i za Vas. Rekla mi 
je ovo: »Ona se uvijek potpisuje: Vaša mala Margarita. 
Recite joj neka uvijek ostane mala.« Bila sam i danas 

(13. I. 1952., dvadeset dana prije smrti. A. K.) kod Klau- 
dije, pa sam joj rekla: »Sada idem pisati časnoj s. Mar- 
gariti. Što bih joj poručila od Vas?« Stavila sam to pi- 
tanje naumice da vidim da li je toliko duševno svježa da 
se sjeća svojih riječi. A ona mi na to odgovori: »Pa re- 
kla sam vam: Neka ostane uvijek mala. Lijepo mi je 
pozdravite.« A onda je rekla: »Recite joj ovo: naš život 
nije ništa ako nije u presvetom Trojstvu. Moramo se usa- 
diti u presveto Trojstvo. Ono što je za prirodu sunce, to 
mora biti za našu dušu presveto Trojstvo.« A kad sam 
joj rekla: »A kako će doći do toga?, odgovorila je: »Per 
Christum Dominum nostrum.« I opet je rekla: »To reci- 


te časnoj Margariti.« Sve je to vrlo jednostavno, ali da“ 


je vidite kad govori, onda biste mogli shvatiti svu ve- 
ličinu tih riječi. To ona proživljava, i to trajno. Živi tip 
duše uronjene u presveto Trojstvo. Pitala sam je veseli 
li se smrti. »O, jakol«, odgovorila je. »Bojite li se?« 
»Ne, ništa!« Ona se potpuno uništila za Boga i zato joj 
se Gospodin potpuno dao. Kad pomislim da ćemo je sko- 
ro izgubiti, samo me nešto stegne oko srca, ali vjera mi 
kaže: ne izgubiti nego dobiti... 


To je pisala s. Terezija Horvat sestri Margariti La- 
brtić. A sestra Margarita izvješćuje: 


— O zadnjim danima Majke Klaudije ne mogu pi- 
sati, jer sam onda bila u Zagrebu. Zabilježili su mi što 
je često ponavljala: »Prezren i zadnji od ljudi. Nije imao 
obličja ni ljepote« (Izaija)... »Ja očekujem dolazak Go- 
spodnji potpunim predanjem: Suscipe me, Domine!... 
Sada ga još i posebno tražim. Dođi, Gospodine Isuse, ne 
kasni! Veni, Domine Jesu!... Osobito je divna molitva 
od jedne riječi koju ponavljamo po danu i po noći: Bog, 
Bog, Bog, Bog!...« 


Sestra Anzelma Gračanin brinula se za zdravlje i 
njegu Majke Klaudije sve do njezine smrti. Ona piše: 


— Razgovarali smo i o skorom njezinu odlasku k 
Bogu, jer je govorila: slaba sam, ne mogu ništa. Tješila 
sam je da je Isus blizu. Nije se bojala smrti. U očima joj 
se vidjelo kako žudi za tim časom. Kad sam je vidjela 
kako je posve u očekivanju tog sretnog časa, zamolila 
sam je da se sjeti nas u nebu, napose moje braće. Obe- 
ćala je da će se moliti. 

— Očekivale smo neprestano svršetak. Ali Isus je 
pustio svoju malu žrtvu da dugo izgara — piše s. Mari- 
ja Forst, pa iznosi slijedeći razgovor. 

Jednom, a bilo je to u siječnju 1952., Klaudija je 
veoma trpjela. Gledajući njezine muke, sestra bolničar- 
ka uzdahne: 

— O, kad bi Isus već došao! 

— Sve će se to pretvoriti u vječnu radost — odgo- 
vori M. Klaudija. 

Poglavarica varaždinskog samostana bila je tada č. 
Ignacija Galijan. S najvećom ljubavlju brinula se za M. 
Klaudiju, često ju je posjećivala, bila je s njom u ne- 
prestanom kontaktu. Jednog dana razvio se između njih 
ovakav razgovor: 

— Veselite li se smrti? — pitala je s. Ignacija. 

— O, da, jako se veselim — odgovorila je Klaudija. 

— Je li vam što neugodno? 

— Ništa, ništa, ništa. 

— Hoćete li ravno u nebo? 

— Hoće li me Gospodin povesti ravno u nebo — 1u- 
men gloriae, ili hoće da još čekam u čistilištu, to posve 
prepuštam njemu. (Izvještava M. Forst.) 

Slijedeće pripovijeda s. Anzelma Gračanin: 

— Boli li vas jako? — pitala je s. Anzelma Klaudi- 
ju onih posljednjih dana bolesti. 

— Strašno me boli — odgovorila je Klaudija. 

S. Anzelma nadodaje: Ipak, niti je jauknula, niti se 
ikad potužila na trpljenje; strpljiva kao janje čekala je 
svršetak na križu. 

Desetak dana prije smrti zamolila je s. Anzelma 
Majku Klaudiju: 

— Kažite mi nešto za moj duhovni napredak. 

Klaudija je nekoliko časaka šutjela, mislila je, pa 
je onda rekla: 

— Bog, samo Bog, samo Bog, drugo nam ne treba, 
drugo mam ništa ne treba! 

S. Anzelma kaže: Ne mogu nikad zaboraviti s ka- 
kvim je žarom izgovarala ove riječi, kao da je htjela sve 
ono što je u njoj preliti u drugu dušu. Isto je rekla i 
sestri Dolorozi Kliček. 

Sestra Doloroza pripovijeda zanimljiv događaj koji 
je tih posljednijh dana doživjela s Majkom Klaudijom. 
Taj događaj baca jasno svjetlo na Klaudijino trpljenje i 
na njezinu svetost, posebno onih posljednijh dana nje- 
zina života. 

— Za vrijeme njezine zadnje bolesti bilo je zabra- 
njeno mladim redovnicama da je posjećuju (jer se nije 
točno znalo od koje bolesti M. Klaudija boluje, A. K.). 
Jednog dana prolazila sam hodnikom pokraj njezine će- 
lije, kad čujem njezin glas kroz zatvorena vrata: »Se- 
strice, sestricel« Ne smijem ući, zato pokucam ma vrata 
susjedne ćelije, pa na druga i treća susjednih ćelija, ali 


nigdje nikoga nema. Sad sam mislila da unatoč zabrani - 


smijem ući jer to traži ljubav. Uniđem. M. Klaudija le- 
žala je na podu pred vratima (nespretno je pala). Htje- 
la sam je podići, ali nisam mogla. Uto. je došla sestra 
Baptista i pomogla mi. Kad sam uhvatila M. Klaudiju, 
rekla mi je: »Kako imate hladne ruke.« Bilo je to izne- 
seno s toliko ljubavi i sućuti kao da sam ja bolesnik, a 
ne ona, a ipak nije ničim pokazala da joj je ta hladnoća 
neugodna. Iz toga sam zaključila da takav zaborav sebe 
i svladavanje u stanju nemoći i smrtnih muka traži 
praksu cijeloga života. Što sam učinila, referirala sam 
časnoj s. poglavarici, koja je pokazala svoje nezadovolj- 
stvo uz primjedbu da nisam smjela ući. Drugi ili treći 
dan č. M. Klaudija je umrla, a ja sam još uvijek bila ne- 
mirna zbog svojeg neposluha. Svakog nemira je nesta- 
lo kad sam jedne noći sanjala o njoj i vidjela je lijepu i 
sretnu poput malog djeteta. Smiješila mi se ljubazno i 
rekla mi: »Zar ne, sestra Doloroza, koga Isus ljubi, tome 
šalje križ?« Majka Klaudija bila je pažljiva za života, 
pa je takva još više poslije smrti. 

Onih posljednjih dana, za jednog posjeta, rekla je 
Klaudija sestri Ignaciji: 

— Kako je dobar Bog! Bog me trpi. On me trpi. 

Sestra Pija Lončar posjetila je Majku Klaudiju ne- 
posredno prije njezine smrti i zamolila je: 

— Majko Klaudijo, kažite mi nešto za moju dušu. 

— Predajte mu se (Bogu) intimno! Moja bolest je 
strašna, ali ja hoću, hoću, hoću. U duši treba da je mir 
i šutnja na sve što šalje Gospodin. 

Došao je posljednji dan, 3 veljače 1952. Bila je prva 
nedjelja u mjesecu, dan duhovne obnove u samostanu. 

Zajednička sv. misa počet će u 8 sati, a poslije sv. mise 
izložit će se u kućnoj kapelici presv. oltarski sakramenat 
na klanjanje. 

Nešto prije sv. mise, samostanski duhovnik, dr Tum- 
pić, donio je Majci Klaudiji svetu Pričest. Primila je 
dragog Isusa veoma pobožno, kao i uvijek. Malo poslije 
toga čula je sestra Euzebija Horvat iz sobe broj 9 (Klau- 
dijina soba) glas zvonca. Ušla je i zapitala bolesnicu: 

— Što želite? 

Klaudija joj je pokazala rubac na glavi i zamolila 
da joj ga skine i lijepo složi. 

— Bog plati! — rekla je Klaudija kad joj. je Euze- 
bija učinila tu uslugu. Euzebija je zapitala bolesnicu tre- 
ba li joj još što. Zahvalila je i odgovorila da joj ne tre- 
ba ništa. Bila je pri potpunoj svijesti, premda se vidje- 
lo da smrt nije daleko. 

Poslije zajedničke sv. mise posjetila je Klaudiju 
sestra Ksaverija Hribernik, njezina bolničarka. 

— Majko Klaudijo, blagoslovite me! — zamolila je 
Ksaverija. 

Klaudija joj je dala blagoslov, a onda je tiho rekla: 

— Consummatum est (Svršeno je)! 

Klaudija je bila svjesna da je to posljednji dan nje- 
zina života. 

Poglavarica, s. Ignacija Galijan, posjetila je bolesni- 
cu tog prijepodneva nekoliko puta. 

Vidjelo se na Majci Klaudiji da mnogo trpi. U jed- 
nom momentu rekla je: 

— Ne mogu više izdržati, ustala bih. 

— Časna Majko, preslabi ste, ne možete ustati. Sa- 
mo još malo treba izdržati, Isus je blizu: Sad ste s Isu- 
som na križu. On se nije mogao maknuti — odgovorila 
joj je s. Ignacija. 

Sestra Mihaela pristupila bi od časa do časa Klau- 
diji, malo bi je pomaknula da bar nešto promijeni po- 
ložaj. 

Poslije podne, između 1 i 2 sata, s. Ignacija je po- 
novno došla. Klaudija joj je rekla: 


— Časna Majko, blagoslovite me!... Još jedanput 
me blagoslovite!... Hvaljen Isus!... Sad je sve gotovo 
sa mnom. 


S. Ignacija otišla je na Vespere, koje su započinja- 
le u 2 sata. Činilo joj se da se još nije približio zadnji 
čas. Uz krevet umiruće sjedila je sestra Terezija Horvat. 
Bolesnica nije pokazivala gotovo nikakvih znakova ži- 
vota. Kad je s. Terezija odlazila, umiruća joj se milo 
nasmiješila, zagledala se u nju s ljubavlju i lagano joj 
je mahala rukom dokle god nije izašla iz ćelije; htjela 
joj je reći zbogom. U sobu bolesnice bila je već prije ušla 
sestra Imelda Malek. Kad je ušla, bila su dva sata. Imel- 
di je Klaudija izgledala tako slabo da je prišapnula 
dvjema sestrama koje su bile u sobi: Joj, pa ona neće 
preživjeti današnji dan. Onda se Imelda približila Klau- 
diji i izgovorila: Isuse, Isuse, ja te ljubim! 

Čuvši te riječi, umiruća je otvorila oči. Imeldi se 
milo nasmiješila i kimnula glavom u znak potvrđivanja. 
Imelda izvadi krunicu i počne moliti. Nije znala prati li 
Klaudija njezinu molitvu. Ali kad je svoju ruku položi- 
la na krevet, kod uzglavlja, Klaudija položi svoju ruku 
na njezinu. Kad je Imelda izmolila čitavu krunicu i iz- 
govorila posljednji Slava Ocu. Klaudija je svoju ruku 
povukla, znači: pratila je molitvu. 

Sestra Imelda morala je otići da pripremi vatru za 
kadionicu, jer će u 3 sata klanjanje Presvetom završiti 
s blagoslovom. Završile su, međutim, Vespere i k umi- 
rućoj dođe ponovno s. Ignacija. Opipa bolesnici bilo. 
"Teško disanje. Odmah je poslala po preč. Tumpića. Jedna 
redovnica davala je znak da je to već prekasno, ali je 
umiruća kimnula glavom da ide. Bila je svjesna smrtnog 
časa. Došla je opet sestra Imelda. S. Ignacija podržavala 
je svijeću, koju je stavila u ruke umirućoj i poslala je 
Imeldu u kapelicu po sestru subprioricu, Stanislavu Va- 
nino. Imelda je otišla i prišapnula sestri Stanislavi da 
Klaudija umire. Kako je u kapelici bila savršena tišina, 
bilo je, naime, izloženo Presveto, i kako su redovnice 
očekivale smrt svoje svete susestre, sve su čule vijest, 
pa su se gotovo sve digle i za sestrom Stanislavom po- 
šle u sobu umiruće. U kapelici su ostale novakinje. Od- 
mah je stigao i preč. Tumpić. Dao je bolesnici odrješenje, 
papinski blagoslov (bolesničko pomazanje bila je pri- 
mila već ranije) i počeo molitve za umiruće. Sestre su 
odgovarale. Dok je svećenik još molio, Majka Klaudija 
malko je digla glavu, pogledala u visinu, jedan trzaj, 
kapnula je suza, preminula je. Bez agonije. Isus, za ko- 

jim je čitav život čeznula, kojeg je, pogotovo posljednjih 
dana neprestance zvala, došao je po nju. Ležala je po 
strani, pa je nagnula glavu. Izgledala je kao žrtvovano 
janje. Život žrtve i ljubavi završio je. Umrla je u 3 sata 
poslije podne, u isti sat u koji je umro i Isus. Bila je ne- 
djelja, 3. veljače 1952. 

Varaždinom se prosula vijest: umrla je svetica. 

Preko noći tijelo pokojnice ostalo je u njezinoj će- 
liji, gdje su se sestre izmjenjivale u molitvi. Sutradan, 
4. veljače, u pratnji sestara, preneseno je u prizemlje, u 
veliku dvoranu pričesnog kora, koji je prislonjen uz 
crkvu, i tu je izloženo na odar. I tu su se redovnice mo- 
litvom opraštale od svoje svete susestre. Došla je i Klau- 
dijina rođena sestra Melita. Bila je u dubokoj starosti. 
Evo što je četiri dana poslije, 8. II., Melita pisala sestri 
Margariti Labrtić u Zagreb: 


Sestra je zadnji put kod mene bila na Božić (1951.). 
Od onda sam je istom u pričesnom koru mrtvu vi- 
djela. Ali bila sam čula da neće više dugo, da pu- 
no trpi i da je jako slaba. Pred sv. Tri Kralja pri- 
mila je zadnju pomast i nije više mogla u nedjelju 
ma sv. misu. Poručila mi je da se ne iznenadim ako 
čujem da je umrla. Pred smrt poručila mi je 4 puta 
da ćemo se skoro u vječnosti vidjeti i nikad se više 
rastaviti nećemo. Dobra č. majka (Ignacija) rekla mi 
je da je sasvim mirno i tiho preminula. Bez ago- 
nije. 


Sprovod, 5. veljače, u 3 sata poslije podne, vodio je 
preč. dr Tumpić, uz asistenciju predstavnika varaždin- 
skih samostana, oca franjevca i oca kapucina. U spro- 
vodu su bila još četiri svećenika i kapucinska braća, Se- 
stara nije bilo mnogo, priječili su to ondašnji propisi 
klauzure. Među svećenicima nalazili su se msgr dr Ma- 
tija Markov i gradski župnik Matija Kanoti. Župnik, 
premda već i sam u godinama i bolestan, unatoč upra- 
vo užasnom zimskom vremenu, htio je svakako prisu- 
stvovati sprovodu. Rekao je: Majci Klaudiji idem na 
sprovod, bila je kreposna redovnica. Snijeg, vjetar, po- 
ledica (prisutni su se morali pridržavati jedan drugoga 
da ne padnu), prava snježna vijavica, sve to nije odvra- 
tilo vjernike da ne otprate dobru Majku Klaudiju na 

njezino posljednje počivalište. Sprovodu je prisustvova- 
la i Klaudijina kolegica iz mladih đakovačkih dana, go- 
spođa Marija Stražimir, rođ. Zuber. Klaudijine “bivše 
učenice iz raznih uršulinskih škola, ukoliko nisu mogle 
doći na sprovod zbog službe ili zbog zimskog nevremena, 
došle su na njezin grob odmah poslije sprovoda ili sli- 
jedećih dana, a dolaze još i danas. Jedna od njih, gđa 
Vera Marić, dala je na podnožje Raspela koje se diže 
nad zajedničkom uršulinskom grobnicom, gdje je poko- 
pana i M. Klaudija, staviti ploču s natpisom: 


3. II. 1952. umrla je na glasu svetosti 
M. Klaudija Boellein 
»Prošla je svijetom čineći dobro« 


Grob Majke Klaudije, na najljepšem groblju u Hr- 
vatskoj, varaždinskom, sve više posjećuju vjernici da 
joj izruče svoje životne teškoće, žele da ih zagovara kod 
Boga. 


Majka Klaudija, koja je na ovoj zemlji sva živjela 
za Boga i za bližnjega, živi jednako i danas. Uronjena 
u Božjoj ljubavi, zauzima se za braću ljude koji još nisu 
završili zemaljsko putovanje i stigli na konačno odredi- 
šte. Neprestano stižu zahvalnice zbog uslišanja dobive- 
nih od Boga na Klaudijin zagovor. Ozdravljenja, obra- 
ćenja, pomoć u najrazličitijim potrebama. Spomenut će- 
mo dva ozdravljenja. 


Časna sestra Anđela Zemljak, nama dobro poznata 
iz ovog životopisa, već u visokim godinama života, smr- 
tonosno je pala na hrptenjaču, udarila se na željezni 
predmet tako da je puklo jedno rebro. Proležala je više 
tjedana u velikim bolovima. Kroz pukotinu na mjestu 
rebra prodirala je krv s vodom. Pridošla je upala pore- 
brice s eksudatom. Prošlo je neko vrijeme, pojavilo se 
drugo krvarenje. Činilo se da je to početak raka, pa 
su liječnici savjetovali i pokušali liječenje sa zračenjem. 
Krvarenje je trajalo 6 mjeseci. Zbog visoke starosti bo- 
lesnice (navršila je 80 godina) nije bilo nikakve nade da 
će ozdraviti. Ipak su njezine susestre s velikim pouzda- 
njem zazivale M. Klaudiju da pomogne bolesnici. Još 

iste godine, 21. studenog 1969., prestalo je krvarenje, 
iščezle su ostale posljedice bolesti. Sestra Anđela potpu- 
no je zdrava. | 

Gospodin J. Pauković pao je s bicikla, slomio je no- 
gu u kuku. Star je 76 godina. Operacija se nije mogla 
izvršiti, niti staviti »čavao«, jer je kost nespretno pukla 
u obliku nepravilnog trokuta. Morat će ležati s nogom 
sve do pojasa u gipsu, ali bez nade da će ikada proho- 
dati, jer mu se ne može fiksirati čavao. Njegovi poznati 
i on sam žarko su se molili Majci Klaudiji. Poslije še- 
zdeset dana skinut je gips i slikan kuk. Stanje kuka iz- 
vanredno! Glavni liječnik izjavio je: »Ovo je fenome- 
nalan, neobičan slučaj! Ni jednom  tridesetgodišnjem 
muškarcu ne stvori se callus za tako kratko vrijeme kao 
što je ovdje slučaj sa starim, sedamdesetšestgodišnjim 
pacijentom.« Poslije stanovitog mirovanja u kućnoj nje- 
zi, poslije vježbanja, gosp. Pauković hoda kao i prije 
nesreće. Potpuno je ozdravio. Kad je liječnik, dr. N., sve 
to konstatirao, uskliknuo je: Ovo je pravo čudo! 

Raznih uslišanja po zagovoru M. Klaudije ima sija- 
set. Gđa Vera Marić kaže: Kad god zazovem Majku 
Klaudiju, uvijek mi pomogne. 

Majka Klaudija prošla je svijetom čineći dobro: svje- 
dočila je svojom svetošću prisutnost živoga Boga u svi- 
jetu, osobito njegovu ljubav; žrtvu svojeg života sjedi- 
nila je s Kristovom žrtvom na križu za otkupljenje lju- 
di; neprestanim djelima dobrotvorne ljubavi olakšavala 
je bližnjemu život. 

Tu ulogu svog egzistiranja vrši i danas. 


Izvori i dokumentacija 


1. Izvještaji sestara Terezije Horvat, Margarite Labrtić, An- 


zelme Gračanin, Marije Forst, Doloroze Kliček, Ignacije Galijan, Pije 
Lončar i Euzebije Horvat u Arh. vep. 


2. O samoj smrti Majke Klaudije, bilo pismeno (Arh. vcp.), bilo 


. usmeno izvješćuju o svim detaljima: s. Ksaverija Hribernik, s. Eu- 


zebija Horvat, s. Terezija Horvat, s. Imelda Malek, s. Anzelma Gra- 
čanin i s. Ignacija Galijan. Da je M. Klaudija u času smrti od 
svećenika primila odrješenje (apsoluciju), posebno spominje u svom 
pismenom izvještaju s. Gonzaga Metzger. O M. Klaudiji na odru 
posebno izvješćuje s. Dominika Pokupec. Da se u gradu na dan 
Klaudijine smrti govorilo: »Umrla je svetica«, o tome svjedoči Vara- 
ždinka Klarica Kunović. Sestra Boromeja Orejaš bila je na sprovodu 
pa izvješćuje o detaljima, posebno o župnikovim riječima. 

3. U gornjoj bilješci spominjemo da smo se oslanjali na pisme- 
ne i usmene izvještaje očevidaca posljednjih časova Majke Klaudije. 
Na više mjesta u ovoj knjizi spominjemo usmene izvještaje. Radi se 
o izvještajima koje je pisac ove knjige čuo razgovarajući i ispitu- 
jući žive svjedoke života Majke Klaudije. Pisac je posjetio sve veće 
uršulinske kuće u Hrvatskoj i Sloveniji, ispitao je sve sestre (i 
eventualne civile) koje su nešto znale o Klaudiji. Sva ta usmeno 
izrečena svjedočanstva pisac je isti čas pribilježio; bilješke se nalaze 
u Arh. vep. 


4. Izvještaji o spomenutim ozdravljenjima u Arh. vcp. 

KLAUDIJA SVJEDOČI 


Klaudija je u svemu, u ljudima i u prirodi, gledala 
Boga. Gledala je Boga koji je Stvoritelj, koji je Osoba, 
koji je Ljubav. Njegovu prisutnost, prisutnost u raznim 
stupnjevima i načinima, zapažala je svuda. A svi koji su 
poznavali Klaudiju gledali su kroz nju i u njoj, kao u 
ogledalu, tog istog Boga, koji je Stvoritelj svega, koji je 
Osoba, koji je Ljubav, koji je prisutan svuda, napose i 
osobito u toj svetoj redovnici. Ako ga drugdje i nisu za- 
pažali, u njoj jesu. 

Klaudija je udar odozgo, udar nadnaravnog u ovaj 
maš ljudski prostor, u naše vrijeme koje je zašlo u ospo- 
ravanje, u negiranje nadnaravnog. Njezin život je po- 
tvrda egzistiranja nadnaravnog, potvrda Božje opstoj- 
mosti i Božje ljubavi, potvrda postojanja drugog svijeta, 
i to potvrda svakome pristupačna. Klaudijina svetost je 
svjedočenje istine o živome Bogu, a negacija tvrdnje da 
je Bog mrtav. 


Klaudijina svetost bila je vidljiva, blistava, fasci- 
nantna, izbijala je takvom silom da je svakome iz nje- 
zine okoline neodoljivim i neoborivim diktatom name- 
tala uvjerenje: ovdje je prisutan Bog, Bog koji je Lju- 
bav. Moram ga priznati, moram se pred njim skrušiti, 
njegovoj ljubavi moram odgovoriti. »Bila je sva uronje- 
na u Boga tako da sam joj se usudila približiti samo s 
nekim strahopočitanjem« (s. Gonzaga Metzger). Klaudi- 
jino svjedočenje sastojalo se u njezinu svetačkom egzi- 
stiranju. 


Majka Klaudija, mistički svjedok prisutne ljubavi 
živoga Boga. 

Svaki svetac je Božja poruka vremenu u kojem: je 
živio. Mala Terezija bila je Božja poruka vremenu pri- 
je i poslije prvog svjetskog rata. Onda u svijetu nije bi- 
lo rasprostranjeno naglo širenje ateizacije. Tada nije bi- 
lo jačih pojava da se u krugovima onih koji vjeruju po- 
činje negirati opstojnost nadnaravnoga. Nije bilo u tim 
krugovima laiciziranja, sekularizma, desakraliziranja, 
kao što ima danas. Zbog toga nije bilo ni potrebno da 
velika svetost Male Terezije bude na vanjski način is- 
taknuta, uočljiva, vidljiva. Njezine susestre, koje su za- 
jedno s njome živjele iz dana u dan u zatvorenom kar- 
melskom samostanu, nisu ni zapazile da se u njihovoj 
maloj sredini nalazi velika svetica. S Majkom Klaudi- 
jom bilo je drukčije. Njezina svetost je svu njezinu oko- 
linu fascinirala, šokirala. Bila je ta svetost vidljiva, uoč- 
ljiva, istaknuta. Bio je to pravi udar nadnaravnog u na- 
še vrijeme koje to nadnaravno želi udaljiti, ukloniti, bri- 
sati. — Majka Klaudija je sveta! — govorio je tako i 
nadbiskup Bauer i svi svećenici i redovnici koji su je 
poznavali i mnoštvo njezinih redovničkih susestara koje 
su s njom živjele po raznim samostanima; govorile su 
tako i kućne pomoćnice i kućni radnici i sve gospođe ko- 
je su zbog raznih poslova održavale veze sa samostanom; 
govorila je tako čitava vojska djece koja je prošla kroz 
uršulinske škole i konvikte, pa su dobro poznavala uči- 
teljicu Majku Klaudiju. To duboko uvjerenje da je Klau- 
dija sveta, dječja srca nisu mogla u sebi zatomiti, pa su 
joj jednom, onako spontano i od srca priredila na hodni- 
ku, gdje su je susrela, prave ovacije: Vi ste svetica, vi 
ste svetica! Tko god se susreo s Majkom Klaudijom, bio 
je samim tim susretom prisiljen ne samo na to da pri- 
zna Boga, nego i na to da se pred njim ponizi, da se 
skruši, da se preda Bogu koji je Ljubav. Klaudijin život 
je Božja poruka sadašnjem trenutku našega vremena. 

O blistavoj svetosti Majke Klaudije govori nam 
jedno dragocjeno svjedočanstvo, pismo sestre Margarite 
Blanquios biskupu Langu. Svjedočanstva inteligentne 
sestre Margarite, rodom Francuskinje, poglavarice va- 
raždinskog samostana, već smo susretali u ovoj knjizi, 
ali ovo pismo, napisano 1922., tridest godina prije Klau- 
dijine smrti, osim toga što je prvorazredan dokumenat, 
zvuči nam gotovo kao neko proročanstvo. Sestra Marga- 

rita, tada poglavarica, piše nekadašnjem vizitatoru va- 
raždinskog samostana, pomoćnom zagrebačkom biskupu 
dru Josipu Langu: 


Monsignore! 


Već me dugo obuzima jedna misao. Ja smatram našu 
dobru Majku Klaudiju sveticom. Čini mi se da bi 
upoznavanje njezina života, poslije njezine smrti, 
bilo na veću slavu Božju. 

O tome sam govorila s ispovjednikom prije svog 
priorata. Tražila sam od njega da naloži Majci (Klau- 
diji) da napiše iscrpan izvještaj o milostima koje je 
primila od Boga. On je oklijevao. Zatim je kazao 
svim redovnicama da ukratko napišu povijest svo- 
jega zvanja. Razumljivo, Majka Klaudija izvršila je 
doslovno njegov savjet i tako malo napisala da se 
nikako ne mogu otkriti divotna djela koja je Bog 
izvršio u njezinoj duši po svom milosrđu. 


Sjetila sam se Vas, monsignore, koji ste neko vrije- 
me bili njezin ispovjednik, da biste Vi mogli dobiti 
od nje opširan izvještaj o njezinu životu i o milosti- 
ma koje je primila od Boga. »Povijest jedne duše« 
od male sestre Terezije od Djeteta Isusa toliko je 
dobra učinila svijetu da je veoma poželjno da i Hr- 
vatska ima takav uzor pred očima. Monsignore, mo- 
lim Vas, ne zamjerite mojoj indiskreciji i primite 
moj duboki poklon po kojem sam Vaša ponizna služ- 
benica u Našem Gospodinu. 


M. Margarita-Marija 
Varaždin, 15. ožujka 1922. 


Klaudijino određenje, ulogu zbog koje je postavlje- 
na na ovaj svijet, raspoznajemo već u osvitku njezina 
duhovnog života, na dan njezine prve sv. Pričesti, kad 
joj je Gospodin darovao izvanredno veliku milost: »Bila 
sam posve odsutna zemaljskom životu, otrgnuta svemu 
stvorenome, a proniknuta prisutnošću Božjom. Osjećala 
sam Boga u sebi.« To opisuje ona sama u onom kratkom 
izvještaju o svom duhovnom životu, u spisu koji može- 
mo smatrati njezinom duhovnom oporukom. Taj njezin 
izvještaj ne obuhvaća više od jedne tipkane stranice, ali 

u njemu otkrivamo čitav sadržaj njezine duhovnosti, 
jezgru njezinih odnosa s Bogom, njezinu životnu poru- 
ku. »Proniknuta prisutnošću Božjom.« Što je iskusila u 
toj prisutnosti, kako je doživjela Boga kojim je bila pro- 
niknuta? U istom spisu odgovara: »Bog je Ljubav! Naj- 
snažnije u svom životu okusila sam baš tu ljubav.« Mi- 
lost koju je primila na dan prve sv. Pričesti bila je te- 
melj njezina duhovnog života, biljeg njezina izabranja: 
u današnjem trenutku života Crkve i povijesti svijeta 
bit će mistički svjedok prisutne ljubavi živoga Boga. 
Bog će nam po Klaudiji poslati poruku da je živ i pri- 
sutan među nama on, Bog koji je u sebi Ljubav, Bog čiji 
se temeljni odnos prema nama može izraziti samo jed- 
nim pojmom: ljubav. 

Što nam sve Klaudija svjedoči svojim životom? 

Kratak odgovor: svjedoči čitavu Kristovu nauku, 
čitavo Evanđelje, i to pod onim jedinim ispravnim vidi- 
kom koji je sam Krist uspostavio: »Ljubi Gospodina Bo- 
ga svojega... To je najveća i prva zapovijed. Druga je 
njoj jednaka: Ljubi bližnjega svojega...« Bog kojeg je 
Klaudija svojom svetošću objavljivala za čitavog svog 
života, jest Bog ljubavi. Klaudijine redovničke susestre 
koje su Klaudiju gladale pred sobom svaki dan, od ju- 
tra do mraka, iz godine u godinu, stavljale su često nje- 
zinu svetost na sito i rešeto svog kritičkog oka, katkad 
pomalo također iz zlobne znatiželje, ali u Klaudijinu du- 
hovnom liku nisu ipak nikad ništa drugo mogle otkriti 
nego prisutnost Boga koji je sam u sebi Ljubav, Boga 
koji ljubi svoje stvorenje čovjeka. Taj i takav Bog ob- 
javljivao se danomice u toplom sjaju Klaudijinih oči- 
ju, u njezinoj beskrajnoj ljubavi prema bližnjemu, pre- 
ma supatnicima, braći ljudima. Gledale su to susestre 
svakog časa u Klaudijinoj dubokoj skromnosti i poniz- 
nosti pred bližnjim, u njezinoj savršenoj ljubaznosti i 
blagosti prema svakome bez razlike i bez iznimke, u nje- 
zinoj neograničenoj samilosti prema onima koji trpe, u 
skrajnjoj finoći njezina postupka prema svakome s kim 
bi došla u dodir. Promatrali su to u njezinu neprestanom 
služenju bližnjemu, u olakšavanju njegovih patnji, a na- 
pose u njezinu predanju za žrtvu Bogu na spas čovje- 
čanstva. Zanimljivo je da su djeca po uršulinskim kon- 
viktima i školama sve to shvaćala i razumjela, doduše, 
na svoj dječji način, ali ipak bistro i točno, pa su s naj- 

većim poštovanjem i s nekim sakralnim zanosom guta- 
la svojim nevinim očima Klaudijin lik, prožet božan- 
skom dobrotom prema ljudima. 

Sva Klaudijina ljubav bila je u prvom redu i apso- 
lutno usmjerena prema Bogu, a onda prema bližnjemu. 
Ta pak njezina ljubav prema bližnjemu bila je bezgra- 
nično duboka i čvrsta jer je bližnjega ljubila istom lju- 
bavlju kojom se ljubi Bog, budući da je u čovjeku gle- 
dala Boga. U njezinoj ljubavi prema braći ljudima nije 
bilo ništa naturalističko, racionalističko, i baš zbog toga 
njezin humanizam ni u kojem slučaju nije mogao biti 
nagrižen crvom egoizma. U mjezinoj kristovskoj ljubavi 
prema bližnjemu nije bilo ni sjenke laicističke i sekula- 
rističke privrženosti prema čovjeku, privrženosti koja 
tetoši blistavim riječima, katkad i raskošnim djelima, ali 
samo čeka čas da zaskoči-i izrabi, pa zbog toga njezin 
humanizam i jest bio totalan i apsolutan. U Crkvi je gle- 
dala otajstveno tijelo Bogočovjeka Isusa Krista, a u 
bratu čovjeku ud tog istog Tijela. U bližnjemu je gleda- 
la Krista. Zbog toga je njezin humanizam i bio bez ika- 
kva falsifikata. Svakoga je osvajao. 


Klaudijina pojava korjenito je izrasla iz ljubavi 
prema Bogu i bližnjemu, temeljito je oblikovana lju- 
bavlju prema Bogu i bližnjemu, pa je zbog tako postig- 
nutog čovjekova određenja i cilja odavala i prema vani 
duboko jedinstvo i unutrašnji sklad svoje osobnosti, zra- 
čila je vedrinu, sigurnost i utjehu svojoj okolini. Ta i 
takva osobnost je svojim življenjem u najvećoj mjeri 
svjedočila ispravnost Kristove nauke, nauke Evanđelja. 
Svjedočila je autentičnost kršćanskog humanizma. 


Sve je to Klaudija postigla neprestanim unutrašnjim 
lomljenjem i prelamanjem svoga egoizma, neprestanom 
žrtvom, pa je svojim životom također svjedočila Kristov 
križ, svjedočila je istinitost onih Kristovih izreka: »Tko 
hoće da ide za mnom, neka se odreče samoga sebe i uz- 
me križ svoj svaki dan i ide za mnom« (Lk 9,23); »I tko 
ne nosi križa svoga i ne iđe za mnom, ne može biti moj 
učenik« (Lk 14,27). Zasvjedočila je svojim životom da je 
svetost bez Kristova križa — laž. 


Ne smijemo nikako zaboraviti da je Majka Klaudija 
živjela u strogo klauzurnom samostanu, pa nekakvih 
velikih apostolskih ili socijalnih pothvata nije niti mo- 

gla, niti smjela poduzimati. Što god je mogla učiniti, uči- 
nila je u najvećoj mjeri, savršeno je ljubila Boga, ljubi- 
la Ga je u bližnjemu, samu je sebe predala Bogu kao 
žrtva za Crkvu Kristovu, za svu braću ljude, za čitavo 
grješno čovječanstvo. Nije se molila ni žrtvovala za svo- 
je male osobne nakane i nakanice, i tu je odbacila i po- 
gazila svoj egoizam. Gospodin je njezino prikazanje pri- 
mio. Izgarala je i izgorjela kao žrtva. 


Klaudija nam je pružila još jedno svjedočenje. Iz- 
vire iz njezinog kristovskog humanizma, a uvire u idej- 
ni sadržaj Drugog vatikanskog koncila. To je svjedoče- 
nje istinske Kristove bratske ljubavi u strukturama sa- 
mostanskog redovničkog života. Nije joj imponirala i u 
njoj nije bilo ništa od birokratsko-formalističke svetosti. 
Redovnice koje je taj nehumani žrvanj nastojao samlje- 
ti, koje su u samostanskom životu bile kao pregažene, 
nalazile su u humanom Klaudijinu srcu utjehu, potporu 
i efikasnu pomoć. U tom srcu dominiralo je samo jedno, 
iz njega je strujalo samo jedno: Kristova ljubav, dubo- 
ka, čista, nepatvorena, ničim natrunjena ljubav. Klaudi- 
ja je umrla 10 godina prije održavanja Drugog vatikan- 
skog koncila, ali je već onda, prema duhu budućeg kon- 
cila, u svom shvaćanju i u svom postupku bila zabacila 
forme koje satiru i uništavaju ljudsku osobnost. Da, 
našem vremenu Klaudija je bila znak djelovanja Duha 
Svetoga. 


U Klaudijinu duhovnom životu posve je očito da je 
sva njezina ljubav bila upravljena prema Ocu, kojemu 
se približavala preko Sina, u Duhu Svetom. A ostvari- 
vala je taj hod i uspon posredništvom Marije. Djelo ot- 
kupljenja započelo je Marijinim posredovanjem na dan 
Navještenja, afirmiralo se na križu, podno kojeg je sta- 
jala Marija, na Veliki Petak. Taj se.put živo odrazuje u 
životu Majke Klaudije. Tako je i marijanski elemenat, 
koji je neuništivo utkan u temelje Crkve, Klaudija za- 
svjedočila komponentama svoje duhovnosti. 

.Najsuvremeniji nam je onaj koji nam je danas naj- 
više približio Boga-Ljubav, onaj koji nas je najbolje po- 
učio kako ćemo ljubiti Boga i brata čovjeka. Klaudija, 
sestra naših dana, ne samo da nas je jače približila Bo- 
gu, ne samo da nam je dala izvanrednu pouku o ljubavi, 
nego nam je Boga, koji je ljubav sam u sebi, i njegovu 

ljubav prema čovjeku, svojim egzistiranjem čvrsto za- 
svjedočila. 

Moramo biti zahvalni Bogu što je upravo nama Hr- 
vatima u ovo moderno doba dao tako izvanrednog veli- 
kana duha i nadnaravi, Majku Klaudiju, mističkog svje- 
doka prisutne ljubavi živoga Boga. 


Izvori i dokumentacija 


S. Margarita Blanquios napisala je pismo biskupu Langu na 
francuskom jeziku. Biskup odgovara s. Margariti, daje joj glede 
Klaudije razne savjete pa između ostaloga kaže: »Koliko sam ju 
(Klaudiju) ja poznavao u svijetu, ona je uistinu provodila život 
iskreno bogoljuban, čedan, smjeran... Bogu budi hvala, što u sa- 
mostanu točno vrši sve, što redovnica mora da vrši, pa je dobro, 
da ju u svemu promatrate i u govoru i u životu, pa da si to pamtite 
i bilježite...« Oba pisma nalaze se u Arh. vcp. 

SADRŽAJ 


19. 


Predgovor 

Dar blistave svetosti enje oeokii 

Uz Đakovo teče Jošava S E s ik" 
Jerina, kćerka Janka Boelleina i Slave rođene 
Hrvat , “oo 
Zagrebačke godina. Očito pireudnuzanje jasno di- 
ktira životnu misiju š 
Praznici. Jasmin u Selačkom sadu. felat + u vino- 
rade Đakovačke Trnave; mole krunicu; okolina 
sluti poslanje ao i od 

Pred Imakulatom 

— Vi ne znate što ste s tom knadidatidnjem dobili! 
— Lijepa i inteligentna Jerino, zašto si život po- 
svetila siromašnima? & oR m a 
Smisao života može biti samo ijabav 

— Čuješ li kako zuje pčelice? : 

Iz kronike uršulinskog samostana u varešdinu 
»Hausmutter« < 

— Dolazi vam biser pr nm pe 
Kopča ovog vidljivog svijeta s PRANINNIM svetim 
Bogom 

Nadbiskup Bauer sudtisjan, I isusovci jeja: ax 
govor radnika i radnica na ekonomiji. Zgode o 
»Jezušeku« i »Egiptušu« a asa je “80 
Iz srca je sukljala vatra 


Biskup Lang brani Klaudiju. Krotka jelen. = 
skučenih pogleda. Bez dramatičnih zahvata. Hu- 
manost. Nećemo gunj u prašnu kočiju. Finoća 

Paskalija daje prednost propovijedi. Majko Klau- 
dijo, one vaše divljaju, ah, kakav odgoj! Šumske 
jagode i lisice. Šuljanje kroz mračne hodnike, Ja- 
nješce. Isus misli pes pom sur 
čarski šegrt X. 


Prva kad treba prati odbija iukšajkko ae 
posljednja kad treba slušati pohvale oja 
nadbiskupa ili hrvatskog bana : 


Str. 


114 


119 
125 


131 


138 


150 

20. 


21. 


22. 


23. 
24. 
29. 


26. 
27. 
28. 

Simfonija žutih om ranog pra i malog 
srca š 

— Čitav snifede vratite u ute Za račaike ka 
hajte iznova, bolje! 

Zanosna molitva nad bijelim ovjetićima jaževele 
suručice . 
Žižak pred praviti: dilanenk Majci Crkvi 

U zanosu ljubavi, u zanosu sreće 


— Ono prvo da, ono drugo ne! Kad je in čula 
Imelda se skamenila od čuda 3 


Žrtva dokazuje autentičnost ljubavi 
Žrtvovano janje 

Klaudija svjedoči 

Sadržaj 


159 


169 


174 
180 
187 


194 
205 
227 
2317 
245 


Dar blistave svetosti. Nije tu svetost Majke Klaudije 
trebalo tražiti, odgonetati, ona je blještila, fascinirala, zaslje- 
pljivala je zemaljštinu u očima onih koji su se s tom svetom 
redovnicom susretali, privlačila ih je i osvajala, privezivala 
je njihovu dušu neodoljivom silom uz Boga. 

Klaudijina svetost u nas na onaj način neizražena, ne- 
viđena, smjelo je uznemirivala i razbijala onu našu olovno 
tešku prilijepljenost uz zemlju, zbunjivala je i raskrinkava- 
la naš fino kamuflirani, lukavi i prepredeni egoizam, otkri- 
vala je najvećom uvjerljivošću i sigurnošću svojoj okolini 
da postoji još jedan svijet osim ovog našeg zemaljskog, da 
postoji nadnaravni svijet, da postoji drugi, apsolutni život, 
da postoji živi, veliki, svemogući, presveti Bog, koji je Oso- 
ba, koji je Ljubav. 

U današnje doba, u ovom vremenu i razdoblju oštrog 
prodora desakralizacije, sekularizma i laicizacije i na reli- 
giozna područja, nitko nam nije tako dobro došao, ništa nam 
nije tako sudbonosno potrebno kao lik Klaudijine kategorije, 
kao njezina svetost. Vanjsko, vidljivo, opipljivo, egzisten- 
cijsko svjedočenje opstojnosti i prisutnosti supernature, nad- 
naravi, tu među nama, u: sadašnjem času; svjedočenje vlasti- 
tim životom opstojnosti živoga Boga, njegove prisutnosti u 
svijetu i njegove ljubavi — u tome je važnost Klaudijina du- 
hovnog lika i njezine svetosti. Klaudija je providencijalni 
udar odozgo u naš povijesni trenutak. 

Živeći neograničenu ljubav prema Bogu, živeći neogra- 


ničenu ljubav prema bratu čovjeku u kojem je gledala Kri- . 


sta, živeći taj i takav humanizam, humanizam koji je u egzi- 
stenciji ingeniozno razvila, razradila i ostvarila do najviših 
vrhunaca, humanizam u kojem nije bilo ništa što bi čovjeka 
desakraliziralo, desupernaturaliziralo, što bi ga izbacilo iz 
njegove kristovske dimenzije, Klaudija je svojim životom do- 
Kazala autentičnost tog humanizma. Neograničena ljubav 
prema bratu čovjeku postala je po Klaudiji svima nama pri- 
sutna novom svježinom. : 

Nadnaravno, božansko postalo je po Klaudiji svima na- 
ma prisutno novom zanosnom svježinom. Klaudijin lik, sve- 
tost skromne sestre iz Varaždina, velik je Božji dar našoj 
sredini, našem narodu, našem vremenu. 


Ante Katalinić, auktor knjige KLAUDIJA SVJEDOČI, isuso- 
vac, profesor na Filozofsko-teološkom institutu Družbe Isusove u 
Zagrebu, rođen god. 1916, doktorirao 1960, napisao je nekoliko knji- 
ga. Objelodanio je također više članaka s religioznom, teološkom i 
filozofskom tematikom. Više godina propovijedao studentima. Anga- 
žiran pastoralnim radom. : . 


